
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

Фашизмыг ялсны 30 жилийн ойд зориулав.

	 

	ОРШИЛ БОЛГОХ НЬ

	Орос зөвлөлтийн зохиолч Валентин Петрович Катаев бол 1897 онд Одесса хотноо төрсөн хүн. Катаев 1958 онд ЗХУ-ын коммунист намд элсжээ. 

	1910 оноос шүлэг зохиолоо нийтлүүлж эхэлсэн бөгөөд энэ завсар бие даасан олон тооны ном хэвлүүлснээс хамгийн алдартай нь 1944 онд бичсэн «Цэргийн хүү» гэдэг тууж магад мөн байх. Энэ туужийг зөвлөлтийн сая сая уншигч өндөр үнэлсний баталгаа бол 1945 онд төрийн шагнал олгосон явдал мөн. Мөн 1946 онд «Цэргийн хүү» гэдэг нэртэй уран сайхны кино бүтээснийг бид бүхэн мэднэ.

	«Цэргийн хүү» тууж Зөвлөлт Холбоот Улсад хэвлэгдэн гарсны дараахан Монголын зохиолчдын хорооноос эрхлэн авьяастай орчуулагч Лувсандоржийн Тойв агсны орчуулгаар 1947 онд монгол хэлээр гаргасныг тэр үед дундад сургуульд сурч байсан хүүхэд бид гараас гар дамжуулан машид амтархан уншиж, Ваня хүүгийн баатарлаг явдлыг бахдан бахдан байж билээ.

	Түүнээс хойш бараг гучаад жил өнгөрчээ. Энэ гучаад жилийн дотор ном зохиол унших, сонирхох, судлах хүн түрүү түрүүчийнхээс нэн олширсон нь үзтэл ил байна. Дөчин хэдэн онд хэвлэсэн ном зохиолоос үлэмж сонирхолтой нь аль хэдийнээ ховордож, хувь хүний гар дээр бараг үгүй болжээ. Байдал иймийн учир зарим номыг дахин хэвлэх хэрэгцээ гарахад зөвлөлтийн ард түмнээс фашистын эзлэн түрэмгийлэгчдийн эсрэг хийсэн эх орны дайны үеийн байдлыг яруу тод харуулсан энэ туужийг сонгон авсан маань санамсаргүй хэрэг биш ээ. Өнгөрсөн дайн зөвлөлтийн ард түмэнд туйлын их зовлон гамшиг учруулж, хэдэн зуун хот тосгоныг эвдэлж сүйтгэн, олон сая хүний амь насыг бүрэлгээд, мянга мянган хүүхэд багачуулыг ээж, ааваас нь өнчрүүлэн хагацуулжээ. Гэвч зөвлөлтийн ард түмэн энэ дайнд ялсан юм. Зөвлөлтийн ард түмэн бол эх орондоо эцсээ хүртэл үнэнч, эрэлхэг зориг, хатуужил тэсвэртэй байсны учир ялжээ.

	«Цэргийн хүү» гэдэг тууж нь дайны цагийн хэцүү бөгөөд баатарлаг үйл явдлыг уншигч танд дахин сануулж, нүдээр үзсэнээс ялгаагүйгээр ойлгуулах болно.

	Энэ номоос эх эцэг, төрөл садан, гэр орноосоо хагацсан эгэл тариачин айлын хүү Ваня Солнцевын хувь заяаг олж үзээд, түүний туулсан бэрхийг хамт туулалцаж, зөвлөлтийн цэргийн шилдэг төлөөлөгч болох түрүүч Егоров, ахмад Енакиев, ахлах цэрэг Биденко нартай танилцан, тэднээс Ваня хүүг хэрхэн сурган халамжилж сайн хүн болгон хүмүүжүүлж байгааг мэдэж аваад зогсохгүй ер нь гавьяа байгуулна гэдэг бол дан ганц зориг баатарлал бус, нөр их хөдөлмөр, хатуу чанд сахилга бат, эх орондоо асар хайртайн үр дун юм гэдгийг ойлгож авах болно.

	Уран зохиолоо үнэмшилтэй тодоор дүрсэлж, үйл явдал өрнөхийн хэлхээ холбоог сайтар гарган, эв донжийг нь олж алиа хошин үг оруулан яруу сайхан бичдэг уран үгийн их мастер Катаевын зохиолын монгол орчуулгын нэг дэх удаагийн хэвлэлийг миний бие орос эхтэй нь тулган засаж төгсгөөд товч оршил үүнийг бичлээ.

	 

	Г. Амар

	
Катаев овогт Женя, Павлик хоёртоо зориулав.

	 

	ЦЭРГИЙН ХҮҮ

	 

	Энэ бол алдартан олны зам мөн.

	НЕКРАСОВ

	 

	 

	— 1 —

	Намрын бүгчим шөнийн гүн харанхуйд ой дотор чийг ихтэй хүйтэн байв. Илжирч хүрэнтсэн жижигхэн навчаар ноохиролдсон ойн хар намгаас манан дэгдэнэ.

	Эгц дээр хөөрч бүхий саран маш сайн гийгүүлэвч мананг арай ядан нэвтэлнэ. Моддын ёроолоор урт уртаар ташуу туссан сарны гэрэлд намгаас гарах уур, илбийн үзэгдэл шиг өөрчлөгдөж униартан манарна.

	Модод олон янз тул заримдаа сарны туяанд олон давхар суварга лугаа адил онцлог том гачуурын түнэр хар сүүдэр тусаж, алсад цагаан цагаан хус мод багана шиг үзэгдээд, бас ойн цоорхойгоор асгасан тараг мэт хэсэг хэсэг цайран харагдах сартай тэнгэрийн туяанд, баясам гэрлээр гунигтайхан хүрээлэгдсэн улиасны нүцгэн найлзуур тодхон харагдана.

	Харин гагцхүү сийрэг модтой газар сарны гэрэл цагаан зотон мэт үзэгдэх ажээ.

	Энэ бол орос хүний сэтгэлд үүрд нийцэгч, эртний гайхамшигт сайхан зүйл бөгөөд энэ нь хангарди шувууны өдтэй хавтга зүүсэн жижигхэн малгайтай хан хүү Иваныг мордуулан явагч хөх чоно буюу эсхүл ойн эзэн лус савдгийн ойворгүй том царвуу, тахианы хөл дээр барьсан байшин гэх мэтийн бас бус олон зүйлийг өгүүлдэг үлгэрийн дүрслэлийг сэтгэлд аргагүй бодогдуулна.

	Гэвч тагнуулаас буцаж яваа гурван цэрэг, энэхүү үхсэн мэт нам гүм байдлын дотор, ой модны үзэсгэлэнт сүр жавхлангийн тухай төдий л их юм бодоцгоосонгүй.

	Эд нар бол, байлдааны үүргийг биелүүлэн германы ар талд хоног илүүтэй байхдаа, дайсны бэхлэлтийг илрүүлж, зураг дээр тэмдэглэх үүрэгтэй явцгаасан юм.

	Энэ нь хэцүү бөгөөд аюултай ажил байж, тэд бараг цаг үргэлж мөлхөөгөөрөө явдаг, нэгэн удаа намгийн өмхий үнэртэй хүйтэн шавар дотор майхан цуваа шар навчаар бүрхээж нөмрөөд, бүтэн гурван цаг хөдлөлгүй хэвтэцгээсэн бүлгээ.

	Энэ завсар хэдий хатаасан талхаа идэж, дашмагтай хүйтэн цайгаа ууцгаасан боловч өнөө болтол тамхиа татаж амжаагүй тул хамгийн бэрх байлаа. Ер нь цэрэг хүн, эрхэм сайн хатуу тамхиа таталгүй явснаас нойр хоолгүй явахыг хялбараар давдаг гэгч нь илэрхий хэрэг билээ. Гэтэл гай болсон юм шиг сайх гурван цэрэг маань цөмөөрөө айхтар тамхичин юм санжээ. Хэдийгээр байлдааны үүрэг нь бахтай сайхнаар биелэгдэж, германы арав гаруй батарейг сайтар тагнаж нарийн тодорхойгоор тэмдэглэж авсан зургаа ахлагчийнхаа бичгийн саванд авч яваа боловч тагнуулчин нар нэг л ууртай, догшин мэт болцгоожээ.

	Өөрийнхнийхөө түрүүчийн хэсэгт ойртох тусам тамхи татах хүсэл нь төдий чинээ хүчтэй болсоор байлаа. Иймэрхүү үед оновчтой сайхан үг юм уу, зугаатай сонин яриа их л тус болдог сон. Гэтэл чимээ аниргүй, нам гүм байхыг цагийн байдал шаардаж байв. Дуу чимээ нэг бүр нь ой модны дотор ер бус чангаар цуурайтан тархах учир үг хэлэлцэх ч байтугай, найтаах, ханиах явдал ч цээртэй ажээ.

	Гурван нөхдийн явдалд сарны гэрэл ихэд саад хийх тул тэд зурвас зурвас гэрлээс зайлж, бие биесээс арван гурав орчим метр зайтай, нэн аажмаар цувралдан явж, таван алхам тутамд зогсож, чимээ чагнана.

	Түрүүнд нь яваа ахлагч нь гараа сэмхэн хөдөлгөн дохио өгч явсан бөгөөд үүнд гараа толгой дээрээ эргүүлбэл даруй зогсож нам гүм болох, гараа хажуу тийш нь сунгаж доохнуур чигтэй заавал төдхөн хурдан бөгөөд чимээгүй хэвтэх, гараа урагш зангавал урагшаа ахиж, гэдрэг зангавал аажмаар ухрах зэргээр явж байлаа.

	Өөрсдийнхөө наад захыг хүрэхэд хэдий хоёрхон километр үлдсэн боловч тэд бас л урьдын адил болгоомжтой хянуур явж байсан төдийгүй бүр ч болгоомжтой болж, байн байн зогсож байлаа. Эд нар замынхаа хамгийн аюултай хэсэгт оржээ.

	Өчигдөр орой нь эднийг тагнуулд гарч явахад энд германыхны гүн ар тал байсан билээ. Гэвч энэ завсар цагийн байдал өөрчлөгдөж, германчууд өдрийн байлдааны дараа гэдрэг ухарсан ажээ. Одоо энэхүү ойд эзэнгүй болсон мэт боловч зөвхөн өнгөн дээрээ тэгж санагдаж болох билээ. Германчууд энд өөрсдийн автоматчдыг үлдээсэн байж болзошгүй тул, минут тутамд дайсны хаалттай тулгарч болох байлаа. Гэвч эрэлхэг тагнуулчид хэдийгээр гурвуулхнаа ч хаалтаас ер хулчийсангүй, тэд бол болгоомж сайтай, туршлага ихтэй хүмүүс тул агшин зуурын дотор байлдаанд ороход бэлхэн явав. Хүн бүрд олон сумтай автомат, дөрөв дөрвөн гар гранат бий хэр нь байлдаж яасан ч болохгүй байсан билээ. Тэдний үүрэг бол, аль болохуйц үл мэдэгдэх, чимээгүй байдлаар өөрийн ангид хүрэлцэн ирж германы батарейг тэмдэглэсэн үнэтэй зургаа харьяат салааныхаа даргад түргэн хүргэж өгөхөд оршиж байжээ. Үүнээс нь маргааш өдрийн байлдааны амжилт ихээхэн хэмжээгээр шалтгаалах байлаа.

	Орчин тойронд ер бус анир чимээгүй нь тун ховор тохиолддог нам гүм цаг билээ. Хэрэв алсад сонсогдох хэд хэдэн их бууны дуу, зайдуухан пулемёт хааяа хааяа галлаад авахыг тоолохгүй бол ертөнц дээр ямар ч дайн дажин байхгүй болсон юм шиг санаж болмоор ажээ.

	Гэвч хал үзэж, хашир таньсан цэрэг бүр, энэхүү чимээгүй оршигч үхсэн мэт нам гүм газарт дайн дажинт байдал нуугдаж байгаагийн өдий төдий шинж тэмдгийг шууд ажиглаж чадах юм.

	Өлмий доогуур, үл үзэгдэхийн төдий хөврөлдөн байгаа харилцах улаан утсыг харахтай зэрэг холгүй нэгэн газарт дайсны командын байр юм уу, застав байгаа нь мэдэгдэнэ. Басхүү, хэмхэрч бяцарсан хэсэг улиас ба гишгэгдэж дагтаршсан бутыг харахтай зэрэг дөнгөж сая үүгээр танк юм уу, өөрөө явагч их буу өнгөрөн гарчээ гэдэг сэжиг төрүүлэх бөгөөд ялангуяа хараахан замхарч амжаагүй байгаа хиймэл бензин, шатсан тосны зэвүүн муухай үнэр ханхалж байгааг үзвэл үүгээр өнгөрсөн танк, өөрөө явагч их буунууд германых болох нь мэдэгдэж байв.

	Зарим газар гачуур модны мөчир найлзуураар сүрхий нямбай хучсан мина ба их бууны сумыг туухайчлан хураасан нь хагалчихсан түлээ шиг овойн харагдана. Гэвч үүнийг тэд хаясан уу эсвэл маргааш өдрийнхөө байлдаанд төхөөрсөн үү гэдэг учир нь үл мэдэгдэх тул, юу ч болов энэхүү туухайчлан хураасан зүйлүүдийн дэргэдүүр онц сэрэмжтэй өнгөрөх нь чухал байв.

	Зарим газар их бууны суманд зад цохигдсон, зуун наст нарс мод замыг бөглөж, заримдаа тагнуулчин нар мурийж тахирласан холбоо харилцааны гүн хонхор шуудуу болон хаалгыг нь баруун тийш харуулан зургаан дүнзээр бэхэлсэн дарга нарын блиндажтай тохиолддог байв. Хаалгыг нь баруун тийш харуулж барьсан энэхүү блиндажийг харахтай зэрэг энэ бол манайх биш, германых гэдэг нь илэрхий. Түүний дотор хоосон буюу хэн нэгэн этгээд байгаа нь мэдэх арга алга.

	Гагцхүү цаашлах тутам хорт утааны хаягдмал баг болон дэлбэрэлтэд хавчийтал дарагдсан герман цэргийн төмөр малгай хөлд дайралдах нь улам олширлоо.

	Тийнхүү явсаар тагнуулчин нар нэгэн газар, сарны униартмал гэрэлд ийш тийшээ хуга суга шидүүлсэн моддын дотор агаарын бөмбөгөнд онги татагдсан асар том нүх байхыг олж харвал, тэрхүү нүхэн дотор нүүр нь шарлаж нүд нь хөхрөн харласан хэсэг германы хүүр хөглөрч хэвтэв.

	Гэтэл гэнэт гэрэлтүүлэгч пуужин хөөрч модны оройд удтал гялалзан, түүний хөвөлзөн хөхрөх цэнхэр гэрэл нь сарны униартагч туяатай хутгалдан ой модыг нэвт шувт гийгүүлэн авай. Мод бүрээс урт нарийхан сүүдэр зурайсан нь эргэн тойрны ой тэр аяараа модон хөлтэй болсон мэт байлаа. Тагнуулын гурван хүн пуужин унтрахыг хүлээн цоохор шар ногоон майхан цувнуудаа нөмрөн бутан дунд хөдлөлгүй зогсоход цуван дотроос автомат буунууд нь цухуйн харагдана. Тийнхүү тагнуулчин цэргүүд бага багаар удаахан ахисаар, ангийнхаа байрлаж байгаа газарт нэлээд дөхөж ирлээ.

	Гэтэл нэгэн газар ахлагч нь гэнэт зогсож гараа өргөхөд бусад нь мөн л зогсож, өөрийн даргаас нүд салгалгүй ширтэв. Ахлагч нь удтал зогсоод юүдэнгээ ар тийш нь буулгаад сэжигтэй чимээ сонсогдсон тэр зүг рүү чих тавин чагнаж эхлэв. Энэ ахлагч бол дөнгөж хорин хоёр хүрч яваа залуу юм. Бага залуу хэдий боловч өөрийн батарейн дотор хал үзсэн догь байлдагчийн нэгэнд тоологддог ажээ. Тэр бол түрүүч цолтой, нөхөд нь түүндээ хайртай дуртайн зэрэгцээ, бас бага зэрэг эмээдэг ажээ.

	Энэ залуугийн овог Егоров гэдэг бөгөөд түүний анхаарлыг татаж бүхий тэрхүү дуу нь, түүнд нэг л жигтэйхэн юм шиг бодогдсоор байлаа. Егоров хэдий туршлагатай болов ч тэр чимээний шинж төлөвийг олж чадахгүй ядан: «Энэ чинь юу байдаг сан билээ дээ» гэж бодолхийлэхийн хамт чимээ гарсан зүгт улам мэрийн чагнаж байгаад, урьд удаа шөнийн тагнуулд явахад нь тохиолдож байсан сэжиглэлтэй чимээг нэг бүрчлэн бодов.

	«Шивнэж байна уу гэхэд биш, аяархан хүрздэж байна уу гэхэд бас биш, хуурайгаар үрж байна уу гэхэд бас л биш байлаа»

	Тун аяархан, юутай ч адилгүй нэг л жигтэйхэн тасалдмал дуу баруун гар талд байгаа бутны цаадах арцан дотор сонсогдох шиг санагдана. Бас дахин чагнаад байвал, газар дороос гарч байгаа юм шиг байлаа.

	Егоров ийнхүү ганц хоёр минут чагнаад, нөхдөдөө дохио өгсөнд нөгөө хоёр тагнуулчин нь алгуурхан бөгөөд сэмхнээр Егоров дээр хүрч ирэв. Егоров чимээ гарсан зүг зааж тагнуулчдад чагнах дохио өгөхөд тэд чагнаж эхэллээ. Егоров

	— Сонсож байна уу? гэж дуу гаргалгүй зөвхөн уруулаа хөдөлгөн асуувал цэргүүдийн нэг нь

	— Сонсож байна гэж түүнчлэн чимээгүйгээр хариулав.

	Егоров сарны туяанд бүдэгхэн гэрэлтэх эцэнхий нүүрээ нөхдийн зүг хандуулан хүүхдийнх юм шиг хөмсгөө ихэд өргөөд 

	— Юу вэ? гэвэл

	— Бүү мэд! гэж нөгөө цэрэг хариулав.

	Тэр гурав хуруугаа автомат бууныхаа гох дээр бэлхнээ тавиад нэг хэсэг чагнан зогсоцгоов. Өнөөх дуу үргэлжилсээр боловч бас л үл ойлгогдоно. 

	Тэр дуу гэнэт шал өөр болчихлоо. Гурван цэрэгт газар доороос дуулж буй дууг сонсох болсон шиг санагдав. Тэд алмайран бие биеийг хартал нөгөөх дуу даруйхан хуучин хэвдээ орчхов.

	Тэгэхэд Егоров, хэвтэх тухай дохиог нөхдөдөө өгөөд өөрөө хяруу унаж буурал болсон навчин дээр түрүүлгээ харан хэвтээд, хутгаа амандаа зууж дуу чимээ гаргалгүй элгээрээ мөлхөж эхлэв.

	Тийнхүү мөлхсөөр удалгүй арцат бутны цаагуур далд оров. Тэгээд тагнуулчин нарт цагаас урт юм шиг санагдсан нэгэн минутын дараа исгэрэх чимээ сонсогдов. Энэ бол Егоров, тэднийг нааш ир гэж дуудаж байгаа дохио юм. Тэд даруй мөлхөн явсаар, удалгүй, өвдөг дээрээ суугаад, арцан дотор далд буй бяцхан нуувчийг ажиглаж байгаа түрүүч Егоров дээрээ ирэв.

	Тэрхүү нуувч дотроос осолгүй нойрон дундаа уйлагнан зүүрмэглэж гинших дуу сонсогдоно. Тагнуулчид үг хэлгүйгээр бие биеийн санааг ойлголцож цувнуудаа дэлгэн, гэрэл нэвтэрч чадахгүйгээр майхан шиг болгож тойруулаад, нуувчийг хүрээлэн зогсох сацуу, Егоров цахилгаан дэнлүү барьж дотогш оров.

	Гэтэл нуувч дотор энгийн боловч аймшигтай юм харагдав.

	Энэ нь нэгэн хүүхэд унтаж байжээ.

	Тэр хүүхэд гараа элгэндээ хумхиж, шороотой төмс шиг хар болсон нүцгэн хөлөө атийлгаад, өмхий ногоон шалбааг дотор хөөрхийлөлтэй хүндээр уухилан хэвтэж байв. Түүний удтал авхуулаагүй бохир үстэй толгой нь эв хавгүй гэдийжээ. Нарийхан гүргэр хоолой нь давчдаж, халуунтай хатангир амны нь омголтсон уруулаас сөөнгө дуу гарна. Хүүхэд дэмийрч байгаа тул үл ойлгогдох үгс мэт юмс болон мэгшин уйлах зүдрэлтэй чимээ тасралтгүй сонсогдох бөгөөд аниастай нүдний нь хавдмал аньсага дээгүүр, цус багатай эрүүл бус өнгө ялгараад, бараг цөцгийг нь авсан сүү шиг цэнхэртэнэ. Богинохон шигүү сормуус нь наалдаад, нүүр нь шалбархай, хөх няц болсон сорвитой ханшаар дээр нь өтгөн хар нөж тогтон хатжээ.

	Тэр хүүхэд нойрон дундаа аймшигтайгаар зүүдлэн авай. Түүний ядарсан нүүр дээр нь хар дарсны тэмдэг тодрон түргэнээр зүс царайгаа хувилгана. Гэнэт нүүр нь айсан байдалтай болж, заримдаа хэрхэх аргаа мэдэхгүй гайхаж байгаа мэт, заримдаа хязгааргүй зовлонд орж байгаа юм шиг хүнхэр амыг тойрон гаслангийн үрчлээ илэрч, хөмсөг нь атираад сормуус дээр нь нулимс бөнжийн гарна. Заримдаа шүдээ зууж хавираад нүүр нь ууртай догшин болж нударгаа хүчтэй зангидаж, хумс нь алгандаа шигдээд, цухалдсан хоолойноос нь хахир дуу гарна. Заримдаа ухаан алдаад, гаслант инээмсэглэлийг үзүүлж, хүүхдийн гунигт хөөрхийлөм инээмсэглэлээр инээгээд ямар нэгэн үл мэдэгдэх дууг дөнгөж сонсогдохын төдий аялна.

	Энэхүү хүүхдийн нойр хүнд бөгөөд гүнзгий байсан ба сэтгэл санаа нь зүүдний зовлонд хөтлөгдөн төөрч, зарим үед ухаан алдаж байсан тул дээрээсээ өнгийн зогсож байгаа тагнуулчны оч мэт гялалзсан нүд, шууд гэрлээ тусгаж байгаа цахилгаан дэнлүүг ч үл анзаарна.

	Гэвч унтаж байгаа хүүхэд гэнэт цочин сэрмэгц овгосхийн босож суув. Түүний хоёр нүд нь зэрлэгээр гялалзан байснаа хоромхон зуур нэг мундаг том үзүүртэй хадаасыг шүүрэн авав. 

	Гэвч Егоров самбаатай хөдөлж хүүхдийн халуун гарыг хэдийн шүүрэн бариад амыг нь алгаараа таглаж амжжээ. 

	Егоров

	— Чимээгүй бай. Өөрийн хүн байна гэж дотноор хэлэхэд хүүхэд сая учрыг ойлгож, түүний нүдэнд харагдагч дуулга малгай, автомат буу, цув цөм орос хүний эдлэл бөгөөд түүний зүг ширтэгч эрэлхэг нүүр бас л орос хүний дотно нүүр байна гэдгийг ухаарчээ.

	Тэр зуур хүүхдийн зүдүүрт хацар дээр нь баясгалант инээмсэглэл тодорч ямар нэгэн юмыг хэлэхээр завдсан боловч, зөвхөн

	— Манайхан гэж ганц үг хэлээд ухаан алдав.

	 

	 

	— 2 —

	Батарейн дарга ахмад Енакиев, нарсны дээд үзүүрт бахим бөх гишүүний хооронд байгуулсан жижиг банзан тавцан дээр суугаа харагдана. Тавцангийн гурван тал нь онгорхой бөгөөд харин баруун талын нэг хажууд нь сумнаас хамгаалсан хэд хэдэн зузаан төмөр хийжээ. Дээд төмрийн оройд нь яндан дуран зоогоод, хоёр салаа дуранд нь модны навч мөчир уяж сарвайлгасан нь салаа мөчир гэж хармаар болгожээ.

	Энэхүү тавцан дээр гарахдаа хоёр урт нарийхан шатаар авирах бөгөөд нэг дэх нь нэлээд ташуугаас гадна бараг модны тэг дунд хүрнэ. Тэндээс бараг эгц дээш гарсан хоёр дахь шат өөд авирч модны нь оройд сая хүрнэ.

	Энэхүү тавцан дээр Енакиевээс гадна, утасныхаа ширэн гэртэй аппаратыг холтостой нарсанд өлгөсөн явган ба их бууны цэргийн хоёр холбоочин сууж байв. Мөн, явган батальоны байлдааны ангийн дарга ахмад Ахунбаев гэгч байгаа харагдана.

	Энэ тавцан дээр дөрвөөс илүү хүн багтдаггүй тул үлдсэн хоёр их бууч шатан дээр зогсжээ. Үүний нэг нь удирдах салааны дарга дэслэгч Седых, нөгөө нь бидний таньдаг түрүүч Егоров нар байлаа. Дэслэгч Седых дээд талын гишгүүр дээр гишгэж тохойгоо тавцан дээр тавин зогсоход түрүүч Егоров доодох гишгүүр дээр нь зогсож дуулга нь дэслэгчийн гуталд шүргэнэ.

	Энэ үед батарейн дарга ахмад Енакиев, батальоны дарга ахмад Ахунбаев нар онц яаралтай чухал ажилтай байгаа цаг ажээ. Тэд саяхан их бууны тагнуулаас хүргэж ирсэн мэдээг шалгаж өөрсдийнхөө зураг дээр тэмдэглэнэ. Элдэв өнгийн харандаагаар ахин дахин эрээлсэн байлдааны бүдүүвч хажууд нь дэлгээстэй байх бөгөөд хоёр ахмад харандаа, баллуур, шугамаа барьцгаан хэвтээ суугаа хоёрын хооронд ажиллана.

	Ахмад Ахунбаев, ногоон дуулгаа шил рүүгээ түлхэж бараг хүрэн болсон өргөн духаа барайлган бөхийлгөөд, байж ядах мэт байдаг хөдөлгөөнтэй бүдүүн хуруугаараа тод, тод зураас татаж улаан өнгөт харандаа, резин хоёрыг зэрэгцүүлэн ажиллах завсар, Енакиевийн царайг халти мөлт ажиглаж «Аа хонгор минь, чи яагаад удаад л байна даа. Түргэлж үзээч дээ» гэж хэлэх мэт байдалтай байна.

	Ахунбаев бол цаг үргэлж цухалдан бачимддаг бөгөөд уурласнаа нууж чаддаггүй зантай хүн юм.

	Байлдаанд орохын өмнөх цаг буюу бараг сүүлчийн энэ минутад хийгдэж байгаа ажил явдал бүхэн түүний санаанд дэндүү удах шиг бодогдож дотроо хий дэмий л цухалдан буцалж байсан ажээ.

	Гэвч ахмад Енакиев ахмад Ахунбаев хоёр бол зан зангаа авалцсан байлдааны хуучин найз юм. Эд нар сүүлчийн хоёр жилд болсон бүх байлдаанд бараг хамт явдаг байсан бөгөөд, тийнхүү ахмад Ахунбаевын батальон хаана тулалдаж байвал тэнд Енакиевийн батарей байлцдаг нь бараг бүх дивиз даяар заншсан зуршил болжээ.

	Енакиев, Ахунбаев нар мөр зэрэгцэн явж алдарт замыг туулжээ. Эд, Духовщина, Смоленскийн тэнд германыг хиар цохиж, Минскийн дэргэд бүсэлж сөнөөгөөд, дайсныг өөрийн унасан газар угаасан уснаас нэгдсэн хүчээр хөөлцсөн юм. Энэ учраас Ахунбаевын батальон ба Енакиевийн батарейн байлдаж явалцсан эрэлхэг фронтыг хүндэтгэж эх орныхоо нэрийн өмнөөс манай нийслэл Москва хотноо, Кремлийн ордны орой дээр үдшийн тэнгэрт ёслолын буудлага хийж, улаан цацрал, нэг бус нэлээд олон удаа гийгүүлдэг асан.

	Дайчин нөхөрлөлөөр ижил дасал болсон байлдааны найз нар болох энэ хоёр хүн нь, олон тооны талх давсыг аяны нэгэн ширээн дээр суулцан идэж, бага биш усыг аяны нэгэн дашмагаас ууж үзсэн юм. Ганц цуваараа хучлага хийгээд хүйтэн нойтон газар дээр өвөртлөлдөн унтах удаа ч олон тохиолдсон юм. Ийнхүү төрөлхийн ах дүүс шиг бие биедээ янаг хайртай болжээ. Гэвч эд нар үерхэл бол үерхэл, алба бол алба гэж ялгаж чаддаг учраас албаны хэрэгт бие биеэ өчүүхэн ч тал харж сураагүй, бас ч нэг нэгнийхээ нэр алдрыг бусдын өмнө хэзээ ч бууруулдаггүй билээ. Гэвч эд бол тус тусдаа шал өөр янзын ааш араншинтай хүмүүс байсан юм.

	Ахунбаев бол, цухалдуу, яарамтгай, яахаас ч үл буцах зориг чангатай ширүүн хүн. Енакиев бол бас л өөрийн найзаас дутуугүй зоригтой боловч, сайн их бууч гэсэндээ хянуур, нямбай, хичээмтгий бодолч зантай билээ.

	Енакиевийн тагнуулчдын олж ирсэн мэдээг зураг дээрээ тэмдэглэж байгаа ахмад Ахунбаев ажлаа түргэн дуусаад, модны ёроолд хүлээн зогсож бүхий тагнасан газрын бүдүүвч зургийг авахаар сумангуудаас ирүүлсэн холбоочдыг түргэн буцаахыг яарна.

	Давших тушаал хараахан ирээгүй боловч олон тооны шинж тэмдгээс үзэхэд давшилт мөд эхлэх гэж байгаа нь мэдэгдэж байв. Иймд давшилт эхлэхийн өмнө сумангаараа явж байлдааны бэлтгэлийг нь биечлэн шалгахыг Ахунбаев бүр ч их хүсжээ.

	Ахмад Ахунбаевын исэмдэг (целлулоид) шугам хэдий зураг дээгүүр тун түргэн гулсаж, ойг дуурайлгасан арзгар бурзгар зураас, гол горхийг тэмдэглэсэн цэнхэр судлын дунд дугариг, дөрвөлжин чагт тэмдгийг хэчнээн шалмагаар зуравч ажил хэргийн ахиц нь ахмадын хүссэнтэй адил хурдан бүтсэнгүй. Ахмад Енакиев, Ахунбаевын буулгах гэж байгаа шинэ тэмдэг нэг бүрийн өмнө өөрийн халцарч үрэгдсэн хүрэн бээлийтэй хатангир жижигхэн гараа бодомжтой хатуу хөдөлгөн зогсоож

	— Жаахан хүлээгээрэй! Би шалгах гэж байна гэнэ. 

	— Дэслэгч Седых гэж дуудахад нь

	— Байна гэж хашхирах дуулдана.

	— Зургаа хараарай. Арван есийн тав дахь дөрвөлж. Дөчин таван метрээр хойд ба зүүн хойд талын онцгой мод дээр тааруул. Түүн дээр чинь юу тэмдэглэсэн байна вэ?

	Дэслэгч Седых цээжнийхээ тушаа самбар дээр хэвтэж байгаа цүнхээ ер яарч сандарсан байдалгүй ч мунгинахгүйгээр ойртуулаад, дутуу унтсанаас улайж бага зэрэг хавдсан нүдээ буулган, ханиалгахын завсар

	— Дайснаас үл хөдлөх галын цэг болгон хувиргасан, газарт шигдсэн эвдэрхий танк байна гэхэд нь

	— Үүнийг хаанаас мэдсэн юм бэ? гэж асуувал

	— Тагнуулын мэдээнээс авсан гэв.

	Гэтэл хажуугаас нь цувныхаа уяаг хүзүүндээ эгэлдрэглэн нэг тайлж, нэг уяж байгаа ахмад Ахунбаев

	— Туйлын зөв, миний тагнуулч бас ингэж мэдээлсэн тул хоёр санал байх учиргүй. Одоо айх юмгүй тэмдэглэе гэж яаруугаар хэлэхэд ахмад Енакиев

	— Гэсэн ч жаахан хүлээгээрэй гэж өгүүлээд бодлогоширч тавцан давуулан бөхийн ширтэж:

	— Түрүүч Егоров! гэхэд нь

	— Энд байна, нөхөр ахмад аа! гэж шатны тэндээс дуугарав.

	— Арван есийн тав дахь дөрвөлж дээр байгаа эвдэрхий танк чинь юу юм бэ? Та нар худал хэлээгүй биз?

	— Хаанаас даа.

	— Өөрөө үзсэн үү?

	— Яг үзсэн

	— Өөрийн нүдээр үү?

	— Тийм ээ, би нүдээрээ үзсэн юм. Тийшээ явахдаа ч, буцаж ирэхдээ ч үзсэн, нэг газраа л байна билээ.

	— Тэгвэл, түүнийг үл хөдлөх галын цэг болгосон болж таарч байна уу?

	— Тийм ээ, үл хөдлөх галын цэг болгосон байна.

	— Үүнийг хаанаас мэдсэн юм бэ?

	— Тэд үүнийхээ дэргэдүүр бэхлэлтийн ажил хийж байна.

	— Тэд нүх ухаж байсан юм уу?

	— Тийм ээ.

	— Үүнийгээ аваачих гэж байгаа юм биш биз?

	— Яасан ч аваачихгүй, тэр ч байтугай, биднийг тэнд байхад хагас тонны ачааны машинаар галт хэрэглэл зөөж авчирсаар байсан.

	— Өөрөө үзсэн үү?

	— Би өөрөө харсан. Тэднийг хайрцагтай юмнуудаа буулгаж эхлэхэд бид тэмдэглэж авсан юм.

	— Мэдлээ. Өөр зүйлгүй гэх чацуу ахмад Ахунбаев яах аргагүй зөв байгаа биз дээ гэж баяртайгаар дуугарч жижигхэн улаан дөрвөлжнүүдийг зураг дээрээ саадгүйгээр тавьж гарлаа.

	Ахмад Енакиев, ямар нэгэн зорилгыг улам тодотгохын тул бодвортой бөгөөд бат суурьтай дохиогоо өгөөд, яндан дурангийн өмнө сөхрөн суугаад ахмад Ахунбаевын дотроо санаж байгаачлан хэтэрхий тайвнаар манантан давхраатсан, тэнгэрийн алс хаяаг харан харан заримдаа исэмдэг цагаригаа тохируулан зургаа засамжилж байна. Энэ үед Ахунбаев, шүдээ хяхтнуулан, түргэлээсэй гэж яарахдаа бушуулаач гэж хэлэхийг завдавч, нөхрийгөө онц сайн мэдэх тул арай л тэгж хэлсэнгүй. Бас хэчнээн яаруулавч тус болохгүйг Ахунбаев мэдэх ажээ.

	Ахмад Енакиевийн зан байдлын тухайд ганцхан зүйлийг хэлж болох үүнд түүний хуучин боловч яах аргагүй цэвэр эвтэйхнээр өмссөн хар петлиц, алтан товчтой шинель, нүд рүүгээ хэлтгий тавьсан гялгар сайхан хар хошмогт дөрвөлжин саравчтай малгай, цэрэг цэмбээр нандин гэрлэсэн дашмаг хийгээд, шинелийн нь хоёрдугаар товчноос холбоостой байгаа чийдэн, ямар ч цагт гялалзаж явдаг түүний гутлыг хармагц энэ хүний шударга сайн, нарийн нягт, гуйвшгүй шулуун зан төлөвийг ойлж болно.

	Энэ өглөөгүүр чийгтэй хүйтэн бөгөөд үүрээр унасан хяруу удтал хайлалгүй байсаар байлаа. Гэвч аажмаар хайлж савантай булингар ус адил, чийгтэй хөх огторгуйд уур болон дэгдэнэ. Ойн чөлөөний модод ганхахгүй байсан боловч хуурамч үзэгдэл байв. Нарсны толгой ханаран найгахад нь оройд нь байгаа хянах байрын банзан тавцан бас түүнтэй хамт найгаж, удаан эргэлттэй өргөн их усан эргүүлгийн эргэн тойронд аажмаар хөвж байгаа салтай адилхан ажээ.

	Их буу буудах, сум дэлбэрэх хоёроос доргиж байгаа агаар зогсолтгүй донсолно. Агаарын энэхүү тогтмол бөгөөд жигд биш доргилтыг зөвхөн биеэрээ мэдрэх төдийгүй нүдээрээ ажиглаж болохоор байсан ба тийнхүү их буугаар буудах бүрд ой мод сэгсрэгдэж, шар өнгөт навч эргэлдэн хөврөлдөн унана.

	Дайнд явж үзээгүй хүнд нэг л их байлдаантай газрын төв дунд орчихсон юм шиг санагдаж болохуйц ажээ. Гэтэл шальтай ч юм биш, харин их бууны ерийн нэг буудлага болж байсан бөгөөд тэгэхдээ ч базаалтай их хүчээр буудсан ч хэрэг биш билээ. Энэ бол манайхны юм уу, аль эсвэл германыхны ямар нэгэн батарей, шинэ газрыг шалгахыг хүсэхдээ хэдэн сум гаргаж байсан хэрэг. Гэвч дайсны ажиглагч нар энэ батарейг олж хармагц, гүн ар талаас тусгай томилогдсон эсэргүүцэх салааныхан цохилт өгөхөд манайхан бас л түүнийг хөөцөлдөж эхэлдэг ажээ. Ийнхүү хурамхан зуурын дотор, холион бантан шиг болоод чихээ хөвөнгөөр бөглөмөөр болно. Гэнэт зүг зүгээс их бага, том жижиг янз бүрийн буу буудаж эхлэн бие биеийнхээ байгаа байрыг мэдэхийг оролдоно. Бас заримдаа гүн ар талд арай ядан дуу нь сонсогдож байсан мундаг том буунуудын сум гэнэт хүнгэнэн исгэрэх мэт дуугарч ирээд, огт зүгээр байсан хэсэг модыг хэмх бяц цохилж улмаар антрацит мэт элгэн хар утаа манарч дотор нь гал цахилгаан жирс жирс гялалзана.

	Заримдаа гэнэт их бууны сумны хэлтэрхий нэг зүгээс шуугин ирж газрыг хүчтэйгээр доргиулан онги татаад ойж, эрчигнэн эргэлдээд, цааш улигнан нисэхдээ замдаа тохиолдсон модны гишүү мөчир, боргоцойг хуга ховх цохино.

	Гэвч нарсны оройд гараад зураг дээр ажиллаж байгаа хүмүүс үүнийг огт үзэж сонсохгүй байгаа юм шиг байв. Хааяа бууны гал ямар нэгэн газарт онц түргэжиж ирэхэд, холбоочин нар өөрсдийнхөө ширэн гэрт аппаратынхаа бариулыг эргүүлээд

	— Нил цэцэг байна уу? Нил цэцэг үү? Сандал ярьж байна. Шугамаа шалгаарай! Таны түүгээр юү болоод байна? Бүгдээр тайван уу? За яамай. Манай энд бас л нам гүм байна. Байлдаанаа үргэлжлүүл, баяртай гэж аяархан өгүүлж байв.

	Тийнхүү ажлаа дуусмагц, ахмад Ахунбаев гэнэт баяртай болоод түргэнээр бичгийнхээ хээрийн саванд зургаа хийж, майхан цувныхаа бүчийг шийдэмгийгээр уяад, майгавтар бөгөөд бахим чийрэг хөл дээрээ босох зуур, «Морь хаана байна?» гэж дуудаад цагаа харж,

	— Минийх ес арван зургаа болж байна. Та нарынх хэд болж байна? Цагаа шалга гэхэд нь ахмад Енакиев өөрийн цагийг халти хараад ес арван дөрөв болж байна гэв.

	Ахмад Ахунбаев, баяртай цочмог дуу гаргахын чацуу хар нүд нь онийн гялалзаж

	— Ахмад Енакиев аа! Таны цаг хожимдож явах шив дээ гэвэл

	— Яасан ч минийх хожимдоогүй байх аа, энэ бол ер алддаггүй цаг тул та өөрийнхөө дадсан заншлаар яарч байгаа биз дээ гэхэд Ахунбаев холбоочин нарт

	— Зайцев, цаг хэд болж байгааг асуу! гэхэд холбоочин нар командын байр луу утасдаад, ес арван дөрвөн минут болж байна гэж илтгэхэд

	— Аа дайны тэнгэр, чинийх зөвдөв үү дээ гэж аргадах маягтай өгүүлж байгаа Ахунбаев өөрийн цагийг Енакиевийн цагтай тааруулан буцаагаад,

	— Энэ удаа чинийхээр боллоо. Батарейн дарга, баяртай гэж хэлээд нөмрөгөө эв хавгүй эрвэлзүүлсээр хоёр тийшээ ярагдан зогсож байгаа их бууч нарын дэргэдүүр ер зогсолгүй шатаар буух завсар зургаа хамгаалагчдаа өгөөд мориндоо мордон, унаж бүхий навчин дотуур давхин одов.

	Үүний дараа ахмад Енакиев, чанга резин бүстэй тэмдэглэлийн дэвтрээ барьсаар яндан дурангийн дэргэд очив. Тэмдэглэл дотор нь буудвал зохих газар тэмдэглээстэй бөгөөд тэгэхдээ цөм нэгэнт буудагдсан байв. Гэвч ахмад, эдгээр байг дахин сайтар буудах хэрэгтэй юм гэж боджээ. Хэрэгтэй цаг болоход түүний буунууд дахин буудаж, үнэт цагаа гарздалгүйгээр анхныхаа галаар дайсныг сөнөөж чадах байдалд хүргэхийн тул Енакиев буунуудаа байнд ойртуулахыг хүслээ. Гэвч «байгаа оноход» онцын бэрхшээлгүй боловч хэрэв явган цэргийн шугамд ойртуулан их буунуудаа тавивал, эдүгээ сайн өнгөлөн далдалсан түүний батарей нь цагаасаа урьд илрэх вий гэж Енакиев болгоомжилж байв. Дайсныг байлдааны хамгийн шийдвэрлэх эцсийн минутад санамсаргүй байсан талаас нь гэнэдүүлэн цохих хэрэгтэй. Ахмад Енакиевийн саналаар ийм газар нь байлдааны хэсгийн баруун жигүүр буюу залуу царс шинэхэн ургаж байгаа модтой жалганы зүг гарах, хоёр замын уулзуур гаар байв.

	Тэр нь одоохон дээрээ сонирхол татмаар гойд юмгүй эзгүй тал байв. Тэр газар дээр ямар нэгэн галын цэг ба хориг хийх бэхлэлт ч байсангүй. Ер нь байлдааны газар иймэрхүү сонирхол татах юмгүй газар элбэг байдаг тул байлдаан ямар ч саадгүйгээр дэргэд нь болж өнгөрдөг удаа байдаг. Ахмад Енакиев энэ бүхнийг цөмийг нь мэдэж байсан боловч хүчтэй бөгөөд нарийн тооцоо байсан юм.

	Болох байлдааны бүх үед тохиолдож болзошгүй байдлыг хэдэн зуу дахин нягтлан бүртгэсэн ахмад Енакиевийн дотор ганцхан зүйл бодогдсон нь Ахунбаевын батальон германы хориглох шугамыг цөмлөж, баруун жигүүрээ сөрөх дайралтын эсрэг нугалаад, дараа нь өөрийн төвийн хүчийг юугаар ч саатуулж болзошгүйгээр урагшлуулж замын уулзуур тушаа байгаа жижиг өндөрлөгийн хормойд бэхжиж улмаар замын дагуу шийдвэртэй шинэ цохилт өгөхийн тулд бэлтгэл хүчээ цугларуулна. Тийнхүү энэ газраас асар холгүй байгаа замын уулзуур ба жалганы эхэн орчимд ахмад Ахунбаев ёс мэт зогсох нь байлдааны явцаас аяндаа шаардагдана. Сум хэрэглэлээ зузаалах, шархтнаа зөөж авах, сумангуудаа эмх журамд нь оруулах болон хамгийн гол нь дараагийн цохилтын цэгт байлдааны журмаа өөрчлөхийн тул заавал саатах ёстой байв. Үүнийг гүйцэтгэхэд их биш боловч эрхбиш цаг хэрэгтэй байсан. Энэ чөлөөг германчууд ашиглаж танкны дайралт хийж болох бөгөөд ер нь ч энэ бол танкны дайралт хийхэд хамгийн зохистой цаг юм. Тэд жалга дотор нуусан бэлтгэл танкнуудаа гэнэт хөдөлгөх болно гэж бодож байгаа Енакиев хэдий жалга дотор германы танк нуугдаж байна гэсэн тодорхой мэдээ аваагүй боловч эргэлзэхгүй байв. Байлдааны их туршлагатайн дээр маневраа сайн мэдэх ойлголт хийгээд баримтуудыг түргэн шалмаг нарийн нягтаар зэрэгцүүлж, алдаагүй дүгнэлтийг хийж сурсан их бууч офицерын тооцоот ухааны их эрдэм дээр үндэслэсэн бодол нь ийнхүү хэлээд байх шиг байв.

	Ахмад Енакиев, «үзээд алддаг юм бил үү, туршаад үзье үү?» гэж бодоод дуран харааг нүдэндээ тохируулав.

	Дуниаран маналзсан тэнгэрийн хаяа улам тодорч гэгээ ороод бүдэг бадаг харагдаж байсан юм туйлын тод болов. Газрын байдал нь илбийн үзэгдэл шиг нүдний өмнө ойртож цаана наанаа оролцон хэдэн давхар үелж олшрон харагдах нь яг театрын тайзтай адилхан ажээ.

	Хамгийн наад захад нь нөгөөх нарсны дээр байгуулсан хянах байртай моддын орой хачин зэрэглээтэн харагдана. Энэхүү нарсны нэг гишүү нь хүртэл хоёр том боргоцойтойгоо айхтар том зарааны үс шиг болоод шууд нүдэнд орчих шахан тулж үзэгдэнэ.

	Эдгээрийн цаана зурвас тал цэлэлзэн энэхүү талын наад захаар нь манай хориглолтын өмнө үзүүрийн долгиот шугам ив илхэн зурайна. Түүний бүх бэхлэлт нь маш нандинаар өнгөлөн далдлаастай тул түүнийг гагцхүү туршлагатай ажигч нүдээр олж үзэх билээ. Ахмад Енакиев дайсны хэчнээн харилцах шуудуу ба пулемётын үүр байгааг үзэж мэдэхээсээ тааварлаж мэдсэн нь их байжээ.

	Талын цаад захаар манай нуувчтай зэрэгцээ шугамд германы нуувч үлэмж жижигхэн боловч тодорхойгоор харагдана. Эдгээрийн хоорондын зай дуран авайд тун бага болж, бараг л зайгүй юм шиг үзэгдэх төдий байв.

	Ахмад Енакиев бас цааш нь германы ар талын байрыг нүд гүйлгэн харвал нүцгэрсэн мод, дагтаршсан намаг болон бие бие дээрээ наалдсан юм шиг харагдан байгаа жижиг толгод хийгээд эвдэрч хэмхэрсэн байшингууд байв.

	Ийнхүү хянаж гүйцсэнийхээ сүүлд ахмад Енакиев өөрийнхөө тэмдэглэлд «17 дугаар бай» гэдэг нэрээр тэмдэглэгдсэн нөгөө хоёр замын уулзуур жалгын эхэн тийш буцаж харав.

	Енакиев тийнхүү юугаараа ч ялгарах юмгүй тэрхүү хоосон газрыг хичээнгүйлэн ажиглаж байхдаа энэ бол Ахунбаевын цэрэг гинжин хэлхээгээр тархаж, германы танкнууд гүн жалгын дотроос гэнэт мөлхөн гарч ирэх ёстой газар гэж өнөө өглөөний турш хэд дахин сэтгэлдээ дүрслэн үзэж байжээ.

	Газрын байдлыг дуран хараанд нарийнаар тодруулахыг мэрийж байгаа Енакиев «больсон маань ч дээр юм уу даа» гэж бодно. Гэвч энэ бол гуйвах юм уу, эргэлзсэн хэрэг огт бус, ер нь хэзээ ч гуйвж эргэлздэггүй, одоо ч гэсэн тэгээгүй, гагцхүү зохистой зөв шийдвэр гаргаж «Арван долоодугаар байг» үлэмж мэргэнээр буудах, дэндүү зориглож өөрийн батарейг цагаас өмнө илрүүлэхгүй, бас хэрэгтэй бөгөөд шийдвэрлэх цагт биеэ илрүүлэлгүй байж зөвхөн тааруулах ажлаар цаг нөхцөөхгүйг хичээн түүнд хэрэгтэй бүхнийг урьдаар бүрэн нягтлахыг хүсжээ.

	Энэ үед дор чимээ гарч, шат найгалзан, давируулын дуу хангинаж, хүндээр амьсгаадсан, шонтгор хамартай, бор царайтай тас хар өтгөн хөмсөгтэй бараг хүүхэд шиг байдалтай залуухан офицер тавцан өөд авирч ирлээ. Энэ бол холбооны офицер бөгөөд тэр нь албаны царай гаргахыг оролдовч нүүрэн дээр нь хүүхдийн инээмсэглэл тодрон мэдэгдэж байлаа. Тэр давируулаа хавиран малгайныхаа саравчны тус газар гараа өргөн ёслоод, хүч гаргах мэт түргэн доош буулган ахмад Енакиевт дугтуйтай бичгээ өгөв.

	— Хорооны тушаал! гэж чангаар өгүүлэхийн зэрэгцээ нүдээ оч мэт гялалзуулан тэсэж чадалгүй яарсан байдалтайгаар, — Давших тухай! гэж нэмж хэлэв.

	— Хэзээ? гэж Енакиевийн асуухад

	— Есөн цаг дөчин таван минутад хоёр хөх, нэг улаан пуужингаар дохио өгнө. Наана тань бичсэн байгаа. Явж болох уу? гэв.

	Енакиев цагаа харсанд есөн цаг гучин нэгэн минут болоод байлаа.

	— Явж болно гэж Енакиев хэлэв.

	Холбоочин офицер давируулаа хавсран, номхон зогсож тасхийтэл ёслоод байлдааны цагт модны орой дээр байгаа биш, тайван цагт их бууны сургуулийн гуанзанд байгаа мэтээр туйлын хөгжилтэйгөөр шат руу бараг гулсах шахуу түргэнээр уруудан давируулаа хангинуулан хараал үглэсээр буулаа.

	— Дэслэгч Седых байна уу? гэж Енакиевийн дуудахад

	— Нөхөр ахмад аа, би энд байна гэв.

	— Та сонсов уу? гэвэл

	— Сонслоо гэв.

	— Командын байр энд. Намайг бүх салаануудтай утсан холбоо бариул. Давших үест утсыг ямар ч саадгүйгээр үргэлжлүүлэн тавь. Салаануудаас анхаарлаа хэрхэвч хөндийрүүлж болохгүй. Хэрэв утсан харилцаа саатвал, радиогоор ил нэвтрүүл. Сумангийн дарга нэг бүрийн дэргэд, хоёр хүнийг томилж нэгийг нь холбоочноор нөгөөг нь хянагчаар явуул. Цагийн байдлын өөрчлөлтийг радио, утас, пуужингаар нэн даруй надад илтгэ. Үүргээ ойлгов уу? гэвэл

	— Ойлголоо гэлээ.

	— Асуулт байна уу? гэхэд,

	— Байхгүй гэв.

	— За явцгаа гэхэд

	— Мэдлээ гэлээ

	Дэслэгч Седых шатны нэг гишгүүр доошилж бууснаа гэнэт зогсож,

	— Нөхөр ахмад аа, илтгэж болох уу? Таг мартчихаж. Нөгөө хүүхдээ яах вэ? гэвэл

	— Ямар хүүхэд ээ? гэж асууж байгаа ахмад Енакиев, нүүрээ барайлгаснаа гэнэтэд санаанд нь орж

	— Аа тийм гэв.

	Ахмадад хүүхдийн тухай нэлээд түрүүн илтгэсэн боловч шийдвэрлээгүй байжээ.

	— Тэр хүүхэд тэгээд яаж байна, одоо хаа байна? гэхэд

	— Одоогоор миний дэргэд, удирдах салаанд тагнуулчинтай хамт байгаа гэвэл

	— Мань эр ухаан орж байна уу? гэж асуув.

	— Гайгүй шиг байна гэхэд нь

	— Юу ярьж байна даа, тэгээд? гэв.

	— Олон л юм ярьж байна. Түрүүч Егоров сайн мэднэ гэвэл

	— Тэгвэл Егоровыг дууд! гэлээ

	— Егоров байна уу? Батарейн дарга дээр! гэж дэслэгч Седых шат руу өнгийн хашхирав.

	— Байна гэж хариулаад тавцан өөд авирч байгаа Егоровыг харвал түүний дуулга нь навчаар хучаастай байв.

	— За нөгөө хүүхэд яаж байна? Бие нь ямар байна? Ярь! гэлээ.

	Ахмад Енакиев «илтгэ» гэлгүй «ярь» гэсэн болохоор, хүний дууны өнгөөр түүний хүслийг тааварлаж мэддэг Егоров цэргийн хүний ахчлах ёсыг хэзээд баримталдаг боловч энэ нэгэн удаа нөхөр журмын ёсоор ярихаар шийджээ. Түүний уруул хөмсөг төв намбатай хэвээр байсан боловч, хэдэн шөнийн нойргүй хоносноос улайж ядарсан нүд нь ихээр нээгдэж баясгалантайяа инээмсэглэх байдлыг илрүүлнэ.

	— Нөхөр ахмад аа! Энэ хэрэг тодорхой байна. Эцэг нь байлдааны эхэнд фронт дээр алагдаад, германчууд тосгоныг нь эзлэхэд эх нь үнээгээ өгөхгүй гэж маргаснаас бас алагдаж, эмэг эх, бүсгүй дүү хоёр нь өлбөрөн үхжээ. Дараа нь германчууд тосгоны нь түймэрдэн шатаажээ. Тэгээд ганцаар үлдэж нэгэн өдөр нүүрс болсон тосгоны хогноос юм түүж яваад цагдаад баригджээ. Германчууд түүнийг жигтэйхэн аймшигтай, хүүхэд тусгаарладаг газар аваачсан гэнэ. Тэр газар орсон дороо түүхийрч, хамуутай болоод, бөөсний хижгээр өвдөж бараг үхэх шахсанаа аз дайрч оргон гарсан юм байна. Тэгээд хоёр жилийн турш фронтыг гаталж ирэхээр ой хөвчөөр дэмий тэнүүчлэн явжээ. Тэр үед фронт хол байж. Үс нь ургаж, ууртай болон зэрлэгшээд, ёстой чонын бэлтрэг шиг болж номын савандаа үзүүрлэсэн хадаасыг цаг үргэлж авч явдаг байж гэнэ. Энэ бол түүний бодож олсон зэвсэг бөгөөд түүгээр ямар нэгэн фрицийг алъя гэж үргэлж бодож явжээ. Үүнээс гадна бид түүний бичгийн сав дотроос үнгэгдэж нухлагдсан нэгэн үсэглэлийг олсон бөгөөд «Чамд үсэглэл ямар хэрэгтэй юм бэ?» гэж асуухад «Үсгээ мартахгүйн тул хэрэгтэй» гэж хариулсан гэж өгүүлээд, 

	— За одоо та ямар шийдвэр өгөх вэ? гэж асуухад нь

	— Хэдэн настай юм бэ? гэж Енакиев асуувал

	— Арван хоёр, гуравтай гэх боловч арваас өнгөрсөн

	байж чадмааргүй шиг. Өлсөж турсны улмаас яс арьс болжээ гэв.

	— Мөн. Хэрэв арван хоёртой юм бол, энэ хэрэг, түүнийг есөн настай болоогүй байхад эхэлсэн байх нь байна шүү гэж ахмад Енакиев их л бодолтойгоор хэлэв.

	— Ээ дээ, хар нялхаасаа зовлон амсаж дээ, хөөрхий минь гэж өгүүлж байгаа Егоров шүүрс алдав.

	Тэд голдуу тулалдаан болохын өмнө болдог их бууны дуу намдахыг чагнацгаан, түр дуугүй зогсоцгоотол удалгүй хуурмаг нам гүм үе эхлэв.

	— Сайн хүүхэд үү? гэж Енакиевийн асуухад 

	— Айхтар ухаантай, сэргэлэн хүүхэд гэж хариулж байгаа Егоров бүр ч хамаагүйгээр ярьж орхив.

	Гэтэл ахмад нүүрээ барайлган, буруу харав.

	Ахмад Енакиев бол үүнээс арай бага, одоо долоон настай байх хүү ба мөн залуу эхнэр, эмэг эхтэй байжээ. Гэтэл тэднээсээ гурван жилийн өмнө хагацсан бөгөөд Баранович хотноо байсан гэрээсээ тэр нэгэн түгшүүрийн дохиогоор гарснаас хойш гэргий, хөвгүүн, эмэг эхийгээ олж үзээгүй бөгөөд дахин уулзах хувь ч үгүй болжээ.

	Эх орондоо цөмөрч ирсэн дээрэмчнээс зугтаан, Минскийн замаар явган нүцгэн санд мэнд зугтааж агсан хамгаалалтгүй нялхас, охид, хөгшид, настныг германы дайрагч онгоцнуудын довтолж байсан дөчин нэгэн оны зургаадугаар сарын тэр нэгэн аюулт өглөө, тэр гурав Минскийн замд амь үрэгдсэн бүлгээ.

	Енакиев, тийнхүү гэр бүлийн хүмүүсийнхээ нас барсан тухайг тэр үед Минскийн замд ангитайгаа хамт явж байсан өөрийн сайн таних нөхрөөсөө сонсжээ. Гэвч, тэд хэрхэн яаж алагдсаныг тодорхой хэлээгүй бөгөөд Енакиев ч үүнийг асуусангүй ба асуух ч зүрх хүрсэнгүй, гагцхүү түүний сэтгэл нь тэр цагт тэдгээрийн хэрхэн яаж аймшигтайгаар үхсэнийг тодорхой дүрслэн бодож чадсан ажээ. Тэр цагаас хойш энэхүү сэтгэлийн гашуудалт тэмдэг нь санаанаас нь ер гардаггүй бөгөөд үргэлж нүдэнд нь харагдаж явдаг болжээ. Түүний сэтгэлд агаар тэнгэрт бөөн бөөнөөрөө гялалзаж байгаа гал утаан дотор, сум тэсрэх, пулемёт буудахад ухаан алдан сандарч элдвийн юм барьсан олон хүн дотор усан цэргийн хөх малгайтай дөрвөн настай хайрт хүү нь газраас онгилогдсон нарсны ёроолд саарьтсан гараа сарвайлгаад цусанд хутгасан даавуу шиг болчихсон хөөрхийлөлтэй хэвтэж байгаа нь ямагт харагдах шиг болдог ажээ. Ялангуяа ээжийн нь хуучин хантаазаар, эмэг эх нь хийж өгсөн шинэхэн бүчтэй усан цэргийн хөх малгай нь Енакиевийн нүдэнд улам илхэн үзэгдэнэ.

	Ахмад Енакиев хэдийгээр энэ зун гучин хоёрхон настай байсан боловч сэтгэлийн гүн зовлонгоос болж түргэн өтлөөд үс нь буурал болсон төдийгүй үргэлж уйтгартай явдаг болжээ. Гэвч өөртөө учирсан түмэн зүйлийн зовлонг гагцхүү сэтгэлдээ хадгалж хэнд ч хэлэлгүй явдаг тул түүний уйтгарлалт гасланг мэддэг хүн хороонд нь тун ховор байжээ. Гэвч зовлонгийн гашуун уураар бялхсан түүний сэтгэлд нь амраг хайрт гэргий, ачлалт хонгор хүү, ивээлт буурал ээж нь үргэлж бодогдож элэг зүрх нь эмтрэх мэт болж явдаг ажээ. Ялангуяа хайрт хонгор үрийгээ бодох бүрд нь, тэр минь эрүүл энх, эсэн мэнд байсан бол одоо торниж өсөөд эрдэм ном сурч байх сан даа гэхээс дотор нь харанхуйлна.

	Хэрэв хүү минь амьд бол лав сайн уншиж бичиж чаддаг болсон төдийгүй, өсөж том болоод усан цэргийн хөх малгай нь ч таарахгүй болж, түүнийг бусад багадсан хувцасны нь хамт хадгалах буюу аль эсхүл эмэг ээж нь шувууны өд хийх уут юм уу, гутлын алчуур зэрэг өөр ашигтай зүйл болгосон байх байсан биз гэж бодоход нь сэтгэл нь дахин харанхуйлна. Тийнхүү бухимдан байгаад гэнэт

	— Түүний нэр нь хэн гэдэг юм бэ? гэж Енакиевийн асуухад

	— Ваня гэдэг гэв.

	— Зүгээр л Ваня гэж үү? гэвэл түрүүч Егоров

	— Ердөө л Ваня гэдэг юм гэж цовоо хөхиүн хариулах сацуу нүүр нь тэнэгэр баясгалантай инээдээр дүүрч, — Ваня гэдэг нэртэй, Солнцев гэдэг овогтой, тун таарсан нэртэй хүү дээ гэх сацуу, 

	— За тэгвэл ар тал руу явуулах хэрэгтэй дээ гэж Енакиевийн хэлэхэд Егоровын царай гэнэт хувилж,

	— Хайран юм. Нөхөр ахмад аа! гэв.

	— Яагаад хайран юм болдог бил ээ? гэж хөмсгөө зангидсан Енакиев, — Юунд хайран гэж? гэж дахин асуув.

	— Энэ чинь ар талд очоод хаана байх юм бэ? Тэнд садан хамаатан гэхээр юм огтгүй, өнчин өрөөсөн юм чинь үрэгдэнэ шүү дээ гэхэд нь,

	— Яагаад ч газардахгүй, тэнд өнчин өрөөсөн болсон хүүхдийг хүмүүжүүлэх тусгай газар бий гэв.

	Егоров хэдий, Енакиевийн эрс чанга хоолойг сонссон боловч бас л нөхөр журмын байдалтайгаар

	— Тийм нь ч тийм л дээ гэж үргэлжлэн өгүүлэхэд

	— Юу гэнэ ээ? гэв.

	— Тийм нь ч тийм л дээ гэж шатны нэг гишгүүрээс нөгөөд шилжин гишгэж байгаа Егоров, — Бид үүнийг юу ч болсон өөрсдийнхөө дэргэд удирдах салаанд авч явъя гэж шийдсэн юм л даа. Их ухаантай, төрөлхийн тагнуулчин болох хүүхэд шүү гэвэл

	— Энэ бол та нарын хий санаа байна гэж Енакиев ууртайгаар хэлэв.

	— Тийм биш, нөхөр ахмад аа! Яах аргагүй биеэ даасан хүүхэд байгаа юм. Эндхийн газрыг насанд хүрсэн тагнуулчны адил баримжаалж чадахаар үл барам, илүү ч мэднэ. Тэр өөрөө «Ах нар минь, намайг тагнуулд сурга. Би та нарт дайсны байрлалыг тагнан өгч байя. Би эндхийн бут нэг бүрийг мэднэ» гэж гуйсаар байгаа юм.

	— Өөрөө гуйсан бол бага хэрэг. Энэ бол тохирохгүй зүйл. Бид үүний хариуцлагыг биедээ хүлээж яаж болох юм бэ? Хэдий бага боловч амьд хүн шүү дээ. Түүнд ямар нэгэн учрал тохиолдвол яах юм бэ? Суманд дайрагдан үхэж болох шалтгаан байлдаанд бишгүйдээ байдаг биз дээ? Тийм үү, үгүй юү? Егоров оо!

	— Тийм ээ

	— Тэгэхгүй яах вэ, одоо цаг нь болоогүй эрт байна. Юуны өмнө өсөж том болог. Түүнд сурах нь эрхэм чухал тул хамгийн анхны машинаар л ар тал руу явуулах хэрэгтэй. 

	Егоров итгэл багатайгаар

	— Нөхөр ахмад аа! Тэндээс зугтаавал яана?

	— Яагаад тэр зугтаана гэж. Та юунд тэгж бодох болов?

	— Та нар намайг ар тал руу явуулна гэвэл би та нараас замдаа зугтаахаа л зугтаана гэж тэр өөрөө хэлдэг юм.

	— Тэгж хэлсэн гэж үү?

	— Тэгж хэлсэн.

	— Тэгтэл хаа ч байсан юм бэ, одоо энд байлгахын хэрэггүй тул ар тийш явуулахыг тушаая гэж Енакиев хэлэхэд гэр бүлийн байдалтай яриа төгсөж түрүүч Егоров номхон зогсоод

	— Мэдлээ гэлээ

	— Гүйцлээ гэж Енакиев товчхон хэлэхэд

	— Явж болох уу? гэвэл

	— Болно гэв.

	Тийнхүү түрүүч Егоровыг шатаар бууж яваа тэр үед бүдэгхэн харагдах холын моддын цаанаас цайвар хөх од дээш харван харван гараад унтарч хараахан гүйцээгүй байтал бас дахин хөх од хөөрч, хамгийн сүүлд нь шар од гялалзав. Энэ нь давшилт эхлэхийн дохио пуужин байв. 

	Ахмад Енакиев

	— Батарей байлдаанд! гэж аяархан командлахад холбоочин нар утсаар

	— Батарей байлдаанд гэж дамжуулцгаав. 

	Энэ дуу хол ойрын хэдэн зуун хоолойгоор дамжин ууртай мэт нам гүм байсан ой тайгаар түгэн тархав.

	 

	 

	— 4 —

	Энэ үед Ваня Солнцев тагнуулын майханд сайртай хөлөө дороо хийгээд гачуур модны найлзуур дээр сууж төмс, сонгино, чинжүү, саримс, гахайн жигнэмэл махтай ер бус халуун бөгөөд ер бусын амтлаг сайхан хоолыг том модон халбагаар идэж байлаа.

	Тэр яаран ховдоглон үмхэлж, махыг бүхэл хахлаар нь залгиж байсан тул хоолойд нь тээглээд, удтал авхуулаагүйгээс урт ургасан зэвхий өнгөт үсний нь дороос дэргэр мөгөөрсөн чих нь дэлдгэнэнэ.

	Уг нь нэлээд боловсон тариачин айлын гэрт хүмүүжсэн Ваня Солнцев хоол идэхдээ хүртэл ямар ёс журамтай байдгийг мэднэ. Үүнд, боловсон ёсоор хоол идэхэд тайван бөгөөд шоржигнотол соролгүй, халбагаа талхаараа арчиж байх хэрэгтэй ажээ.

	Түүнчлэн тогоотой хоолонд орчих гээд байхгүй, харин «Талх давс өгсөнд тань их баярлав. Цадлаа» гэх зэргээр боловсон ёсыг үзүүлж «Эрхэм ээ! Та гайгүй, ид л дээ» гэж гурвантаа гуйхаас нь нааш ам хамраа олохгүй, давшлаад байх хэрэггүй ёстой билээ.

	Ваня хэдий энэ бүхнийг ойлгож байсан боловч өлсөж ундаассан явдал нь ямар ч ёс журмаас илүү хүчтэй байлаа. Тэр, нэг гараараа хоолтой савыг бие өөдөө байн байн татаж, нөгөө гараараа бачимдан халбагадаж үмхлэхийн зэрэгцээ дэргэдээ байгаа хар тарианы гурилаар хийсэн том зүсэм талхнаас нүдээ салгалгүй ширтэн идэхийг хүсэх боловч авах гар нь завгүй байв.

	Өлсөж ядарснаас болж жавхаа нь буурсан цэнхэр нүд нь өөрийгөө хооллуулж байгаа цэргүүдийн зүг хааяа хааяа өршөөл гуйсан мэтээр аймтгай ширтэнэ.

	Майхны дотор өнөөх Егоровтой хамт тагнуулд явж байгаад энэ хүүхдийг модон дотроос олж ирэлцсэн хоёр цэрэг байжээ. Түүний нэг нь гоц том биетэй хонгор зөөлөн сэтгэлтэй дарвагар том ам ба тармуур мэт хэмжээлшгүй урт гартай, Хохимой гэдэг хочтой ефрейтор Биденко, нөгөө нь бас л агуу том, тэгэхдээ ёстой баатар эрийн шинжтэй, нүдэнд дулаахан гөлгөр дүгрэг царайтай, зузаан хацар нь эрүүл улаан өнгөтэй, цайвар сормуустай, гялгар ягаан толгой нь гахайн тооройных шиг ширүүн үстэй «Завхуул» гэдэг хоч нэртэй, сибирь нутгийн ахлах цэрэг Горбунов гэгч байв.

	Зургаан хүний багтаамжтай майханд энэ хоёр том хүн дөнгөн данган багтаж хөлөө гадагш цухуйлгахгүйн тул арай хийж атиран сууна.

	Биденко дайн эхлэхийн өмнө Донбаесын уурхайчин байсан тул чулуун нүүрсний үнс, түүний хар биед сүрхий шингээд одоо болтол хөхөвтөр өнгөтэй байсаар байх мэт бүлгээ.

	Горбунов нь дайны өмнө Байгалын чанад модчин байсан тул түүнээс одоо хүртэл саяхан хагалсан түнтгэр бүдүүн хусны үнэр хурцаар ханхлах мэт бодогдоно. Ер нь өөрөө нэг л цагаан царайтайн учир хус модтой адилавтар хүн. Тэр хоёр хөвөнтэй цамцаа нөмрөөд гачуур модны анхилам үнэрт хожуул дээр суух зуур Ваня хүү хэрхэн ховдоглон идэж байгааг өхөөрдөн харж байлаа.

	Тэд ёс мэдэхгүй ховдог байдлаар бачимдан үмхэлж байгаа хүүхдийг хараад ам султай цайлган Горбунов цаана нааныг бодолгүйгээр

	— Малчин хүү минь, ид, гэмгүй, битгий яар. Цадахгүй бол нэмж өгнө. Манайх хоол ундны талаар сайн шүү гэж сайхан санааны угаас хэлэв.

	Ваня, зөндөө их идээд халбагаа долоож исгэлэн амттай хүрэн хальстай зүсэм зөөлхөн талхыг амандаа чихэх нь тэр майханд энэ хоёр том сайн хүнтэй аль хэдийнээс хамт сууж ирсэн юм шиг санагдана. Тэр ч байтугай өчигдөрхөн аймшигт хүйтэн ой тайгын дотор гав ганцаараа хэрэн тэнүүчилж шөнийн харанхуйд чонын бэлтрэг шиг хүнд өвчинд баригдаад үхэхээс өөр замгүй боллоо хэмээн бодож явснаа итгэхгүй байв.

	Гурван жилийн турш үзэж өнгөрүүлсэн зүдрэл, доромжлол, ядарч зовсон элдэв гаслан нь өнгөрсөн зүүд мэт санагдана. Ваня энэхүү гурван жилийн дотор өнөөдөр анх удаа айх хэрэггүй хүмүүсийн дунд орж ирснээ сая мэдэв. Бас ч түүний сууж бүхий майхан тун сайхан бодогдоно. Тэнгэр хэдий муухай бүрхэг байсан боловч майхны дотор нарны туяатай адил сэтгэл баясгам нэгэн жигд шар гэрэл нэвтлэн тусна.

	Майхны дотор ер бусын том хүмүүс сууж байгаагийн эрхээр бага зэрэг зай муутай боловч юмаа нягт нямбайгаар өлгөж тавьсан болохоор дажгүй байв!

	Юм бүр тус тусын байранд байхыг ажиглахад сайтар цэвэрлэж тосолсон автомат буунуудаа майхныг баганадсан ногоон модноос дүүжилж ямар ч үрчлээсгүй тэгшхэнээр эвхсэн шинель, цувнуудаа гачуур арц модны мөчир дээр хураажээ. Хорт утааны баг, үүргэвчээ толгойн тус газар дэрний оронд тавиад, дээгүүр нь цэвэрхэн ширүүн алчуураар бүтээжээ. Майхны үүдэнд нь нимгэн банзаар тагласан хувин байх бөгөөд түүний дээр нь лаазаар хийсэн төмөр аяга, исэмдгээр хийсэн савангийн хайрцаг, шүдний оо, янз бүрийн өнгөтэй нүхтэй сойзны гэр зэргийг тавьжээ. Түүнчлэн сахлын саван найруулдаг хөнгөн цагаанаар хийсэн жижиг тагш ба жижигхэн дүгрэг толь хүртэл өлгөөстэй байгаа харагдана. Тэр ч байтугай бие биед нь үсээр нь наалдуулан тавьсан гутал цэвэрлэх хоёр сойз, дэргэд нь савтай тос, түүнчлэн «сарьсан баавгай» гэдэг дэнлүү ч харагдана.

	Майхны гадна талаас борооны ус оруулахгүйн тул тойруулан гуу ухаад гадсыг сайтар шааж, толийтол тэгш татсан нь яг дүрмийн ёсоор болжээ.

	Тэднийг батарей даяар, сайн аж ахуйч гэж хэлдэг нь дэмий хэрэг биш ээ. Эд цаг үргэлж ёотон, хатаасан талх, өөх зэрэг зүйлийг үл хөдлөх нөөц болгон хадгалж байдгаас гадна хэдий үед боловч зүү утас, товч шилбэ, цайн хандыг хүртэл эднээс олж болох бөгөөд тамхины тухай бүр ч ярилтгүй ажээ. Тамхины нөөц туйлын ихтэй, янз янзын тамхитай, фабрикийн мохоор, Пенз хотод хийдэг ороолтын тамхи, Сухум нутгийн зөөлөн ногоон, «Путина» гэдэг папирос болон тагнуулчин нарын дурладаггүй бөгөөд арга ядсан цагтаа татдаг олзны жижиг янжуур зэрэг янз бүрийн чанар чадалтай тамхи байдаг юм.

	Гэвч тагнуулчин нэр нь зөвхөн үүгээрээ өөрийн батарей дотор алдаршсан юм биш ээ.

	Харин тэд юуны өмнө ангийнхаа хэмжээнээс хальж гарсан өөрсдийн байлдааны үйлсээр алдаршсан бөгөөд баатарлаг зориг ба тагнуулын арга ажиллагаагаараа эдэнтэй хэн ч эн зэрэгцэж чадахгүй ажээ. Эд дайсны ар талд ороод заримдаа дивизийн штабт хүргэл гайхан шагшрахаас өөр аргагүй тийм чухал мэдээг авчирдаг тул дивизийн тагнуул ангийн дарга «Ахмад Енакиевийн профессорууд» гэхээс өөрөөр нэрлэдэггүй байсан билээ. Нэг үгээр хэлэхэд эд бол ёстой баатрын ёсоор байлдаж чаддаг улс ажээ.

	Бас хүнд аюултай ажил хийснийхээ дараа тохитой тавлагаар амарч сурсан ажээ.

	Түрүүч Егоровоос гадна тэд зургуул бөгөөд хоёр өнжөөд гурав дахь өдөр дээрээ хосоороо тагнуулд яваад эргэж ирмэгц амардаг билээ. Харин Егоров чухам хэдийд хэрхэн амардгийг хэн ч мэддэггүй ажээ.

	Энэ нэгэн удаа дотно найз, хамт тагнуулд явдаг Горбунов, Биденко нарын амрах ээлж нь болоод байгаа юм санжээ. Үүнд өглөөгүүр байлдаан үргэлжилж газар тэнгэр доргилон гал цахилгаан улалзаж, дайрагч онгоцнуудын зөөлөн тасалдмал дуу хүнгэнэсээр хэдий боловч чөлөөтэйгөөр амарч байгаа хоёр тагнуулчин түүнийг эс анзааран гагцхүү Ваняг өхөөрдөн хайрлаж «Малчин» гэдэг нэр өгч амжсан билээ.

	Нээрэн ч бүдүүлэг хийцтэй бөгөөд бие нь цухуйсан муу өмд, урагдаж сэг болсон ноорхой цамцыг мөрөндөө эгэлдрэглээд, малгайгүй хөл нүцгэн сууж байгаа энэ хүүхдийг хармагц үнэхээр хуучны цагаан толгойд байдаг малчин хүүгийн байдал яг мөн шиг санагдана. Түүнчлэн хүүхдийн хатангир бүрэг нүүр, цэвэрхэн хурц хамар, сагсгар үс нь хуучин байшингийн сүрэл шиг буюу малгай адил тэвхийгээд, дороос нь тормолзогч дүрлэгэр нүд нь мөнөөхөн эрт цагийн малчин хүүхдийг яг бодогдуулна.

	Ваня савтай хоолыг дуустал идэж гүйцээд, савыг талхны хальсаар арчиж, мөн тэр хальсаараа халбагаа арчаад, хальсаа амандаа үнхэж идчих сацуу босож ирээд, агуу том биетний зүг ягуухнаар хандан хөмсгөө буулгаад

	— Сайн бүгдийг хүсье. Та бүхэнд их баярлав.

	— Дахиад идэхгүй юү?

	— Үгүй, цадсан. 

	Горбунов нэлээд гайхуулсан байдалтайгаар

	— Хэрэв идмээр байвал бид чамд бас дахин сав хоол авчиръя. Энэ бол бидэнд төвөгтэй юм огт биш шүү. Гэвч яамаар байна, малчаан! гэж асуухад нь

	— Надад дахиад орох зай алга гэж хариулж байгаа Ванягийн цэнхэр нүд нь гэнэт ширвэж хөмсөг дороос нь цочмог томоогүй харц харагдав.

	— Иднэ үү, байна уу, чиний дур. Бид бол хэнийг ч хүчээр шахдаггүй заншилтай улс юм гэж хэзээний чин шударга зантай Биденкогийн өгүүлмэгц хажуу талаас нь тагнуулчны амьдралыг хүн бүхэн сайшаан магтаж байгаасай гэж бодож явдаг Горбунов тосон авч

	— Ваня, манай хоол чамд ямар шиг санагдав? гэхэд халбагаа ишээр нь хоолны сав руу хийгээд ширээний бүтээлгийн оронд дэвссэн «Суворовын давшилт» гэдэг сонин дээр үйрч унасан талхны хогийг түүж байгаа хүүхэд,

	— Сайхан хоол байна гэхэд, Горбунов түргэнээр угтан

	— Зөв дөө, сайхан хоол байгаа биз? Хүү минь, чи дивизийн дотроос ийм хоолыг хаанаас ч олохгүй шүү. Манай хоол бол нэртэй хоол шүү! Иймд дүү минь, чи тагнуулчин бидэнтэй байвал яасан ч газардахгүй дээ, гэвч хамт байх дуртай юу? гэхэд хүүхэд баяртайгаар,

	— Дуртай байна гэв.

	— Зөв зөв, газардахгүй, бид чамайг халуун усанд оруулж үсийг чинь авна. Хувцасны талаар бүр ч зовох хэрэггүй, чамайг цэрэг маягаар бүрэн хувцаслаж дөнгөнө гэвэл,

	— Ах аа, тэгвэл намайг тагнуулд явахад дагуулах уу? гэв.

	— Чамайг тагнуулд явахдаа дагуулах төдийгүй алдартай тагнуулчин болгоно гэхэд Ваня ихэд баярлан

	— Ах аа! Би жижигхэн болохоороо хаагуур ч гарч чадна, бас эндхийн бут нэг бүрийг андахгүй мэддэг шүү гэхэд нь

	— Тэр чинь их хэрэгтэй дээ гэв.

	— Надад автоматаар буудахыг зааж өгөх үү?

	— Цаг нь болоход заалгүй яах юм бэ? гэж хэлмэгц Ваня

	— Ах аа, та тэгээд намайг ганц удаа буудуулахгүй юу? гэж их бууны буудалтаас цаг үргэлж доргин хөдөлж байгаа өлгөөтэй автомат өөд хорхойтон харна.

	— Буудна, гайгүй битгий зов. Саад болох юмгүй, чамайг бид цэргийн эрдэм бүрд сургана. Гэвч хамгийн түрүүнд чамайг бүх төрлийн бүртгэлд оруулж тоонд тоолуулах хэрэгтэй байна гэх сацуу Ваня

	— Ах аа, тэр чинь юу гэсэн үг вэ? гэвэл

	— Энэ бол тун ялимгүй зүйл. Түрүүч Егоров чиний тухай дэслэгч Седыхт илтгэхэд, дэслэгч Седых батарейн дарга ахмад Енакиевд илтгээд л ахмад Енакиев, чамайг орон тоонд багтаах тухай тушаалыг өгнө. Тэр цагаас эхлэн чамайг хоол, хувцас, мөнгөний тооцоонд оруулдаг юм. Ойлгов уу? гэлээ.

	— Ойлголоо, ах аа! гэхэд нь

	— Манай тагнуулчин нар иймэрхүү байдаг юм. Хүлээгээрэй чи, хаачих гээд байгаа юм бэ? гэв.

	— Ах аа! Хоолны саваа цэвэрлэе. Биднийг ээж минь хоолоо идээд дараа нь саваа цэвэрлэж шүүгээнд хийлгэдэг байсан юм гэхэд нь

	— Зөв л тушаал байна. Цэргийн газар ч ийм байдаг юм гэж Горбунов чангаар хэлэхэд чин шударга Биденко

	— Цэргийн газар аягачин байдаггүй юм гэж онцлон сануулав. 

	Горбунов:

	— Тийм боловч саваа угаахаа азна. Бид одоо цай ууна. Цай уух дуртай юу? гэхэд нь

	— Дуртай гэж Ваня хариулав.

	— Зөв дөө, манай тагнуулчин нар бол хоолоо идээд цайгаа уудаг заншилтай юм. Тэгэхдээ домбон чихэр хийж уудаг, тэрийгээ их хэрэглэдэг юм гэж Биденко хэлэв.

	Төдий удалгүй майхны дотор том зэс данхтай цай орж ирлээ. Энэ бол батарейн бүх байлдагчийн үргэлж атаархдаг, тагнуулчдын бахдал болгодог зүйл нь юм. Ёотонг юманд боддоггүй нь үнэн байв.

	Дуу цөөнтэй Биденко үүргэвчээ задалж «Суворовын давшилт» гэдэг сониныг дэвсээд дээр нь зөндөө ёотон асгав. Ваняг сайн харж завдаагүй байтал аягатай цай руу нь хоёр том ёотонг хийхэд, хүүхдийн нүүр дээгүүр баярын цог илэрч бүхийг хармагц, бас дахин гурав дахь том хэсэг ёотонг хийсэн нь манай тагнуулчныг мэдэх хэрэгтэй, ийм баян байдаг юм гэж гайхуулсан мэт байв.

	Ваня төмөр аягыг хоёр гараараа барьж, амттай цай ууна гэж баярласнаасаа нүдээ анин, өөрийгөө үлгэрийн сайхан оронд байгаа юм шиг санана.

	Үнэхээр ч түүний эргэн тойрон нь үлгэрт гардаг зүйл шиг санагдмаар болжээ. Бүрхэг өдрийн нарны гэгээнд энэхүү майхан яаж гэрэлтэж байгааг ба мөн ойрхонд сонсогдон буй бууны дуу, том том хэсэг ёотонг харамгүй өгч, «бүх төрлийн хэрэглэл» идэш, ууш, мөнгө зоосыг олгуулна гэх зэрэг элдэв оньсого мэт юмсыг хэлсэн сайн санаат хоёр том хүн, ялангуяа цагаан төмөр савын гадна мундаг хар үсгээр бичсэн «гахайн жигнэсэн мах» гэсэн бичгийг хараад бүр ч үлгэр мэт санагдана. Гэтэл хажуугаас нь тийнхүү цорвойсон уруулаараа сайхан цайг их л амтархаж ууж байгаа хүүхдийг бардамнан хөөрхийлөх байдалтай харж байсан Горбунов

	— Ямар байна? гэж асуув.

	Гэвч Ванягийн уруул энэ үед, халуун цайтай тэмцэж байсан тул тэр асуултыг хариулах завгүй байлаа. Гагцхүү түүний сэтгэл нь үсээ авхуулах болсондоо тэсэшгүй баясаж, бас ч хувцас хунар өгч автомат буу зааж сургана гэсэн уян сэтгэлт тагнуулч хүмүүстэй хамт суух болсондоо тогтож байж ядан догдолно.

	Түүний толгойд элдэв өнгийн сайхан үгс холилдон бужигнаж баясгалант учралыг илчилсэн баярын хөмсөг нь ихэд тэнэгэр болоод нүдэнд нь эрхэм дээд баярын цог гялалзан, тагнуулчдад зөвхөн баярлаж байгаагийн тэмдэг болгож толгойгоо дохино.

	Тэр үест Горбунов мундаг том бүдүүн хуруугаараа хэсэг цаасыг имэрч зөөллөөд, түүнд дотроо Пенз хотод боловсруулдаг тамхинаасаа хянамжтайгаар хийж ороогоод

	— Ай даа, хөөрхий хүүхдээрээ амьтан юм аа гэж гунигтай хэлээд енгэнэтэл санаа алдав. 

	Энэ завсар байлдааны дуу чимээ хэд дахин өөрчлөгджээ.

	Анхандаа тун ойрхон бөгөөд давлагаан мэт нэгэн жигдээр дуулдаж байснаа, нэлээд холдон суларсан бол одоо гурав дахин их хүчтэйгээр дахин пижигнэж эхлэв. Үүний дотроос хаана юм бэ, нэгэн газар дахин аймшигтайгаар бөмбөг асгаж яаран эмх замбараагүй бөмбөгдөж гарсан нь доргилон оволзогч газрыг аварга том лантуугаар балбаж байх шиг санагдав. Гэтэл ярианы дундуур чагнаж суусан Биденко,

	— Манай онгоцнууд бөмбөгдөж байна гэхэд нь Горбунов тосон авч

	— Сайн цохиж байна шүү гэв.

	Энэ нь бас л нэлээд удаанаар үргэлжилж байгаад дараа нь гэнэт амсхийлт болсон учир модон дотор байгаа тоншуулын тонших дуу, морзоор үсэг цохиж байгаа юм шиг тодорхой сонсогдмоор тийм нам гүм болов. Нам гүм байдал үргэлжилж бүхий үед бүгд чимээгүй болон чагнав.

	Дараа нь холын холд винтовын дуу сонсогдон улмаар хүчтэй болов. Түүний ганц нэг дуу нийлэлцсээр дараа нь бүгд нийлэн сонсогдож эхлэв. Гэнэт бараг бүх фронт дээр пулемётын дуу тачигнаж байлдааны машинууд юүлэх мэт улин исгэрэх нь ёстой л бүрэн чадлаараа ажиллаж байх шиг байв.

	Энэхүү учир томьёогүй, хайр найргүй чимээн дотор ямар нэгэн газарт «а-а-а-н» гэж хашхирч байгаа хүмүүсийн нийцтэй дууг гагцхүү туршлагатай хүн л олж сонсмоор байв.

	— Тэнгэр минь, дайралтад орлоо шүү гэж хэлж байгаа Горбунов, цааш залган, — Одоо ч дайны бурхан дуулж гарна даа гэв.

	Гэтэл түүний үгийг баталж байгаа юм шигээр зүг зүгээс хэдэн зуугаад янз бүрийн дуу, гал нээж эхлэв.

	Биденко байлдаан болж байгаа зүг рүү чихээ тавин удтал чагнаж сууснаа

	— Манай батарей дуулдахгүй байна гэв.

	— Тийм, дуугараагүй байна.

	— Манай ахмад хүлээзнэж байгаа л даа.

	— Тийм ээ, гэхдээ дараа нь нэг зантайхан авна биз дээ.

	Ваня, болж байгаа байдал нь манай талд сайн буюу муу алин болохыг тэдний нүүрийн байдлаар мэдэхийн тул айсан цэнхэр нүдээ хоёр тагнуулчны нэгээс нөгөө дээр нь шилжүүлэн харна. Гэвч ойлж эс чадав. Асуух гээд бас зүрхэлсэнгүй. Бүр тэсэж ядаад өөртөө хамгийн сайн хүн гэж санасан Горбуновоос

	— Ах аа! Германыг бид нар уу, герман бид нарыг уу? Хэн хэнээ дийлж байна? гэж асуучхав. 

	Горбунов инээмсэглэхийн хамт Ванягийн мөрөн дээр зөөлнөөр даран

	— Ээ дээ, чи минь, гэх сацуу Биденко нэлээд бодолтойгоор, — Завхуул чи яваад радиочин дээр очоод тэнд юу сонсогдож байгааг мэдээд ирээсэй дээ гэв.

	Гэтэл энэ үед ямар нэгэн хүн яаруу алхах сонсогдон майхны гадсанд нэг удаа бүдрээд орж ирэхийг харвал түрүүч Егоров байв.

	— Горбунов байна уу?

	— Байна.

	— Тун сая явган цэргийн эгнээнд байсан Кузьминскийг алсан тул түүний оронд оч.

	— Манай Кузьминский юү?

	— Тийм ээ, автоматын галд дайрагдаж арван нэгэн сум тусжээ. Түргэлээрэй!

	— Мэдлээ.

	Горбуновыг бөхийн зогсож шинелиэ яаран өмсөөд зэр зэвсгээ үүрэх завсар түрүүч Егоров, ахлах цэрэг Биденко хоёр дув дуугүй зогсоцгоон тагнуулчин Кузьминскийн хоосон ор луу ширтэж байв.

	Түүний ор нь бусдынхаас юугаар ч ялгарах юмгүй бөгөөд бас л нэг ч үрчлээсгүй нямбайгаар хурааж, ногоон цуваар бүтээгээд дэрэн дээр нь мөн л үүргэвчээ нүүрийн ширүүн алчуураар бүтээжээ. Ганц ялгавартай зүйл нь Кузьминскийн эзгүй хойгуур хээрийн шуудан хүргэж ирсэн «Улаан цэрэг» гэдэг олон өнгөт сэтгүүлийн нэг дугаар ба гурвалжин хэлбэртэй хоёр захидал алчуур дээр нь хэвтэнэ.

	Ваня, Кузьминскийг ганц удаа үүрээр үзсэн бөгөөд тэгэхэд тэр халаагаа авахаар яаран бас л Горбунов шиг бөхийн зогсоод, зэр зэвсгээ агсаж том зэс цагаригтай сүмбэ бүхий гар бууныхаа дор үрчийсэн шинелиэ засаж байхыг харсан билээ.

	Кузьминскийн шинелиэс цэргийн хүний иддэг ногоотой шөлний үнэр ханхалж байсан боловч тэр даруй гараад явчихсан учир Кузьминскийг сайн ажиглан харж амжсангүй ажээ. Тэр мөд эргээд ирнэ гэж итгэлтэйгээр бодсон хүн шиг хэнтэй ч салах ёс гүйцэтгэсэнгүй. Гэвч одоо түүнийг нэгэнт эргэж ирэхгүй болсныг бүгдээр мэдэж, эзгүй болсон ор луу нь дув дуугүй гөлрөн зогсоцгоожээ. Майхны дотор нэг л ханхайж зайтай болоод уйтгартай юм шиг байв.

	Ваня гараа сунган «Улаан цэрэг» гэдэг сэтгүүлийн шинэ дугаарыг шохоорхон барьж үзэв. 

	Егоров сая л Ваняг харлаа. Хүү Егоровыг инээмсэглэх байх гэж санаад өөрөө инээмсэглэхэд бэлэн байв. Гэтэл Егоров, түүний зүг ширүүнээр харсанд нэг л юм болж дээ гэж бодоод дотор нь палхийжээ. 

	Егоров

	— Чи бас л эндээ байсаар уу? гэж асуухад хүү хэдий гэмгүй боловч,

	— Эндээ гэж шивгэнэн хэлэв.

	Түрүүч Егоров, ахмад Енакиевийн хөмсгөө зангидсантай яг адилаар хөмсгөө зангидан

	— Үүнийг ар тал руу явуулахаас биш дээ. Биденко! Байна уу? гэвэл, 

	— Байна гэх дуулдлаа.

	— Явахад бэлтгэ! гэхэд нь,

	— Хаашаа? гэж асуув.

	— Батарейн дарга, энэ хөвгүүнийг ар тал руу явуул гэж тушаасан тул замын машин олж фронтын хоёрдугаар цуваанд хүргээд, комендантад нь тушааж, гарын үсгийг нь аваарай. Тэгээд тэр хүн цааш нь ямар нэгэн хүүхдийг хүмүүжүүлэх газар явуулна биз. Энэ хүүхэд манай энд байх хэрэг алга. Ер нь байлгах ёс байхгүй.

	Илтэд дургүйцсэн Биденко

	— Үгүй ер, бас сонин хэрэг байна гэхэд

	— Ахмад Енакиев тушаасан юм гэв.

	— Ийм цовоо хүүхдийг явуулах хайран байна.

	— Хайран ч, хайрангүй ч явуулах болж дээ.

	Түрүүч Егоров, хүүхдээс салахдаа өөрөө бас дургүй байсан тул Биденкоос илүү цухалдсан бөгөөд Ваняг холбоочноор үлдээж, дараа нь сайн тагнуулчин болгоно гэж өнгөрсөн шөнө өөрөө шийдсэн юм санжээ. Гэвч даргын тушаалыг шүүмжлэх ёсгүй. Ахмад Енакиев надаас илүү мэдэж байгаа. Нэгэнт л хэлсэн бол гүйцээ шүү дээ гэж бодлоо. Түрүүч Егоров,

	— Энэ асуудал нэгэнт шийдвэрлэгдсэн тул чи явахад бэлтгэ гэж тушаах маягтай дуугаар хэлэхэд

	— Мэдлээ гэж Биденко хэлэв.

	Бараг гялгар болчихдоо дөхсөн гар бууныхаа гэрт нугаларсан шинелиэ засаж байгаа Горбунов

	— Тийм болсон юм бол яах вэ. Битгий гуньхар, хүү минь, нэгэнт ахмад Енакиев тушаасан бол биелүүлэх хэрэгтэй. Цэргийн ёс тийм байдаг юм. Машинаар явж үзэх нь байна шүү дээ, чи. Тийм үү, үгүй юу? Баяртай, дүү минь! гэж хэлээд түргэн боловч яаралгүйгээр майхнаас гарав.

	Энэ үед Ваня гомдож алмайран, халуунд омголдсон уруулаа хазлан, нэг үе хувцсаа өмсөж байгаа Биденког ширтэж нөгөө үед нас барсан Кузьминскийн орон дээр суугаад гараа өвдөгнийхөө хооронд тавиад зав гарсныг ашиглан нүдээ дутуухан аниад үүрэглэж байгаа түрүүч Егоров руу харна.

	Тэр хоёр ч гэсэн бас л хэдхэн минутын өмнө юм бүхэн тийм сайхан байснаа гэнэт муухай болоход хүүхдийн сэтгэлд юу болж байгааг сайн мэдэж байжээ.

	Эрэлхэг баатар зоригтой, эрхэм ариун сэтгэлтэй, эдгээр тагнуулчин нартай нөхөрлөж, нэгэн тогооноос хооллож, нэгэн аяганаас ундлан, тагнуулд хамт явж, халуун усанд хамт орж, нэгэн майханд унтах нь Ваняд юутай сайхан байх сан бэ? Бас ч автомат буугаар буудаж сураад погон дээрээ жижигхэн буутай тэмдэг хадсан цэрэг цамц, цэрэг шинель болон гоёмсог сайхан савхин гутлыг өмсөөд, бас ч магадгүй луужин, олон сумтай гар бууг зүүгээд явбал Ваняд хэчнээн сонин, хэчнээн сайхан байх сан бил ээ!

	Ваня гурван жилийн турш орон гэр ч үгүй, төрөл садан ч үгүй, золбин нохой шиг тэнүүчилж, хүнээс айж, цаг үргэлж өлсөж, ундаасахын түмэн зовлонг эдэлж явсаар, эцэст нь хайрлаж, хоол унд өгч, дулаацуулж аварсан энэ сайхан сэтгэлт хүмүүстэй учирсан билээ. Гэтэл төөрсөөр төрөлдөө нийлж хамаг юм бүхэн гайхамшигтай сайхан болсон шиг санагдаж байсан тэрхүү нэгэн байдал нь огт алга болж, манан шиг замхран арилав.

	Ваня, нулимсаа асгаруулан Биденкогийн шинельд болгоомжтойхон гараа хүргэж

	— Ах гуай! Хүүш ах гуай! Намайг битгий явуулаач, хэрэггүй гэвэл

	— Тушаал байна гэлээ.

	Ваня, туйлын их бачимдсан байдлаар

	— Егоров гуай! Нөхөр түрүүч ээ! Намайг ар тал руу битгий явуулаач дээ. Би та нартай хамт байж аяга шанагыг чинь дандаа цэвэрлэж, усыг чинь үргэлж зөөж өгч байя! гэв.

	Егоров ядарсан байдалтайгаар

	— Болохгүй, болохгүй. Биденко чи бэлэн болсон уу? гэхэд нь

	— Бэлэн! гэлээ.

	— Тэгвэл хүүг аваад яв. Одоо яг хорооны солилцох байр дээрээс таван тонны машин хоосон хонгио ачаад буцах гэж байгаа тул түүнд дайгд. Тэгэхгүй бол манайхан дөрвөн километр урагшлаад бэхэлж байгаа тулд мөд ар талыг татна. Тэгвэл бид үүнийг явуулж чадахаа болино? Энэ хүүхдийг чинь хаанаа авч явах юм бэ? Баяртай гэхэд Ваня

	— Ах гуай! гэж чарлав. 

	Егоров

	— Болохгүй гэж тасалж, хүүхдийг өрөвдөж, буруу харан зогсов.

	Энэ бол аргагүй бөгөөд тун саяхан болтол түүнийг төрсөн хүү шигээ хайрлаж Малчин гэж нэрлэж байсан эдгээр сайхан санаат хүмүүс ба Ванягийн хооронд туулж давшгүй хана босгогдсон бөгөөд одоо яаж ч гуйсан нэмэргүй гэдгийг хөвгүүн ойлголоо.

	Гэвч тэдний нүдний харц ба дууны өнгөнөөс ажихад түүнийг хайрлаж энэрсэн хэвээр байгааг Ваня бас мэдэж байлаа. Хэдий тийм боловч эдний хооронд байгаа тэр ханыг толгойгоороо мөргөвч бас туулж давшгүйг мэдэв.

	Тэгтэл Ваня зоригоо чангалж нүүр нь ууртай болоод, гэнэт туранхай болчих шиг санагдан, жижигхэн эрүү нь ууртай тачигнаж нүд нь гялалзан, шүдээ хавирна.

	— Би явахгүй! гэж Ваняг уцаартайгаар хэлэхэд Биденко санаа амар

	— Явалгүй яах вэ, явна. Яасан их ууртай юм, чи! «Явахгүй гэнэ» гэнэ ээ? Чамайг машинд суулгаад хүргэнэ.Тэгээд л явна даа гэв.

	— Би тэртэй тэргүй зугтана даа гэхэд нь

	— Тэгж ч чадахгүй л биз дээ, дүү минь! Надаас зугтаж чаддаггүй юм. Ингэж байхаар бушуу явж машиндаа сууя. Тэгэхгүй бол хоцорно! гэж хэлээд Биденко хүүхдийн гараас нь зөөлнөөр барин авахад Ваня ууртайгаар гараа мулт татна.

	— Битгий барь. Би өөрөө явна! гэж хэлээд нүцгэн хөлөө зөөж тавьсаар майхнаас гарч модны зүг алхлав. 

	Модон дотор ачаагаа баглаж жолооч машинаа асаан, цэргүүд майхны гадас шорнуудыг зөөн авчирч, холбоочин, утсаа эвхэж байлаа.

	Цагаан халаадыг шинель дээрээ өмссөн тогооч нар, модны тайрдсан дээр хонины хурц улаан өнгөтэй махыг цавчина.

	Газар бүр, хоосон хайрцаг, сүрэл, арзайтал онгойлгосон консервын лааз, сонины тасархай зэрэг зүйл бүрийн юм ундуй сундуй байгааг харахад ар талынхан хэдийн давшигч ангийн хойноос хөдлөн гарахад бэлэн болсныг өгүүлэх ажгуу.

	Биденко маргааш өдрийн нь орой ангидаа эргэж ирэхдээ их л уурлаж өлссөн байв.

	Энэ үед фронт дээр ихээхэн өөрчлөлт болж давшилт түргэнээр өрнөн, байлдагч армийн ангиуд германыг мөрдөн хөөсөөр баруун зүг хол явжээ. Өчигдөрхөн байлдаан болж байсан газар дээр нь өнөөдөр хоёрдугаар цуваа байрлаж, өчигдрийн хоёрдугаар цуваа байсан тэр газар нь өнөөдөр эл хуль цөл болжээ. Өчигдөрхөн германы гүн ар тал болж байсан тэр газар өнөөдөр манай өмнө зах болжээ.

	Ой мод тэртээ ард хоцорч, одоо тулалдаан тал, намаг болон бут бургастай жижиг толгодын дунд болж байв.

	Тагнуулчны байр ч энэ нэгэн удаа майхан дотор биш, харин бүдүүн улиаснуудыг дөрөв үелүүлж хийгээд дээгүүр нь ширгээр бүтээсэн, айхавтар сайн бэхлэлттэй германы дарга нарын блиндажид байрлажээ.

	Энэхүү блиндажийг аж ахуйч тагнуулчин нар бүр эрт, германчууд энд байрлаж герман офицерууд сууж байхад өөрсдөдөө авахаар тагнан мэдсэн юм. Тэгэхэд тагнуулчин нар германы галын цэгийг тэмдэглэн авахын хамт өөрсдөдөө онц таалагдаж байсан энэхүү блиндажийг бас тэмдэглэн авсан билээ.

	Биденко, замдаа хэнээс ч асуулгүй, гагцхүү тагнуулчны мадаггүй мэргэн баримжаагаар явсаар блиндажийн дэргэд хүрч ирээд ортол харанхуй байлаа.

	Тэнгэрийн баруун хаяанд нижигнэсэн их дуу үргэлжилж, аймшигт оч тасралтгүй гялалзан жирэлзэж, тод хүрэн улаан гал жирвэс жирвэс хийнэ.

	Биденко зүсмэл банзаар хийсэн газрын шат руу бууж уудам их блиндажид оров. Гэтэл түүний нүдэнд нь дээврийн дороос онц хурцаар гэрэлтэн асаж байгаа шинэ дэнлүүний ямар нэгэн идэмхий, химийн, үхээрийн ногоон өнгө гялалзаж байхыг хармагц германчууд сандрахдаа түүнийг орхиод явсан ажээ.

	Хананд нь зориуд хийсэн тавиур дээр урт модон бариултай, германы гранатыг номтой адил нандинаар зэрэгцүүлэн тавьжээ.

	Яг дунд нь газарт суулгасан, хоолны том ширээ байх бөгөөд өрөөсөн буланд нь улайстал халсан германы аяны зууханд гал асаж түүний дэргэд бас л германчуудын бэлтгэсэн бага зэрэг түлш хураасан нь германчууд энд өвөлжихөөр аж ахуйн хувьд айхавтар бэлтгэж байсан нь илэрхий байв.

	Тэр ч байтугай эд нар блиндажийнхаа ханан дээр модон гуутай зураг өлгөжээ. Энэ нь ихээхэн эрээлж гуалсан, эргэн тойрон алимын модоор хүрээлүүлсэн жижигхэн сайхан байшингийн зураг байх бөгөөд энэхүү нялуун байдалтай цайвар ягаан өнгөтэй зураг дээр «Фрюлинг им Дейчланд» гэсэн үсэг байх бөгөөд энэ нь «Германы хавар» гэсэн үг юм байжээ.

	Бусад талаараа уул блиндажид нь цөм орос хүн оршин сууж буй байдал тогтсон, үүнд орны толгой дээр нь оросын их буучийн нэг ч үрчлээсгүй хураасан шинель, нөмрөг, майхан, ширүүн алчуураар бүтээсэн үүргэвчнүүд харагдах бөгөөд зуухан дээр нь гайхамшигт зэс данх нь буцалж «Суворовын давшилт»» гэсэн сониноор бүтээсэн ширээн дээр том талх, модон халбага, сэнжтэй аяга сэлтийг тавьж сайхан цэвэрлэж өтгөн тосолсон орос бууг оросын ногоон дуулган доор өлгөжээ.

	Блиндажаар дүүрэн хүмүүс байсан бөгөөд энэ нь тагнуулчдын бүгдээр цуглардаг онц ховор үе нь болоод байгаа ажээ. Биденко, тагнуулчдаас гадна, гаднын хүмүүс байхыг харсан бөгөөд өөр салаанд байдаг нэгэн нутгийн танил нөхөд нь иржээ. Тэд зочдыг хүлээн авдаг эелдэг зантай, чинээлэг тагнуулчин дээр ирж, сайн тамхи татаж, нөгөөх алдартай данхаас нь чихэртэй цай уухаар ирцгээсэн байжээ.

	Биденко, энэ бүхий л байдлыг хармагц түүний эзгүй байх хооронд дивизид халаа анги ирээд, түүний батарей одоо бэлтгэл болоод байгааг ойлгов.

	Бараг цөмөөр тамхи татаж, гал их түлсэн блиндаж дотор цэргүүдийн хамгийн дотно байдал бий болсон нь ёстой л «сүх өлгөсөн ч тогтмоор» нягт байдал бий болжээ. Энэ үед өөрийн хамгийн дуртай зүйл болох зочдыг дайлах ажилтай байсан, Горбунов, найзынхаа орж ирэхийг хараад

	— Вася, сайн явав уу? гэж хэлээд талхаа бие өөд наалдуулан том томоор зүсэж, — За хө, нөгөө жаалаа яав, тушаав уу? Суу суу. Яг цайн дээр ирж дээ, чи минь, гэв.

	Горбунов, гадуур цамцгүй, зөвхөн дотуур цагаан цамцтайгаа байсан тул задгай энгэрээр нь мундаг тарган ягаан цээж цухуйна. 

	— Бид одоо бэлтгэлд үлдсэн. Наргиж байна, шинелиэ тайл, дулаац Вася. Чиний ор энэ байна. Би засчихсан юм. Манай шинэ байр чамд ямар санагдана? Ийм байр, дивизийн хэмжээнд л байхгүй дэг ээ! Онцгой шүү гэв.

	Биденко, дуугаралгүйгээр хувцсаа тайлж зэр зэвсэг, шинелиэ ууртайгаар орон дээрээ чулуудаад, зуухны өмнө сууж, том хар гараа ээв.

	— Вася, фронтын штабт юу дуулдана? Германчууд найрамдал байгуулъя гэж гуйгаагүй байна уу? гэвэл Биденко хэнийг ч харалгүй, ууртайгаар дув дуугүй суув.

	Горбунов, нөхрийгөө их л уцаарласан, тавгүй байдалтай байхыг хараад,

	— Тамхи татна уу? гэв. Биденко

	— За яршиг зүгээр! гэж бувтнаад эргэж, орон дээрээ очоод аажуухан түрүүлгээ хараад хэвтэв.

	Биденкод ямар нэгэн зохимжгүй явдал учирсан нь мэдэгдсэн боловч хүний санааг хэтэрхий их сонирхох нь тагнуулчин нарт туйлын ёс журамгүй хэрэг шиг санагддаг ажээ. Нэгэнт хүн дуугарахгүй байвал ярихыг хүсэхгүй байгаа хэрэг. Ярихыг хүсэхгүй байвал, асуухын хэрэг юун бил ээ! Яривал өөрөө яриг. Хүний аманд орчих гээд байх хэрэг алга!

	Иймд Горбунов, нөхөртөө гомдсон ч үгүй, харин түүнийг эс анзаарсан юм шигээр тогоо шанаганыхаа ажлыг хийж, өчигдөр түүнийг нас барсан Кузьминскийн оронд явган цэргийн эгнээнд ороод байхад нь бараг алчих шахсан тухай батарейчин нарт ярьсаар байв.

	— Өөрийнхөндөө бага зэрэг цаагуур галлах дохио өгөх санаатай пуужингаа автал гэнэт миний дэргэд тэсрээд л бараг хөл дор дэлбэрчээ. Тэгээд л намайг агаарын урсгал ховх цохиод хаялаа. Тэгэхэд нь дээр дор юу ч мэдэгдэхгүй болоод л, дотор ч хүртэл агшин зуур харанхуйлаад дахин нүдээ нээвэл дэргэд газар харагдаж, хэвтэж байгаагаа сая мэдлээ шүү! гэж Горбунов, баясгалантайгаар инээд алдан, — Одоо ч өнгөрсөн хэрэг, үхэж дээ. Лав босож чадахаа болио биз гэж бодоод өнгийтөл зүв зүгээр. Цус гараагүй байдаг, тэгэхлээр намайг бөөн шороо л цохисон юм бол уу даа, гэтэл шинель дээр зургаан нүх гараад өрөөсөн гутлын өсгийг яг л сахлын тонгоргоор авсан шиг цэвэрхнээр тастчихсан байтал, биед минь нэг ч шалбархай гаргасангүй. Ийм жигтэйхэн юм бас байдаг аа. Харав уу, та минь! гэж өгүүлж байгаа Горбунов, баясгалантайгаар инээн өсгийгүй болсон гутлаа нөхдөдөө үзүүлэв. Зочид түүнийг анхааралтайгаар үзэцгээж зарим нь гараараа эвлэгхэн барилж

	— Тийм ээ, мөн ч айхтар золиг оо! гэж нэг нь хэлэв. 

	Нөгөө нэг нь Горбуновын ширээн дээр тавьж байгаа ёотонг халти харан

	— Бидэнтэй бас нэг явдал тохиолдсон юм. Тэр нэгэн удаа биднийг Борисовын дэргэд Березина голыг гаталж байх үест манай салааны байлдагч Тёткины бүсийг сумны хэлтэрхий тас цохисон билээ. Гэтэл биед нь хүрээгүй шүү. Мөн ч сонин байгаа биз? гэж хэллээ. 

	Гэтэл Биденко гэнэт хүнд өвчтэй хүн шиг хэвтээгээрээ

	— Кузьма! Түрүүч Егоров, хаана байна? гэхэд нь

	— Түрүүч Егоров жижүүр хийж байгаа. Одоо пост шалгахаар явсан гэж Горбуновын хариулахад нь

	— Мөд ирэх үү? гэв.

	— Цайн дээр ирнэ гэж сүр бадруулаад байсан шүү дээ.

	— Ээ тийм үү,  гэж Биденко хэлээд шүд нь өвдсөн хүн шиг янцаглав.

	Биденко, өөрийнхөө зовсныг мэдүүлэх гэсэн юм шиг нэлээд чангаар янцаглаж байлаа. 

	Горбунов

	— Чи минь яачихсан юм бэ? гэж тайвнаар хэлэхдээ ганцхан дэмий сонирхон асууж байгаа бус энгийн илэн далангүй сэтгэлээс асууж байгаагаа өөрийн бүх байдлаараа үзүүлэв. 

	Гэтэл Биденко: 

	— Хэрэг бүтсэнгүй гэж гунигтайгаар хэлэхэд

	— Цай уу л даа. Тэгвэл тайвширч юун магад гэж Горбунов хэллээ. 

	Биденко, ширээний өмнө байгаа мухар сандал дээр суусан боловч аягатай цайгаа ч авсангүй, зуухны зүг эргэн, удтал дув дуугүй гөлрөн сууж байснаа гэнэтэд хоолойгоо албаар өндөрлөж инээдэмтэй байдал үзүүлэхийг оролдон, — Ямар юм болсон гэж санана? Түрүүч Егоровт яаж илтгэхээ ч мэдэхгүй байна гэж Горбуновт хэлэхэд нь

	— Юу болсон юм бэ? гэвэл

	— Тушаалыг биелүүлж чадсангүй гэв.

	— Яагаад? гэхэд

	— Хүүхдээ фронтын штабт хүргэж чадсангүй гэлээ. 

	— Тоглож байна уу? гэвэл,

	— Үнэн хэлж байна аа. Алдуулаад явчихсан гэв.

	— Хэн явчихсан гэж? асуухад

	— Яах вэ дээ, өнөө хүү, манай Ваня, малчин маань гэлээ.

	— Тэгвэл замдаа зугтсан хэрэг үү? гэвэл

	— Тэгсэн гэлээ.

	— Чамаас уу даа? гэхэд

	— Тийм ээ, гэв.

	Горбунов, нэг хэсэг дуугүй сууж байснаа дараа нь гэнэт өөрийн мундаг тарган биеийг доргитол инээлээ.

	— Вася минь, яагаад ингэж гэнэдчихэв дээ? За гайгүй. Түрүүч Егоров, мөд эгж ирээд чамайг ч нэг авна биз дээ. Үгүй ер, яагаад ингэж орхио вэ? гэхэд

	— Яах вэ дээ. Ийм л явдал боллоо. Тэгээд л оргочихлоо гэв.

	— Алдартай тагнуулчин маань энэ үү? «Миний гараас нэг ч хүн мултардаггүй юм» гэж онгир оо биш бил үү! Гэтлээ хүүхдийг алдаж орхих гэж! Ай Ваня минь, ай малчин минь. Тоогүй байна даа, хө! гэв.

	Биденко нялуун, инээмсэглэгчээ аядан

	— Сүрхий хүүхэд шүү гэвэл

	— Ийм профессорыг мэхэлчихсэн болохоор сүрхий л эр юм даа. Гэсэн ч Вася, чи энэ хэрэг чухам ямар янзтай болсныг ярь л даа! гэхэд

	— Ярих юм юу байна даа. Оргоод л явчихлаа гэв.

	— Гэсэн ч үнэнээ илтгэнэ шүү дээ. Бид ямар дуулахгүй юм биш дээ? гэхэд

	— За тэр яах вэ? гэж Биденко, гараа итгэлгүйгээр ширвээд өөрийн орон дээр очиж хана руу харан хэвтсэн бөгөөд өөр юу ч хэлсэнгүй. Гэвч энэхүү ижилгүй явдлын учир шалтгаан нь дараа тодорхой болсон билээ.

	Ванягийн сууж яваа машин, хоосон хонгионуудаа харжигнуулан энхэл донхол дундуур донслуулан, модон дотуур арай ядан явсаар таван километр өнгөрөх үест Ваня гэнэт машины өндөр тэвшнээс шүүрэн аваад, хүчилсэн царай гарган үсэрч хөвд дээр дэвхрэн буужээ.

	Тийнхүү маш шалмаг бөгөөд гэв гэнэт үсэрсэн тул Биденко хүртэл анхандаа учрыг нь ололгүй, түүнийг машины эргэлтэд савагдан уналаа гэж санажээ.

	Биденко, сандарсандаа

	— Хүүе аяар монди минь, зогсоорой. Хүүхэд хаягдаад байна гэж жолоочийн кабиныг дэлсэв.

	Гэтэл жолооч, хурдлан давхиж байгаа машинаа тоормослон зогсоох гэж будилж байтал нь Ваня хөл дээрээ босож, үүргэвчээ шүүрч аваад мод руу зугтан гүйв. 

	Ахлах цэрэг

	— Хүүе хүүе! гэж цөхсөн хоолойгоор дуудсан боловч Ваня түүнийг харсан ч үгүй арилав.

	Ванягийн гар хөл, тээрэм шиг жирэлзэн түргэн далд орохыг хичээж, бут шугуй дундуур ухаангүй гүйсээр модны дунд орж харагдахгүй болов. Биденко мундаг том гараа амандаа барьж

	— Ваня аа, хүүе малчин аа! Хүлээ л дээ! гэж хэчнээн хашхиравч Ваня, ер анхаарсан шинжгүй гүйсээр улам холдоход ар талд нь «Хүүе, хаая» гэж тачаядан байгаа чимээ, ой модны бүдэг цуурай мод дамжин сонсогдлоо. 

	Биденко ууртайгаар

	— Явчихлаа шүү, хар золиг! гэх сацуу, — Бага зэрэг хүлээгээрэй гэж жолоочоосоо гуйгаад Ваняг эрэхээр модны зүг хол хол алхлан одов.

	Биденко, түүнийг тун удалгүй барьж авна гэж эргэлзээгүйгээр итгэж байв. Үнэндээ ч Енакиевийн «профессорууд»-ын хамгийн шилдгийн нэг болох туршлагатай хуучин тагнуулчинд мод руу зугтсан хүүхдийг барихад бэрхшээл байж боломгүй яа. Энэ тухай ярихад ч инээдэмтэй билээ.

	Гэвч, Ваняг дэмий тэнэглэлгүйгээр буцаж ирээсэй гэж зүг бүр тийш хашхиран, бэдэрч яваа ахлах цэрэг Биденко цэргийн шинжлэх ухааны ёсоор эржээ.

	Үүнд юуны өмнө зогссон газраа ямар ч цагт төвөггүйгээр олохын тул луужингаар зүгээ тэмдэглэв. Дараа нь луужингийн зүүг Ванягийн далд орсон чиг рүү эргүүлэв. Зугтсан хүүхэд модны дотор луужингүйгээр явахдаа заавал баруун гар тийшээ хадуурч эхэлнэ гэж сайн мэдэж байсан Биденко азмутаар явсангүй.

	Үүнийг Биденко туршлагаасаа нэвтэрхий мэдэх болжээ. Юу гэвэл гүн харанхуйд буюу юм үзэгдэх нь хязгаартай байгаа цагт луужингүй явахдаа заавал цагийн зүүний дагуу хазайдаг билээ. Энэ учраас Биденко нэг үе бодож байгаад жаахан баруун гар тийшээ эргэн Ваняг барьж авахаар сэмхэн явав.

	«Хонгор минь, чамайг би энд тавтайхан барьж авна биз дээ» гэж Биденко баттайгаар бодож байв. Биденко Ванягийн яг хамар дороос нь бутан дотроос гэнэт сэмхнээр гарч ирээд гараас нь шүүрэн авч «За найз аа, хө, одоо боллоо, модонд хэтэрхий зугаалах шив дээ. Явъя, машин дээрээ очъё, дахиад надаар битгий наадаарай. Харж байна уу? Яасан ч чи намайг давахгүй шүү. Ахлах, цэрэг Биденкогийн гараас мултрах хүн энэ ертөнц дээр арай төрөөгүй байгаа юм. Үүнийг чи үүрд мэдэж ав» гэж хэлнэ дээ гэж дотроо ид бахтайгаар төлөвлөж явлаа.

	Биденко Ваняд хэлэх гэсэн ёжтой үгээ санаад инээд нь хүрэх шиг болно. Гэвч Биденко бол Ваняг ар тал руу явуулах дургүй, бас ч урт үстэй, мах мяраа багатай сэргэлэн цовоо бөгөөд нэлээд гөжүүн зантай Ваняд үнэхээр хайртай болсон тул дотроо сайшааж, заримдаа ууртай ч гэсэн жинхэнэ «малчин» шүү гэж бодож явдаг байжээ.

	Ваня бол Биденкод эцгийн ёсоор хайрлах сэтгэлийг төрүүлсэн юм. Ваняг өрөвдмөөр ч, бахархмаар ч, сэтгэл зовмоор ч зүйл байсан бөгөөд бас Биденкогийн бүрэн мэдээгүй нэлээд зүйл байжээ.

	Ванягийн байдал нь Биденкод түүний үхэр хариулж явсан бүр багын үеийг нь үе үе санагдуулдаг билээ.

	Басхүү тод ногоон өнгөт хээр талд асгасан сүү шиг манан бүрхсэн нь өглөө эртийн байдлыг бүдэг бадаг санагдуулж элдэв янзын өнгө туяа зохицон хурц ногоон, нэл хөх, гал улаан оч сүүдрүүд бадарч байдгийг бодогдуулна. Биденкогийн гарт өмхий ховил модоор хийсэн үлээгүүр байх бөгөөд түүнийгээ үлээж цээлхэн яруу хөгжилтэй атал нэгэн өнгө дуутай хөг аялгууг дарж, дуугаргаж байсан нь санагдана. 

	Нэн ялангуяа Ваня машин дээрээс дэвхрэн бууснаас хойш Биденкод улам ихээр хайрлагджээ.

	«Юунаас ч айдаггүй зоригтой чөтгөр байна шүү. Ёстой цэрэг хүн дээ! Гагцхүү түүнийг ар тал руу буцаахад даанч хайран юм даа. Гэвч тушаал болохоор яах бил ээ» гэж Биденко бодно.

	Тагнуулчин Биденко ийнхүү бодсоор явахдаа улам цаашилж модны гүнд орлоо. Түүний бодлоор хүүхэдтэй хэдийн дайралдах болсон атал ер үзэгдэх бараагүй байв.

	Биденко байн байн зогсож намрын нам гүм модны байдлыг чагнасаар явлаа. Гэсэн ч түүний туршлагатай чихэнд ой мод нь огт чимээгүй байсан бус, харин дөнгөж сонстохын төдий олон тооны янз бүрийн дуу Биденкогийн чихэнд ялгаран тодорч байв. Гэвч эдгээрийн дотор хүний алхах чимээг нэг ч удаа олж сонссонгүй. 

	Хүү алга болжээ.

	Түүний мөрийн төдий юм хаана ч үл тохиолдох тул түүнийг лав завхарлаа, гэж бодсон Биденко Ваняг олохоор бут сондуул нэг бүрийг дэмий л шалгаж навч, нахиа, өвс хөвдийн чимээ байдлыг судалж газар хэвтэж үзэв. Ванягийн ул мөр огт байхгүйг үзэхэд агаараар явсан юм шиг бодогдоно.

	Ямар ч туршлагатай тагнуулчин ч гэсэн түүнд мэдэгдэлгүй өнгөрч чадамгүйгээр санагдана.

	Биденко гайхшаа барж нэгэн үе чиглэлээ өөрчлөн модон дотуур самнаж, ул мөргүй алга болсон Ванягийн тухай толгойгоо өвдтөл бодлого бодон явлаа. Тэр ч байтугай гайхан ядахдаа,

	— Ванюшка аа, дүрсгүйтэж ханасан юм биш үү! Явах цаг хэдийн болсон шүү! гэж эм хүн шиг хуурамч дуугаар дуудаж үзэв.

	Гэвч даруй өөрийгөө зэмлэв. Цагаа харвал хүүхдийг эрсээр даруй хоёр цаг болсныг үзэхэд Ваня лав эргэж ирэхгүйгээр алга болсон нь тодорхой болов.

	Хашир тагнуулчин бүх насаараа ийм ичгүүрийг огт үзсэнгүй. Тэр одоо түрүүч Егоровт яаж илтгэх вэ? Түүний нүүрийг яаж харах вэ? Нөхдийнхөө тухай ч бүр ярих хэрэг алга болжээ. Инээн шоолоход нь газар доогуур орсон нь дээр болох биз.

	Гэвч яах ч аргагүй болохоор ойн лус савдаг шиг шөнө турш тэнэлтэй биш дээ. Иймд Биденко луужингаар зүгээ тааруулан машин руугаа буцаж явахаар шийдэв. Гэвч байлдааны яаралтай тушаалыг биелүүлж яваа жолооч тийнхүү удаан хүлээх эрхгүй байсан тул хэдийн явчихсан байв. Иймд одоо машин ч байгаад хэрэггүй болсон бөгөөд буцахаар шийдвэрлэв.

	Биденко тийнхүү буцах замдаа орохын наана юуны өмнө тамхиа татаж хөлийн ороолтоо засаж ороохоор шийдэж зохистой нэгэн хожуулыг олоод түүн дээр суув. Дөнгөж суугаад тамхиныхаа савыг болгоомжтойгоор сэгсрэн мохоороо ороож суутал гэнэт дээрээс нэг юм толгой дээр нь унав.

	Биденко энэ нь ямар нэгэн шувуу унаж байгаа шиг бодогдов. Гэтэл магадлан харвал тэр нь нөгөө Ванягийн тулам дотроо авч явдаг хавтасгүй болчихсон хуучин цагаан толгой нь байгааг үзмэгц дуун алдав.

	Тэр даруйд өөдөө харвал шарласан мөчрийн бүр орой дээр нь нөгөө болхи хийцтэй танил өмднөөс нь арилгаагүй төмс шиг хар болсон Ванягийн нүцгэн хөл цухуйн байхыг үзэв.

	Тэгэхэд нь Биденко хоромхон зуур босон харайж ууттай мохоор дутуу ороосон тамхи, тамхины асаагуураа газар шидээд хоромхон зуур модон дээр авиран гарчээ.

	Ваня огт хөдлөхгүй байсан тул Биденко хүүхдийн зүг ойртон гарыг нь барихад унтсаар байв. Ваня шаравтар ягаан өнгөт давирхайтай гишүү зайдлан сууж, модны хайрстай ишийг тэврэн, хацраа наагаад хүүхдийн гүн нойроор дугжирч байв. Түүний сормуусны сүүдэр нь цэнхэвтэр өнгөт хацар дээр нь тусаж халуунд омголтсон уруул дээр нь дөнгөж мэдэгдэхийн төдий гэм халгүй инээмсэглэл тодорно. Ваня бүр бага зэрэг хурхирч байв.

	Ваня тагнуулчнаас зугтан бүх модоор гүйхийн оронд түүнийг сайхан мэхлээд хамгийн гэм халгүй янзаар нуугдан байсныг Биденко тэр дор нь ойлгов. Ваня модны орой дээр түр нуугдаж өнгөргөөд дараа нь доошоо бууж өөрийн замдаа орохоор бодсоныг бас мэдлээ. Хэрэв аз болж урагдсан саваас нь цагаан толгой ойчоогүй бол Ваня мэдэгдэлгүй өнгөрчхөж болохуйц байсан нь эргэлзээгүй байлаа.

	Биденко их л баяр хөөртэйгөөр Ваняг өхөөрдөн «Ямар зальтай амьтан бэ? Үгүй ер, үнэг шиг амьтан юм аа. Аргагүй л догь хөвгүүн байна. Хэлэх ч үг алга» гэв.

	Биденко Ванягийн мөрөөр хянамжтай чангаар тэврэн түүний унтаж байгаа нүүр лүү ойртон «За дүү минь, уруугаа буу л даа» гэж өхөөрдөлтэйгөөр хэлэв.

	Ваня нүдээ нээж харвал цэрэг хүрээд ирсэн байжээ. Гэвч Биденко түүнийг бат барьж байсан тул Ваня яасан ч тавигдахгүйгээ тэр дор нь ойлгов.

	Тэгээд нойрмог сөөнгөтсөн, бүдэг хоолойгоор,

	— За яах вэ гэж хэлэв.

	Таван минутын дараа гэхэд тамхи, асаагуур, цагаан толгой зэргээ цуглуулж аваад фронтын хоёрдугаар цуваа руу замын машиныг олж суухаар модны дотуур замаа эрсээр одов.

	Ваня түрүүлж, түүний ард Биденко нэг алхмын зайтайгаар хүүхдээс нүд салгалгүй алхална.

	Биденко шаламгайгаар алхлах зуур

	— Найз минь, одоо болно, модоор их л зугаалах шив дээ. Зугтаад зугтаад юу ч болсонгүй шив дээ. Миний гараас мултарчихдаг тийм хүн энэ ертөнц дээр арай л төрөөгүй байгаа юм. Үүнийг чи сайн ойлго гэж их л догь ярьж явлаа. 

	Ваня эргэж харалгүй ууртайгаар

	— Таны хэлдэг худал байна. Миний ном унаагүй бол та намайг барьж чадахгүй шүү дээ гэв. 

	— Барилгүй яах вэ дээ. Барих байсан гэхэд

	— Таны хэлдэг чинь худал байна гэлээ.

	— Үнэн ярьж байна. Надаас хэн ч мултарч байгаагүй юм гэвэл

	— Би явчихсан шүү дээ! гэв.

	— Явж чадахгүй л байсан даа гэсэнд

	— Тэгсэн бол, ингэсэн бол гэдэг яриатай хүн ч гайгүй л байдаг сан даа гэлээ.

	— Уухай бас уу?

	— Таных бас л худал байна.

	— Нэг үгийг чи хэчнээн хэлдэг юм бэ!

	Ваня гөжүүн байдалтайгаар 

	— Таных буруу, таных буруу гэж гөжүүнээр давтана.

	— Бүх модыг самнаад заавал чамайг олох байсан!

	— Та яагаад самнаагүй юм бэ?

	— Олсон болохоор самнаагүй юм. Дахиад олон юм асуувал хэл чинь татна даа. Би бол чамайг тэмдгээр олох байсан! 

	— Тийм бол та яагаад намайг олоогүй юм бэ?

	— Би чамайг олсон шүү дээ!

	— Та худал хэлж байна. Би танаас зальтай шүү. Та намайг луужингаар эрсэн боловч олоогүй биз дээ.

	— Юу гэж шулганаад байсан юм бэ! Би чамайг хэзээ луужингаар эрсэн юм бэ?

	— Эрсэн шүү дээ! Та намайг хараагүй болохоос, би модны орой дээрээс бүгдийг харж байсан.

	— Чи юү үзсэн гэж?

	— Таныг миний мөрөөр луужингаа чиглүүлж байхыг чинь харсан.

	Биденко «Сүрхий чөтгөр бас цөмийг харсан байна шүү» гэж гайхан бодож

	— Дүү минь энэ бол чамд хамаагүй хэрэг. Би зөвхөн машинаас төөрөхгүйн тул луужингаа тааруулснаас биш чамд огт хамаагүй хэрэг гэж чангаар хэлэв.

	Энэ үед Биденко аргагүй худал хэлсэн боловч энэ нь түүнд тус болсонгүй.

	Ваня огт эргэлтгүйгээр

	— Та худал хэлж байна. Та намайг луужингаар барьсан. Гэвч таныг би молигодсон тул та олж чадалгүй явсан шүү дээ. Хэрэв би байсан бол ямар ч луужин хэрэглэхгүйгээр таныг өдөр ч, шөнө ч мод шугуй, хаана ч нуугдаад байсан хагас цагийн дотор олох сон доо! гэв.

	— Дүү минь чи арай л дэндүү онгирч байна шүү!

	— Тэгвэл турших уу?

	— Би бас чамтай турших гэж үү? Нас чинь бага цус чинь шингэн байна.

	— Тэгвэл ямар ч мөрийгүйгээр шийдье. Та миний нүдийг нэг юмаар боогоод надаас зайлж модонд нуугдагтун! Би таван минутын дотор таныг эрж олъё.

	— Олохгүй дээ. 

	— Олно доо, хараарай!

	— Яасан ч олохгүй.

	— Тэгвэл үзье л дээ.

	Биденко гэнэт хорхой нь хүрч

	— За тэгье яагаад ч олохгүй дээ гэж хэлээд гэнэт сэжиглэлтэйгээр, — Байз байз хүлээгээрэй! Энэ чинь юу болох гэж байна даа? Намайг мод руу явах зуур чи бас л надаас дахиад зугтаах гэж байна уу? Болъё доо хүү минь, тэгж ч залилуулдаггүй биз дээ. 

	Ваня урамгүй шигээр

	— Зугтана гэж айж байгаа юм уу? гэхэд

	— Айж байгаа ч юм биш л дээ. Гагцхүү чи дэндүү дүрсгүйтэж байгаа учир чиний төлөө миний толгой өвдөж байна гэж Биденко уцаартайгаар хэлэв. 

	Ваня хөгжилтэйгөөр

	— Та айхгүй байна уу? Би тэртэй тэргүй зугтах юм чинь! гэлээ.

	Биденко энэхүү гүн итгэлтэй аад гуйвшгүй шийдвэр төгс зугаатай үгсийг чимээгүйгээр чагнах сацуу хэзээд бэлэн байхаар шийдвэрлэжээ.

	Ваня чухам юунаас болоод сэтгэл тавгүй яваа нь мэдэгдэхгүй явж, Биденкогийн өмнө нүцгэн чийрэг хөлөөрөө тожир тожир алхлан, тагнуулчдад гомдсондоо

	— Та намайг биетэйгээ холбосон ч би зугтана даа гэж хэлнэ.

	— Чи юу бодож байна? Уячихад ер ядах юм алга. Тэгээд чи яаж зугтдаг юм бол үзнэ дээ гэж хэлээд Биденко нэг юм бодсоноо гэнэт

	— Бурхан үзэг, бурхан үзэг, олсоо аваад уяж орхиё гэж шийдвэртэйгээр хэлэв.

	Хашир тагнуулчин бүрд байдаг ёсоор Биденкогийн хармаанд нь тавь орчим метр нарийхан бөх олс бэлэн явжээ. Үүнд Биденко машинд суухтай зэрэг Ваняг биетэйгээр холбон уявал зүгээр юм биш үү гэж үнэхээр бодов. Явах газар хол тул замдаа дугхийж болох шүү дээ. Хэрэв тэгвэл Ваня дахин машинаас дэвхэрч магад байхад яаж дугхийх вэ!

	«Үнэхээр тэгээд уяж орхивол болох нь тэр. Очих газар дээрээ хүрсэн даруйд тайлж орхимз» гэж бодно.

	Нээрээ ч замын машинтай тохиолдож түүнд суумагц Биденко хармаанаасаа нямбай эвхсэн олсыг авав.

	Биденко, Ваняг гомдоохгүйг бодолхийлэн дүйвүүлж баяртайгаар

	— Алив, дүү минь! Би чамайг уяя гэв.

	Гэвч Ваня гомдох санаа огт төрөлгүй харин энэхүү үгийг хэнэггүй угтан авч

	— Хүлбэл хүл л дээ, ах минь! Харин сайн уяхгүй бол би тайлж орхино шүү гэж хошигнон хэлэв.

	— Миний энэ бол хоёр давхарласан зангилаа болохоор дүү минь тайлж чадахгүй биз дээ гэж хэлээд хоёр давхарласан олсоор Ванягийн гарыг тохойгоос нь дээгүүр хүлж, нэг үзүүрийг нь өөрийнхөө бугуйд уяв.

	— Одоо чиний хэрэг бүтэмж муутай боллоо шүү, дүү минь! Оргож чадахгүй дээ. 

	Ваня, дув дуугүй чагнаж сормуусаараа нүдээ бүрхүүлэхэд нь түүний нүдэн дээр хөх оч гялалзана.

	Тэд брезент бүтээсэн шинэхэн, сайн, америк маягийн «студебеккер» машин дээр суув. Тэр машин, очих газраа хүртэл хоосон явах байсан тул одоо Биденко, Ваня хоёроос өөр хүн суугаагүй тул тэд хоосон шуудайнуудыг дэвсэн жолоочийн суудлын ар талд донсолгоогүй газар сууцгаажээ.

	Биденко ярихыг оролдсон боловч Ваня гөжсөн байдалтайгаар огт дуу гаралгүй явав.

	Биденко «Хараач, жижигхэн мөртөө яасан омогтой, яасан ууртай юм бэ? Бага бус зовлон амссан хүүхдийн зан даа» гэж бодов.

	Биденкод түүний аль эрт багын үе нь бас дахин бодогдон үзэгдэв. Энэ үед шалгах байр бүр дээрээс машинд шинэ шинэ хүн нэмэн суусаар байсан тул удалгүй машин нь дүүрэв.

	Эдгээрийн дотор тун саяхан байлдааны өмнө захаас ирсэн хүмүүс байгааг тэдний дуулга ба хүзүүнээс ар тийшээ унжигч богинохон бохир цуваар нь шууд мэдэж болох байлаа.

	Түүнчлэн нарийхан мөнгөн погонтой хатуу шинэ малгайтай, аж ахуйн албаны хоёр хүн байв. Бас цэргийн дэлгүүрт ажил хийдэг богинохон савхин гуталтай тосгоны эхнэрийн маягаар толгойгоо боосон нь байцайны толгой шиг, алчуур дороосоо харагдагч дүгрэг улаан царайтай, цув өмссөн хүүхэн байв.

	Мөн нэлээд наргиантай сөнөөгч онгоцны нисэгч нар байх бөгөөд тэд цаг үргэлж нисэх онгоцны завод дээр халхавч шилний хаягдлаар хийсэн зузаан тунгалаг хайрцгаас тамхи татацгаана.

	Бас нүдний дугариг шилтэй, богинохон тайруулсан буурал үс рүүгээ дарж өмссөн хөх тоорцог малгайтай цэргийн мэс заслын эмч ахимаг насны бүдүүн авгай байна.

	Ер нь л дайны замаар замын машинд дайгдан явдаг ердийн хүмүүс байв.

	Харанхуй боллоо. Брезент бүтээлэг дээр бороо дусална. Явах зам бас л хол байлаа. Хүмүүс ийн тийн аргалаад бага багаар үүрэглэж эхлэв. Ахлах цэрэг Биденко олстой гараа дэрлээд үүрэглэж эхлэв. Гэвч түүний нойр их сэргэг байсан учир цагаас цагт улам бөх унтахыг завдавч олсны үзүүрээс хааяа татаж үзнэ. 

	Ингэхэд нь

	— Танд юу хэрэгтэй юм бэ? Би энд байна даа гэж Ваня нойрмоглон хариулдаг байв.

	— Малчаан! Унтаж байна уу? гэвэл

	— Унтаж байна гэнэ.

	— Унт унт, би шалгаж байгаа юм гээд Биденко дахин хурхирав.

	Гэтэл нэг сэрэхэд нь түүний дэргэд Ваня байхгүй мэт санагдаад яаралтайгаар олсны үзүүрээс чангаавч ер хариугүй байв. Ахлах цэргийн хүйтэн хөлс чийхарч өвдөг дээр босохын хамт бэлхнээ авч явсан цахилгаан дэнлүүгээ асаав. Гэтэл юү ч болоогүй бүгд нам гүм, Ваня ч хуучин янзаараа өвдгөөр гэдсэндээ шахаад унтаж байв. Ваня, тийнхүү ямар ч сэжиггүй нам гүм бөгөөд тун тавтайгаар дугжрах тул түүний нойрыг цахилгаан чийдэнгийн гэрэл ч сэргээж дийлсэнгүй.

	Биденко чийдэнгээ унтрахын хамт Ваняг тэр нэгэн шөнө бас л чийдэн тусган олсноо гэнэт санав. Тэр үед Ваня өвчинд баригдсан зовуурьтай хатангир бөгөөд аймшигтай муухай царайтай байсан билээ. Тэр үед түүний хоолой нь хяхтнан гиншиж нүд нь догшноор нээгдэн, хэчнээн аймтгай байдал илэрлээ.

	Зөвхөн хэдэн хоногийн өмнө тийм байсан Ваня одоо нам гүм тавтай сайхнаар унтаж, сайхан зүүд зүүдэлж байгааг харахад өөрийн хүмүүстээ ирэх гэгч чухам юу болох нь мэдэгдэнэ. Энэ учраас төрсөн гэрийн унд хоол нь хүртэл рашаан гэж зарим хүний хэлдэг нь түмэн зөв байна.

	Биденко машины донсолгоон дундуур хэвтэж дахин зүүрмэглэв.

	Тэр энэ удаад бөх гэгчээр нэлээн удаан унтсан боловч олсны үзүүрээс чангаахаа бас л мартсангүй, Ваня үл дуугарна.

	Биденко «Унтаж байгаа биз дээ. Ядарсан ч биз хөөрхий» гэж дотроо бодов.

	Тэгээд нөгөө хажуугаараа эргэж хэсэг зуур унтсанаа, бас л болгоомжлон олсныхоо үзүүрийг угзрахад

	— Юу болоод байна аа? Би ер ойлгохгүй байна. Ингэхээ болих байна уу, үгүй юү? гэж харанхуй дотор эмэгтэй хүний ууртай дуу гарч, — Яагаад надаас олс уячихсан юм бэ? Хэн намайг ингэж унтуулахгүй байна ВЭ? ГЭВ. 

	Биденкогийн дотор зарсхийгээд явчхав. Чийдэнгээ асаахад Ваня алга байсанд түүний нүд харанхуйлав. Гэтэл олс нь чийдэнгийн гэрэлд нүдний шилээ гялалзуулан шалан дээр сууж байгаа мэс заслын эмч авгайн хөлөөс уяастай байлаа.

	Тэгэхэд Биденко, жолоочийн бүхээгийг байдаг хүчээрээ дэлдэн, цухалдсан муухай дуугаар

	— Хүүе зогсоорой! гэж чарлав.

	Биденко тийнхүү машин зогсохыг ч хүлээж чадалгүйгээр, хүмүүсийн гар, хөл, толгой, үүргэвч, чемодан дээгүүр гишгэлэн явсаар буухад бэлтгээд, хурамхан зуурын дотор машинаас дэвхэрч зам дээр гарав.

	Бүрхэг харанхуй шөнө хүйтэн бороо шивэрч, тэнгэрийн баруун хаяанд их бууны галлах гэрэл гялалзана.

	Замын дагуу, ачааны ба суудлын машин, зүтгүүр, их буу, бензиний тэрэг зэрэг хэдэн арван машин өөд сөөргөө давхилдана. Тэд дугариг долгионтой, ширүүн бороонд хөөсөрсөн хар шалбаагийг халти мөлт гэрэлтүүлнэ.

	Биденко нэгэн үе ялимгүй хөлөө алцайж, гараа хоёр тийш нь сарвайсхийн зогссоноо гэнэт нулимаад

	— За, яавал яадаг санж, болъё чи минь! гэж хэлэв. 

	Тэгээд байлдааны тэргүүн шугам руу явжээ. Замын машинд дайгдахаар гэдрэгээ буцаж ойролцоо байгаа зам заагч руу аажмаар алхлав.

	— За залуу хүү чи хаалганаас зайлаарай. Энд гаднын хүн зогсож болдоггүй юм.

	— Би гаднын хүн биш.

	— Чи хэнийх вэ?

	— Би өөрийнх.

	— Юу өөрийнх гэж!

	— Зөвлөлтийн хүн байна.

	— Зөвлөлтийн гэдэг чинь бага хэрэг. Энд зогсож болохгүй. Нэгэнт байх ёсгүй болохоор замаараа яв.

	— Ах гуай, энд чинь штаб байгаа юм уу?

	— Юу ч байсан тэр.

	— Би дарга дээр орох хэрэгтэй байна!

	— Чамд ямар дарга хэрэгтэй юм бэ?

	— Хамгийн том дарга хэрэгтэй!

	— Надад мэдэх юм алга, яв!

	— Ах гуай, оруулаач дээ. Оруулж орхиход танд юун гарз бил ээ дээ?

	— Надад чамтай ярих зав алга, пост дээр байгааг чи үзэхгүй байна уу?

	— Ах гуай, та надтай ярих хэрэг алга. Гагцхүү намайг том дарга дээрээ оруулчих л даа! Гайгүй шүү дээ!

	Харуулын хүн инээмсэглэн

	— Чи ямар айхтар эр вэ? гэснээ гэнэт хөмсгөө зангидан, — Энд ямар ч дарга байхгүй гэж хашхирав.

	— Худал хэлж байна. Дарга байлгүй яах вэ дээ.

	— Чи яаж мэдсэн юм бэ?

	— Мэдэлгүй яах вэ. Сайхан байшин байна. Эмээлтэй морьд хашаан дотор нь зогсож байна. Байшингийн гадаа пин рүү тэр авгай самовар аваад явлаа. Хаалганы хажууд манаа зогсож байна.

	— Ээ бас бүгдийг мэдчихжээ. Чи ер нь хараад байвал сүрхий цовоо монди шив ээ?

	— Ах гуай оруулчих л даа!

	— Би одоо шүгэлдээд харуулын даргыг дуудна шүү. Тэр чамайг бариад явна даа.

	— Хааш нь аваад явна гэж?

	— Хэрэгтэй газар луу нь аваачна даа. Би хэнд хэлж байна, дуулав уу? Хаалганаас зайл. Зогсож болохгүй, би чамд хэчнээн хэлдэг юм бэ?

	Ваня хажуу тийшээ зайлан, хуучин ин чулуун дээр суугаад шанаагаа тулж хаалганаас нүд салгалгүй ширтэн тэвчээртэйеэ хүлээж байв.

	Манаа мөрөн дээрх автоматынхаа оосрыг засаад хайсан дотуур хойш урагшаа холхин, улбар шар ширээр улласан цагаан эсгий гутлаараа зөөлхөн алхална.

	Биденкогоос хоёр дахь удаа зугтаж гарсан Ваня тагнуулчны майхан байсан ойг эржээ. Ваняд ямар ч тогтоосон төлөвлөгөө байсангүй, гагцхүү тэр нэгэн үед тийнхүү сайхнаар байлгасан тагнуулчин хүмүүсийн зүг сэтгэл нь татагдана.

	Тэндээс түүнийг ар тал руу явуулсан явдал нь том андуурал мэт санагдан амархнаар өөрчлүүлж болох бөгөөд зөвхөн нэг л сайн гуйж орхивол болмоор бодогдоно.

	Ваня газар орныг хэчнээн сайнаар таньж, замыг хэчнээн төвөггүйгээр олдог боловч тэрхүү ой ба майхан ер олдсонгүй. Бүгд баруун тийшээ ахиж байраа өөрчилсөн тул огт танигдахгүй болжээ.

	Ванягийн дотор хэдий ойролцоо юм уу, эсвэл дэргэд нь байгаа гэж санагдавч тэрхүү мод ч алга, майхан ч алга, нэг л адилхан мод байсан боловч одоо хоосон байх ажээ.

	Ваня хоёр хоногийн турш огт үзээгүй цэргийн зам ба шатсан тосгоноор тэнэж, тохиолдсон цэргийн хүмүүсээс нөгөө тагнуулчны майхныг сурагласаар явлаа. Гэвч Ваня тэр хүмүүс нь ямар ангийн хэн гэгч тагнуулчин болохыг огт мэдэхгүй тул, хэн ч заан өгч чадахгүй байжээ.

	Үүнээс гадна цэргийн хүмүүс туйлын их сэжиглэж дуу цөөтэй байлаа. Тэдний олонх нь Ванягийн асуултад хариулахдаа

	— Мэдэхгүй.

	— Чамд ямар хэрэг байна?

	— Комендантаас асуу

	— Хэлэх ёсгүй гэх мэтийн хариулт өгнө.

	Ваня ийнхүү цөхрөнгөө барж заримдаа, ар талын нэгэн хотод очоод, тэндээс хүүхдийн хүмүүжлийн газрыг сураглавал яана даа гэж бодно.

	Ваня хэдий гөжүүн зантай чигээрээ хүн боловч тэр нэгэн бяцхан хүүхэд тохиолдоогүй бол тэр лав яван явсаар нөгөө хүүхэд хүмүүжүүлэх газар очихоос өөр замгүй бодох байсан биз ээ.

	Ванятай уулзсан хүүхэд бол, түүнээс арай ахмад, арван дөрөв орчим настай боловч биеэр бага хүүхэд байв. Гэвч энэ нь ямар догь хүүхэд байсан гэж санана.

	Ваня ийм гоё хүүхдийг ер үзсэн удаагүй бөгөөд тэр бол банзал мэт урт шинельтэй, улаан оройтой кубань маягийн хар хурган малгайтай, жижигхэн дөрөөн дээр хоёр сэлэм зөрүүлсэн погонтой, гвардийн цэргийн аяны бүрэн хувцас ба басхүү гоёмсог гялгар давируул зүүж шил рүүгээ эв хавгүй унжуулсан хурц улаан өнгөт юүдэн өмссөн нь цэргийн гоёмсог хувцасны дээд нь байжээ.

	Энэ хүүхэд бужгар үстэй толгойгоо эрмэг цовоогоор дээш өргөж жижгэвтэр хасаг сэлмээ модтой газрын зөөлөн хөрсөнд бариулыг нь хүртэл шигтгэн шааж арчин зүлгэнэ.

	Ийм хүүхэдтэй үг хэлэлцэх ч байтугай түүний зүг ойртон очиход ч аймаар ажээ. Гэвч Ваня бол аймхай хулчгарын нэгэн биш тул түүнийг ер тоосон шинжгүй нуруугаа үүрч, сайртай хөлөө алцайсхийн тэрхүү хээнцэр хүүхдийн дэргэд шохоорхон харж зогсов.

	Гэвч цэргийн хүүхэд ер ам нээсэнгүйгээр үл барам Ваняг огт үл анзааран цэрэг эрийн ажлаа үргэлжлүүлж хааяа хааяа шүднийхээ завсраар нулимж байв.

	Тийнхүү Ваня ч дуугүй, нөгөө хүүхэд ч дуугүй байсаар нэлээд удав. Эцэст цэргийн хүүхэд эс тэсвэрлэж

	— Юунд зогсоод байна? гэж омогтойгоор хэлэв. 

	Ваня:

	— Зогсох дуртай болоод зогсож байна гэв.

	— Ирсэн зүг рүүгээ яв!

	— Чи өөрөө яв! Ямар чиний хувийн ой мод биш!

	— Минийх шүү!

	— Яагаад?

	— Энд манай салбар анги байгаа учраас.

	— Ямар салбар анги?

	— Чамд хамаагүй, манай морьдыг үзэхгүй байна уу? гээд толгойгоороо заахад нь Ваня тэр зүг харвал үнэхээр модны цаана морины уяа ба морьд, хар нөмрөг болон тод улаан юүдэнтэй морин цэргийн олон хүн байхыг харав. 

	Ваня

	— Чи хэн гэгч вэ? гэж асуув.

	Цэргийн хүүхэд сайрхсан маягтайгаар сэлмээ тавхийтэл хуйлаад газар нулиман гутлаараа нулимсан газраа гишгэж

	— Цэргийн таних тэмдгийг мэдэх үү? гэж дооглох байдалтайгаар хэлэхэд нь Ваня үнэндээ юү ч мэддэггүй боловч,

	— Мэдэлгүй яах вэ? гэж зоригтойгоор хэлэв. 

	Нөгөө хүүхэд

	— За тэгвэл үүнийг мэдэх үү? гэж цагаан хөндлөн тэмдэгтэй погоноо зааж, — Гвардийн морин цэргийн ахлах цэрэг байна, ойлгов уу? гэхэд Ваня

	— Уухай, гайгүй ч ахлах цэрэг байна даа. Би ийм ахлах цэргийг бишгүйдээ үзсэн юм гэж доромжлох маягтай инээмсэглэн хэлэхэд нөгөө хүүхэд гомдсон мэт цагаан үстэй толгойгоо өргөж

	— Тэгсэн ч чамайг бодвол ахлах цэрэг байгаа юм даа гээд бас л илүү гайхуулах санаатай шинелиэ ярахад нь түүний цамцан дээр бор хул торгон залаатай том мөнгөн медаль гялалзаж байхыг харав.

	— Үзэв үү? гэхэд нь Ваня мэл гайхсан боловч түүнийгээ гадаад байдал дээрээ мэдэгдэхгүйг хичээн атаархлаасаа бараг уйлчих шахан

	— Их юм болж дээ гэж жишүүхэн инээмсэглэлээр хэлэхэд нь нөгөө хүүхэд,

	— Их юм болж ч гэсэн, үгүй ч гэсэн медаль л байгаа юм даа. Байлдааны гавьяаны төлөө шагнуулсан юм. Бие бүтэн дээрээ ирсэн замаараа яв гэв.

	— Битгий онгир, тэгж байж алганы амт амсав даа гэж Ваняг хэлэхэд гоё хүүхэд

	— Хэнээс тэр вэ? гэж нүдээ онийлгон асууна.

	— Надаас гэхэд нь

	— Чамаас уу? Арай л нас чинь бага, цус чинь шингэн байна, хүү минь! гэв

	— Чамаас дүү биш дээ!

	— Чи хэдтэй вэ?

	— Чамд хамаагүй. Харин чи хэдтэй вэ?

	— Арван дөрөвтэй гэж бага зэрэг давсалсхийн хэлэхэд нь Ваня

	— Хээ зайлуул даа гээд исгэрэв.

	— Юү, зайлуул гэж? гэвэл

	— Тэгвэл чи ч юуны цэрэг байх вэ? дээ гэв.

	— Цэрэг шиг л цэрэг. Гвардийн морин цэргийн байлдагч шүү!

	— Яриад бай, залуу хүнд зохихгүй гэх биш. Тийм ч журам байхгүй л дээ.

	— Юу тийм журам байхгүй гэж?

	— Дэндүү бага байна, чи.

	— Чамаасаа л ах даа!

	— Тэгсэн ч ялгаагүй ийм бага хүүхэд цэрэг байх ёсгүй. Ийм амьтныг авдаггүй юм.

	— Намайг авсан л юм даа.

	— Чамайг яагаад авчихсан юм бэ?

	— Тэгээд л авчихсан юм даа!

	— Хүнс хэрэглэлдээ оруулсан уу?

	— Оруулахгүй яах юм бэ?

	— Худал ярьж байх шив.

	— Надад тийм зан байхгүй.

	— Тэгвэл тангарагла.

	— Гвардийн тангараг

	— Бүх төрлийн хүнс хэрэглэлд оруулсан уу?

	— Бүх төрлийн хүнс хэрэглэлд орж тоологдсон

	— Бүгдэд нь гэж үү?

	— Тийм ээ, бүгдэд нь.

	— Бас зэр зэвсэг өгсөн хэрэг үү?

	— Тэгэлгүй яах вэ? Юу л өгөх ёстой бол тэр бүгдийг өгсөн. Чи миний сэлмийг хараагүй юү? Догь сэлэм дээ, Златоустад хийсэн гайхамшигт сэлэм байгаа юм даа, дүү минь! Хэрэв шалгая гэвэл нугалахад ер хугардаггүй юм даа! Энэ ч бас юү ч биш ээ, хө, надад нэг нөмрөг байдаг юм. Гоё гэдэг ч яриагүй, гагцхүү би түүнийгээ байлдаанд өмсдөг. Одоо тэр нөмрөг миний хойноос ачаан дээр ирж яваа.

	Ваня, ачаан дээр ирж яваа нөмрөгийн эзнийг харж горьдсон байдалтайгаар шүлсээ залгин

	— Намайг цэрэгт нэг удаа аваад дараа нь болохгүй гэсэн. Тэр ч байтугай би тэрхүү, тагнуулчин, их бууч нарын майханд нэг удаа хоносон юм гэж гомдолтойгоор өгүүлэхэд гоё хүүхэд

	— Тэгвэл чи тэдэнд нэгэнт тоогдоогүй болох учраас тэд чамайг хүүгээ болгохыг хүссэнгүй шив дээ гэж эгдүүтэйгээр хэлэхэд

	— Ямар хүү гэж? Хэний хүү болох гэнэ ээ?

	— Тодорхой юм биш үү. Цэргийн хүү болохгүй юү. Ингэхгүйгээр яасан ч болохгүй.

	— Чи тийм хүү юү?

	— Тийм. Би манай хасгуудын батарейчин нарт хоёр жилийн турш хүү нь гэж тоологдож явна. Эд намайг Смоленскийн тэндээс олсон юм.

	Тэр байтугай би өнчин өрөөсөн болох учир, намайг хошууч Вознесенский өөрийнхөө нэр дээр данслуулсан юм. Энэ учраас одоо намайг гвардийн ахлах цэрэг Вознесенский гэж дууддаг бөгөөд хошууч Вознесенскийн дэргэд холбоочноор ажилладаг. Дүү минь, энэ хошууч намайг нэг удаа өөртэйгөө хамт тагнуулд авч явсан юм шүү. Тэр үед манай хасгууд германы ар талд их үймээн дэгдээсэн байж билээ. Германы штаб байрласан нэгэн тосгонд дайран ороход германчууд, дотуур өмдтэйгөө гадагш санд мэнд гүйлдэн гарч байхыг харахад тун инээдтэй байсан сан! Бид тэнд, тэднээс зуун тавь гаруй хүнийг цавчсан билээ гэж хэлээд сэлмээ сугалан, хэрхэн яаж германчуудыг цавчсанаа Ваняд харуулав.

	Ваня их л хүндэтгэн магтсан байдалтайгаар

	— Чи бас цавчилцсан уу? гэж асуутал, өнөөх хүүхэд «цавчилгүй яах юм бэ?» гэж хэлэх гэсэн боловч гвардийнхны шударга сэтгэл, үнэнч байх ёстойг санаад, худал хэлсэнгүй үнэнээ хэлж

	— Үгүй би цавчаагүй. Тэр үед надад сэлэм байгаагүй учир цавчилцаагүй юм, харин хүнд пулемёттой хамт тэргэн дээр сууж явсан билээ гэж зовсхийн хэлэхдээ ахлах цэрэг Вознесенский гэнэт, ер нь ийнхүү хаанаас ч ирснийг мэдэхгүй, сэжигтэй хүнтэй ингэж дэндүү нөхөрсгөөр дэмий ярьж байдаг маань таарахгүй хэрэг гэж бодоод, — Ирсэн замаараа яв! Баяртай дүү минь гэж хэлэв.

	Ваня гуньхралтай байдлаар

	— Баяртай гэж хэлээд холдлоо.

	Ваня, «Би ер нь нээрээн тэр тагнуулчинд тоогдсонгүй юм байна даа» гэж цухалдан бодсон боловч энэ бол огт худал хэрэг гэж тэр дороо бодов. Сэтгэлд нь тагнуулчин нар түүнийг их л хайрлаж байна гэж санагддаг байсан болохоор сэтгэл нь лав өөрийгөө хуурамгүй сэн. Тийм бол үүний хамаг буруу нь гагцхүү, Ваняг огт үзээгүй атлаа ар тал руу явуул гэж хэлсэн батарейн дарга ахмад Енакиевийн буруугаас болжээ.

	Энэ учраас Ваняд ямар нэгэн хамгийн том даргатай нь уулзаад Енакиевийн тухай гомдлоо гаргах сэтгэл төржээ. Ийнхүү сэтгэж явсаар энд лав нэг том дарга байгаа болов уу? гэж бодогдсон нэг жижигхэн байшингийн дэргэд ирж тээрмийн ин чулуун дээр сууж, байшингийн зүг тэсгэлгүйгээр ширтэж тэрхүү том дарга үзэгддэггүй байгаа даа гэж горьдож суусан нь энэ байжээ.

	Гэтэл хэдхэн минут өнгөрсний дараа офицер илгэн бээлийгээ өмссөөр байшингийн шатан дээр гарч ирээд: 

	— Соболев оо, морь авчир гэж дуудав.

	Булангаас гэнэт босон харайж ирээд, эмээлтэй байсан хоёр морийг их л яаруу бөгөөд бэлнээр авч яваа байлдагчийн байдлыг үзвэл, энэ дарга хамгийн том дарга нь биш юм аа гэхэд лав ахмад Енакиевийг дөнгөчихүйц дарга болохыг Ваня тэр дороо ойлгов.

	Түүний мөрөн дээрх погоныг харвал: жижигхэн их буу, тэмдгийг оролцуулахгүйгээр, алтан погон бүр дээр нь талын дөрөв дөрвөн тэмдэг гялалзах тул Ванягийн бодсоныг улам батлав.

	«Залуухан мөртөө хэдийний генерал болсон юм байлгүй дээ» гэж бодсон Ваня, тэр даргын сайтар цэвэрлэсэн давируул зүүгээстэй нарийлаг сайхан гутал, хуучивтар боловч тун ер бусын эвтэйхнээр биед зохисон офицерын аяны шинель, хоёрдугаар товчин дээр нь байгаа цахилгаан чийдэн, хүзүүндээ оосорлосон дуран авай, луужинтай цүнх зэргийг хүндэтгэлтэйгээр харлаа.

	Нөгөөх цэрэг морьдоо дааманаар гадагш гарган, жижиг үүдний өмнө зогсооход, офицер өөрийн морь луу хүрч мордохын өмнө түүний хүзүүг эелдгээр илбэж, бас ч ёотон идүүлж байв.

	Бүхий л талаар нь эргэцүүлэн бодоход энэ даргын сэтгэл их л тааламжтай байгаа нь илэрхий.

	Тэр, одоо хорооны даргаас дуудлаа гэхэд нь үнэндээ нэлээд сандарчээ. Учир юү вэ? гэхэд хэдийгээр энэ дарга албан ажил дээрээ хийдэл буруудал гаргадаггүй боловч, хорооны дарга дуудсан хойно нэг л юм болоогүй, түүний төлөө сануулга өгөх буюу загнах гэж байгаа байх гэж бодсон хэрэг.

	Хорооны дарга нь айхавтар ширүүн хүн боловч өнөөдрийн хувьд сануулга өгч загнасангүйгээр үл барам, түүний батарейн сайн ажлыг тэмдэглэж, сүүлчийн байлдаанд шалгарсан арваад их буучийг шагнуулах тухай тодорхойл гэж тушаажээ. Магтах сайшаахдаа тун харам онцгой зантай хурандаа, ахмад Енакиевийн нарийнаар бэлтгэсэн бөгөөд байлдааны эцсийг шийдвэрлэж, германы нөөц, танкнуудыг сөнөөсөн тэрхүү гэнэтийн хиар цохих их бууны батарейн галыг ихэд өндрөөр үнэллээ.

	Хурандаа өөрийнхөө аяны самовараас ахмад Енакиевт цай уулгасан бөгөөд энэ бол хорооны дотор хамгийн эрхэмсэг хүндэтгэл байжээ. Үүгээр ч барахгүй хорооны дарга, ахмад Енакиевийг байшингийн гадна үүд хүртэл үдэж гаргаад

	— Ер нь сайн байлдаж байна. Ахмад Енакиев, чи ёстой залуу хүн байна гэж хэлжээ.

	Ахмад Енакиев санаа зовон царай нь улайж,

	— Нөхөр хурандаа, Зөвлөлт Холбоот Улсдаа зүтгэнэ! гэж хариулав. 

	Энэ бүгд нь ахмад Енакиевт онц таалалтайгаар бодогдох бөгөөд өөрийн батарейн тухай хороон даргынхаа саналыг офицерууддаа хэлэхийг яаран хүсэж баясан бодож байтал хажуу талаас нь

	— Ах гуай! гэх дуу гарав.

	Енакиев гэнэт эргэж харвал өмнө нь гараа унжуулан цэнхэр нүдээ огт цавчилгүйгээр гайхан зогсож байгаа Ваня үзэгдэв.

	Ваня аль болохоор цэргийн хүнтэй адил байдал үзүүлэхийн тулд

	— Танд үг хэлж болох уу? гэхэд нь ахмад

	— За яах вэ ярь даа гэж хөгжилтэйгөөр хэлэв.

	— Ах гуай! Та дарга уу?

	— Тийм ээ, дарга, юү гээ вэ?

	— Та юуны дарга вэ?

	— Батарейн дарга. Өөрийн байлдагчдын дарга, их буунуудын дарга. Юу гэж?

	— Та чинь бас офицеруудын дарга уу, үгүй юү?

	— Офицер бүрийг захирах дарга ч биш ээ. Зүгээр өөрийнхөө ангийн офицерууддаа дарга даа.

	— Та бас ахмадуудыг захирах дарга уу?

	— Ахмадыг би захирахгүй гэхэд Ванягийн царай урамгүй байдалтай болон хувирч

	— Өө би таныг ахмадын дээрх дарга гэж бодсон юм гэв.

	— Энэ чамд ямар хэрэгтэй юм бэ?

	— Хэрэгтэй.

	— Гэсэн ч ямар хэрэгтэй юм бэ? Хэлчих л дээ.

	— Хэрэв та ахмадыг захирдаггүй бол яриад ч яах вэ дээ, ах гуай! Надад ахмадуудад тушааж чаддаг тийм дарга хэрэгтэй байна.

	— Бүх ахмадад юү гэж тушаах юм бэ? Энэ чинь харин сонин юм байна!

	— Бүх ахмадад тушаах юм биш ээ. Ганцхан ахмадад тушаах юм.

	— Чухам хэн гэгч ахмадад тушаах юм бэ?

	— Ахмад Енакиевт гэхэд

	— Юү гэнэ ээ, чи? гэж ахмад Енакиев асуув.

	— Енакиевт нэг юм тушаалгах гэсэн юм.

	— Мөөн, тэр чинь юун ахмад юм бэ?

	— Ах гуай, тэр бол тагнуулчдыг даргалдаг хүн. Тэдний хамгийн ахмад нь, түүнийг юү хэлбэл нөгөөдүүл нь цөмийг биелүүлдэг ёстой юм.

	— Ямар тагнуулчдыг даргалдаг гэж?

	— Ямар юү байх вэ, их бууны тагнуулчдын дарга, яагаа вэ дээ германы галын цэгийг илрүүлдэг тагнуулуудыг захирдаг юм. Ай ах гуай минь, тэр ахмад бас ууртай шүү. Тун аюултай амьтан гэдэг шүү.

	— Чи тэр ууртай ахмадыг тэгээд, ядаж нэг үзсэн юм уу?

	— Харин үзээгүй минь л гай болжээ.

	— Тэр чамайг үзсэн юм уу?

	— Тэр намайг үзээгүй боловч намайг ар тал руу явуулж комендантад өг гэж тушаасан юм гэв.

	Офицер Ваняг сонирхсон байдалтайгаар харж 

	— Байз хө, байз! Нэр чинь хэн гэдэг юм бэ?

	— Миний нэр үү? Ваня!

	— Зүгээр л Ваня юү? гээд инээмсэглэхэд,

	— Ваня Солнцев гэж засаж хэлэв.

	— Малчин гэдэг үү?

	— Тагнуулчид намайг малчин гэдэг байсан юм. Та харин яаж мэдсэн юм бэ? гэж гайхан ширтэв.

	— Дүү минь, би ахмад Енакиевийн батарей дотор юү болж байдгийг цөмийг мэдэж байдаг шүү! Хүү чи хэл! Чамайг ахмад Енакиев ар тал руу явуулсан юм бол чи энд ямар залиар хүрээд ир ээ вэ? гэхэд хүүхдийн нүдэнд зүггүй байдлын хөх оч гүйлгэнэж, тэр дороо зовхио буулгаж, өөрийн, бүх байдлаар буруугаа хүлээж байгаагаа илрүүлэхийн тулд оролдон хэлэх нь

	— Би зугтааж ирлээ гэж бүхий л байдлаараа зовсон шинж үзүүлэн даруухан хэлэв.

	— Уухай, ямар шүү янзтай зугтаав?

	— Яасан ч юмгүй зугтаасан л юм.

	— Ердөө л шууд зугтаачихсан уу? гэхэд

	— Тийм биш ээ гэж нэг хөлөө нөгөө хөлийнхөө хуруугаар маажиж, — Намайг авч явсан тэр хүнээс би хоёр удаа зугтаасанд эхний удаад тэр намайг олж барьсан боловч дараа нь би түүнд баригдахгүйгээр зугтаасан юм даа.

	— Тэр гэдэг чинь хэн бэ?

	— Биденко гэдэг ахлах цэрэг. Тэднийхний тагнуулчин. Та таних уу? гэхэд нь Енакиев хөмсгөө зангидан

	— Дуулсан юм байна, дуулсан юм байна. Гэвч чамайг Биденкогийн гараас мултарсан гэхэд үнэмшихгүй байна. Тэр бол тийм амар хүн биш. Жаал минь чи худал хэлчих шиг байна гэхэд

	— Би яасан ч худал хэлээгүй. Даанч дээ, чин үнэн үг шүү гэж номхон зогсож хэлэв. 

	Даргатайгаа ярьж байгаа хүүхдийг сонирхон чагнаж байсан морь хөтлөгчийн зүг хандаж

	— Соболев оо! Дуулж байна уу? гэв.

	— Дуулж байна.

	— Чи юу гэж бодож байна? Биденкогоос ийм хүүхэд зугтааж чадах уу, үгүй юү? гэв.

	Соболев их л энэрэнгүй маягтайгаар инээмсэглэн

	— Яасан ч тэгэх учиргүй дээ. Биденкогоос энэ муу жаал байтугай, насанд хүрсэн ямар ч том хүн мултарч байгаагүй юм. Иймд, нөхөр ахмад аа, та намайг өршөөгөөрэй. Хай мэдэхгүй, мань эр яльгүй жаахан давсалж байгаа болов уу гэхэд, Ванягийн царай гомдсондоо хувхай цайж

	— Харин тэр ч хэрхэвч үгүй дээ гэж ширүүнээр хэлээд морь баригчийн зүг хүйтэн зэвүүнээр ширвэв.

	Дараа нь царайгаа час улаан болгохын сацуу тийнхүү хуучин тагнуулчдыг хэрхэн яаж залилан мултарч зугтсан тухай явдлаа эмх замбараа муутайгаар ярив.

	Тийнхүү Ванягийн яриаг чагнан зогсож байгаа ахмад Енакиев түүнийг нөгөөх олсныхоо тухай ярьж эхлэхтэй зэрэг тэсэж чадалгүй инээд алдав. Ахмад бээлийгээрээ нүднийхээ нулимсыг арчин маш чанга хүнгэнэсэн дуугаар инээж байсан тул морьд хүртэл чихээ сортолзуулан болгоомжтойгоор цавчилж байв. 

	Соболев өөрийн даргын дэргэд хэтэрхий чанга инээх ёсгүй учир зөвхөн толгойгоо хөдөлгөн ханцуй дотроо эгшин инээж

	— Ай даа, Биденко! Алдартай тагнуулчийн нэр, хайран профессорын нэр гэж дахин дахин хэлж байв.

	Ваня, цэргийн хүүхэдтэй уулзсан тухайгаа ярьж эхлэхэд ахмад Енакиев, нэг л их юм бодсон шиг уйтгартай болчхов.

	Ваня, цэргийн хүүхдийн тухай ярихдаа түүний үгийг дамжуулан хэлсэн нь "Эд намайг хүүгээ болгохдоо дуртай авсан, одоо би эдний хорооны хүү болсон. Тэр ч байтугай би өөрийнхөндөө тоогдсоноос эдэнтэй нэг удаа хүнд пулемёттой тэргэн дээр суугаад дайралтад орсон. Гэтэл чи өөрийнхөндөө тоогдоогүйгээс чамайг ар тал руу явуулж дээ" гэж хэлсэн гэж их л сэтгэл хөдлөн ярив.

	Ваня энэ зуур амьсгаагаа гүнзгий авч өөрийн үнэнч сайхан нүдээр ахмадыг өрөвдөлтэйгөөр харан байж

	— Ах гуай, тэр намайг өөрийнхөндөө тоогдсонгүй гэдэг нь худал. Би ч тэдэндээ их тоогдсон юм шүү, би худал хэлэхгүй, тэд намайг хайрлаж байсан боловч ганц Енакиевийн тушаалыг зөрчиж болохгүй байсан юм гэвэл

	— «Тэгвэл, чи бүгдэд нь тоогдоод, ганц ахмад Енакиевт тоогдоогүй» хэрэг болох нь уу? гэв.

	Ваня буруугаа хүлээх мэт байдал гарган анивчаад

	— Тийм, ах гуай минь. Би бүгдэд нь тоогдсон боловч ганц ахмад Енакиевт тоогдсонгүй. Гэтэл тэр хүн намайг огт танихгүй юм шүү дээ. Хүнийг огт үзээгүй байж сайн мууг нь үнэлж болох уу? Тэр намайг ганц удаа ч болов харсан бол би бас түүнд ч тоогдох байсан байж юу магад билээ. Тийм үү, үгүй юү? гэв.

	Инээмсэглэн байгаа ахмад Енакиев

	— Чи тэгж бодож байна уу? За яах вэ! Харан байж болъё гэж хэлээд дөрөөгөө шийдэмгийгээр дөрөөлж мориндоо мордоод, — Чи хүүхдүүдтэй адуу манаж үзсэн үү? гэж цулбуураа хумхих зуур ширүүн боловч нүдээрээ инээмсэглэн асуув.

	— Яагаад манаагүй байх бил ээ? Манаж үзэлгүй яах вэ дээ, ах минь гэв.

	— Морин дээр чи тогтож явж чадах уу? Алив хө, Соболев оо наад хөвүүнийг аваад урдаа сундлуул! гэв.

	Ваняг нүдээ цавчиж амжаагүй байтал нь агтчины хүчтэй гар түүнийг газар дээрээс ховх өргөж аваад өөрийн өмнө, эмээл дээрээ мордуулав. 

	Тийнхүү ахмад Енакиев

	— Тагнуулчдын байр луу! гэж команд өгмөгц тэд давхиулан одов.

	Даргын бие хамгаалагч, хүүхдийг бие рүүгээ чанга боловч хянамжтайгаар тэврэн

	— Чи Биденкогоос оргочихсон бол надаас арай л чадахгүй биз дээ, дүү минь гэж хэлэхэд нь Ваня баяртайгаар

	— Би өөрөө оргохыг хүсэхгүй л дээ гэв.

	Ваняд, түүний хувь заяанд ямар нэгэн онцгой чухал өөрчлөлт гарч байх шиг санагдана. Тагнуулчны блиндажид ойртон очих зуур ахмад мориноосоо бууж, морь баригчдаа цулбуураа өгөөд

	— Хүлээж байгаарай гэж хэлээд давируулаа хангинуулан шатаар буун одов.

	Бүх тагнуулчин цөм байрандаа цугларсан үе байсан бөгөөд даалуу тавьж байлаа. Тэд даалуугаа ширээн дээр адтайгаар хажигнуулж байсан тул блиндаж дотор гар буугаар буудаж байна гэж бодмоор чимээ ихтэй ажээ.

	Жижүүр, батарейн даргын орж ирэхийг хармагц

	— Бос! Номхон! гэж команд өгөхөд тагнуулчин нар даалуугаа ширээн дээр хаяад цочмогоор босоцгоов.

	Энэ завсар тасгийн жижүүр хийж байгаа тул малгай ба зэвсэгтэйгээ сууж байсан ахлах цэрэг Биденко түргэн босож ахмадад рапорталсан нь:

	— Нөхөр ахмадад, таны захирсан батарейн удирдах салааны тагнуулчид, одоо нөөцөд байгаа тул хүмүүс амарч байна. Жижүүрлэх үед ямар нэгэн хэрэг явдал гараагүй, жижүүр - ахлах цэрэг Биденко гэхэд

	— Их буучид сайн байцгаана уу? гэв.

	— Нөхөр ахмадын амрыг эрье! гэж бүгд нэгэн зэрэг хариулав.

	Үүний дараа бусад цагт, ахмад Енакиев «Сул зогс» гэж хэлээд тус тусын ажлаа үргэлжлүүлэхийг зөвшөөрдөг байсан бол одоо юү ч хэлэлгүйгээр бэлтгэж өгсөн сандал дээр суугаад «Германы хавар» гэсэн олзны зургийг удтал ажиглаж байлаа.

	Батарейнхан өөрийн даргыг сайн мэддэг ажээ. Юү гэвэл, их бууны цэрэг малгайн саравч дороос цухуйж байгаа түүний зангидсан хөмсөг ба олон үрчлээн дунд гялалзагч онигор нүд, богинохон сахал дороос үл ойлгогдох инээмсэглэлээр мишээгч хатуу уруулыг хармагц одоо ч лав хэрэг буруудсан шүү гэж хэдийн мэджээ.

	Ахмад Енакиев, бээлийгээрээ ширээн дээгүүр ширвэн

	— Ямар ч хэрэг явдал гараагүй юм биз дээ? гэж хэлэв.

	Биденко, батарейн дарга битүүгээр юү хэлүүлэх гэж байгааг ухаармагц дув дуугүй суув.

	— Та яагаад дуугүй байна вэ?

	— Илтгэхийг зөвшөөрнө үү?

	— Илтгэх хэрэггүй, би мэдэж байна, харсаар байгаад хамар дорх юмаа алддаг, нялх хүүхдэд залилуулдаг, би ч мөн сайн тагнуулчинтай хүн юм аа! Тасгийнхаа даргад илтгэсэн үү?

	— Тийм ээ, илтгэсэн.

	— Тэгээд яасан бэ?

	— Тасгийн дарга намайг ээлжийн бус манаанд дөрвөн удаа гарахаар томилсон.

	— Хэд гэнэ ээ?

	— Дөрөв

	— Багадаж байна. Би хоёр удаагийн манаа нэмлээ. Бүгд нийлээд зургаан удаагийн манаанд гарга гэж намайг тушаасныг тасгийн даргадаа хэл.

	— Мэдлээ.

	Ахмад Енакиевийн нүд нэгэн үе түүний өмнө номхон зогсож байсан цэргүүдээс салалгүй ширтэж байснаа албан ёсны яриа дуусаж, одоо нөхөр журмын байдалтай байхыг зөвшөөрч байгаагаа мэдэгдэн шинелиэ яраад

	— Сууж амарцгаагтун! Би та нарыг сайн аж ахуйч гэж дуулсан, та нарт Пенз хотын тамхи байна гэж бас дуулсан, түүгээрээ намайг дайлахгүй юү? гэв.

	Тийнхүү хэлж дуусаагүй байтал нь таван ууттай тамхи, сонины таван зүсмэл цаас эхний дохиогоор л асахад бэлэн таван асаагуур түүний өмнө ярайж тал, талаас нь

	— Нөхөр ахмад аа, минийхийг ав л даа, минийх арай зөөлөн шүү,

	— Минийхийг амтал л даа, минийх арцтай юм шүү. 

	— Нөхөр ахмад аа, надаас нарийхан ороодог хүн байхгүй, би ороож өгье,

	— Зөөлөн тамхинд дуртай юу, та? Над чавга шиг амттай сухумийн зөөлөн тамхи бий гэлцэв. 

	Ахмад:

	— Та нар баян тарган суудаг юм байх шив гэж яаралгүйгээр хэлээд хэнийхийг нь авъя даа байз гэж харсаар Биденкогийн зүг хандан, — Чи ууттай тамхиа шал хэрэггүй надад өгч байна. Би яасан ч чинийхээс татахгүй. Гай болж чиний тамхийг татчихаад дараа нь чам шиг унтамхай болж юм бүхнээ алдаад байвал түвэг гэв.

	— Зөв гэж Горбунов нүдээ ирмээд, — Энэ лав мохоор тамхиа татаад машин дотроо унтчихаад манай малчин хүүг алдаж орхисон биз дээ гэхэд ахмад Енакиев

	— Үүнийг чинь л би хэлээд байна гэв.

	Биденко гомдолтой байдал үзүүлэн

	— Нөхөр ахмад аа, тэр хүү ердийн нэг хүү бол ч яах вэ. Түүнээс биш... Хүүхэд биш, ёстой чөтгөр... Бүр үнэн шүү гэхэд нь ахмад Енакиев тамхиа сорохын зэрэгцээ

	— Нээрэн сайн хүүхэд юм уу? Та нарт, нөхөд минь, юу гэж санагдсан юм бэ? гэж асуухад энэ тагнуулчид Ванягийн тухай ярихдаа инээж сурсан тэрхүү өөриймсөг маягийн инээмсэглэлээр мишээн Горбуновын хэлэх нь

	— Үнэндээ тэр бол биеэ даасан сүрхий хүүхэд, ганц үгээр хэлэхэд төрөлхөөсөө цэргийн хүн юм. Бид тэр хүүхдийг сайн тагнуулчин болгож чадах байсан боловч одоо тэгэх хувьгүй болж дээ гэв. 

	Ахмад Енакиев

	— Тэр хүүхдийн төлөө харамсаж байна уу? гэхэд

	— Харамсах ч юу байх вэ? Тэр хүү ар талд ер газардахгүй. Гэвч үнэнийг хэлбэл харамсалтай байна. Түүний сэтгэл нь ёстой цэргийн хүний сэтгэл тул түүний байх газар бол арми байсан юм даа гэв.

	— Худал хэлж байгаа юм биш биз?

	— Худал хэлэх юу байх вэ? Тэр хүүхдийн байдал шууд мэдэгдэж байсан, тэгсэн ч манай батарейн дарга та биднээс илүү мэднэ биз дээ.

	Ахмад Енакиев цэргүүдийн царайг сорих мэт харан

	— Та нар яагаад дуугарахгүй байна. Тэр хүүхэд та нарт ямар санагдсан бэ? гэж тэдний царайг дахин ширтэв.

	Тэр даруйд тагнуулчдын нүүр дээгүүр командаар мишээх мэт найзтай инээмсэглэл тодров. 

	Тэгэхэд ахмад Енакиев

	— Сайн бодоцгоо. Тэр бол надтай суухгүй. Харин та нартай суух болно шүү дээ гэхэд тагнуулчид, ахмад Енакиевийн яриа чухам юунд чиглэгдэн, яах гэж байгааг бас л сайн ойлголгүй байвч

	— Болох л хүүхэд шүү. Нэг үгээр хэлэхэд ёстой бидний наран, ёстой малчин хүү дээ гэлцэнэ. 

	Енакиев тэднийг эргэн тойрон харж нэлээд удтал бодоод

	— Мэдлээ. Гэвч энэ бол та нарт тоглоом биш, Харин амьд хүн шүү дээ гэж хатуу хэлж үүдний дэргэд очоод, — Соболев байна уу? Малчныг нааш нь оруул гэлээ.

	Цөм туйлын их гайхав. Ванягийн орж ирэхэд ахмад хүүхдийн мөрийг чанга даран

	— Малчнаа авцгаа. Одоохондоо энд байг. Тэгээд яахаа шийдье гэж хэлэв.

	 

	 

	— 11 —

	Енакиевийг блиндажаас дөнгөж гармагц тагнуулчид Ваняг хүрээлэн сууж, хэрэг явдал чухам яаж ийм болсныг түргэнээр мэдэхийг бүгд хүсэцгээв. 

	Горбунов

	— Хайрт малчин минь! гэж дуудав. 

	Биденко

	— За хүү, чи илтгээд бай! Чи хаанаас гараад ирэв? Ямар чөтгөртэйгөө нөхцөв өө? Ахмад Енакиев чамайг яаж олов? гэж асуув.

	— Ямар ахмад Енакиев бэ?

	— Чамайг манай энд хүргэж ирсэн.

	— Энэ чинь нөгөө ахмад Енакиев гэдэг чинь мөн гэж үү?

	— Мөн байлгүй яах вэ.

	— Ээ эцэг минь

	— Чи таниагүй юм уу?

	Ваня богинохон сормуусаа хөдөлгөн

	— Хаанаас мэдэх бил ээ! Хэрэв би мэдсэн бол... Зөвхөн таамагласан бол... Ах гуай, нээрэн энэ чинь ахмад Енакиев гэж үү дээ? гэвэл

	— Тийм ээ, гэв.

	— Батарейн дарга уу?

	— Яг тийм ээ.

	— Ах гуай, та худал хэлж байна! 

	Горбунов тагнуулчдыг инээлгэж

	— Байз, малчин хүү минь, чи бүгдийг дэс дараагаар нь ярь л даа гэв.

	Ваня их л сандарсан мэт байсан тул бараг үгээ эвлүүлж чадахгүй шахам тэвдэнэ. Тэр нэгэн шөнө тагнуулчидтай хамт унтсан майхантай их л адилхан энэ шинэ блиндажийг тойруулан харж гайхан байлаа.

	Ванягийн нүдэнд нөгөө л нямбай хураалттай шинель, цув, дэрэн дээр нь байгаа үүрэвч, түүнчлэн нүүр гарын даргар ширүүн алчуур хүртэл үзэгдэв.

	Түүнчлэн зуухан дээр нь бас л нөгөө зэс данхтай цай ба мөн ёотон харагдах бөгөөд түүнийг Горбунов ширээн дээр яаран тавьж байгаа нь хуучин янзаараа үзэгдэнэ.

	Гагцхүү олзны дэнлүү шинээр нэмэгдсэн зүйл байсан бөгөөд түүний муухай гэрэл нүдэнд аягүй, бас хүний олзны гэрэл мэт санагдав. Ваня- түүний гэрэлд нүдээ анивалзан, хамраа сэртийлгээд нэг ч үг хэлж болохгүй байгаа байдлыг үзүүлнэ.

	Гэвч үнэнийг хэлбэл жижигхэн байшингийн дэргэд Ванятай ярилцсан хүн бол ахмад Енакиев мөн болохыг өөрөө хэдийн ухаарсан боловч зөвхөн өнгөн дээрээ мэдэгдсэнгүй. Энэ учраас тагнуулчдаас Ваняг төрөлхийн тагнуулч гэж хэлсэн нь дэмий яриа биш ажээ. Юу гэвэл сайн тагнуулчин хүн мэдээгүй байж дэмий чалчихын оронд харин мэдсэн боловч дуугүй байх заншилтай байдаг билээ.

	Ийнхүү богинохон цагийн дотор Ванягийн хувь заяа гурав дахин илбийн үзэгдэл мэт хувирчээ.

	Үүрийн бүрэнхий гэгээ намаг дээгүүр туяарна. Ялзармал хар нуга ба бүдэг бут шарилжийн дунд жигд бусаар хадсан ч хараахан хураагаагүй байгаа олсны ургамалт өргөн тал дунд оршигч намаг цагаан тугалга мэт цайран гэрэлтжээ.

	Бут шарилжин дунд даарч хоносон хэрээнүүд өлсөж гуаглан нэг газраас нөгөө рүү ниснэ. Шөнийн чийгт норсон жигүүрээ залхуутайгаар дэвж хөдөлгөнө.

	Эргэн тойронд үхсэн мэт бүгд нам гүм цулгуй авч, алс зүүн зүгт манантай тэнгэр хааяа донсолж, ямар нэгэн том хаалгыг зөөлөн бөгөөд хүчтэйгээр хааж нээж байгаа шиг санагдана.

	Гэвч манан дундаас үзэгдэгч дов сондуулыг ямар нэгэн ажигч нүдээр харах юм бол хоёр сондуул дэндүү ойрхон байгааг үзэж болохоор байлаа. Энэ сондуул шиг хоёр юм бол ногоон навчаар далдалсан Биденко, Горбунов нарын дуулга харагдаж байгаа нь тэр билээ. Тэд даруй гурван цагийн турш хөхөрсөн ногоогоор бүрхсэн цуваа нөмрөн намгийн дотор хөдлөлгүй хэвтэцгээнэ.

	Тагнуулчин ийнхүү хэвтэн байхдаа нэг нэгнийхээ нөгөө талд юу болж байгааг цөмийг мэдэж байжээ. Тэд газар дээр тохойгоороо тулж толгойгоо бага зэрэг өндийн зүг бүр тийш анхааралтайгаар ажиглан товчхон үгтэй цөөн юмыг ярилцана.

	— Ямар нэгэн юм харагдана уу?

	— Юу ч алга.

	— Надад ч үзэгдэх юмгүй, амьд юм ер алга.

	— Муу хэрэг дээ!

	— Ёстой л тийм.

	Тэд фронтын шугамаас гучин километр зайтай газар германы ар талд байгаа ажээ. Тагнуулчны царай минут тутам хувирч их л бодлоготойгоор тал тал руу ширтэнэ.

	— Юу ч харагдахгүй юу?

	— Юу ч харагдахгүй байна.

	— Болсон л байх ёстой сон.

	— Цагаа үз, минийх зогсчихжээ. Би лав нэг юманд цохиж цагаа эвдэлчхэв бололтой. Бид хэчнээн цаг хүлээгээд байна даа?

	Горбунов цагтай гараа нүд рүүгээ ойртуулан харав. Тэгэхдээ тун болгоомжтой зөөлхнөөр хөдөлсөн тул Горбуновын малгай дээрх өвс навч ч ер хөдөлсөнгүй.

	— Долоон цаг гучин хоёр минут болж байна. Даруй гурван цаг гаруй хүлээжээ!

	— Удаж шүү гээд тэд арван таван минут хэртэй дув дуугүй байв.

	— Вася дуулав уу?

	— Дууллаа. 

	— Түүнийг лав германчууд барьсан байх аа? гэж Биденкогийн сэтгэлд аль хэдийн бодогдсон зүйлийг Горбуновын хэлэхэд Биденко шазуураа зууж түүний сонирхол нь улам тод ялгарч ууртай байдлыг үзүүлэн

	— Хар хэрээ шиг битгий гуаглаад бай. Дэмий юм яриад байхаар сайн хар!

	— Би ч хянаж л байна л даа. Юу ч үзэгдэхгүй юмыг чинь яах юм бэ? гэж хэлээд удтал дуугарахгүй болоод нүдээ чилтэл харж байснаа Горбунов гэнэт толгойгоо бага зэрэг өндийлгөн хөдөлгөв.

	Энэ хөдөлгөөн туйлын сандрангуй байдлыг илтгэж, холын хараатай хүн учир нүдээ онийлгож бичгийн зүүний толгой шиг жижигхэн болгож хүчлэн ширтэнэ.

	Биденко, Горбуновыг лав нэг л чухал юмыг үзэж дээ гэж ойлгов.

	Биденко зөвхөн уруулынхаа хөдөлгөөнөөр

	— Кузьма юу харагдаж байна? гэж асуухад Горбунов.

	— Морь шив дээ гэж бас, л аяархан хариулав.

	— Манай морь уу?

	— Тийм л юм шиг байна. Одоо бургасан дотор ороод үзэгдэхгүй боллоо. Удахгүй ил гарах байх. Сүүлээ шарвасаар л явж байна. За гараад ирлээ! Мөн дөө, манай бор халзан байна шүү дээ.

	— Чи юу гэнэ ээ? гэж Биденко бараг хашхирах шахав.

	— Одоо бүр тодорхой үзэгдэж байна. Нээрэн манай бор халзан байна.

	— Тэгвэл одоо малчин маань гарч ирнэ дээ. Би чамд хэлээд байхад чи хэрээ шиг гуаглаад байл уу?

	Баярлаж хөөрснөө барьж чадахгүй байгаа Биденко өөр цагт хэрхэвч ийм гэнэн байдлыг гаргахгүй байсан бол одоо баярласандаа агшин зуурын дотроо биеийнхээ байдлыг өөрчлөн Горбуновын харж байсан зүг рүү ширтэж эхлэв.

	Тэд газарт наалдан хэвтэцгээсэн тул нүдний харц нь тун жижигхэн газар дээр тусах бөгөөд тэнгэрийн хаяа бараг дэргэд нь ирсэн шиг санагдана.

	Тэнгэрийн хаяаны тэндээс униартсан шугуйн дотроос бие томтой туранхай цагаан морь, хавдсан өвдөгтэй хөлөөрөө бүдэрсээр гарч ирж яваа харагдана.

	Энэ нь хэдий бор халзан морь нь мөн байсан боловч түүний дэргэд Ваня алга байв.

	— Хүүхэд маань ядарчхаад хоцорсон биз дээ. Одоо гараад ирнэ.

	— Харин л дээ.

	Хоёр тагнуулчин цагаан морины арай ядан чирч яваа ханзарсан тахны дууны хажуугаар хүний алхах чимээг олж сонсохын тул их л хичээнгүйгээр чагнах боловч хөлийн чимээ ер сонсогдсонгүй.

	Тэгэхэд Горбунов хоёр гараа амандаа ойртуулан бариад нэлээд хэдэн удаа зэрлэг нугас мэт гуаглав. Гэвч энэхүү дохио болсон дууг хэн ч хүлээж авсангүй, хариу эс дуугарав.

	— Сонсоогүй байж мэднэ. Чи чангахан гуаглаач!

	Горбунов бас дахин гуагласан боловч мөн л хэн ч дуугарсангүй. Тэгэхэд Биденко туйлын болгоомжтой бөгөөд ер бусын удаан хөдөлгөөнөөр өндийж өвдөг дээрээ суув.

	Үүнд тэнгэрийн хаяа гэнэт цаашилсан боловч нүдний өмнө намагтай тэгш газраа урьд адил амьд юм огт үзэгдэхгүй байв.

	Биденко Горбуновыг сандрангуйгаар харж

	— Ваня лав сэмхнээр ойртож ирэх гэж дүрсгүйтэж байна шүү гэж хэлсэн боловч түүний Горбуновыг ширтэх нүдийг харвал тааварлаж байгаа энэ үгэндээ өөрөө итгэхгүй байгаа нь ил байв.

	Горбунов нэг хэсэг дуугүй байв.

	— Кузьма хө, дахиад бас нэг гуагла. Дуугарч юун магад гэхэд дахин гуаглаж бас л хариу эс дуулав. Биденко бүх хянамжийг мартаж

	— Ваня! Малчаан! гэж дуудав.

	Горбунов ууртайхнаар

	— Хашхирсан хашхираагүй хэрэг нэгэнт тодорхой боллоо гэж хэллээ.

	Энэ завсар эцэнхий бор морь нь улам ойртсоор байх бөгөөд шар шүдээрээ ялзарсан өвсийг зулгаахын тул хоёр алхам тутамд туранхай хүзүүгээ унжуулан зогсоно. Түүний эрвэгэр сэрвэгэр бор үс ургасан хамраас нь шүлс унжсаныг үзвэл урт резин шиг аад турь муутай хөл нь гуйван дайвна. Нүдэн дээгүүр нь үргэлжилсэн хар хонхорхой харагдаж нэг нүд нь цав цагаан тул цайрна. Горбунов аяархнаар, 

	— Бор! Бор! гэж дуудаад болгоомжтойгоор исгэрэв.

	Морь ихэд эцсэн тул өрөөсөн чих нь сэрвэлзэн, доголсоор тагнуулчдын зүг ойртож ирээд тэдний дэргэд толгойгоо унжуулан зогсов.

	Эзнээ алдсан морь тийнхүү хэнэггүй мэт зогсдог билээ. 

	Биденко

	— Ээ бор минь, малчин хүү хаана байна? Чи түүнийг хаана орхичхов гэж асууна.

	Бор халзан морь өвчтэй хөлөө нугалан зогсох бөгөөд түүний шалбархай бэрэвхий нь намгийн хар буртаг болжээ. Цайвар шаравтар өнгөтэй арьс нь бөөрөн дээрээ таталдан, үүл бүрхсэн нүд нь газар луу сохолзон ширтэлхийлнэ. Зөвхөн хотгор хондлой дээгүүр нь хатангир модон сүүл нь шарвана. Бор халзан бол хэзээний ухаантай хөгшин морь билээ. Тэр хэрэв хэл мэддэг сэн бол тагнуулчинд их юм ярьж өгөх байжээ. Гэвч тэд үггүйгээр ч олон зүйлийг ойлгосны дотор ялангуяа малчин хүүд ямар нэгэн гай тохиолдсоныг мэдэв.

	Биденко, Горбунов хоёр уржигдар тагнуулд гарахдаа Ваняг дагуулан явсан бөгөөд тэгэхдээ тэд Ваняг авч явна гэдгээ дарга нартаа илтгээгүй билээ.

	Тэд аль болох аргаар цааш явж дайсны байрлалд нэвтрэх ба хэрэгцээтэй цагт өөрийн батарейг намаг дундуур үлэмж сайнаар гаргаж болох тийм замыг тагнаж мэдэх үүрэгтэй явжээ.

	Мөн ч галт салааг байрлуулах зохистой байрыг эрж мэдэх, ирээдүйд хянах байрыг байрлуулах таарамжтай газрыг олох, дайсны хориглосон бэхлэлтийг тагнах ба ялангуяа германы сэлбэг ангийн байр, тооны тухай мэдээг цуглуулах үүрэгтэй явсан юм. Түүнчлэн буцах замдаа штабын юм уу, аль эсвэл их бууны офицеруудаас сайн «хэл» олж очвол зүгээр юм сан гэж бодож гэвч үүнийг яаж олохыг хэн мэдэх билээ. Харин Ваня бол туулж гарахад бэрхтэй энэхүү намгархаг газрыг онц мэддэг тул тэд түүнийг газарчнаар авч явжээ.

	Хэрэв Ваня энэ үед халуун усанд орж үсээ засуулаад хувцсаа сольж амжсан сан бол түүнийг лав дагуулахгүй байсан биз. Гэтэл фронт дээр тохиолддог явдлын нэгэн нь болж, батарей нь нөөцөд байснаа гэнэт байлдаанд орсон тул дахиад л бүгдээр хутгалдаж, ар тал нь хоцорчээ.

	Иймд Ваняг халуун усанд оруулах юм уу, өөр тухай ямар нэгэн зүйлийг бодох зав ч гарсангүй. Энэ учраас Ваня, нөгөөх хуучин урт үстэй, бохир царайтай, сайртай хөлтэй, уранхай савтай, тосгоны малчны болхи байдлаар, удирдах салаатай хамт давшжээ.

	Өөрийн ар талд ийм хүүхэд дайралдсан ямар ч герман түүнийг дайсны тагнуул гэж бодох аргагүй байж билээ. Ваня ийм байдалтай явахдаа ямар нэгэн сэжиглэлийг төрүүлэлгүйгээр дуртай газартаа очиж чадах байлаа. Иймд үүнээс өөр зохистой газарчныг яаж олох бил ээ?

	Үүнээс гадна Ваня өөрөө тун их гуйжээ. Тэр «Ах гуай намайг дагуулаад яваач дээ, би та нарт саад дарамт болохгүй. Би эндхийн бут нэг бүрийг мэдэх тул би та нарыг нэг ч германд үзэгдүүлэхгүйгээр хэрэгтэй газарт чинь хүртэл газарчилж чадна. Тэгэхэд та нар надад баярлалаа гэж хэлнэ шүү дээ» гэж дахин дахин гуйсаар тагнуулчны хойноос үргэлж дагаж, тэгэхдээ түүний тунгалаг үнэнч харцтай нүд нь өрөвдмөөр, итгэл төгөлдөр гялалзаж тагнуулчны ханцуйнаас аяархнаар татлан гуйжээ. Нэг үгээр хэлбэл тэд Ваняг хэдий дур зоригоороо авсан боловч түүнийг зүгээр л авсан юм биш ээ.

	Тэд энэ тухай юуны өмнө сайн тагнуулчид гэсэндээ хоорондоо зөвлөж бүх талаар нь хэлэлцэж тохироод Ваняг газарчнаар авч, түүнд тодорхой хязгаартай үүрэг ногдуулжээ. Энэ нь Ваня тэдний өмнө явж замыг заан газарчилж, аюул тохиолдвол урьдаас сануулах үүрэгтэй байсан юм. Үүний тул Ваняг тосгоны малчин хөвгүүнтэй улам адилсгаж ямар ч сэжиглэлтэй байдалгүй болгон, германы байрлалаар ажилгүй сэлгүүцэгч хүний шинжтэй харагдуулахгүйн тул тусгай морийг хүртэл олж өгчээ.

	Ваня зугтсан морийг сая олж аваад яваа юм шиг түүнийг хөтөлж явах ёстой байлаа. Ийм тохиромжтой морийг хорооны хоёрдугаар цувааны ачаа хөсгийнхнөөс олжээ. Энэ бол хэдийн данснаас хасагдахад хүрсэн шархтай туранхай хөгшин бор морь бөгөөд Бор халзан гэж нэртэй байжээ.

	Ваня өөрийн бор моринд жинхэнэ малчин хүний эдэлдэг олсон ташуур ба олсон жолоог хийжээ. Гурван тагнуулчин шөнө дундаас хойш үүр цайх үед Ваняг тусгай морьтой нь түрүүлүүлэн явуулсаар төдий л их бэрхшээлгүйгээр фронтын шугамыг даван гарчээ.

	Ваня морио унан өмнө нь зуун метр зайтай бараа тасрахгүй явах бөгөөд түүний хойноос Биденко, Горбунов хоёр цувралдан мөлхөв.

	Ийнхүү дөрвөн километр яваад байтал Ваня гэнэт германчуудын дээрээс орчихжээ.

	Тэр үед Ваняг цочоогүй гэвэл худал болох бөгөөд гэнэт түүний өмнө цув ба тогоо мэт том төмөр малгай өмссөн гурван хар дүрс сүүтэлзэн гарч ирэхэд Ваня зөвхөн аюул учирсан төдий бус, бас ч гай зовлон учирч байгааг мэдэж туйлын их эмээжээ. Түүний сэтгэлд нь «германы дор» байсан үе нь ив илхэн харагдах шиг болсон байна.

	Түүний хөл нь солбиж, нүүрэнд нь халуун цус чинэрэн, нүд нь харанхуйлаад бие нь чичирч, шүд тажигнах гэхэд Ваня хичээж биеэ барина.

	Цахилгаан чийдэнгийн гэрэл, түүний навтгар хувцастай жижигхэн бие дээр тусаж, харанхуйд зогсож байгаа туранхай цагаан морийг нь гэрэлтүүлэв.

	— Шөнө харанхуйгаар чи муу золиг үүгээр юу хийж яваа юм бэ? гэж герман хүний ханиад хүрсэн янзтай бүдүүлэг хоолой дуугарав.

	Энэхүү хонгиносон, дээрэнгүй, жигшүүртэй муухай бөгөөд өршөөлгүй дууг Ваня хэдэн арван зуу дахин сонссон бөгөөд германы комендант, харгалзагч, харгис цагдаа, харуулын дарга, эргүүлүүдийн муухай дуу нь нэгэнт танил болсон төдийгүй тэднээс олон дахин гар хөлийн амтыг мэдэж явсан ажгуу.

	Ваня, германчуудын дууг сонсмогц толгойгоо мөр лүүгээ шигтгэн гараараа таглаж, үнэхээр ч удалгүй зодуулжээ. Түүний бөгс рүү нь өшиглөхийн хамт хэрээ гуаглах шиг хяхтнасан дуу гарган германаар

	— Чи юунд үг хэлэхгүй байна? Чамаас юм асууж байхад хариул гэм. Хэрэв тэгэхгүй бол дахиад балбана шүү! гэж чарлана.

	Ваня хэдий герман хэл мэддэггүй боловч тэдний ярьж байгаагийн утгыг ойлгожээ. Ваня германы хашхиралтыг аргагүй ойлгодог болсон ба эдний харгислалыг өөрийн биеэр хангалттай үзсэн юм.

	Гэнэт Ванягийн айх бодол арилаад түүний бүх сэтгэлд шунал хорсол дүүрч, юу гэсэн үг вэ, улаан армийн байлдагч бөгөөд ахмад Енакиевийн алдарт батарейн тагнуул Ваняг ийнхүү муусайн фашистын новшнууд зүрхтэй цохиж яахин болох вэ? гэж бодогдов.

	Ванягийн нүд улайж, одоохон тэсвэрлэж чадалгүй германчуудыг ташуураараа шилбүүрдэж, нүүр дундуур нь нударгалан цохиод хоолойг нь тастахаар ноцолдох байжээ. Ваня, би ганцаар биш, миний дэргэд, байлдааны үнэнч нөхөд минь байгаа гэж ойлгож, тэд ганцхан дуудахтай зэрэг над туслахаар хүрч ирээд, германчуудыг цөмийг хядна гэж бахархан санавч гүн ар талын тагнуулд явж байгаа учир хэрэв би дуу чимээ гаргачихвал хүмүүсээ илрүүлж, байлдааны тушаалыг биелүүлэхгүйд хүргэж болно гэдгийг хатуу ойлгож байв.

	Тэгж шийдсэн Ваня бүх хүчээрээ занал хорслоо дарж, шөнийн харанхуйд морьтойгоо төөрчихсөн тэнэг малчин хөвгүүний байдалд дахин шилжив.

	Ваня, нүүр дээгүүр нь нулимс асгарч байгаа юм шиг байдал үзүүлэн гомдсон юм шиг дуугаар

	— Ах гуай битгий зодогтун! Би алдсан морио эрж бүхэл өдөр шөнө тэнэж явсаар дөнгөж сая олов гэж хэлэх сацуу Бор халзны зүг ташуураараа занган, — Чиний төлөө үйлээ үзэж байна. Муу хар сөдрөг чамайг гэж бадчив.

	Ваня дахин мэгшихийн хамтаар хэдий түүнд заналтай муухай бодогдсон боловч германчуудын гарыг барьж үнсэх гэж байгаа байдал үзүүлэн илж

	— Ах гуай минь, намайг тавь л даа! Би дахин нэг ч үзэгдэхгүй, намайг ээж минь хүлээж байгаа байх гэж гуйв.

	Германчууд бага зэрэг зөөлөрч

	— Энэ муу туранхай адасгаа аваад түргэн зайл! Муу чөтгөр чи, шөнө ингэж явдгаа болиорой. Үгүй бол дүүжилнэ шүү гэж зандран Ванягийн бөгс өөд өвдгөөрөө ёврон морины нуруун дундуур автоматаар цохиод, харанхуйд алга болон одов.

	Тэгэхэд Ваня, нөхдөдөө аюул өнгөрөв гэсэн тэмдгийг мэдэгдэхийн тул нугас мэт гуаглахад нь тагнуулчид цааш хөдөлсөн бүлгээ.

	Тийнхүү бүгд, сайн сайхнаар өнгөрчээ.

	Цаашлах тутам хэрэг нь бүтэмжтэй байв. Өглөө болов. Өдөр нь ямар нэгэн хэрэг гаралгүйгээр өнгөрөв. Ваня, эндэх нутгийг үнэхээр сайн мэддэгийг тагнуулчид гайхах бөгөөд Ваня, өөрийн үүргийг гарамгай биелүүлж, сайн газарчилж явсан билээ.

	Биденко, Горбунов хоёрыг ямар нэгэн бут шугуй дотор нуугдан байх зуур, Ваня өөрийн янхир туранхай морийг хөтлөн урагшаа явж газрыг тагнаад эргэж, зам чөлөөтэй байна гэдэг тэмдгийг гуаглах дуугаар өгнө.

	Ингэж ажиллах нь үлэмж зохистой бөгөөд түргэн байлаа.

	Тагнуулчид Ваняг хүлээж байхдаа цагийг дэмий гарздахгүйн тул замдаа юу тагнаж мэдсэнээ зураг дээр тэмдэглэдэг байсан бөгөөд энэ нэгэн удаад олз ихтэй байж билээ. Ахмад Енакиевийн батарейн оногдолт хэсэг болох энэхүү газар нь германы хориглолтын гүнд хүртэл нягт нямбайгаар мэдэгдэж чадсан учир одоо зөвхөн тийм их том ч биш нэгэн жижигхэн намагтай голыг тагнаж, их бууг сэмхэн нэг эргээс нөгөө эрэгт шилжүүлэхэд зохимжтой байрыг олж зураг дээр тэмдэглэх ажил үлдээд байсан билээ. Энэ нь германы хориглолтыг сэтлэх үед онц чухал ач холбогдолтой байв. Юү гэвэл тэр үед тагнах гэж цаг гарздалгүй гэв гэнэт ганцхан ухасхийлтээр, зохих цагт нь бэлэн замаар өөрийн их буунуудыг урагш ахиулан, германы ухарч байгаа цувааг дайрах бололцоог ахмад Енакиевт өгөх байсан билээ.

	Гэвч голын гүнийг мэдэж ёроолыг хэмжих болон зохистой гармыг олох энэ ажлыг өдрийн цагт явуулахад онц хүнд байсан юм. Иймд шөнө болохыг хүлээх хэрэг гарав. Энэ учраас бүлгийг ахалж яваа Горбунов, үүр гэгээрэхийн өмнө голд ойртон очоод өглөөний мананг ашиглан эргийг үзэж, гармыг нээн усны гүнийг хэмжиж үзээд зураг дээр буулгаж авахын тул тэрхүү намгийн дунд байгаа хэсэгхэн зүлэгтэй газар хонохыг тушаасан ажээ. Тэгсний дараа тэд гэртээ харихаар эргэж болох байлаа. 

	Энэ ёсоор хийж намгийн дунд байгаа хэсэгхэн хуурай газрын зүлгэн дээр хоноод, үүр цайхаас хоёр цагийн өмнө Ваня, хуучин байдлаараа Бор халзныхаа жолооноос хөтлөн, түрүүлж явлаа.

	Биденко, Горбунов хоёр үлдэж Ваняг хүлээсэн бөгөөд голыг хүртэл тун ойрхон байсан тул тэдний бодлоор бол Ваня, яасан ч нэг цагаас хэтрэлгүйгээр буцаж ирэх байсан юм.

	Гэвч Ваня явсаар даруй гурван цаг болсон авч эгж ирсэнгүй, харин Бор халзан ганцаар ирсэн нь энэ байжээ. Үүнд Горбунов Биденко хоёр хоорондоо нэг ч үг ярилцаагүй боловч бие биесийгээ ойлгоход үг ярихын ч хэрэггүй бөгөөд бүгд ил тод байлаа. Тэдний амь үрэгдэж болох байсан боловч малчин хөвгүүнээ түргэнээр эрэх ёстой болжээ.

	Ахлагчаар яваа Горбунов, Биденкод өөрийн хойноос яв гэсэн дохио өгөөд сондуул дундуур түргэн мөлхөж заримдаа ажиглахын тул зогссоор явав!

	Тэдний аз дайрч үүрээр дэгдсэн манан замхрах нь байтугай харин өтгөрч, намагтай хонхор газар дээгүүр униартан суунаглаж юмыг далдалж байв. Манан байгаагүй ч гэсэн энэхүү тагнуулчдыг хэн нэгэн этгээд олж харах нь бэрх байж билээ. Газар нутаг нь давж туулшгүй юм шиг агаад нам гүм эл хуль газар байсан юм.

	Тийнхүү мөлхөн яваа Биденко, Горбунов хоёрын ард нэг дуу гарахтай зэрэг эргэж харвал, мананд асар том мэтээр зэрэглээтэн үзэгдэж байгаа Бор халзан морь шархадсан хөл дээрээ бүдэрсээр хойно нь ирж харагдав.

	Горбунов, сайхан сэтгэлийн инээмсэглэлээр

	— Бор халзан гэдрэгээ буц. Биднийг бүү илрүүл. Зөнөг минь. Гэдрэгээ буц л даа гэж хэлэв.

	Гэвч Бор халзан, толгойгоо уйтгартайгаар унжуулж үүл бүрхсэн нүдээрээ сохолзон харсаар явав. Тэр, «Сайн нөхөд минь, намайг битгий хаяач дээ. Би энэ өмхий нойтон талд, ийм аюултай их манангийн дунд ганцаараа үлдээд юу хийх бил ээ дээ? Зөнөсөн муу морио өршөөгөөч» гэж хэлэхийг их л хүссэн шиг харагдана.

	Тагнуулчид түүнийг ойлгожээ. Үнэхээр ч тийнхүү хийх ажилгүй болсон, сайхан сэтгэлт, номхон адгуусыг хаяхад харамсалтай байлаа. Гэвч морь нь тэдэн дээр дайсны анхаарлыг татуулж тэднийг ганцхан минутын дотор сөнөөж болох байв.

	Биденко, Бор халзны зүг мөлхөн очоод сүүрс алдана.

	— Ай хайрт минь, гэж хэлээд хармаанаасаа шидэмс авч гуринхалж ядарсан морио тушиж орхив.

	— Бид чамайг өрөвдөж байгаа боловч яаж ч чадахгүй байна. Үүгээр зугаалж бай. Дахиад уулзамз, гайгүй гэж хэлээд тагнуулчин мөлхөж одов.

	Бор халзан тэдний хойноос дагаад явах гэсэн боловч тушаатай учир яаж ч чадсангүй, туранхай биеийнхээ хамаг хүчээр хэчнээн дэвхцэн цовхчивч тус болсонгүй. Туранхайлж ядарсны улмаас хүч тамир султай болсон Бор халзан хойд хөлөө бага зэрэг өндийлгөөд тэр даруйдаа эцэнхий бөөрөө бүлтэлзүүлэн аахилж зогсоно.

	Бор халзан, тагнуулчны хойноос гунигтайгаар харан сүүлээ хүч муутайгаар шарваж том цагаан сормуусаа цавчлан ширтсээр манан дунд сүүмэлзэн хоцров.

	Тагнуулчид, шөнө Ванягийн явсан чигт мөлхөх бөгөөд чийгтэй газарт түүний хөлийн мөр тодорхой үзэгдэнэ.

	Биденко энэхүү мөрийг хараад, «Ай даа, бид ч бас өөдгүй улс аа даа. Одоо болтол Ванядаа гутал олж өгч чадсангүй шүү. За гэвч яамай даа, хэзээ ангидаа харимагц түүнд бүрэн хувцас олгуулж биед нь тааруулж өгнө, тэгээд манайханд нэг хээнцэр залуу гарна даа» гэж дотроо бодож байв.

	Намагт ормогц Ванягийн мөр үзэгдэхгүй болсон тул тэд голын зүг луужингаар явж эхлэв. Эргэн тойронд урьд адил манантай, хүн амьтангүй бөгөөд гол хүрэхэд тун ойрхон байжээ.

	Тагнуулчид, тийнхүү явсаар удалгүй усны ойролцоо очоод армаг тармаг зэгс ургасан өвстэй намхан эрэг ба нөгөө талд нь байгаа өндөр эрэг дээр нь хөхрөгч модыг харав.

	Үүнд Биденко, Горбунов хоёр цааш хөдлөхийн урьд, юуны өмнө удтал хэвтэж, газар нутгийн байдлыг нарийнаар судлав. Голын эрэг хэдий эзэнгүй байсан боловч аюултай байдалтай бөгөөд эргийн дээрх нойтон ногоон дээгүүр олон тооны авто машин явж өнгөрсөн мөр тодорхой харагдана. Тэрхүү мөрүүд шинэхэн бөгөөд гутлын тос шиг хав хар байгаагаар үзэхэд тун сая үүгээр өнгөрсөн нь тодорхой ажээ. Тэгэхдээ ямар нэгэн ачаа буюу ялангуяа үүгээр шинэхэн холтос унасан байхыг үзвэл барилгын мод зөөсөн машин явж өнгөрсөн баймаар билээ.

	Түүнчлэн тун холгүй нэг газарт саяхан барьсан гүүртэй адил юм байх боловч түүнийг зэгс халхалжээ. Нэгэнт гүүр байгаа бол тэнд лав харуул байх ёстой тул түүнээс болгоомжлох хэрэгтэй. Түүнчлэн голын нөгөө тал дахь эргийн модон дотор цэргийн анги юм уу, ямар нэгэн штаб байрлаж байсан бөгөөд зарим газарт модны орой дээгүүр утаа гарч, нэгэн газарт захын модны ёроолоор нягт нямбай өнгөлөн далдалсан ногоон өнгөтэй, инженерийн бэхлэлт харагдана. Энэ бол их бууны блиндаж буюу бэлтгэл хянах байр, үгүй бол явган цэргийн нуувчийн амсрын халхавч байж болмоор санагдана.

	Үүнээс үзвэл, германчууд энд хүчтэй бэхэлж удаан цагийн хориглолтод бэлтгэсэн нь илэрхий ажээ.

	Энэ бол туйлын чухал нээлт тул тагнуулчин нар газрын байдлыг анхааралтайгаар ширтэж, дараа нь зураг дээрээ буулгахад мартахгүйн тул юм бүгдийг тун нарийнаар ажиглав.

	Гэвч энд удаж хэрхэвч болохгүй түргэнээр буцах ёстой байсан боловч нэлээд уджээ. Тэд нөхрийгөө аюул дунд орхиод ангидаа эргэж ирж яахин болох бил ээ! Гэтэл тэдэнд ямар ч өөр арга байсангүй.

	Тийнхүү хоёр тагнуулчин, Ванягийн очих гэж явсан тэр голд хүрээд уг голыг харж байгаа нь энэ юм аа. Гэвч цаашаа юу хийх вэ?

	Хүүхдийн мөр нэгэнт алга болжээ. Хэрэв германчууд Ваняг барьсан бол одоо түүнийг лав ямар нэгэн, комендантад хүргэсэн байх ёстой гэж санавч нөгөө талаар германчууд тэрхүү өвчтэй морьтой, уранхай дээлтэй хөдөөгийн хүүхдээр юу хийх бил ээ дээ? Тэдэнд германы ар талд тэнүүчилж яваа иймэрхүү өлсгөлөн ядуу, зөвлөлтийн хүүхдүүд цөөднө гэж үү дээ? Лав бүгдийг барьж чадахгүй байх аа. Барилаа ч гэсэн дараа нь тэднийг хаана багтаах вэ? Хэн түүнийг маллах вэ? Одоо тэдэнд үүнийг бодох ч байтугай өөрсдийн амийг аврах нь дээр байгаа цаг шүү дээ гэж бас бодно.

	Тэгээд Ваня хаачдаг бил ээ? Яагаад морь нь ганцаар буцаж ирдэг бил ээ? Аль эсвэл уйдахдаа биднийг хаяад явчихсан юм бол уу? гэж бодсон боловч энэ нь яасан ч тиймгүй санагдаад, яасан ч тэгэхгүй дээ гэж бодоцгооно.

	Эсвэл гол хүрчхээд эргэх замдаа төөрсөн юм бол уу? гэхэд Ваня төөрнө гэж үү дээ? гэхээс инээдэмтэй санагдана.

	Тэгсээр байтал цаг яваад л байлаа. Ямар нэгэн шийдвэр гаргах хэрэгтэй болжээ.

	Биденко, Горбунов хоёр өөрийнхөө хатуу хүрэн навчнаас нэгийг ч гээгээгүй байгаа намхан ургасан залуу царсан дотор хэвтэх зуур ийнхүү бодолхийлцгээж байлаа.

	Ийнхүү байтал, Биденко гэнэтэд, өөрийн нүдний дэргэд шахам нэг юмыг хараад бараг хашхирах шахав. Энэ бол тун саяхан Биденкогийн Ваняд бэлэглэсэн бөгөөд Ванягийн номын савандаа ямагт авч явдаг нөгөөх «Химийн чулуун нүүрс» гэсэн бичигтэй хортой харандаа нь байв.

	Биденко, харандаа руу нүдээрээ дохиж

	— Кузьма! гэж шивгэнэхэд нь Горбунов тэр зүг харан дуу алдах шахав.

	Тэр даруйд тэдний нүдэнд хэтэрхий ойрхон байсан учраас анхаараагүй байсан өдий төдий олон жижиг, хамгийн жижиг юмс тодрон харагдах болов.

	Тэд юуны өмнө модны гишүүнд наалдсан цагаан морины хэсэг хялгас, бас гүйцэд татаагүй хаясан герман янжуурын гишгэгдсэн иш, хугарсан бутны бөөн навчийг олж харсан бөгөөд хамгийн эцэст нь Ванягийн олсон ташуурыг үзжээ.

	Орчин тойрны газар нь герман цэргүүдийн хадаастай гуталд ихэд давтагдан гишгэгдсэн байв.

	Энэ бүх байдлаас үзэхэд энд, хэдэн цагийн өмнө нэг л хэрэг гарсны аймшигт байдал нүднээ илэрхий болжээ.

	Одоо бүгд тодорхой болов. Тэд Ванягийн морьтойгоо явсан чиг рүү нь зөв явжээ. Ваня энэхүү бутанд хүрээд, Биденко, Горбунов хоёрын одоо хэвтэж байгаа энэ газар дээр германчуудад баригдсан бөгөөд германчууд гэнэтэд дайрч хэрцгийлэн барьсан нь бүх байдлаас тодорхой байлаа.

	Гишгэгдсэн газраа, хугарсан бут, бичгийн савнаас нь унасан харандаа, хажуу тийш чулуудсан ташуур, гүйцэд татаагүй янжуур зэргийг үзэхэд Ваня цөхрөнгөө бартал тэмцэлдсэн нь мэдэгдэв.

	Тийнхүү ноцолдсоор дараа нь түүнийг германчууд чухам аль зүгт авч явсны мөрийг тагнуулчид одоо сайн мэдэв.

	Мөрийг үзвэл зэгсний зүг буюу Биденко, Горбунов хоёрын гүүр байх ёстой гэж санаж байсан чигт явжээ. Үүнээс үзвэл германчууд Ваняг гүүрээр авч гараад, голын тэртээ харагдаж байгаа тэдний штаб комендант байж болшгүй гэж санаж байсан тэр газарт аваачсан нь тодорхой болжээ.

	Ийм болоход тагнуулчид хэрхэхийг зөвлөж хэлэлцсэн бөгөөд тэгэхдээ тагнуулчин, их бууч нарын заншил болсон журмаар түргэн бөгөөд ул суурьтайгаар зөвлөн тогтоожээ.

	Одоо зөвхөн шийдвэр гаргах явдал үлдэв. Биденко, Горбунов хоёр, хэдий цэргийн цол ба цэрэгт алба хаасан хугацаагаар адилхан боловч энэ удаагийн тагнуулд Горбуновыг ахлагчаар томилсон ажээ. Ийм болохоор Горбуновт шийдвэрлэх үг хэлэх явдал үлдсэн бөгөөд тэр үг нь шүүмжлэн хэлэлцэж болшгүй тушаал болох ёстой байлаа.

	Горбунов, өөрийн үгийг хэлэхийн урьд юуны өмнө сайтар бодсон бөгөөд Биденко ч өөрийн нөхрийг лав зөв зохистой шийдвэр гаргаж чадна гэдэгт эргэлзсэнгүй. 

	Гэвч Горбуновын шийдвэрийг сонсмогцоо туйлын их гайхав. Үүнээс өөр ямар ч шийдвэр гаргаж болно, харин ийм шийдвэр гаргана гэж огт санаагүй ажээ.

	Горбунов, ширүүнээр

	— За Василий! Чи бид хоёр салж явахыг цагийн байдал шаардаж байна. Ойлгов уу? Чи ар тийшээ, анги руугаа яв! Бэлтгэ! Би эндээ үлдье гэж хэлэхэд нь

	— Юу? Чи юү гэж тушааж байна? гэж дахин асуухад,

	— Чи ар тийшээ анги руугаа буц, би энд үлдэнэ гэж тушааж байна гэв.

	— Кузьма! гэж Биденко бараг дуу алдав.

	Горбунов, хөмсгөө атируулан

	— Гүйцлээ. Биелүүл гэж хэлэхэд нь Биденко, дахин яриад ч хэрэггүй болжээ гэж бодсон боловч дахин тайлбарлан хэлэхийг эрмэлзэн

	— Малчин хөвгүүнээ яах вэ? гэж асуув.

	— Би энд үлдээд тусална.

	— Би яах юм бэ?

	— Чи анги руугаа яв.

	— Кузьма! Бид хоёулаа эндээ байя гэж би бодож байна гэхэд Горбунов

	— Би хэлсэн шүү! гэж ширүүнээр таслав.

	Биденко урамгүй янзтайгаар

	— Би малчнаа алдчихаад яаж харих вэ? Нөхөр минь энэ хэрэг яасан ч болохгүй, би яагаад ч Ванягаа орхиж чадахгүй, өөрийнхөө толгойг өгөөд ч гэсэн түүнийгээ аварна. Энэ чинь юу болж байгаа хэрэг вэ? Тэр бол бараг миний төрсөн хүүтэй адил юм гэж хэлэв.

	— Тэр хүү чинь бид бүгдэд цөмд нь өөрийн хүү шиг байдаг боловч албаны ажил нэгдүгээрт байх ёстой. Бид хэний төлөө ажиллаж байгаагаа мэдэж байна уу? Зөвлөлт Улсын төлөө ажиллаж байгаа шүү гэж мэднэ биз дээ. Тэгвэл, ангидаа буц. Би энд үлдэнэ гэв. 

	Биденко ууртайгаар

	— Би яасан ч буцахгүй гэхэд Горбунов,

	— Би тушааж байна. Хэрэв захирагдахгүй бол чамайг яахаа би мэдэж байна. Ойлгож байна уу? гэхэд гэнэт зөөлнөөр,

	— Вася, чи сонс! Би чиний сэтгэлийг ойлгохгүй байна гэж үү дээ? Нөхөр минь би ойлгож байгаа боловч батарей маань бидний мэдээг хүлээж байна. Гэтэл бид тэднийг маршрутгүй сохроор орхиж болох уу? Вася минь, чи битгий тэнэглэ. Би эндээ үлдэж, чи анги руугаа явж мэдээгээ хүргэж өг. Харин замдаа германчууд дээр орчхолгүй сайн хүрэхийн тул болгоомжтой яваарай! Би чамд бат итгэж байна. Түргэн явж даргад цагийн байдлыг илтгэ. Ойлгов уу? гэхэд Биденко, шүлсээ татан

	— Ойлголоо гэв.

	Биденкод олныг тайлбарлах ч хэрэггүй байсан бөгөөд хэрэв тэр өөрөө Горбуновын оронд ахлагчаар ажилласан бол бас л ийм шийдвэр гаргах байсан билээ. Тэдний нэг нь олсон мэдээгээ хүргэх ёстой гэдгийг ба Горбунов түүнийг мэдээ авхуулан явуулах учрыг Биденко мөн ойлгож байсан билээ. Учир нь Горбунов бол бүлгийн дарга учраас өөрийн хүн нэг бүрийг хариуцах ёстой юм.

	Гэтэл тэр малчин хүүг аврахын төлөө бүхий л арга хүчийг хэрэглэлгүйгээр ангидаа буцаж болох уу? гэж бодов. 

	Горбунов.

	— Яв! Гүйцэтгэ гэж хэлээд Биденкод тэмдэглэсэн зургаа өгөв.

	— Кузьма баяртай. 

	— Василий! Сайн яваарай.

	— Мэдлээ.

	Биденко, өөр ямар ч үг хэлсэнгүй мөлхсөөр эцэст нь газрын зэрэглээ манан дундуур орж нүдэнд үзэгдэхгүй болов.

	Горбунов ганцаар үлдээд «Малчин хүүтэй юү тохиолдсон бол?» гэж шийдвэрлэгдээгүй асуудлын тухай толгойгоо өвтгөн бодолхийлж байснаа, за яах вэ дээ түүнийг германчууд барьж аваад комендант буюу штабтаа хүргээд л байцааж байгаа биз гэж сэтгэлээ уужруулан бодож, ер нь тэд хүүгээс юу олж долоох вэ дээ? Ваняд германы эсрэг сэжиглэлтэй юм огтгүй, бага зэрэг саатуулж байгаад л тавьчихна биз дээ. Харин гагцхүү түүнийг германчуудаас тавигдан гарахад нь өнгөрөөчхөлгүй дайралдаад, хоёулаа хамт ангидаа очих хэрэгтэй юм даа гэж бодно.

	Гэвч Горбунов, ийнхүү сэтгэлээ тайвшруулах зүйлийг бодохын зуур энэ хэрэг лав ийм энгийн өнгөрөхгүй, харин, улам муу болно гэж бас санаж байв.

	Горбуновын мэдээгүй бөгөөд бодоогүй ямар нэгэн хэрэг болж дээ гэж тааварлана. Чухам юу болохыг хэн яахин мэдэх вэ?

	Үнэхээр ч Горбунов нэг зүйлийг мэдээгүй байсан бөгөөд хэрэв түүнийг мэдсэн бол айсандаа хамаг бие нь хүйт даах байсан юм. Өөрийгөө бараг үхэлд учруулахад шахсан Ваня Солнцевын зан ааш хийгээд түүний оюун ухаан, сэтгэлийн хүч, хүүхдийн тогтворгүй бодлын гүн гүйхнийг Горбунов мэдээгүй байж билээ.

	Ваня Солнцевыг тагнуулчид тийнхүү газарчнаараа авч явсан нь багагүйгээр үл барам хүндтэй бөгөөд хариуцлагатай үүрэг болохыг хүү дүүрэн ойлгож байжээ. Гэвч Ваняд энэ нь бас л чамлагдаж түүний гал халуун зүрх сэтгэл нь улам их юм бүтээхийг шаардаж, бас ч ангийн дотор жинхэнэ, тагнуулчин шиг алдаршихыг хүсжээ. Энэ учраас Ваня тагнуулд явахынхаа өмнө хэнд ч үзүүлэлгүйгээр нэг луужинг авсан бөгөөд хожим шалгахад нэг тагнуулчнаас сэмхэн хулгайлж авсан байлаа. Бүр нарийнаар хэлбэл Ваня үүнийг тагнуулчны орон дээрээс авсан бөгөөд явж ирээд тэр газар нь буцааж тавихаар бодож байсан юм санжээ.

	Ваня үүнийг хийхдээ, тагнуулчин нар түүнд луужинг хэрэглүүлдэг ба хэрхэн хэрэглэхийг ч хүртэл зааж өгдөг байсан тул түүнийг авч яваад буцааж тавихаа ер гэмтэй муу юманд тооцоогүй билээ. Үүнээс гадна Ваняд харандаа бий тул тэмдэглэлийн дэвтрийн оронд цагаан толгойгоо ашиглахаар шийджээ.

	Ийнхүү бүх дүрмээр, цэргийн ёсоор зэвсэглэсэн малчин хөвгүүн маань жинхэнэ тагнуулчин хүн шиг ажиллаж гарсан ажгуу. 

	Биденко, Горбунов хоёр тагнуул хийж яваа үед урд нь түрүүлж яваа Ваня тэр хоёргүйгээр юү хийж явсныг огт мэдсэнгүй. Тэд бодохдоо Ваня, зөвхөн морьтойгоо хамт, газар нутгийг «судлан» дараа нь эргэж ирээд, зам чөлөөтэй эсэхийг илтгэж байна гэж бодож явсан бөгөөтөл Ваня, зөвхөн үүнийг ч хийсэнгүй, бас ч тагнуулчныг дуурайн бие даасан ажиглалт хийж, атирсан духаа үрчийлгэн, луужинтайгаа нооролдож, нүдэндээ харагдсан ямар нэгэн баримжаат тэмдэг юм уу, байг цагаан толгой дээрээ зөвхөн өөрийн мэдэх тэмдгээр тэмдэглэж авдаг байжээ. Түүгээр ч барахгүй газрын байдлыг дүрслэн зурдаг байсан бөгөөд тийнхүү зурахдаа, зам, ой шугуй, гол намаг зэргийг хэдий эв хавгүй боловч нэлээд зөвөөр томьёолон дүрсэлж чадаж явжээ.

	Чухамхүү ийм ажил хийж явсан дээрээс түүнийг германчууд барьсан бөгөөд тэр үед Ваня нарсан модны шугуй дотор өөрийн цагаан толгой ба луужинг хэрэглэн гол орчмын газар, зэгсэн дотроос тагнаж мэдсэн шинэ гүүртэй газрын зургийг зурж байсан ажгуу.

	Дараа нь юу болсныг ойлгоход хялбар бөгөөд Ваня их л ширүүнээр тэмцэлдэн эсэргүүцсээр байсан боловч германы комендантын эргүүл хоёр цэргийн өөдөөс ганцхан хүүхэд юу хийж чадах бил ээ дээ?

	Тэд Ванягийн гарыг ард нь хүлээд, бууны бөгсөөр ёврон тууж явсаар шинэ гүүрээр гарган уул өөд модон дотуур авч арилсан бүлгээ. Энд тэд нар Ваняг гүн харанхуй блиндажид оруулан хорьжээ.

	Нэлээд цаг өнгөрсний хойно нэгэн цэрэг ирээд, Ваняг байцаахаар өөр блиндажид тууж аваачив.

	Нарсны ишнүүдийн хооронд хийсэн, өнгөлөн далдлах зүйлээр гадна талаас нь хучсан, энэхүү блиндажийн дотор ороход уудам дулаан бөгөөд цахилгаан гэрэлтэйгээс гадна нэгэн буланд нь радио паржигнаж байв.

	Шал дээр зоосон урт нарсан ширээний яг дунд нь эрэгтэй, эмэгтэй хоёр хүн зэрэгцэн сууна.

	Эрэгтэй нь герман офицер бүлгээ. Мөнгөн саагаар хажсан өргөн дарвагар хар хилэн захтай, давчуухан цамцыг өмссөн нь түүнийг хүүр оршуулах үеийн байдалтай болгожээ. Герман офицер нүүрээ нарийхан бөгжтэй муухай бохир хумст гараараа тагласан учир Ваня түүнийг харж чадсангүй, зөвхөн цацагт хяргуул шувууны хүзүү шиг час улаан өнгөтэй туранхай хүзүү, шаравтар үс, махлаг дэлдэн чихийг харжээ.

	Офицерын байдлыг харвал нойр муутайгаасаа яах аргагүй ядарсан бөгөөд хурц гэрэлд уур нь хүрч ихэд цухалдсан хүний шинжтэй ажээ. Түүний хутгуур хэлбэртэй өргөн огцом оройтой, будмал саравчтай хар цэмбэн малгай нь ар талд хадаасанд өлгөөстэй байв.

	Герман офицерын малгай болон ялангуяа дотор нь үс ургасан хиртэй чих нь Ванягийн сэтгэлд барьж болшгүй уур хилэнг төрүүлнэ.

	Нөгөө хүүхний тухай бол Ваня хэдий анхандаа яасан ч юм бүү мэд шууд л «багш» болов уу даа гэж дотроо санаж байсан боловч чухам хэн гэгч болохыг ойлгож эс чадав.

	Тэр хүүхэн зах дээрээ даавуугаар оёсон цэцэгтэй сохор номин хантааз эгэлдрэглэж өвдгийг нь хучсан нэхмэл банзал ба бор резин гутлыг өмсжээ.

	Бужгар болгож маяглуулсан цайвар шар үс нь хэтэрхий өндөр бөгөөд хавчиг дух руу нь унжиж, гартаа барьж илгээр зүлгэж байгаа нүдний нь саравчны ором нүх улаан толбой шиг харагдана. Хүүхний хавдартай цэнхэр нүд нь байн байн цочмог түргэнээр гялалзана.

	Ваняг ширээний өмнө авчрахад тийнхүү өөрийн луужин, цагаан толгой болон яг түүний явж байсан тэрхүү бөөн мод, гол ус, гүүр, ой шугуйг зурсан зурагтай газар нь дэлгээстэй байгааг Ваня тэр даруйд олж харав.

	Тэр хүүхэн хүрээгүй, зузаан, нүдний шилээ түргэн зүүж цэвэрхэн нарийн саа эмжсэн алчуурт нусаа нийгээд, дараа нь орос хэлээр зөв цэвэрхнээр сургуультай хар тоншуул шувууны дуу шиг хоолойгоор ийн өгүүлрүүн

	— Хөвгүүн чи нааш ойртоод миний асуусан бүх зүйлийг хариулагтун! Чи миний хэлснийг ойлгов уу? Би чамаас асууя. Чи түүнийг хариул. Тэгэх үү, яах вэ? Тохирох шив дээ?

	Ваня чухам юу хэлж байгааг муу ойлгосон бөгөөд герман цэрэгтэй зодоо хийсний дараа түүний толгой бас л мансуурсаар байсан ажээ. Ванягийн нүд нь харанхуйлж ар нуруун дээрээ уяулсан гарын нь хүлээс улам чангарч тохойгоороо хүчтэй өвдөж байлаа.

	— Хөвгүүн чи зовж байна уу?

	Ваня дуугүй зогсоно.

	Хүүхэн герман хэлээр

	— Муу үхээрийн гарын хүлээсийг тайл гэж түргэн хэлээд алталсан шүдээ гялалзуулан бас дахин оросоор, — Хүүхдийн гарыг тавь! гэж инээмсэглэн нэмж хэлээд, — Энэ одоо дахин манай цэргүүдтэй зодоо хийж тэднийг хазахгүйгээ тангараглав. Энэ удаа ч яах вэ. Уурласан биз дээ, гэвч тийм үү дээ, үгүй юү хүү минь? гэв.

	Ванягийн хүлгийг тайлсан боловч, тэр эргэн тойрныг түргэнээр ширтэн харж дув дуугүй зогсоно.

	Герман хүүхэн алтан шүдээ дөнгөж цухуйлган

	— Одоо наашаа ойрт. Биднээс айлтгүй. Бид зөвхөн чамаас асууна. Чи зөвхөн түүнийг хариул. Тэгэх үү, яах вэ? Тэгвэл чи хэн гэгч вэ? Нэр чинь хэн гэдэг вэ? Хаана суудаг вэ? Чиний төрөл садан чинь хэн хэн гэгч байдаг вэ? Чи энэ бэхлэлттэй газар яагаад орж ирсэн бэ? Үүнийг хариулагтун! гэв.

	Ваня, уцаарлаж хөмсгөө буулган

	— Би юу ч мэдэхгүй байна. Та нар надаас юу хүсээд байгаа юм бэ? Би та нарт гар хүрээгүй бөгөөд зөвхөн морио эрж арай гэж олов. Төөрч бүхэл өдөржин шөнөжин мунгинасаар арайхийж нэг амрах гэж байтал танай цэргүүд намайг зодсон. Харин тийм эрхийг хаанаас олсон юм бэ? гэвэл

	— Тэгж муухайгаар хэлж болдоггүй юм. Цэргүүд өөрсдийн үүргийг гүйцэтгэсэн бөгөөд бага зэрэг шар нь хөдөлсөн биз. Бид чамаас зөвхөн чи хэн гэгч, хаанаас яваа, чиний эх эцэг, ураг төрөл хаа байдаг гэж мэдэхийг хүссэн юм гэв.

	— Би өнчин хүн гэхэд нь

	— Ээ харла, чиний эх эцэг үхсэн үү, тийм үү? гэв.

	Ваня, герман хүүхний хөлөрсөн нүүрийг харан аймшигтай хүйтэн инээмсэглэж

	— Тэд үхсэн биш, харин танайхан алсан юм гэхэд герман хүүхэн сандарч, хөлөрсөн хамраа алчуураараа арчиж

	— За яая гэх вэ, байлдаан бол ийм л байдаг юм даа! Энэ бол онц гуньхралтай хэрэг боловч түүнд гомдон гашуудахын хэрэг юу байх вэ.

	Эргэн тойронд өнчин өрөөсөн бологсод маш олон байгаа нь хэний ч буруу биш шүү дээ. Ээ дээ харла, хөөрхий хүүхэд байна даа. Гэвч чи битгий гомд, бид чамайг эрдэм номд сургаж хүмүүжүүлэх төдийгүй, хүүхэд асрах сайхан газар өгнө. Дараа нь сургуульд оруулна. Тэгэхэд чи амьдралынхаа мэргэжлийг ултай суурьтай олж авна. Чи дуртай юу? Тэгвэл ямар шиг санагдана? гэлээ.

	— Мюллер авгай гэж сэвхтэй духаа илбэн хэрцгий муухай тэсэж ядсан ууртай дуугаар германаар

	— Дэмий балай юм ярихаа боль! Энэ чинь хэнд ч сонин биш байна. Харин энэ муу золиг хаанаас луужин авсан, ер нь үүнийг манай бэхлэгдсэн газрын зургийг авхуулахаар хэн илгээснийг сонсох нь надад хэрэгтэй байна гэхэд

	— Ноён хошууч аа, одоохон. Та орос хүүхдийн занг мэдэхгүй биз. Би тэгэхэд сайн мэднэ. Та надад найдаж болно. Би эхлээд орос хүүхдийн сэтгэлд нь нэвтэрч итгэлийг олмогц дараа нь энэ хүүхдээр бүгдийг хэлүүлнэ. Би орос газар арван жил суусан тул та намайг итгэх хэрэгтэй гэв.

	— Мэдлээ. Гэвч битгий л их дэмий яриад бай. Би үүнээс чинь дур гутаж байна. Сэтгэлд нь бушуухан нэвтрээд, үүнд хэн луужин өгч, цэргийн байрлалыг зурахад хэн сургасныг шулуухан асуу. Бушуул.

	Герман хүүхэн тэсвэртэйеэ инээмсэглэн, алтан шүдээ дахин цухалзуулах зуур, хүүхдийн зүг хандан

	— Би чамайг хайрлан өрөвдөж сайн сайхан байлгахыг хүсэж бүхийг чи өөрөө үзэж байгаа биз. Миний эцэг эх Орост олон жил байсан бөгөөд би ч өөрөө арав гаруй жил суусан юм. Би оросоор хэрхэн ярьж байгааг чи сонсож байгаа биз дээ? Би чамаас дээр бараг орос хүүхэн шиг ярьж байгаа биз дээ. Иймд чи намайг бүрэн итгэж надтай ярихдаа өөрийн төрөл садантайгаа буюу эгчтэйгээ ярьж байгаа шиг зоволгүй ярь. Ер айх хэрэггүй. Намайг эгчээ гэж нэрлэ. Тэгвэл надад их л тааламжтай санагдах болно. За тэгээд дүү минь, чи энэ луужинг хаанаас авснаа хэлнэ үү?

	— Олсон юм

	— Аяа, аяа, чамайг ингэж хайрлаж байгаа эгчийгээ хуурвал муу шүү. Иймд чи худал хэлэх явдал бол хүний шударга чанарыг бууруулдаг гэж мэд. Тэгээд дахин бодоод энэ луужинг чухам хаанаас авснаа хэл дээ.

	Ваня, хөдөлшгүй зөрүүд байдлаар

	— Олсон юм гэж давтаж хэлэв.

	— Тэгвэл энэ луужин мөөг шиг газраас ургасан хэрэг үү?

	— Хүн хаясныг нь би олсон юм.

	— Тэгвэл хэн хаясан юм бэ?

	— Ямар нэгэн цэрэг хаясан байлгүй.

	— Энд ганц герман цэрэг байгаа бөгөөд, герман цэрэгт германы луужин л байдаг юм. Гэтэл энэ бол оросын луужин байна. Энэ тухай чи юу хэлэх вэ? Хүү минь.

	Ваня алдаатай үг хэлснээ бодож дув дуугүй зогсоно.

	— За тэгээд юу болсон хэрэг вэ?

	— Мэдэхгүй.

	— Чи мэдэхгүй байна уу? Мөн дөө. Чамд луужин өгсөн хүнээ чи хэлэхгүй гэж байгааг чинь би ойлголоо. Чи дуугүй байж чаддаг юм байна. Энэ бол их сайн хэрэг. Гэвч чамд луужин өгсөн хүмүүс бол муу хүмүүс юм шүү дээ. Тэд онц муу хүмүүс. Тэд бол гэмтэй хүмүүс. Тэгээд тийм гэмтнийг яадгийг чи мэдэх үү? Гэтэл чи гэмтэн болохыг үл хүсэх нь үнэн биз дээ. Ингэхлээр чамд луужин хэн өгснийг хэл!

	— Хэн ч өгөөгүй.

	— Яагаад?

	— Олсон юм.

	— За би чамайг үнэн ярьж байгаа гэж итгэе. Гэтэл чамайг ийнхүү сайхан зураг зурахад бас хэн сургасан юм бэ?

	Ваня хамраа гараараа арчин хөшүүн байдалтайгаар

	— Ямар зураг? Та юу асуугаад байна. Би ер ойлгосонгүй гэвэл

	— За тэгвэл айхгүйгээр нааш ойрт. Би чамайг зодохгүй. Тэгвэл энэ ном хэний ном бэ? гэв.

	— Та юу асуугаад байна вэ? Би ер ойлгохгүй байна? гэж Ваня уйлагнав.

	Герман хүүхэн тэсэж ядан

	— Энэ ном хэний ном бэ? гэж хэлэхэд

	— Цагаан толгой юу даа? гэв 

	— Тийм, энэ цагаан толгой хэний юм бэ?

	— Миний

	— Тэгвэл үүн дээр хэн зурсан юм бэ?

	— Юу зурсан байна гэж?

	— Аа хүү минь чи битгий залил. Энэ бүдүүвчийг хэн хийсэн юм бэ? 

	Ваня, дахин гөжүүрч

	— Ямар бүдүүвч? Би таны хэлж байгаа бүдүүвч гэдгийг мэдэхгүй байна. Би морио алдаад, өдөржин, шөнөжин мунгинаж явсаар ийм болчихсон юм, эгч минь намайг тавиач дээ. Би та нарт ямар гэм хийсэн юм бэ? гэлээ.

	Герман хүүхний саравчтай нүд нь алагтууны нүд шиг догшроод

	— Нааш ир, чамд хүн үг хэлж байна уу, үгүй юу? гэж зандчив.

	Хүүхэн Ванягийн мөрөн дээрээс угзран авч хайч мэт чимхэхийн хамт ширээ рүү түлхэн, номоор нь толгой руу нь цохиод

	— Үүнийг хэн зурсан юм бэ? гэв.

	Баримт нь даанч гарцаагүй болсон тул Ваня, юу хэлэх вэ? гэж дэмий л эв хав муутай боловч нэлээд төсөөтэйгөөр дүрслүүлж чадсан шинэ гүүртэй гол ба гармын бүдүүвчийг хортой харандаагаар зурсан цагаан толгойнхоо урагдсан хуудсыг харан, царай нь хувхайрч цайвар болоод дуугүй зогсоно.

	Ялангуяа эхлээд өөрөө тагнаж дараа нь тагнуулчны зурсантай яг адилхан хийж чадсан усны гармынхаа зургийг их л бахархан байжээ. Гарам нэг бүрийн нөгөө талд нь бүдүүн хөндлөн зураас зурж түүний дээр нэгэн метр гүнийг тэмдэглэсэн «I» гэдэг тоо, мөн зураасны доор нь усны ёроолын хатуу хөрстэйг тэмдэглэсэн «X» гэсэн үсэг харагдана.

	Үүнд Ваня маллачхаж яасан ч болохгүй, хэрэв тэгвэл баларч мэднэ гэдгийг ойлгожээ.

	Герман хүүхний хоолой, хөгжмийн утасны дуу мэт чичрэн

	— Үүнийг хэн зурсан юм бэ? гэж дахин асуухад Ваня

	— Мэдэхгүй гэв.

	Герман хүүхний царай, эхэндээ толбо татсанаа дараа нь ягаан саван шиг улайрч

	— Чи мэдэхгүй юү? гэх сацуу гэнэт төмөр мэт чанга гараараа хүүхдийн чихийг түргэнээр мушгин, нүүрийг нь хүчээр дээш харуулав.

	— Амаа ангай гэж би чамд хэлж байна. Амаа одоохон нээж хэлээ үзүүл! гэв.

	Ваня учрыг ойлгосон тул шүдээ тас зуужээ. Тэгэхэд герман хүүхэн булчин ихтэй өвдгөөрөө Ваняг ер бусын хүчтэйгээр хавчин шанаа руу нь долоовор хуруугаараа хатган, амыг нээлгэхээр оролдоно.

	Ваня өвдсөндөө тэсэж чадалгүй ёолж хэлээ гаргав. Герман хүүхэн түүнийг хармагц баяртайгаар

	— Одоо бид мэдлээ гэж хэлэв.

	Ваня зураг зурахдаа харандаагаа ямагт амандаа үнхэж байсан тул түүний хэлэнд нь хортой харандааны бал шингэсэн байжээ.

	Герман хүүхэн сүлжмэл даавуун банзалдаа улаан болсон бүдүүн хуруугаа арчин,

	— За хүү минь, одоо бид чамаас асуугаад байна, чи түүнийг хариулаад байна даа! Тийм үү, үгүй юү? Чамд газрын зураг зурах аргыг хэн зааж өгсөн бэ? Тэр хүмүүс хаана байна, тэднийг яаж олох вэ? Чи миний хэлснийг ойлгов уу? Чи гурван хашир хүн дагуулж яваад тэдэнд замыг нь заан өгч чадах уу? гэв.

	— Та надаас юуны тухай асуугаад байгааг би мэдэхгүй байна гэж Ваня хэлэв.

	Ваня, ширээний дэргэд тулж очоод уруулаа тас зууж толгойгоо унжуулан зөрүүдэлж зогсоно.

	Нулимс нь хэлхээ тасарсан сувд мэт асгарч номын хуудсанд байгаа хар модыг цавчиж бүхий сүхийг дүрсэлсэн хар зураг ба ташуу шугам дээгүүр бичсэн «Боол бол бид биш, бид бол боол биш» гэсэн гоёмсог сайхан үсэг хоёрын хоорондуур унаж байж.

	Герман хүүхэн найтаалгахын сацуу

	— Яриарай гэж нам дуугаар хэлэв. Ваня, улам сулхнаар

	— Хэлэхгүй гэв.

	Энэ завсар герман офицерын бөгжтэй нарийхан цүүргэр гар нь гэнэт хөдөлж шовх улаан хамартай, ээтгэр муухай эрүүтэй, эрүүл бус өнгөтэй зэврүүн царайгаа ил гарган нүдээ эргэлдүүлэн хүүхдийг алгадсанд Ваня хана мөргөн ойчсон тул герман офицерын нүдийг харж амжсангүй.

	Ваня дагзаараа мод мөргөсөн боловч арай л унасангүй, түүнийг ширээний дэргэд дахин авчраад бас л нэгдэхээсээ дутуугүй аюултайгаар алгадав. Ваня ширээний өмнө гуйван дайван зогсоход нь түүний ном дээгүүр хамрын нь цус гоожиж «Боол бол бид биш, бид бол боол биш» гэсэн үсгийг цусаар будаж байв. Чанга алгадуулснаас хөвгүүний толгой эргэж, өмнүүр нь олон тооны цагаан хар тэмдэг хоёр хоёроороо гүйлгэнэнэ. Чихэнд нь хоосон тогоонд орчхоод гаднаасаа сүхээр балбуулж байгаа юм шиг түжигнэнэ. Гэтэл Ваня энэ зуур их л хол байгаа юм шиг санагдаж байгаа тун дорой дууг сонссон бөгөөд үүнд

	— Чи одоо хэлэх үү? гэжээ.

	Ваня зодуулахаас айн толгойгоо гараараа халхлан

	— Эгч ээ, намайг битгий зодооч дээ гэж чарлав.

	Их л хол байгаа дуугаар

	— Чи одоо хэлэх үү? гэж аргадах байдалтайгаар хэлэхэд Ваня уруулаа арай ядан хөдөлгөж

	— Хэлэхгүй! гэж шивгэнэн хариулав. 

	Дахин түүнийг зодсон тул ухаан алдаж юу ч мэдсэнгүй. Тэр ч байтугай түүнийг хоёр цэрэг блиндажаас яаж гаргасныг ба герман хүүхний

	— Хүлээж л бай гайгүй, чи бидэнд хэзээ ч хэлнэ. Гурав хоног ус ч үгүй, хоол ч үгүй байхад чи хэлэхгүй хаашаа зайлах вэ? гэж хашхирахыг хүртэл мэдсэнгүй.

	Ваня газар тэнгэрийг доргиосон аймшигт цохилтоос хав харанхуйн дунд сэргэв. Түүний толгой эргэсээр бөгөөд нэг ханаас нөгөө хана руу шидэгдэн эргэлдэж байгаа мэт санагдаад дээрээс нь шажигнасан хуурай элсээр булсан байсныг мэдэв. Тэрхүү элс нь заримдаа нарийн горхи шиг гоожин урсаж, заримдаа бөөн бөөнөөрөө асгарч байв. Тийнхүү Ваня элсний хүндийг өөр дээрээ үүрч, хагас бие булагдсан байсан тул түүнээс гарах гэж бүх хүчээ шавхан ухсаар, эцэст нь хуруу хумсаа садартал ухжээ. Ваня чухам хэчнээн цаг ухаангүй байснаа үл мэдэх бөгөөд бөөлжис хүрэх болтлоо өлссөнийг бодвол ихээхэн удсан нь мэдэгдэнэ.

	Түүний бүх биеийг мөст чийг бүрхээд шүд нь тажигнан хуруу нь арай ядан нугарах бөгөөд толгой өвдөх боловч ухаан нь саруул байлаа.

	Ваня, байцаагдахынхаа өмнө хоригдож байсан тэрхүү блиндаждаа байна, одоо эргэн тойрон бөмбөгдөж байгаа юм байна гэдгийг ойлгов.

	Ваня блиндажийн хананд ахин дахин мөргөсөөр их л зүдрэн байж хаалгыг эрэв. Тийнхүү явсаар хаалгыг олсон боловч гаднаасаа түгжээстэй тул нээгдэж өгсөнгүй.

	Энэ зуур гэнэт толгой дээр нь нэгэн юм жигтэйхэн хүчтэй дуугараад тэр дороо сонсогдохгүй болов. Гэтэл дээрээс нь нэг хэсэг дүнз Ванягийн толгойг арай л цохисонгүйгээр унаж ирэв.

	Дэгээнээсээ мултарсан банзан хаалга нь гэнэт хэмхэрч нурсан банзны завсраар өдрийн хурц гэрэл нүд рүү нь чичих мэт хүчтэйгээр тусаж, нэн ойрхноос буудаж байгаа олон тооны пулемётын өрсөлдөх мэт зэрэг зэрэг тачигнах сонсогдоно.

	Гэвч Ванягийн байсан блиндажид хаягдсан бөмбөг бол хамгийн сүүлчийн бөмбөг байв. Дөнгөж сая болж байгаа нам гүм байдал дотроос байлдааны машины моторын чимээ тодорхой сонстоно. Тэрхүү хайр найргүй шуугиан дотроос Ваня, хаана ч юм нэгэн газарт л «Аа-а» гэхийг сонсов.

	Ванягийн сэтгэлд урьд нэгэн удаа тагнуулчнаас сонссон «Байлдааны хатан хаан маань аттакдаа орлоо» гэсэн хэдэн үг санагдана.

	Ваня, эвдэрч нурсан шороон шатны дээгүүр блиндажаасаа шургаж гараад газарт хэвтмэгц тун саяхан германчуудад баригдсан нөгөө модоо олж харав.

	Тэр үед энэ модод нь бүрэн дүүрэн нам гүм байдалд зохицож, эргэн тойронд яг л цэцэрлэгийн дотор байдаг шиг голын элсээр өнгөлсөн зам, суваг дээгүүр тавьсан цагаан хусан гүүр харагдахаас гадна, штабын блиндаж дээгүүр нь ногоон өнгөтэй дөрвөлж ба боргоцойтой өнгөлөн далдлах зүйлүүд унжиж, судаслаг цагаан мөөгний дор дулаан хувцастай манаач зогсож байсан билээ. Зүг бүрд улаан хар өнгөтэй телефоны утас хөврөлдөж, хоолны сав барьсан хүүхнүүд нааш цааш гүйлдэн хаа нэгтээ аяны цахилгаан станц ажиллаж, зориуд гүнзгийлж ухсан гангуудад модны найлзуураар далдалсан штабын автобус ба «оппель-адмирал» гэдэг суудлын тэрэг байрлаж байсан болой.

	Германы штабын тийнхүү зохистойгоор бэхэлсэн мод нь одоо танигдахгүй болтлоо эвдэрчээ.

	Онгоцны бөмбөгөнд онгилогдон манарсан нүх, эргэн тойронд үндсээрээ суга татуулсан нарс, авто машины элдэв өнгийн хэмхэрхий шатаж шинелиэс нь утаа гарч байгаа германы хүүрүүд, хөглөрөн хэвтэнэ. Модны өндөрлөг найлзуурууд дээр өнгөлөн далдлагч тор унжин санжиж харагдаад агаарт дарийн утаа үнэр хярвастан ханхална.

	Бууны сум шилбүүрийн дуу мэт тачигнаж, модны холтсыг хага татан салаа мөчрийг нь хяргасаар байв.

	Үүнд германчууд хэдийгээр модноос зайлсан боловч манайхан арай л орж ирээгүй байна гэж Ваня тэр даруйд ойлгов. Энэ бол богинохон боловч онц зүдэргээнтэй хугацаа бөгөөд энэ үеэр батарей байраа яаравчлан сольж миномётчин миномётоо үүрэн зүтгэж, холбоочин утсаа сунгаж тавин гүйлдэх бөгөөд холбооны офицерууд хуягт машинтай давхилдан, мина шалгагчид урт тэмтрүүлээ зэхэж, буудагчид винтовоо барин бэлдэж, тавхан минутын цаана дайсан байсан энэхүү газар дээгүүр гүйлдэж явжээ.

	Ванягийн зүрх хүчтэйгээр цохилж газарт наалдан хэвтэж байхдаа өөрийнхнийгөө хэзээ үзэх бол гэж тэсэж ядталаа хүлээж байлаа.

	Удалгүй хүсэлтэй нөхөд нь хүрээд ирлээ.

	Хамгийн түрүүнд урагдсан муухай цув өмссөн томхон биетэй нэгэн цэрэг үзэгдэв. Тэр, хоёр модны хооронд гүйн ирж өвдгөөрөө сөгдөн суун тусаад автомат бууныхаа дискийг түргэн сольж хэвтэн буугаа шагайв.

	Ваня түүнийг хараад маш удаан шагайж байна гэж санасан боловч тэр нь хэдхэн секунд шагайжээ. Тийнхүү нэлээд удаж сонгож авсныхаа дараа, бууныхаа гохыг дарахад нь дугариг хар дисктэй автомат нь огцом буудалтаас доргив.

	Ваня түүнийг доор нь танив. Энэ нь Горбунов байлаа. Гэтэл тэр тун ч их өөр болжээ. Энэ бол мөнөөх чийрэг зузаан биетэй баатар эр байсан бөгөөтөл, түүний сайхан санаат өвөрмөц маягийн инээмсэглэл нь хаашаа алга болчхов оо? Одоо түүний дайнд улайрч хилэгнэн тоос тортогт харласан цайвар сормуустай нүүр нь их л догшин харагдана. Энэ бол нөгөө Ванягийн цаг үргэлж үзэж заншсан, сахлаа цэвэр хуссан, хэтэрхий баясгалант цайвар ягаан царайтай Горбуновтой огт адилгүй байлаа.

	Хэрэв тэр Горбунов зүгээр сайхан хүн байсан бол энэ Горбунов маш гоё байж билээ.

	Ваня, байлдааны цуурайг дахин хашхирахыг эрмэлзэн нарийн дуугаар

	— Горбунов ах аа! гэж дуугармагц тэрхэн агшинд тэдний нүд уулзалдав.

	Горбуновын нүүрт урьдын баясгалант инээмсэглэлийн царай тодорч шүдээ яралзтал мишээж эмэгтэй хүний шингэн цуурай холилдсон эршүүд бүдүүн хоолойгоор

	— Малчаан! Ванюшка аа! Чи амьд уу? Чамайг бүрмөсөн алга болсон гэж санаж явлаа! Гэтэл чи, хайрт нөхөр минь хүрээд ирэв үү? За юу хэлэх вэ, чи минь? гэж асуугаад Ванягийн дэргэд хүрч, — Дүү минь, чи бидэнд үнэхээр их зовлонг учрууллаа даа гэж хэлэв.

	Горбунов, Ваняг бие тийшээ ойртуулан чангаар тэвэрч халуун гараараа хацрыг нь бариад цэрэг хүний ширүүн уруулаар хоёр дахин үнсэв.

	Ваня өгүүлшгүй ихээр баярлаж түүний тулалдаанд халууцаж хөлөрсөн биеийн халууныг мэдрэв.

	Ваняд тохиолдсон бүх явдал нь зүүд мэт бодогдоно. Түүний сэтгэлд Горбуновыг улам чанга тэвэрч цуван дотор нь хэдэн цаг ч хамаагүй, таван цаг ч болсон суугаад баймаар санагдана. Гэвч би бол цэрэг хүн, тийнхүү ухаан муутай ажил хийж болохгүй гэдгийг ойлгожээ. 

	Ваня түргэнээр

	— Горбунов гуай! Тэр модон дотор намайг байцаасан штабын нэг блиндаж бий. Энэ бол нөгөө бидний сууж байсан муухай дэнтэй блиндажаас зүйрлэшгүй дээр бөгөөд хоёр дахин том гэв.

	— Нээрэн үү?

	— Батарейнхны нэрийг барьж тангараглая

	Горбунов санаа нь зовсон байдалтайгаар

	— Дулаан юм уу? гэхэд

	— Дулаанаар барахгүй, радиотой, тэр нь цаг үргэлж дуугарсаар байсан билээ гэв.

	Горбунов, яарсан байдалтайгаар

	— Радиотой гэнэ үү? Тэгвэл бидэнд тун хэрэгтэй. Тэр чинь хаана байна? Заагаарай! гэв.

	— Энүүхэнд тун холгүй.

	— Тэгвэл түүнийг бушуухан эзэлье. Хэрэв тэгэхгүй бол бусад хүмүүс эзэлчих магадгүй шүү. Би хэдийнээс эхлэн команддаа ийм блиндаж олж авахаар сонирхож байсан юм. Радиотой нь их догь байна. Манай батарей заавал энэ замаар ирэх ёстой!

	Тийнхүү Горбунов Ваня хоёр блиндаж руу явж очив. 

	Горбунов

	— Энэ үү? гэж асуухад Ваня нүдээ сэжиглэлтэйгээр ирмэн

	— Энэ байна гэв.

	Горбунов, иймэрхүү үед хэрэглэхээр тусгайлан авч явсан хэсэг нүүрсийг шалбуураасаа гаргаж ирээд 

	 

	«... дугаар их бууны хорооны ялагдашгүй нэгдүгээр батарейн тагнуулчны удирдах салааны команд эзэллээ. 

	Ахлах цэрэг Горбунов» 

	 

	гэж том үсгээр бичив. Энэ үест далан зургаан миллиметрийн хөнгөн их буу чирсэн ачааны машин модон дотуур, энхэл тонхолд донслон явж байгаа харагдав.

	Энэ бол ахмад Енакиевийн батарей галт байраа сольж байгаа нь ажээ.

	— Ваня! Чиний дураараа наргидаг цаг өнгөрсөн шүү, чи ханатлаа зугаалсан. Одоо бид чамайг жинхэнэ цэргийн хүн болгоно.

	Ахлах цэрэг Биденко ингэж хэлэхийн зэрэгцээ, мундаг том ваадантай хувцсыг орон дээр нь авчирч тавиад, вааданг багласан цоо шинэ суран бүсийг тайлахад, доторх юм нь задран харагдав. Ваадан дотор шинэ шалбуур, погонтой шинэ цамц, цуу ямбуугаар хийсэн дотуур хувцас, хөлийн ороолт, үүргэвч, хорт утааны баг, оготор шинель, чихэвчтэй улаан таван хошуутай хурган малгай болон хамгийн гол зүйл болох гутал зэргийг Ваня үзэв. Энэ нь өрөвтлөөр ямар ч өө зөөгүй болгон зассан модон хадаасны тод цагаан тавнууд нь гялалзсан ширэн ултай, хөөрхөн жижиг булигаар гутал байв.

	Ваня ийм хувцас өмсөх цагийг аль эртээс хүсэмжлэн бодсоор байсан бөгөөд одоо уул хувцас нь ирээд байхад, нүдэндээ ч итгэхгүй, амьсгаа нь давхцаж сэтгэл нь хачин болжээ.

	Ерөөс ийнхүү сайн хийцтэй, сайхан хувцас буюу эдгээр аугаа их баялгийн зүйлс одоо Ванягийн хөрөнгө боллоо гэхэд нэг л байж болшгүй зүйл мэт санагдсан болой.

	Ваня, эдгээр хувцас хунарыг хараад, түүнд гар хүрэхийг зүрхшээж дэмий гайхан зогсов. Гэвч погоны дээр хадаастай байгаа хөөрхөн жижиг гуулин бууг барьж үзээсэй гэж их л хүснэ. Тийнхүү тэсэлгүй түүний зүг гараа сунган барьж авах гэснээ гэдрэг татав. Нөгөө жижиг буу нь улайтгасан мэт санагджээ.

	Ваня сормуусаа анигануулан, нэг үе хувцас руугаа, нөгөө үе Биденко рүү ээлжлэн харна.

	Тэсэж ядахдаа айсхийсэн дуугаар

	— Үүнийг цөмийг надад өгч байгаа юм уу? гэв.

	— Тэгэлгүй яах вэ.

	— Ах гуай, Биденко, үнэнийг нь хэл л дээ?

	— Би үнэн хэлж байна.

	— Тэгвэл батарейчны тангаргаа хэл.

	— Батарейнхны шударга ёсоор үнэн хэлж байна.

	— Бас тагнуулчны тангараг гэж хэл?

	Биденко инээмсэглэхгүйг хичээн, хөмсгөө зангидаж 

	— Энэ ч яах вэ мэдээжээр хэрэг биш үү? Тэр ч байтугай би, өөрөө чиний өмнөөс данс дээр үсгээ зураад авсан юм шүү.

	— Яасан ч олон юм бэ дээ!

	Биденко ширүүнээр харж

	— Хувцас хэрэглэлийн норм энэ. Хэдийг өгөх ногдолтой бол төдийг л өгдөг юм. Илүү ч үгүй, дутуу ч үгүй байдаг юм гэв.

	Ваня дөнгөж сая, «данс», «хувцас хэрэглэл» гэх мэтчилэн ба ялангуяа «ногдолтой» гэх мэт үгсийг дуулаад, энэ бол зүүд биш, цөм миний болж байгаа юм байна гэдгийг ойлгожээ.

	Тийнхүү учрыг ойлгомогц Ваня, тэр хувцсыг эзэн хүний ёсоор авч, юм нэг бүрийг гэрэлд гарган нарийн нягтаар үзээд аятайхнаар тавьж байлаа.

	Бүр сүүлд нь бүгдийг үзэж, ихэд баярласан Ваня

	— Хувцсаа одоо өмсөж болох уу? гэж асуухад Биденко инээмсэглэн толгойгоо сэгсэрч,

	— Чи яасан их яаруу хүн бэ? Өмсөнө гэнэ ээ, сайхан санагдав уу? Болоогүй, дүү минь бид эхлээд чамайг усанд оруулж, дараа нь үсийг чинь авхуулна. Тэгсний дараагаар сая чамайг жинхэнэ цэргийн хүн болгоно доо гэв.

	Ваня, хэдий тэрхүү гоёмсог сайхан хувцсыг аль болох түргэнээр өмсөөд, жинхэнэ цэргийн хүний байдалд хурднаар шилжихийг хүсэвч ахлагчийнхаа хэлснээс зөрөх ёсгүй тул хүндээр сүүрс алдан дуугүй зогсов.

	Ваня хэдий цэргийн сахилга бат гэгч юу болохыг бүрэн мэдэхгүй боловч сэтгэлээрээ бүдэг ойлгож үг дуугүйгээр захирагдахыг сурсан бүлгээ. Бие даасан танхай байдал нь ямар юманд хүрч болохыг нэг удаа өөрийн туршлагаас мэдсэн бөгөөд, тэр нэгэн удаа дураараа газрын зураг зурж, Горбунов, Биденко хоёрын сэтгэлийг зовоосондоо их л зовж байсан билээ. Тэр үед Горбунов, минут тутамд германы эргүүлд баригдан амиа алдаж болохуйц хүнд байдалтайгаар Ваняг эрэн, хоёр хоногийн турш «штабын ой» гэдэг дотор хэвтэж байсан юм.

	Үүнийг Ваня мэдэж байсан боловч бас бус олон зүйлийг мэдэхгүй байжээ. Үүнд юуны өмнө Горбунов, Ваняг ололгүйгээр ангидаа очиж болохгүй гэж хатуу шийдсэн байсныг мэдсэнгүй. Бас Горбунов бол Ваняг тагнуулд зөвшөөрөлгүйгээр авч явсан тул, түүний амийг батарейн даргынхаа өмнө толгойгоороо хариуцна гэдгийг мэдэхгүй байжээ. Бас Ваня, Биденко ангидаа эсэн мэнд эргэж очоод, тохиолдсон явдлын тухай илтгэхэд ахмад Енакиев, галзуурсан мэт цухалдаж, удирдах салааны дарга дэслэгч Седыхийг шүүхэд шилжүүлнэ гээд Ваняг эрүүлэхээр таван тагнуулчныг даруй явуулах тухай тушаал өгөөд байсныг бас мэдсэнгүй.

	Гэвч аз болж энэ өдөр шинэ давшилт болж бүх юм санасан ёсоор бүтсэн ажээ.

	Энэ удаад германы фронтыг зуу илүүтэй километр өргөн газраар сэтэлж манай ангиуд, эхний өдөр нь дайсанд зогсолт хийж эрэмбэ журмаа засах зав олголгүй давшсаар гуч гаруй километр урагшаа ахижээ.

	Энэхүү алдарт өдрийн орой нь газрын зураг ба мэдээн дээр «штабын ой» гэж нэрлэгдэж байсан мөнөөх газар нь манай давшигч цэргийн гүн ар талд орж, манай цэргүүд цохилтоо улам ширүүн болгож зогсолтгүй урагшаа давшсаар байсан тул Горбуновын команддаа бэлтгэж олсон блиндаж ч хэрэг болсонгүй өнгөрчээ.

	Гэвч Ваня, энэхүү аюулт блиндажид орж үзсэн билээ. Герман маш яаруугаар зугтаасан тул блиндажид байсан хамаг юмаа тэр хэвээр нь орхиж, тэр ч байтугай хар малгай нь хүртэл блиндажийн ханан дахь хадааснаас өлгөөтэй хэвээрээ үлджээ.

	Ваня, хананаас өөрийн номын сав, луужин болон урьд байсан янзаараа «Боол бол бид биш, бид бол боол биш» гэсэн үгтэй цусанд барилдан хатсан хуудас нь дэлгээстэй байгаа нөгөө цагаан толгойгоо шүүрэн авав.

	Давшилт улам өрнөж, ар тал хоцорчээ. Энэ учраас Ванягийн хувцсыг хүлээж авах гэсээр байтал нь нэлээд цаг өнгөрч, хувцас хүлээж аваад бас биед нь тааруулахын тул дахин засах хэрэгтэй байв.

	Гэтэл өдөр тутмын түргэн давшилт хөдөлгөөн бүхий үед энэ мэтийг хийх бололцоо бараг байгаагүй боловч тагнуулчин нар явуут дундаа сайн оёдолчин, гуталчин, ялангуяа багаж хэрэглэлтэйгээ явж байгаа үсчнийг олохын тул өөрсдийн бүх нөлөөг ашиглажээ.

	Зочдыг дайлахдаа царай алддаггүй аж ахуйч Горбунов хэдий аяны байдалд яваа боловч Ванягийн хувцсыг оёх хүнд гахайн жигнэсэн мах, олон зуугаад олзны янжуур, бага бус хэмжээний чихэр болон ташмагт хийсэн онгоцны цэвэр спирт зэргийг элбэг дэлбэгээр гаргасаар явлаа.

	Горбунов, хоёрдугаар цуваанд явж байсан гвардийн миномётчин дотроос олсон оёдолчин, гуталчин, үсчинд идэш уушаа огт хайрлалгүйгээр хайрт ураг төрөл лугаа адилаар дайлав.

	Үүний үрээр Ванягийн хувцас хамгийн богино хугацаанд бэлэн болж чадсан төдийгүй, бүх тагнуулчны сэтгэлд тохирсон тун цэвэр таарамжтай хөөрхөн цоо шинэ хувцас болжээ.

	Тэр ч байтугай, Ванягийн гутлыг үзэхээр зэргэлдээ блиндажийн цэргүүд хүртэл зориуд ирж байлаа.

	Одоо гагцхүү Ваняг усанд оруулах, үсийг нь авхуулах хэрэгтэй болжээ.

	Нүхэн гэрт байгаа халуун усны газар гал түлэн бэлтгээд үсчнийг хүлээв. Горбунов нэг үсчнийг дагуулсаар орж ирэв. 

	Горбунов

	— За хө, найзууд аа! Битгий нэг их зай эзлээрэй. Үүнийг би гуйя. Хэрэв зай гаргаж зохих бололцоогоор хангаж өгөхгүй бол нөхөр үсчний ажиллахад нь хэцүү болно. Иймд үсчнийг ажиллахад зохих бололцоог бүрдүүлэх хэрэгтэй гээд үсчинд байрыг тэвдүүхэн бэлтгэн умгар нүхэн гэрийн гол дунд нь гранатын нэгэн хайрцаг тавиад, — Ваня нааш ир, энд суу! Айх хэрэггүй, одоо чиний үсийг нөхөр үсчин засаж өгнө гэв.

	Тийнхүү ер бусын шинэ сайхан амьдралд дэвшин орж байгаадаа их хүчтэйгээр хөөрч сандарсан Ваня, гараа өвдөг дээрээ тавиад зовсхийсэн байдалгүйгээр суув.

	Энэхүү дурсгалт минутад хүн бүхний хараа цэрэг болон хувирахад бэлэн болсон хөл нүцгэн малчин хөвгүүний зүг ханджээ.

	Тэр үсчин бол, улайсан боловч сайхан эелдэг харцтай шарласан нүүрэндээ гунигтай инээмсэглэлийг хадгалсан ахимаг насны хүн байв. Тэр үсчин бол, түрүүч цолтой авч погонтой шинель дээгүүрээ богинохон, бараг хүүхдийн гэмээр цууямбуу халаад өмсөж нөмөрсөн тул тэмдэг нь үзэгдэхгүй, хажуу талын хармаанаас хөнгөн цагаанаар хийсэн сам цухуйлгажээ.

	Энэ нь цэргийн худалдааны газар ажилладаг, Глазс гэгч овогтой хүн бүлгээ. Гэвч түүнийг овгоор нь дуудах цаг ховор бөгөөд олонхдоо «Найм дөч» гэж дууддаг ажээ.

	Түрүүч Глазс, энэхүү хоч нэрийг Орёлын тэнд фронт дээр ирсэн нэгэн уран зохиолчийн үсийг авч байх үед олсон билээ.

	Глазс энэхүү уран зохиолчийн үсийг тэр үеийн мэдээнүүдэд «төмөр замын тэмдгээс баруун хойш байгаа нэргүй өндөрлөг» гэж алдаршсан нэгэн толгойн ар хормойд ногоон дээр суулган зассан бүлгээ.

	Энэхүү үс засах ажил нь германчуудын өмнө захаас дөнгөж таван зуун метр зайтай газар болсон бөгөөд германчууд тэрхүү нэргүй өндөрлөгийн зүг миномётоор сүрдүүлэх гал хэмээхийг цаг үргэлж явуулсаар байжээ.

	Түрүүч Глазс бол эргэж тойрч ч болохгүй явцуу нуувчинд ажиллахаас сэргэлэн агаарт, уудам зайтай газар ажиллахыг дурладаг хүн байж, бас германы энэ сүрдүүлэх гал гэгч нь оросуудыг төдий л их сандраадаггүй байжээ.

	Глазс цэргийн худалдааны газар үсчний ажил сайн зохион байгуулагдсан гэдгийг зохиолчид мэдэгдэхийн тул түүний үсийг туйлын хичээмжтэй нямбайгаар засжээ. Глазс уран зохиолчийн үсийг хусахдаа нэг удаа нь үсийг нь дагуу, нөгөө удаа нь сөргүүлж хусаад, бас гурав дахиа хусах гэтэл уран зохиолч хэрэггүй гэж хэлсэн бүлгээ.

	Дараа нь Глазс уран зохиолчийн үсийг шил рүү нь засаж, дараа нь 

	— Тэгш ташуу буюу аль эсвэл Севастополийн маягаар уу? Ямар хэлбэрээр шилээ хусуулах дуртай вэ? гэж асуухад уран зохиолч, нэргүй өндөрлөг дээр дэлбэрч байгаа минын чимээг сонсон

	— Аль нь ч хамаагүй гэхэд

	— Тийм бол, би таныхыг, ташуу маягаар засъя. Манай гвардийн миномётчин нар бараг цөмөөрөө ташууд дурладаг юм гэсэн билээ.

	Уран зохиолч

	— Ташуу ч болог, хамаагүй гэв.

	Глазс, уран зохиолчийн хоолой зангиран түгдэрч бүхийг мэдэж

	— Таныг зовоочхов уу даа? гэж асуухад нь уран зохиолч

	— Би яарч байна гэжээ. 

	Глазс

	— Таван минутаас илүү удахгүй. Би цэргийн худалдааны үсчний ажиллагааг мэдүүлэхийн тул, таны шилийг аятайхан засаж өгөх хэрэгтэй байна. Магадгүй энэ танд өгүүлэл бичих материал болон хэрэглэгдэж ч юун билээ гэлээ.

	Тийнхүү Глазс уран зохиолчийн шилийг хоёр дахь удаагаа засаж байхад нь тэдний ойрхон мина дэлбэрэхэд

	— Сэтгэл зовох хэрэггүй, энэ бол хэнийг ч сандруулдаггүй юм. Оо тавих уу? гэлээ. 

	Уран зохиолч

	— Танд бас оо байдаг уу? гэж гайхан хэлэв.

	— Манай энд боловсон үсчинд байдаг юм бүхэн бий.

	Уран зохиолч улам гайхсан байдалтайгаар

	— Бас үнэртэй ус хүртэл байна уу? гэхэд Глазс

	— Байлгүй яах вэ. Үнэртэй ус шүрших үү? гэв.

	Уран зохиолч 

	— Түрх! гэхэд Глазс хармаанаасаа шүршүүрээ авч үнэртэй усаа уран зохиолчийн өмнө үлээж дараа нь нүүр лүү нь шүршээд, алчуураар арчихын хамт гэнэтэд нэгэн юм сонсоод ийн өгүүлрүүн

	— Одоо би, таныг ганцхан минут, нуувчинд ороод гарахыг гуйя.

	Тийнхүү тэдний дөнгөж нуувчинд орох үест бараг дэргэд нь мина дэлбэрч, ногоон дээр тавьсан сахлын сойз, аяга, билүү, толь зэрэг Глазсын бүх багажийг эвдлэн устгажээ.

	Салхи, хүрэн үнсийг хийсгэж байгааг хармагц уран зохиолч инээд алдаж ийн өгүүлрүүн;

	— Үс засуулсны үнийг хэд гэж тушаах сан бол?

	Үсчин улайсан нүдээр тэнгэр өөд ширтэн, хэсэгхэн зуур уруулаа хөдөлгөж байснаа

	— Найм дөч гэжээ.

	Уран зохиолч ингэж хэлнэ гэж ер санасангүйгээр үл барам, фронт дээр үс засуулсны төлөө мөнгө авдаг гэж ч итгэхгүй байжээ. Тийнхүү нэлээн зэвүүцэж...

	 

	Ванягийн үсийг засаж байгаа хүн ийм л хүн байжээ. Глазс, алчуурт боосон багажуудаа задалж тэднийгээ хоосон орон дээр дэлгэн тавиад, алчуураараа Ванягийн хүзүүг тойруулан боов. Тэгээд

	— Усанд ороогүй удсан уу? гэж төв маягаар асуухад Ваня

	— Дөчин нэгэн оноос хойш ороогүй гэж хэлэхэд Найм дөч

	— Бодсоноос тийм их удаагүй л шив дээ гээд их л бодлоготойгоор инээмсэглэв. Үүнээс үзвэл Найм дөч бол гайхамшигтай бөгөөд өөрийн мэргэжлийн хувьд төгс гарамгай хүн болох нь илэрхий байв.

	Горбунов, ширээн дээрээ дашмаг, аяга, мөн хоёр хэсэг том талх, гахайн шарсан махны онгойлгосон лааз зэргийг тавьж

	— Зуун грамм одоо ууна уу? Аль эсвэл ажлынхаа дараа болох уу? гэж асуухад, үсчин

	— Байлдаанаас өмнө манай Бобруйскад ухаантай хүн бол эхлээд ажлаа хийж дараа нь уудаг сан гэж хэлээд бухимдалтайгаар, — Залуу хүүг яах вэ? гэж Ванягийн үсийг хоёр хуруугаараа шил өөд нь сөргөөн асуухад Биденко шингэн хоолойгоор

	— Хяргана даа гэж Ваня руу эелдгээр ширтэн хэлэв. 

	Найм дөч:

	— Энэ ч мэдээжээр хэрэг. Харин яаж засвал зохих вэ гэсэн асуудал тулгараад байна? Үс засах олон янз байдаг. Жишээ нь бүгдийг нүцгэлэх, хайчаар хяргах, богинохон хяргах, сэвлэг үлдээх зэрэг олон янз байна гэхэд Ваня

	— Сэвлэг тавиулъя гэхэд нь

	— Яагаад заавал сэвлэг байдаг бил ээ? гэв.

	— Яах юу байх вэ, би гвардийн морин цэргийн нэг хүүхэд тийм үстэй явахыг үзсэн юм. Үүнийг тэр хорооны хүү ахлах цэрэг Вознесенскийн хүү гэдэг. Тун сайхан сэвлэг байсан юм даа гэхэд үсчин

	— Тийм ээ, би зассан юм гэхэд Биденко, ширүүнээр

	— Сэвлэг бол их буучид зохимжгүй, харин морин цэргийн хүнд бол зүгээр байдаг юм. Батарейнханд яавч зохихгүй. Их бууч хүн бол бүрмөсөн хусуулах ёстой. Бөв бөндгөр байвал сайхан даа гэв. 

	Горбунов

	— Аа даа, бүрмөсөн хусуулах гэдэг бол голдуу явган цэргийнхэнд зохимжтой байдаг, их буучид яасан ч зохидоггүй юм. Хэрэв их бууч хүний толгой өндөг шиг нүцгэн байвал яаж байлдааны бурхан болж чадах юм бэ? Иймд их бууч хүнд богинохон засуулах нь тохиромжтой бөгөөд үлэмж зохимжтой байдаг юм гэж хэлэхэд хажуу талаас нь нэг хүн

	— Богинохон засуулах нь агаарын цэргийнхэнд зохидог юм гэж сулхан дуугаар хэлэхэд

	— Агаарын цэргийнхэнд үү? Нээрээн ч тийм юм даа. Тэгвэл хайчаар хяргаж засах уу даа? гэвэл

	— Энэ бол дэндүү танкчин шиг болчихно доо гэв.

	— Зөв зөв, нөхөд өө! Манай Ваня арай л хэтэрхий хуягтын хүн шиг болчих гэж байна шүү. Энэ бол таарахгүй. Иймд үүнийг шууд хараад л жижигхэн их бууч байна гэж мэдэхээр засах хэрэгтэй.

	Ийнхүү Ванягийн үсийг хэрхэн засуулах тухай, тагнуулчин нар удтал шүүмжлэн хэлэлцэж байх зуур, үсчин тэсвэртэйгээр хүлээжээ. Тэгээд яван явсаар юу болж байгаа нь мэдэгдэж ирэхэд Найм дөч, 

	— Их бууч хүний янзаар үсийг яаж засахыг хэн ч сайн мэддэггүй юм байна гэж хэлээд шоолох маягтайгаар инээмсэглэн, — Би та нарын хэлснийг сонслоо. Одоо би үүний үсийг өөрийнхөө бодсоноор засна. Хүү минь, тонгойгоорой гэж хэлээд хажуу талынхаа хармаанаас хөнгөн цагаан самаа гаргахад Ваня

	— Зөвхөн сэвлэг л бол зүгээр сэн... гэж гуйн хэлэхэд Горбунов

	— Шанааг нь ташуу шүү гэж намуухан хэлэхэд үсчин

	— Санаа бүү зов гэж хэлэх сацуу, түүний өндөр өргөгдсөн гар нь хайчаа шажигнуулан хяргаж гарав.

	Хүзүү ороосон алчуурт нь Ванягийн өтгөн үс ойчиж эхэллээ.

	Найм дөч бол өөрийн хэргийн агуу их мастер бөгөөд түүнийг бүгдээрээ мэдэх ажээ. Гэсэн ч тэр бээр хүүхдийн үсийг бүх арга, бүх янз маягийг оролцуулан засахын тул өөрийнхөө санаснаас ч илүү ажиллав. Маягч үсчин, багаж хэрэглэлээ их л гавшгайгаар нэг гараас нөгөө гартаа сольж, нэг мэдэхэд хайч хангинан, бас нэг харахад машин тажигнаж, дахин үзэхэд хурц тонгорог нь чамархайд нь шүргэн цахилгаан мэт гялсхийн гулсаж байв. Тийнхүү хүзүү ороосон алчуур дээр нь үсний хяргадас багсайх тутам Ванягийн толгой илбийн үзэгдэл шиг хувирч байв.

	Ваня өөрийн нүцгэн толгойд хүйтэн багаж хүрэхэд биеэ хураан нугдайж инээмсэглэнэ. Тагнуулчин нар тэднийг харсаар атал нөгөө малчин хөвгүүний байдал жижигхэн цэрэг болон өөрчлөгдөж байгааг ширтэцгээн өхөөрдөн инээлдэнэ.

	Үсэн дороос ил гарсан чих нь нэг л их том болж хүзүү нь гүрдийчихсэн юм шиг санагдан, дух нь тэнэгэр дүгрэг эгц болоод хөөрхөн жижиг сэвлэгтэй цэрэг хүний дух харагдаж байв. Сэвлэг нь тагнуулчин нарт улам ихээр шагшин гайхах байдлыг төрүүлнэ. Энэ бол морин цэргийнхний эв хавгүй сэвлэг биш, харин их буучийн ерийн сэвлэг маягтай заслага болжээ. 

	Горбунов, их л баяртайгаар,

	— За хө, ингээд боллоо, ашгүй манай малчин хөвгүүн даахинаасаа саллаа даа гэхэд Ваня шалавхан өөрийгөө толинд харах гэж яаран хүсэж байсан боловч нөгөө үсчин жинхэнэ жүжигчин буюу бодлого ихтэй зурагчин шиг удтал үргэлжилж өөрийн бүтээлийг эцэст нь хүртэл хийж гүйцэв.

	Хамгийн эцэст Ванягийн толгойг багсаараа арчиж, үнэртэй ус шүршихэд Ваня нүдээ ч аньж амжсангүй тул нүд нь жирвэсхийн сүрхий хорсож таталдаж нулимс асгарав.

	Үсчин Ванягийн мөрөн дээрээс алчуураа авч

	— За гүйцлээ! гэхэд Ваня өөрийн өмнө байгаа ар талыг нь цавуудсан жижиг толь авч харахад өөр хүний дүрс харагдав. Гэвч гялалзсан нүцгэн толгойтой дэлдэн чихтэй бяцхан сэвлэг үстэй, баяртайгаар харж байгаа цэнхэр нүдэт их л таньдаг хүүхэд харагджээ.

	Ваня хүйтэн алгаараа халуун толгойгоо илэхэд, алга толгой хоёр нь гижигнэв. 

	Хүүхэд

	— Сэвлэг гэж бахдан шивгэнээд торгомсог бяцхан үсээ хуруугаараа илэхэд Биденко

	— Сэвлэг биш, пинтүү байна шүү дээ гэж сургамжилсан маягаар хэлэхэд

	— Пинтүү ч болог, яамай даа гагцхүү сэвлэгтэй л адил шиг бол боллоо гэж эелдгээр инээмсэглэн зөвшөөрөхөд

	— За дүү минь, одоо халуун усанд оръё гэв.

	Гайхамшигт мастер багаж хэрэгсэл ба алчуураа боогоод шударга ажилласны хариуд зуун граммаа балгаж, зуушилж байх зуур Горбунов, Биденко хоёр Ваняг халуун усанд оруулахаар аваад явжээ.

	Энэхүү халуун ус нь германы жижигхэн блиндажид байгуулагдсан бөгөөд төмөр торхоор хийсэн зууханд галлаж, мөн төмөр торхоор хийсэн саванд усаа агуулах тул халуун уснаас бага зэрэг бензиний үнэр ханхлах авч гурван жил халуун усанд ороогүй явсан Ваняд их л сайхан санагдана.

	Хоёр найз болох Горбунов, Биденко нар халуун усны мэдлэгтэй тул халуун уурт сууж, бусдыг сайн угаах их л дуртай билээ.

	Тэд, Ваняг тун сайн угаажээ.

	Горбунов, иймэрхүү сайхан учрал тохиолдсонд хоёр жилийн турш өөрийнхөө үүргэвчийн ёроолд хадгалж явсан бөгөөд цагаа хүлээж байсан анхилам үнэрт савангаа зориулахыг хайрласангүй, бас Биденко ахмад Ахунбаевын батальонд алба хаадаг нутгийнхаа хүмүүсээс сийрс авч зүлгүүрийг хийжээ.

	Түүнчлэн Ванягийн бага бишээр сонирхож байсан бие үрдэг хусан шүүрийг ч бас л бэлтгэлтэй явдаг Горбуновоос тэд олжээ.

	Халуун усны дотроо «сарьсан багваахай» дэнлүүний гэрэл сүүмэлзэн уурт жигнэгдэн дэвтсэн хусны навчны хатуу үнэрээр дүүрсэн манантай халуун агаар дотор дүнзэн дээвэрт толгойгоо цохихгүйн тул хоёр тагнуулчин Ваняг тойрон тонголзон угаана.

	Тэдний лут том сүүдэр дүнз мэтээр мананг нэвтлэн авай.

	Тэд ямар нэгэн хагасхан цагийн дотор Ваняг тийнхүү шалмагаар угааж түүнийг бүх талаар цэвэрхэн тод улаан өнгөтэй царайтай улайдсан зуух мэт нэвт шувт гэрэлтсэн хүү болгохыг хичээв.

	Гэвч ийм байдалтай болгох нь төдий л амаргүй байлаа.

	Биденко, Горбунов нар Ванягийн биеэс гурван жилийн хир буртгийг нь ариутгахын тулд бүх хүчийг гаргалаа. Тэд, Ванягийн нурууг ээлжлэн, сийрсэн зүлгүүрээр арчиж түүний биеийг савангийн үнэртэй халуун усаар угаан, мөн консервын том лаазанд хийсэн халуун ус дээрээс нь асгаж нялцгай вандан дээр хэвтүүлэн, хоёр шүүрээр үрэх нь «Тариачин ба баавгай» гэдэг модон тоглоомыг санаанд оруулах бөгөөд ялангуяа чармай нүцгэн байгаа Горбунов, далдуу модоор цүүлэн, бүдүүлэг хийсэн, баавгай лугаа адил үзэгдэнэ.

	Ваняг угаахад тав дахин ус сольсон бөгөөд сольсон ус нэг бүрийн дараа дахин дахин савандан угаав.

	Түүний биеийг угаасан усыг үзвэл анх дахь нь бэхнээс илүү хар, хоёр дахь нь зүгээр хар, гурав дахь нь бор, дөрөв дэх нь шингэн цэнхэр өнгөтэй байсан бөгөөд гагцхүү тав дахь удаагийн ус нь хясаа мэт гэрэлтсэн дун цагаан цэвэрхэн бие дээгүүр нь гэрэлтэн урсжээ.

	Горбунов, нүүрийнхээ хөлсийг арчин

	— За дүү минь, чамтай ноцолдсоор байгаад хамаг хүчээ барчихлаа. Чамайг угаахад, сүрлээр арчилгүй харин хуурай зүлгүүрээр арчих байж л дээ гэж хэлэхэд Биденко, чийрэг хөл, хүүхдийн ёрдгор эгэмтэй, туранхай боловч цэвэршиж сайхан болсон Ванягийн биеийг баяртайгаар харж

	— Эсвэл өрөвтлөөр ч үрэх байж дээ! гэж нэмж хэлэв.

	Тагнуулч нар ялангуяа, цэвэрхэн нуруун дээр нь хүрз мэт товойсон Ванягийн далыг ихэд сонирхоно.

	Ваня хувийнхаа алчуураар биеэ арчаад дотуур цагаан хувцас ба гялгар цагаан товчтой цамц өмдөө өмсөв.

	Тийнхүү гайхамшигт сайхан цаг ирж Ваня бүх хувцсаа өмсөв. Ваня хүлээх тасалгаанд орж захандаа нямбай хадсан цагаан даавуутай, ноосон даавуун цамц өмсөж, бас мөрөн дээрээ гялалзсан хатуу погон ба түүнийг тусгай нүхэнд нь оруулж бэхэлсэн хоёр оосрыг харан баясна.

	Ваня погоноо харан баясах сацуу бас ч энэ минутаас эхлэн жирийн нэг хүүхэд биш Улаан Армийн цэрэг болсондоо бүр ч бахархана.

	Нойтон болсон үстэй Ваня халуун усны хүлээх газрын арц дэвссэн шалан дээр нүцгэн хөлөөрөө гишгэн зогсоод, өөрийн хүмүүжүүлэгч нар өөд харж «За яаж байна? Би хувцсаа зөв өмсөж үү?» гэж асуусан байдалтай байлаа.

	Гэвч, тэд Ваняг хувцсаа хэрхэн өмсөж байгааг анхааралтайгаар ширтэн дув дуугүй сууна. Агуу том биетний зүг үргэлжлэн ширтэхийн хамт усанд норж үрчийсэн цэвэрхэн цагаан хуруугаараа, хатуу зах ба бариу ханцуйныхаа товчийг товчилно.

	Ийнхүү ажиллаж угаас сураагүй тул, нэлээд хэцүү байв. Дээрээ хөөрхөн жижиг таван хошуутай гялгар цагаан товчнууд нь уйтан жижиг нүхэнд багтахгүй их л зүдэргээтэй байв. Тэр ч байтугай хуруунаас нь алдагдаад тун болж өгөхгүй байсан боловч шүдээ зуун чихсээр байгаад арай ядан товчилжээ.

	Түүний бугуй нь ханцуйдаа баригдсан юм шиг санагдаж, бас товчлоостой зах нь хүзүүг нь эгц дээш нь болгон тулна.

	Одоо зөвхөн бүсээ бүслэх, гутлаа өмсөх үлдэв. Гэвч Ваня «Эхлээд бүсээ бүсэлдэг аль эсвэл гутлаа өмсдөг» алийг ч мэдэхгүй тул Биденко, Горбунов хоёрын зүг асуух маягаар харсан боловч тэд огт дуугарсангүй тул бага зэрэг бодоод гутлаа өмсөхөд, Биденко,

	— Зөв гэж хэлэв.

	Ваня цагаан ноосон оймсоо өмсөөд хөлийн ороолтоо шийдмэг бусаар авав. Урьд хөлийн ороолт хэрэглэж ер үзээгүй тул түүнийг хэрхэн ороовол зохихыг мэдэхгүй байжээ. Түүнийг үзээд Горбунов, Биденког сэмхэн тохойгоороо ёвроход Ваня ууртайгаар хөмсгөө зангидаад царай нь улайв. Тийнхүү хөлөө түргэн түргэн ороох зуур, Горбунов, Биденко хоёр бас л дуугүй суусаар авай.

	Ваня гутлаа авмагц ороолттой хөлөөрөө өмсөхөд багталгүй түрий дотроо тээглэв. Тэгэхэд Ваня хөлөө арайхийж буцааж сугалаад нэрэлхсэндээ

	— Багтахгүй байна гэхэд тагнуулчид огт үг хэлсэнгүй тул Ванягийн царай улам улайв.

	— Чөтгөр чамайг гэж ууртайгаар хэлээд, бас л дахиад гутал руугаа хөлөө чихэхэд Биденко өрөвдсөн маягаар

	— Багтахгүй байна уу? гэж асуухад, Ваня

	— Багтахгүй байна гэж түгдрэн хариулбал Горбунов,

	— Тэгвэл түрий нь нарийхан юм байж л дээ гэхэд нь Биденко шүүрс алдан

	— Энэ гутал хэзээ ч таарахгүй вий. Золигийн муу гуталчин эвдчихжээ. Хаяна даа. Зөв үү, Завхуул аа? гэхэд

	— Өөр яах вэ! Ваня! Алив хө, гутлаа нааш өг, би түүнийг одоохон хаяад орхиё гэхэд Ваня Горбуновыг цочсон маягтай хараад Ваня

	— Ах гуай! Хаях хэрэггүй би үүнийг ороолтгүй өмсөөд үзье, таарч юун магад гэвэл

	— Холхиндог өмсөж болохгүй, тийм дүрэм байхгүй гэв.

	Тийнхүү аргалж болшгүй «дүрэм байхгүй» гэдэг үг Ваняг цөхрөх байдалд хүргэв. Тэгэхэд Ваня гутлаа дахин авч өмсөхөөр оролдсон бөгөөд тал дундаа хүрээд хөл нь цааш огт явахыг болив. Хөлөө сугалж авах гэсэн чинь цааш ч үгүй, нааш ч үгүй түгжиж орхив.

	Биденко тайвнаар

	— Муу хэрэг болж байна даа гэхэд Горбунов

	— Байз, байз гутал нь бариу биш харин дэндүү зузаан ороолт тохиолдсон юм биш биз дээ? гэв.

	Энэ хэргийн учир нь үнэндээ гуталд ч биш, ороолтод ч биш, Горбунов, Биденко хоёрын онц сайн мэдээд, Ваняд хэлэхийг дурлалгүй түүнийг шалгаж байгаа, цэргийн хүний ямар нэгэн нууцад байгааг ухаарсан Ваня, дурамжхан маягтайгаар

	— Тийм ээ, хэтэрхий зузаан юм гэж хэлээд өөрсдийн багш нар тийш хараад, та нар намайг бага зовоогооч дээ гэсэн мэт гунигтай царайг үзүүлэхэд Биденко, сургамжтай ширүүнээр

	— Ваня хө, чи тэгэхлээр жинхэнэ цэргийн хүн буюу яг ч үгүй бас их бууч хүн болж чадахгүй нь шив дээ. Чи ороолтоо ч зөв ороож чадахгүй байж ямар их бууч болдог юм бэ? Иймд хайрт минь, чи ер нь ямар ч их бууч болж чадахгүй дэг ээ. Тэгэхээр чамайг дахин энгийн хувцас өмсүүлээд ар тал руу л явуулахаас өөр зам алга шив дээ гээд

	— Гэвч Ванюшка, би зөвхөн хэрэг иймэрхүү болж байна уу даа гэж үлгэрлэж байгаа юм. Чи нэгэнт тушаалаар батлагдсан, бас ч чамд бид их дассан тул одоо чамайг ар тал руу яасан ч явуулахгүй. Тэгэхээр чамд боловсон байлдагч бүхэн хөлөө яаж ороодог ёстойг сургах хэрэгтэй болжээ. Энэ бол чиний хамгийн анхны цэргийн эрдэм болно. Харж бай гэж хэлээд Биденко, өөрийн ороолтыг шал дээр дэлгэн, түүний дээр нүцгэн хөлөө чийргээр тавив. 

	Биденко ороолтоо бага зэрэг ташуу тавиад, гурвалжин үзүүрийг нь хуруугаараа дараад, дараа нь нэг ч үрчлээс гаргахгүйн тул ороолтынхоо нөгөө урт үзүүрийг татав. Биденко ороолтынхоо эн дагуу, чанга ороохыг нэлээд дурладаг тул гэнэт цахилгаан мэт түргэн эвлэг гарын хөдөлгөөнөөр, хөлөө хамхиж, ороолтынхоо энг өсгий дороо дугуйлан тавьж нөгөө гараараа бариад, хурц булан гаргаж ороолтын үлдсэн хэсэг, хоёр үзүүрийг шагайгаараа ороов. Одоо түүний хол нэг ч үрчлээсгүйгээр нярай хүүхдийн бие шиг манцуйлагдан ороогджээ. Биденко

	— Догь байгаа биз? гэж хэлээд гутлаа өмсөв. 

	Тийн гутлаа ямар ч зүдэргээгүйгээр өмсөж өсгий дээрээ гишгэн гайхуулсан маягтай тов хийлгэв.

	— Хэтэрхий сайхан боллоо. Ингэж чадах уу? гэж Горбунов хэлэв.

	Ваня, Биденкогийн хөдөлж байгааг их л шагшин сайтар ажиглаж байсан тул нэг ч хөдөлгөөнийг орхигдуулсангүй, үүнийг яг дуурайж болмоор санагдсан боловч цэргүүдтэй хамт суусаар, цэргийн хүний хянамжтай занг сурсан тул нэрээ гутаах дургүй байсан учраас

	— Биденко ах аа, надад дахиад нэг зааж өгнө үү гэв.

	— Өршөөгөөрэй дүү минь, гээд Биденко нөгөө хөлөө ороогоод савхиа улам түргэн өмсөж

	— Үзэв үү? гэхэд нь Ваня, ер бусын сүрхий байдалтайгаар

	— Үзлээ гэж хэлээд, өөрийн ороолтыг яг л Биденкогийн хийсэн янзаар вандан дээр дэлгэж тавиад, хөлөө ороохын өмнө удтал хэмжин үзэж их л үймэрч бажгадсан байдалтай байлаа. Түүний зовхи нь буусан нүдний харцаас оч мэт гэрэл сормуусаа нэвт гийгүүлэн гялалзана.

	Ваня, инээдээ мэдэгдэхгүйн тул, халуун усанд угаасны дараа хөхөлбөр өнгөтэй болсон уруулаа хазна.

	Тэгснээ хурамхан зуурын дотор, ороолтоо бараг нэг ч үрчлээсгүйгээр, дүрмийн ёсоор чангаар ороож гүйцээд

	— Догь биз! гэж хашхиран гутлаа өмсөөд өсгий дээрээ гавшгайгаар гишгэв.

	Горбунов, Биденкотой, хөвгүүнийг магтсан янзтайгаар нүд нүдээрээ ирмэлцээд

	— Догь байна! гэж хэлэв.

	Тэдэнд Ваня өдрөөс өдөрт улам таалагдсаар агаад түүнийг магтсан нь талаар биш болж насныхаа хэрээр цовоо сэргэлэн хүүхэд юм. Тэгэхлээр сайн цэрэг болно гэдэгт ер эргэлзэхээ больжээ.

	Ваня гутлаа өмсөөд, шинэ сайхан шажигнасан суран бүсээ бүсэлж, гараа буулган номхон зогсож, томоогүй нүдээ тормолзуулан, угаасан хамар дээрх сэвх нь улам өнгө орсныг харахад нэг л аятайхан санагдсан тул хоёр тагнуулчин баярласандаа инээд алдав. 

	Биденко

	— Сайн байна, Ваня. Одоо чи ёстой цэргийн хүн мөн болж дээ гэж хэлэв.

	Гэвч Горбунов, Ваняг анхааралтайгаар ширтэж байснаа дурамжхан байдалтайгаар

	— Нааш ир! Урагшаа хоёр алхаад! гэж командлахад Ваня түүнд ойртон очмогц, Горбунов түүний бүсэнд бугуйгаа оруулаад:

	— Ийм байж яасан ч болохгүй. Чиний бүс чинь үхэр дээр эмээл тохчихсон юм шиг сулхан байгаа тул бүтэн бугуй орчхоод байна. Зүй нь дөнгөж хоёр хуруу орж болохуйц байх ёстой. Дахин засаж бүсэл гэв. 

	Ваня, түргэнээр бүсээ тайлан чангалахад дахиад нүх байхгүй тул цааш чангарсангүй. Тэгэхэд Биденко, өөрийн шалбуурын том хармаанаас хутгаа авч, Ванягийн бүсэнд дахин нэг нүх гаргав. Үүний дараа Ваня, чухамхүү дүрмийн ёсоор чанга татан бүслэв.

	Ваня сануулахыг хүлээлгүйгээр цамцаа засаж, бүх үрчлээснүүдийг нь ар дээр нь гаргаж орхиход Горбунов

	— Одоо зөв байна гэж хэлэв.

	Хувцсаа өмссөн Ваняг блиндажид ирэхэд, тагнуулчид их л баяр хөөр болцгоов. Гэтэл тагнуулчин нар өөрийн хүүг сайтар ажиглаж амжаагүй байтал нь блиндажид гаднаас түрүүч Егоров орж ирэв.

	Егоров, Ваняг анхаарамжтай харцаар түргэн ажиглаад лав л хангалттай санагдсан болов уу гэмээр, нэг ч сануулга өгөлгүйгээр

	— Малчин минь түргэн бэлтгэ. Батарейн дарга дээр орно шүү гэж хэлэв.

	Байлдаанд юм бүхэн түргэн өөрчлөгддөг ба байлдагч хүний хувь заяа гэнэт хувьсдагийг нүдээр ч харж амждаггүй ажгуу.

	Ваня хоёр минутын дараагаар шинэ шинель ба үсээ засуулсан нүцгэн толгой дээрээ лав шигтгэсэн хурган малгайгаа өмсөөд, батарейн байр дундуур даргынхаа блиндажийг эрээр одов.

	 

	 

	— 18 —

	Ахмад Енакиев амарч байв. Амрах цаг түүнд туйлын цөөн тохиолддог боловч амралтын энэ бага цаг ба тэр ч байтугай энэхүү баяртай өдрүүдийг ч албан хэрэгтээ үлэмж тустайгаар хэрэглэхийг хичээдэг ажээ.

	Байлдааны үед хийх цаг байгаагүйн улмаас орхигдсон ажил олон байлаа. Эдгээр хэргийн олонх нь хэдий нэн чухал биш боловч ихэвчлэн тун хэрэгтэй ажлууд байсан юм. Ахмад Енакиев эдгээрийг огт мартдаггүй, гагцхүү чөлөөтэй шиг цаг ирэхийг хүлээж хойшлуулсаар байдаг билээ.

	Енакиевт амин ажил гэмээр юм бараг байсангүй. Гэр бүлийн нь хүмүүс нь алагдсанаас хойш түүнд хэнээс ч захиа ирдэггүй, тэр өөрөө хэнд ч захиа бичдэггүй, төрөл садангүй, бүрэг дуугүй хүн болжээ. Гэвч түүний уйтгартай гашуун зовлон ба гав ганцаардмал байдлыг хорооны дотор хэн ч мэддэггүй бөгөөд зөвхөн цөөн хэдэн хүн тааварладаг байжээ.

	Батарей нь ахмад Енакиевт өөрийн гэр мэт болсон бөгөөд гэр бүл тутамд дотоод ажил байдаг билээ. Иймд ахмад Енакиев, өөрийн батарейн гэр бүлийн тухай асуудлыг голдуу амралтын өдрөө хийдэг байжээ. Эдгээр асуудлын дотор, Ваня Солнцевын цаашдын хувь заяаны тухай асуудал байжээ.

	Ахмад Енакиев, Ванятай зөвхөн нэг удаа уулзаж ярилцсан ажээ. Гэвч Ваня бол, хүнд анхны уулзалтдаа таалагдах авьяас чадвартай байсан билээ. Ноорхой дээлтэй, даавуун номын савтай, жижигхэн байшингийн сүрэл дээвэр шиг саглагар үстэй, тод цэнхэр нүдтэй, энэхүү хөдөөгийн малчинд ямар нэгэн ер бусын бөгөөд хүний сэтгэлийг татах хүчин оршиж байгаа юм шиг санагдана.

	Иймд ахмад Енакиев цэргүүдийнхээ адил анх үзсэнээсээ хойш Ваняд хайртай болжээ.

	Гэвч тагнуулчид Ваняг хайрлахдаа дэндүү зугаатай ба тэр ч байтугай арай л хөнгөмсөг сэтгэлээр хандаж байсан билээ. Тэд Ваняг хэдий миний хүү гэж нэрлэдэг байсан боловч тэдний байлдааны хатуу амьдралд хөгжил баясгаланг авчрагч томоогүй алиа зантай, хүүхэд бол үнэндээ тэдний хүү биш, харин отгон дүү нь байсан юм.

	Гэтэл Ваня бол, Енакиевт үлэмж гүнзгий сэтгэлийг төрүүлж, түүний эдгэрч чадаагүй байгаа зүрхний нь шархыг улам сэдрээжээ.

	Ахмад Енакиев, Ваняг өөрсдийн дэргэд үлдээх тухай зөвшөөрснөөс хойш түүнийг огт мартдаггүй байсан бөгөөд дэслэгч Седых удирдах салааны ажлын талаар илтгэх бүрд нь, ахмад Енакиев, Ваняг заавал асуудаг байжээ.

	Енакиев, Ваняг цаг үргэлж боддог бөгөөд тэгэхдээ одоо байсан бол долоон нас хүрч байх учиртай бөгөөд гэвч нэгэнт байхгүй, үүрд алга болсон, нөгөө усан цэргийн малгайтай, бяцхан хөвгүүнтэйгээ Ваняг зэрэгцүүлэн бодож заншсан бүлгээ.

	Ваня бол түүний талийгаач хүүтэй адилхан уу гэвэл үгүй билээ. Ваня бол түүнтэй гадаад байдал ба нас бие хийгээд ялангуяа зан авираараа өчүүхэн ч адилгүй ажээ. Өөрийн нь хүүхэд бол дэндүү жижигхэн болохоор ямар нэгэн тогтсон зан авир суугаагүй байсан байхад Ваня бол бараг төрх төлөвөө олж тогтсон хүн байлаа. Гэвч хэргийн учир нь үүнд байсангүй, харин тэрхүү талийгаач хүүхдэдээ үнэхээр, гол зүрхнээсээ хайртай байсанд оршино.

	Тэр хүүхэд аль хэдийний амь үрэгдэж алга болсон боловч хайр нь алга болсонгүй.

	Ванягийн оролцож явалцсан тагнуулын тухай мэдээлэл ба бас «штабын ойд» болсон хэргийн тухай сонсоод ахмад Енакиев ихэд уурлажээ. Ахмад Енакиев хэдий өөрт нь хүний юм шиг байсан боловч тэрхүү сэвхтэй хүүхэд, түүнд хэчнээн үнэтэй болохыг гагцхүү тэр удаа ойлгожээ. Ахмад Енакиев, Ваняг тагнуулчны дэргэд үлдээхийг зөвшөөрсөн боловч түүнийг тагнуулд явуулах тухай юу ч хэлээгүй билээ. Иймд хэрэг явдал сайнаар өнгөрөөгүй сэн бол, дэслэгч Седыхд муу юм учрах байж.

	Ахмад Енакиев, анхны боломжтой учрал тохиолдмогц, Солнцев Ваняд бүр ойртон ажиллахыг даруй шийдвэрлэв.

	 

	 

	Ваня, тагнуулчны ерийн заншлаар хэнээс ч асуулгүй явсаар дарга хүний суудаг байрыг мэдүүлэгч олон тооны шинж тэмдгээр баримжаа хийж ахмад Енакиевийн сууж бүхий блиндажийг түргэнээр олж оров.

	Ваня тийнхүү шинэхэн гутлынхаа бага зэрэг бамбалзсан, сайн дасаагүй гулгамтгай өсгийг дуугаргасаар даргын суудаг блиндажид орлоо.

	Ваня даргынхаа дуудлагаар ирж яваа цэрэг хүн бүрд тохиолддог зовуурьтай байдлыг үзүүлэхийн хамт, бас ч цовоо сэргэлэн, хичээнгүй байдлыг үзүүлнэ.

	Ахмад Енакиев энгэр задгай китель дотроо цэнхэр өнгөтэй хантааз өмсөж, гуталгүй хөл нүцгэнээр аяны орны дэлгээстэй нөмрөг дээр энгийн байдалтай сууж байв.

	Түүний ор нь сая индүүдэгдсэн, шинэхэн бүрээстэй, дэр тавьснаараа ямар ч тагнуулчны орноос ялгаатай ажээ.

	Китель дээрээ одонгийн нэлээд хуучирсан туузуудыг хадаад шинель ч үгүй, малгай ч үгүй сууж байгаа, хар чамархайдаа бага зэрэг буурал орсон батарейн даргыг хармагц, Ваняг анх үзсэнээс хойш их л өвгөжөөр болчихсон юм шиг түүнд санагдав.

	Ваня хоёр гараараа малгайгаа аваад ийн өгүүлрүүн:

	— Сайн байна уу, ах аа

	Ахмад Енакиев, эргэн тойрон хуурайвтар үрчлээстэй, бүдэг нүдээрээ Ваняг харж, ялимгүй анивалзав. Ваня, өндөр сайхан агаад цэрэг гутал өмссөн учир түүний нуруу нь улам гоолиг болсны дээр их бууны цэргийн погон хадаж, петлиц зүүсэн шинэхэн шинелийн нь өргөн захаас чийрэг хүдэр толгой цухуйн харагдах тул Енакиев Ваняг анх үзмэгц таньсангүй.

	Ваня, өөрийнхөө хувцсыг анхаарна уу гэж батарейн даргыг урьж байгаа юм шигээр баярласан нүдээ гялалзуулан

	— Сайн байна уу, ах гуай гэж давтан хэлэв.

	Гэвч Енакиев, дуугүй суусан хэвээр байсан тул, Ваня гутлынхаа түрийг татан, малгайгаа барьсан гараа өвдөг дээрээ тавиад, хаалганы хажууд байгаа хайрцаг дээр болгоомжтойхон суув.

	Ахмад бүр сүүлд нь 

	— Чи хэн гэгч вэ? гэж хүйтнээр хэлж байгааг харахад Ваняд таармаар өөр асуулт олж ядсан шиг санагдана.

	Хүүхэд, санаа амар мишээн

	— Би бол Малчин гэгдэгч Ваня байна. Намайг танихгүй байна гэж үү? гэв.

	Гэвч ахмад Ванягийн хүлээн бодож байсан шигээр инээмсэглэсэнгүйгээр үл барам, түүний нүүр нь улам хүйтэн юм шиг болчхов. 

	Енакиев, нүдээ цавчин

	— Ваня гэнэ ээ! Малчин уу? гэж асуухад

	— Уухай даа, мөн гэв

	— Чи чинь юу өмсөж гоё оо вэ? Чиний мөрөн дээр байдаг чинь юу вэ?

	Ваня бага зэрэг тэвдэж

	— Энэ бол погон гэж итгэлгүй янзаар хэлэхэд

	— Ямар хэрэгтэй юм бэ? гэв.

	— Байх л ёстой юм.

	— Ёстой юм биш, юунд зүүх ёстой юм бэ?

	Ваня, ахмадын ийм зүйлээ мэдэхгүй байгааг гайхан

	— Цэрэг бүхэнд байх ёстой юм гэв.

	— Цэрэгт бол ч тийм л дээ. Гэтэл чи чинь цэрэг юм уу? гэв.

	Ваня, бардамнах маягтайгаар

	— Тэгэлгүй яах юм бэ? Тэр ч байтугай тушаалаар зарлагдаад, шинэ сайхан гоё үзэсгэлэнтэй, хувцсаа сая хүлээж авсан биш үү гэхэд Енакиев

	— Аа мэдэхгүй гэлээ.

	— Ах гуай, юу мэдэхгүй гэж? Та хар л даа, энэ өмссөн шинель, малгай, погоныг үзэхгүй байна уу? Погон дээр байгаа жижигхэн их бууг бас хар л даа, харж байна уу? гэвэл

	— Мөрөн дээр байгаа жижигхэн их буунуудыг чинь ч үзэж байна л даа. Гагцхүү энэ хувцсыг өмссөн байлдагч надад харагдахгүй байна гэлээ.

	Ахмадын ёжтой үгэнд эцэстээ хүртэл цохигдсон Ваня

	— Үгүй, байлдагч чинь би өөрөө байна шүү дээ гэж дурамжханаар инээмсэглэв.

	— Нөхөр минь, чи бол цэрэг биш байна.

	Ахмад Енакиев, гэнэт шүүрс алдан, түүний царай нь хувиран «түүхийн сэтгүүл» гэдэг номынхоо завсар харандаагаа хавчуулан ширээн дээр шидээд бараг хашхирах шахам чангаар:

	— Цэрэг хүн батарейнхаа дарга дээр ингэж орж ирдэггүй юм. Бос! гэхэд Ваня, босон харайж ёслоод зогсвол

	— Орхи, дахин орж ир гэлээ.

	Энэ завсар Ваня зөвхөн, цэрэг хувцас өмссөнөө анхаарч, харин өөрөө хэн гэгч, хаана хэн дээр дуудагдан ирж байгаагаа илтгэхийг огт мартаж цэргийн журмыг зөрчсөнөө сая ухаарав.

	Тийнхүү малгайгаа шалмагаар өмсөөд, хаалгаар алхан гарч бүсээ засаж бүслээд, урьдахаас огт ондоо маягтайгаар блиндажид дахин оров.

	Ваня гутлаа тов товхийлгэн, жагсаалын алхаагаар орж номхон зогсоод, гараа огцом хөдөлгөн малгайн саравчны тус авчран ёслоод доош буулгаж сэргэлэн бөгөөд цэрэгжлийн байдалтай юм шиг бодогдсон, хүүхдийн хонгиносон хоолойгоор

	— Орж болох уу? гэхэд

	— Болно гэв.

	— Нөхөр ахмадын дуудсанаар улаан цэрэг Солнцев ирлээ.

	Ахмад Енакиев нэгэн нүдээр инээмсэглэн

	— Энэ бол шал өөр хэрэг байна гээд, — Улаан цэрэг Солнцев сайн байна уу? гэхэд Ваня

	— Нөхөр ахмадын амрыг эрье! гэж тасхийтэл хариулав.

	Одоо ахмад Енакиев, баясгалантай, сайхан сэтгэлийн инээдээ хэдийнээ нуухаа болив.

	Енакиев, фронт дээр хамгийн ихээр дэлгэрсэн бөгөөд Горбунов, Биденко болон бусад тагнуулчдаас олон удаа сонссон үг болох «Догь байна» гэдэг үгийг хэлээд

	— Ванюшка, чи одоо ёстой цэрэг болсныг би үзлээ, мэдлээ, за суу, жаахан ярилцъя гээд, — Соболев оо, цай буцалсан уу? гэж хашхирахад, Соболев, уур савссан, том данхтай цай барин

	— Цай хэдийнээ буцалсан гэсээр орж ирэв.

	— Улаан цэрэг Солнцев, бид хоёрт хоёр аяганд цай хий. Тэгэхгүй бол чи бид хоёрыг өөрийнхөө тагнуулчнаас дор суудаг гэж бодох байх. Тийм үү? Соболев оо? гэв.

	Нөгөө тагнуулчид бол их л сайн хүмүүс боловч үе үе хэтэрхий гайхуулах дуртай учир Соболев, ахмадын саналыг зөвшөөрсөн сайхан дуугаар

	— Тэгж л таарна даа гэв.

	Соболев, дороо мөнгөн суурьтай хоёр шил аяганд, халуун уур савссан, бараг улаан шахам өнгөтэй цайг ширээн дээр тавихад сайхан үнэр ханхлав.

	Ваня баян чинээлэг байдал ба хээнцэр гоёмсог ёс гэгч юу болохыг сая ойлгов.

	Харин цэвэрлэсэн ёотон, элсэн чихэр хэрэглэж байсан боловч Соболев түүнийг тусгай шилэн саванд хийсэн байв. Төмстэй, гахайн шарсан мах байгаагүй боловч «Улаан Октябрь» гэдэг жигнэмэг ба «Спорт» гэдэг шоколад зэргийг тавьсан нь малчин хөвгүүнийг тэсгэлгүй ихээр баярлуулав.

	Ахмад Енакиев, баяртай өхөөрдлөөр Ваняг харж байснаа

	— За хө, малчаан, манайд байвал дээр шиг байна уу? Аль эсвэл тагнуулчидтай байвал дээр үү? гэв.

	Ваня, хэдий энд байх нь дээр гэж бодож байсан боловч тагнуулчныг гомдоохгүй ба ялангуяа нүд далд газар тэдний талаар муу юм хэлэхийг хүссэнгүй. Ваня, бодож байснаа булзааруулсхийсэн байдалтайгаар

	— Нөхөр ахмад аа, танайх баян юм гэв.

	— Ванюшка, чи өөрийнхнийгөө гомдоохгүй гэж байна аа даа.

	— Тийм ээ, цэрэг хүн чинь өөрсдийнхөө нөхдийг гомдоож болдоггүй юм.

	Ахмад Енакиев

	— За Соболев оо, чи одоохондоо явж болно. Би улаан цэрэг Солнцевтой сэтгэлийн угаас зөвшин ярилцъя... гээд Соболевыг гарч одмогц

	— Ийм шив дээ, Ваня минь, цаашдаа чамайг яах вэ? гэсэн асуудал тулгарч байна гэж хэлэхэд Ваня, түүнийг бас дахин ар тал руу явуулах гэж байна гэж айж, сууж байсан хайрцаг дээрээсээ босон харайгаад даргын өмнө ёслон зогсоод

	— Миний буруу, нөхөр ахмад аа! Дахиад тэгэхгүй гэдгээ батарейчдын чин шударга ёсоор баталъя гэхэд

	— Юуг дахихгүй гэж?

	— Дүрэм бишээр орж ирэхээ байя.

	— Үнэндээ шууд хэлэхэд, чи, тун тусгүй буруу орж  ирсэн шүү дээ. Гэвч энэ бол засаж болох хэрэг. Чи бол сэргэлэн хүүхэд тул сурна биз. Чи харин яагаад зогсоод байна? Суу. Би одоо чамтай албан ёсоор биш, харин гэр бүлийн ёсоор ярьж байна гэхэд Ваня сая суув.

	— За би тэгээд чамайг яая даа? Ямар ч гэсэн биеэ даасан хүн. Чиний амьдрал бол сая эхэлж байна. Иймд өчүүхэн ч алдаж болохгүй, амьдралыг чинь зөв замаар эхлүүлэх хэрэгтэй. Зөв үү?

	Ахмад, хүүхдийн сэтгэлд өөрийн харцаар гүнзгий нэвтрэхийг хичээсэн мэт Ваняг сүрхий эелдэг харна.

	Гэтэл, шинелийнхээ хатуу заханд хэдийний үрэгдсэн, эмэгтэй хүүхдийн хүзүү шиг зөөлөн сайхан хүзүүтэй, энэхүү хөгжөөнтэй хүүхдийг харахад, ахмад Енакиевтэй тэр нэгэн өдөр штабын хашааны дэргэд уулзсан нөгөө урт үстэй, хөл нүцгэн малчин хүүтэй огтхон ч адилгүй байлаа. Үүнээс үзэхэд Ваня, энэхүү богино цагийн дотор хэчнээн түргэнээр танигдашгүй болтол өөрчлөгдсөн нь мэдэгдэнэ. Гэтэл түүний санаа бас ингэж өөрчлөгдсөн болов уу? Ваня, түүнээс хойш өсөж, бэхжээд, эрэлхэг болчихсон болов уу? Одоо ямар нэгэн юм тохиолдоход түүнийг давж туулах тэсвэртэй бол оо юү, үгүй юү? гэж ахмад элдвийг эргэцүүлэн бодно.

	Ваня, одоо чухам энэ минутад түүний хувь заяа жинхэнэ ёсоор шийдвэрлэгдэж байгааг сэтгэлдээ ухаарч, туйлын бодлоготой чухалчилсан байдалтай болж, балчир хөөрхөн дух нь хүртэл том хүний дух шиг үрчийлээ.

	Хэрэв, тагнуулчдаас хэн нэгэн хүн, энэ минутад Ваняг харсан бол, нөгөөх эдний томоогүй, цовоо Ваня нь биш юм шиг санагдаж болохоор байв. Тэд Ваняг ийм янзтай байхыг огт үзээгүй бөгөөд Ваня ч бас насныхаа хэрээр өнөөдөр анх удаа ийм чухалчилсан бөгөөд, бодлоготой байсан болов уу?

	Ахмад Енакиевийн хэлсэн амьдралын тухай энгийн үнэн үгс ба түүнчлэн түүний хуурай, үрчлээстэй эцсэн нүдний эелдэг сүрхий харц ч Ваняг ийнхүү бодлогод оруулсангүй бөгөөд харин ганцаардан эмтэрсэн зүрхний угт шингэсэн, ахмадын амьд бодитой, эцэг ёсны хайрлал ингэв. Ваняд ийм эцэг ёсны дур хайр эрхбиш хэрэгтэй байсан бөгөөд энэ хайрыг Ваня битүүдээ их л хүсэмжилдэг байжээ.

	Нэгэн их сэтгэлээр нэгдсэн батарейн дарга, Ваня хоёр дуугүй сууж байснаа

	— За яах вэ, Ваня? гэж ахмадын хэлэхэд Ваня хөмсгөө буулган, сулхан дорой дуугаар

	— Та юу гэж тушаавал, түүнийг би дагана гэв.

	— Тушаахад ч надад удах юм алга. Харин гагцхүү чи өөрөө юу гэж шийдвэрлэж байгааг би мэдье гэж байна.

	— Би хэдийнээ шийдвэрлэсэн, одоо юугаа шийдэх вэ дээ? 

	— Чи юу гэж шийдвэрлэсэн юм бэ?

	— Би танай их бууч болно гэж шийдсэн

	— Энэ бол сүрхий асуудал. Үүнийг чиний эх эцгээс асуувал муугүй сэн. Гэтэл чамд юу  ч үлдээгүй гэсэн байх аа?

	— Тийм ээ, эцэг, эх, хамаатан садныг минь германыхан үгүй хийсэн тул би өнчин өрөөсөн болсон хүн. Ах дүү садны хүмүүс ч гэж байхгүй.

	— Тэгвэл өөрөө өөртөө эзэн болсон хэрэг үү?

	— Тийм ээ, нөхөр ахмад аа!

	Ахмад Енакиев уйтгартай инээмсэглэлийг үзүүлэн

	— Би ч бас л санамсаргүй явсаар гэнэт өөрөө өөртөө эзэн болсон юм даа гэж хэлээд хошигнох маягтайгаар, — Нэг толгой сайн, хоёр толгой бол илүү сайн байдаг гэдэг! Үнэн үү Ваня? гэв.

	Ахмад Енакиев нэг үе хөмсгөө зангидан бодол болж дуугүй суух зуур долоовор хуруугаараа богинохон сахлаа имэрч суугаа нь ямар нэгэн зүйл дээр эцсийнхээ шийдвэрийг гаргахын өмнө тэгдэг заншилтай сан билээ. Енакиев алгаараа ширээ зөөлхнөөр цохиж шийдвэртэйгээр

	— Чи одоо тагнуулд явахад арай эртэднэ. Харин миний дэргэд холбоочин бол гэж хэлээд баяртайгаар

	— Соболев оо! гэж дуудаж, — Тагнуулчин дээр очоод улаан цэрэг Солнцевын орыг миний блиндажид авчирч тавь гэв.

	Ванягийн хувь заяа тийнхүү байлдаанд явж байгаа хүмүүсийн хувь заяа цаг үргэлж өөрчлөгдөж байдагтай адилаар дахиад маш түргэн өөрчлөгдөх нь энэ ээ.

	Ваня энэ өдрөөс эхлэн голдуу ахмад Енакиевийн дэргэд байх болов.

	Гэвч ахмад Енакиев хүүхдийг үнэхээр холбоочин болгохоор өөрийн дэргэд авсан биш, харин үлэмж том төлөвлөгөөтэй байжээ. Енакиев, Ваняг өөрийн биеэр хүмүүжүүлэхийг хүсжээ.

	Ахмад Енакиев, Ваняг хүмүүжүүлэх төлөвлөгөөг туйлын үндэс суурьтайгаар боловсруулжээ. Енакиев, үүнийг яг л өөрийн батарейн байлдааны үүргийг бодож байгаа юм шигээр нягт нямбайгаар нарийвчлан бодсон байна. Ийнхүү яаралгүйгээр бүх талыг бодсон төлөвлөгөө боловсруулаад, түүнийгээ гүйцэтгэх ажилд түргэн шийдвэртэйгээр оров.

	Энэхүү төлөвлөгөөний ёсоор Ваня юуны өмнө буучийн бүх үүргийг биелүүлж сурах ёстой байв.

	Ахмад Енакиев, үүнийг биелүүлэхийн төлөө өөрийн жагсаалын даргатай яриад, Ваняг нэгдүгээр салааны нэгдүгээр буунд дагалднаар явуулав. Ваня, анхдугаар өдөртөө өөрийн нөхөд, тагнуулчдаа ихэд санаж тун уйтгартай байсан бөгөөд тэр байтугай төрөл төрөгсдөөсөө салсан мэт санагдаж байлаа. Гэвч түүний шинэ гэр бүл нь хуучнаас нь юугаар ч муу биш болохыг удалгүй мэдлээ. Энэ гэр бүл нь Ваняг шууд өөрийн төрсөн хүүхэд шигээр хүлээж авав.

	Цэрэг хүнээс өөр юм бүхнийг мэддэг хүн байдаггүй гэж Ваня бас мэддэггүй явжээ. Цэргүүдэд юм бүхэн, хэзээд илэрхий байдгаар үл барам, шинээр болж бүхий зүйл бүхнийг «цэргүүдийн цахилгаан мэдээ» гэж тоглоомоор нэрлэдэг ёсоор агшин зуурт мэдэж чаддаг ажээ.

	Ваняг нэгдүгээр буун дээр хүрч очмогц түүний явдлыг тэд хэдийнээ мэдсэн байхыг үзээд их л гайхав. Бүх бууч байлдагчид цөм Ванягийн түүхийг жигтэйхэн сайн мэдэж, тагнуулчид модон дотроос хэрхэн олсон, өөрөө Биденкогоос хэрхэн зугтаасан, мөн сохор морь унаад тагнуулд яаж явсан, германд хэрхэн баригдаж яаж суллагдсан гэх зэргийг ба бүр ч луужин, цагаан толгой мөн ч цагаан толгой доторх «Бид бол боол биш, боол бол бид биш» гэсэн үгтэй хуудсыг хүртэл цөм мэдчихсэн байлаа.

	Тэдгээр байлдагчдад Ванягийн түүхт явдал дотроос Биденког мэхлэн зугтаасан тэр явдал онц таалагджээ.

	Тэд энэ явдлыг эхнээс нь аваад тодорхой ярьж өгнө үү гэж үргэлж хүсдэг байлаа. Тэгээд ярианы дотор өнөөх олстой холбогдсон хэрэг гармагц бүгд инээлддэг байлаа. Тэд элгээ хөштөл инээж бие биесийнхээ мөрөн дээр дэрлээд нуруу руугаа ёвролцож, нулимсаа арчин инээнэ. Тэд инээд алдсанаа зогсоож чадахгүй арай ядан ярьж

	— Никит аа! Чи сонсов уу? Биденко ч олсноос нь чангаагаад л байдаг, мань хүн ч яах вэ унтчихсан юм шиг л байгаад байж шүү дээ. Мэдэв үү?

	— Үгүй ер бас сүрхий хүүхэд ээ!

	— Чөтгөр, хүүхэд хоёр нөхөцжээ гэдэг шүү юм болж дээ.

	— Ёстой л тийм болчхож дээ. Тэр нь чангаагаад л байдаг, энэ ч хурхираад л байдаг. Харин нэг мэдэхэд л нөгөөх хурхирч байсан хүн маань ч ор сураггүй алга болоод өгсөн байдаг. Хээрийн салхийг барьж болдоггүйтэй адил залилаад зугтаасан хүүхдийг хаанаас ч эрж явах вэ дээ.

	— Ээ дээ бас сайн эр юм аа. Тийм алдартай тагнуулчныг тэгж залилах гэж, ийм юманд чинь бас чадал хэрэгтэй шүү.

	— Ай даа юу ч гэхэв, догь хүү байна даа гэлцэнэ.

	Тагнуулчид бол батарейн дотор чинээлэг хүмүүсийн нэг нь тул тэд аж ахуйн талаар хэзээд элбэг дэлбэг явдаг ажээ. Адгийн наад зах нь цай уудалдаг данх нь хүртэл гайхамшигтай байдаг сан. Гэвч их бууны байлдагчид ч бас л муу биш суудаг ажээ. Үнэнийг хэлэхэд эд нарт тийм том гайхамшигтай данх байсангүй. Бас олзолсон юмны талаар гэвэл хамгийн түрүүнд явж байдаг тагнуулчинд яаж хүрэх билээ. Хэдий тийм боловч, их бууны байлдагчид нь нэгэн их том пааландсан тогоотой бөгөөд, түүн дотроо ер бусын амтлаг сайхан зуушийг өөрсдөө төхөөрч иддэг юм. Тэд өдрийн хоолноосоо үлдсэн махыг хар будааны агшаамалтай хольж орой нь өөхөн тосонд шарж иднэ. Эдгээр байлдагчдын нэгнийх нь нутгийн сайн нөхөр хоёрдугаар цуваанд тогоочоор ажилладаг тул, тэд тосыг хялбараар олж чадна.

	Их бууны эдгээр байлдагчид бол бараг тагнуулчнаас илүү эв найрамдалтай суудаг гэж болно. Энэ нь ч мэдээжээр хэрэг билээ. Тагнуулчин нар нэгэн дор бөөгнөрөх нь тун ховор байдаг бол их бууч нар цаг үргэлж өөрсдийн бууны дэргэд нэгэн дор суух бүлгээ. Тэд нэгэн дор байлдаж, нэгэн дор хооллож, нэгэн дор амарч байдгаар үл барам дуулахдаа хүртэл нэгэн дор хоолой нийлүүлж дуулдаг ажээ.

	Ховорхон байдаг хоолой сайт хүмүүс энд цугларч чадсаны улмаас тэд дуулахдаа ч үнэхээр гайхамшигтай байлаа.

	Үүнээс гадна эдэнд 1942 онд Уралаас бэлэг хүргэж ирсэн зочид шефийн хувиар бэлэглэж өгсөн онц үнэтэй баян хуур гэдэг хөгжим байгаа нь тагнуулчинд байдаггүй зүйлийн нэг байв. Мөн үүний зэрэгцээ, дивизийнхээ дотор алдартай хөгжимчин гэгдсэн гайхамшигтай сайн баян хуурч бөгөөд бууны дарга түрүүч Сеня Матвеев гэгч бас энд байдаг ажгуу. Энэ учраас давшилтын дундуур батарейг галт байраа солих үед анхдугаар буунууд нь заавал хөгжмөө авч урагшаа гардаг байлаа. Тэгээд буучид ачааны машин дээр сууж нийтээр дуулах бөгөөд Сеня Матвеев ч малгайгаа дух руугаа дарж тавиад, шинелиэ ярж, баян хуур хөгжмөө сайхнаар эгшиглүүлэхэд нь замаар яваа явган цэрэг, өөрийн эрхгүй зам тавин, түр зогсож чагнахын хамт тэрхүү ар талаасаа тоосонд дарагдсан жижигхэн их буу чирээстэй яваа машиныг харж хүндэтгэн

	— Дайны бурхад сайн байна уу? Дайснаа дарж, дархан алдраа мандуул! Галаа нэмж урагшаа давшицгаа! гэж ерөөхөд Сеня, баян хуураа улам хүчтэйгээр дэлгэн татаж,

	— Одоо тэдэнд танай тамхи, манай галыг амсуулна. Хээр талын хүчит эрс баяртай. Мөд байлдааны газар уулзъя! гэж хариу хэлдэг билээ.

	Гэвч энэ бол гол нь биш бөгөөд, хамгийн гол нь гэвэл ахмад Енакиевийн батарейн нэгдүгээр салааны нэгдүгээр буу бол өөрийн ажиллагааны хувьд бас л тагнуулчидтай нэгэн адил дивиз дотроо алдартай буу болоход оршино.

	Нэгдүгээр бууныхан бол, мэргэн тусгал ба гайхамшигтай түргэн ажиллагаагаараа алдаршжээ. Энэ учраас, хамгийн шилдэг гэгдэж байгаа буунууд ч хүртэл дөнгөж хоёр сум арай ядан гаргаж байхад нэгдүгээр буу хэдийнээ гурван сумыг буудаж амжина. Энэ бол бууны бүх хүн ба хүн нэг бүрийн онц сайн ажиллагааг гэрчилж байгаа хэрэг билээ.

	Ялангуяа Зөвлөлт Холбоот Улсын баатар бөгөөд фронтын шилдэг сумлагч Ковалев бас энэ их буучдын хэсэгт байжээ.

	Иймд Ваняг хүлээн авсан шинэ гэр бүл нь бас л онц алдартай бөгөөд тун хүндтэй гэр бүл байв. Их бууны байлдагчид бол даруу зантай хүмүүс тул өөрсдийн байлдааны явдлын тухай төдий их ярьдаггүй боловч Ваня тэдний явдлыг хэдийнээ мэдсэн билээ.

	Энэ учраас Ваня нэгдүгээр бууныхныг бас л урьд тагнуулчдыг хэрхэн бардамнаж бахдаж явдаг шигээ, магтдаг болов. Энэ нь Ванягийн бүх сэтгэл, жинхэнэ цэргийн хүн болж чадсаныг улам тодорхой харуулна. Өөрөөр хэлбэл, өөрийн салбар ангиараа бахархаж бардамнадаггүй бол ямар сайн цэрэг байх билээ.

	Ялангуяа, Ванягийн нүдэнд их буу харагдаж, түүний дэргэд байх их завшаан олдсон тул тагнуулчдаас салсандаа төдий л гуньхарсангүй билээ.

	Зөвхөн «Их буу» гэсэн энэ нэгэн үгийг ч үзсэн тэр, цаг үргэлж их л сүртэй догшноор сонсогдох бөгөөд энэ үг цэргийн үгнүүдээс хамгийн илүү хүндтэй дотно санагдана.

	Блиндаж, пулемёт, дайралт, байлдаан, тагнуул, автомат, нисэх онгоц, винтов, удаан цагийн галын цэг гэх мэтчилэн бусад олон тооны цэргийн үгийг Ваня мэдэх боловч эдгээрийн алинаас нь ч байлдааны чимээ, сумын исгэрэлт, ган төмрийн хангинах дуу ийм тодорхой сонсогддоггүй билээ. Их бууг дайны бурхан гэж нэрлэдгийг Ваня мэддэг боловч энэ аугаа хүчирхэг бурхны тухай тэр бүрий нь нарийн мэддэггүй явжээ. Харин энэхүү «их буу» гэдэг бурхныг бага зэрэг төсөөлөн тааварлаж мэддэг бүлгээ.

	Ваня, хэдий «их буу» гэдэг үгийг олонт сонссон боловч түүнийг бүр дэргэд нь очиж үзэх завшаан тохиолдоогүйгээр үл барам гараараа барьж үзэх завшаан бүр ч тохиолдоогүй билээ. Гагцхүү байлдааны газарт ямар нэгэн баригдашгүй нууц их буу оршиж байгаа мэт санаж явдаг байлаа. Эргэн тойронд хэдэн зуугаад ба заримдаа хэдэн мянгаад буу нүжигнэж бүх огторгуй зогсолтгүй их бууны буудлагаас донсолж, гал дүрэлзэн ноцож, хүмүүс өөр хоорондоо үг хэлэлцэхдээ сонсогдохоор хэлэхийн тулд чих рүүгээ хашхирч байдаг бүлгээ. Бууны сум дүүгүүрийн чулуу мэт дуу гарган толгой дээгүүр тасралтгүй исгэрч, түүний тэсрэлтэд дайрагдсан газрын хар хөрс хувхайран хийсэж байдаг боловч үүнийг үйлдэж бүхий буунууд нь огт харагддаггүй, газар бүр байдаг боловч огт үзэгддэггүй байжээ.

	Гэтэл одоо Ваня, энэхүү буунуудыг зөвхөн нүдээрээ үзэж, гараараа барьсан төдий биш, бас ч түүгээр буудахад туслах үүрэгтэй хүн болжээ.

	Энэ бол нэгдүгээр салааны нэгдүгээр буу болох учир, Ваняд бас л хамаатай зэвсэг болжээ.

	Ваня, их бууд анх удаа ойртон очсон, энэхүү юутай ч зүйрлэшгүй гайхамшигт өдрөө бүх насандаа мартахгүйгээр тогтоожээ.

	Гэвч энэ бол зөвхөн ахмад Енакиевийн батарейн дөрвөн буу нь байсан юм. Буунууд нь бие биеэсээ дөчин метрийн зайтай зэрэгцэн зогсох бөгөөд нэг нь нөГӨӨгөөс ялгарах тэмдэггүй цөм адилхан ажээ. Гэсэн ч Ванягийн аймшиггүйгээр ойртон очсон тэрхүү буу нэг л онцлог бөгөөд дэлхий дээр ижилгүй, бусад ямар ч буутай зэрэгцүүлж боломгүй сайхан буу байлаа. Тэр бол «өөрийн» буу байсан хэрэг.

	Тэр буу жижигхэн хагас дүгрэг нуувч дотор гол төмрөө баруун тийш харуулан, сайтар тулгуурдан зогсжээ. Ваня, буунаас нүдээ салгалгүй ажиглаж явсаар түүнийг аймшиггүйгээр эргэн тойрон үзэж, хэдий бууны аманд жижигхэн брезент бүрээс уяатай байсан боловч тийнхүү бууг эргэн тойрон үзэж явахдаа гэнэт буудаж орхих вий гэж болгоомжилж, гол төмрийн өмнүүр нь их л хурдан гарсан бүлгээ.

	Тэр буу харах байдалд туйлын тайван бөгөөд туйлын цэвэрхэн байдалтай нь түүнийг цэргүүд их л дурлан хайрлаж цэвэр нямбайгаар тосолдог нь илэрхий ажээ. Түүний бүх байдлыг харахад бүр л яах аргагүй догь цэргийн хүн шиг цэвэр цэмцгэр. Хэрэв бууны ямар нэгэн газарт нь нүх гарсан юм уу, аль эсвэл сумны хэлтэрхий туссанаас шалбарсан газар байсан бол тэднийг битүүлэх буюу будах зэргээр бүтэн болгосон байлаа.

	Бууны гол төмрийн гэрээс гадна бас өөр хоёр брезент гэр байсны нэг нь замгийг бүтээжээ. Нөгөө нэг нь бууны халхавчны хажууд дээш ёрдойсон хачин зүйлийг бүтээжээ.

	Бас элдэв дугуй, араа, хайрцаг байхаас гадна их бууны сууринаас хүрз, зээтүү, сүх мэтийг зүүжээ. Үүнээс үзвэл их бууны дэргэд заавал элдэв төрлийн юм байдаг «дүрэмтэй» мэт Ваняд санагдана.

	Гэвч үүгээр бас дууссангүй.

	Сайхан төвхнүүлсэн хамтралын аж ахуйн гол байшингийн дэргэдүүр нь янз бүрийн албан байгууллагын барилга байдагтай адил, энэхүү их бууны зэргэлдээ дугуйн булаар газарт зоосон сумны хайрцаг онгойлгоостой олон өнгийн судалтай сумтай чигжүүхэн хийсэн зэс хонгиотой нь гал эсэргүүцэх байр шиг санагдана. Холбоочны нуувчийг харахад, халуун усны газар шиг, хүмүүст зориулсан гуу нь үтрэм шиг, хэсэг буудсан хонгио нь хажуу талд засварт бэлтгэсэн хөдөө аж ахуйн багаж зэвсэг шиг, өнгөлөн далдалсан ногоон моднууд овойн байгаа нь тосгоны бяцхан цэцэрлэг шиг бодогдуулна.

	Гэсэн ч энэ бүх тайван байдлын зэрэгцээгээр ямар нэгэн онц аюултай зүйл байгаа нь мэдэгдэнэ.

	Ваня анхандаа энэ айлгагч зүйл нь юу болох ба хаана байгааг ойлгохгүй байсан боловч удалгүй ойлгожээ. Энэ нь их бууны суманд ухагдсан газар байсан бөгөөд Ваня дассан зангаараа үүнийг эхлээд анзаарсангүй. Энэхүү ухдаснууд нь хэдэн арваараа бууны орчин тойрон, энд тэнд харлан харагдана.

	Энэ нь тун саявтар онгилогдсон бололтой шинэхэн ухдаснууд байлаа. Онгилж хаясан газрын хөрс, элс, шавар зэргүүд нь арилж гүйцээгүй бөгөөд газар ч сэвсгэр бөгөөд халуун юм шиг санагдан ногоон дээр харлаж байв. Үүнээс үзвэл тун саяхан, магадгүй өнөө өглөөгүүр германы сум манай бууг чиглэн бууджээ гэж бодогдоно. Ваня үүнээс өмнө түүний зам дээр бяцхан нүх ухдас тохиолдовч ер анзаардаггүй явжээ. Тэгэхдээ «тэдгээр» бол нэгэнт үүргээ биелүүлж гүйцсэн тул ямар ч айх явдал алга гэж бодоод дэргэдүүр нь тайван өнгөрдөг байжээ.

	Гэтэл Ваня одоо тэр сум туссан газруудыг үзмэгц онхи өөрөөр бодох болжээ. Германы буунууд тун саяхан манай батарей руу галлаж, сум нь манай бууны орчим дэлбэрээд, аюулт мөрөө үлдээсэн боловч батарей байрнаасаа огт хөдөлсөнгүй, буу маань ч хуучин хэвдээ байхыг харахад фронт дээр юу ч өөрчлөгдөөгүй мэт ажгуу. Гэвч германы бууны сум хэдийд ч болов тусаж аюул учруулж болох байв.

	Намрын жихүүн агаар сэнгэнэж, үхлийн сүүдэр үүл манан, ой модны орой, газрын хөрсний дээр тогтнон байх шиг санагдана. Гэвч, үүнийг их буучид ер анзаарсан шинжгүй мэт байна.

	Бууны дэргэд байгаа тэдгээр хүмүүс, өөр өөрийн аж төрлийг эрхлэн, зарим нь дуулга малгайгаа ар тийш болгоод, сум агуулдаг нарсан хайрцаг сандайлан, хортой харандааг байн байн амандаа хийж норгон захиа бичнэ. Зарим нь бууныхаа суурин дээр суугаад шинельдээ дэгээ хадна. Зарим нь сонин уншиж, зарим нь өөрийн хийсэн утаа ихт уулаа асааж тамхиа татна.

	Ваня үүнээс өмнө тагнуулчидтай хамт сууж, байлдааны газрыг тал бүрээс ажиглан янз бүрийн юм үзэж заншжээ. Тэгээд ч дардан зам, ой шугуй, намаг ус, гүүр гарам болон урагшаа давшигч танк, хүч хуралдуулж байгаа явган цэрэг, мина буудагч, морьт байлдагчид зэрэг янз бүрийн юмыг явж үзэж, байлдаан гэдгийг мэддэг болсон бүлгээ.

	Гэтэл энд батарей байгаа газар бас л байлдаантай байсан юм. Гэвч гачуур модоор өнгөлөн далдалж, намрын чийгтэй агаарт сүлэгдэн ойртож үзэгдэгч бууны аж ахуй болох дов сондуулаас өөр (тэр ч байтугай зэргэлдээ байгаа буунууд ч) үзэгдэхгүй далд газарт байлдаж байлаа. Иймд бууны дуу сонсогдон бүхий өндөрлөгийн цаана чухам юу болж байгаа нь Ваняд огт мэдэгдэхгүй байв.

	Ваня, дэмий л бууны дугуйг түшин зогсож түүний ташуу халхавч дээр наасан цаасыг үзнэ. Энэхүү цаасан дээр ямар нэгэн дугаар ба тоог бэхээр томруулан бичсэн байхыг хармагц Ваня, түүний учрыг олохын тул унших гэж оролдоод огт чадалгүй тэвдэж байхад нь

	— Ванюшка, манай буунууд чамд ямар санагдана? гэж сайхан хүнгэнэсэн дуугаар өгүүлэхийг сонсож эргэж харвал, сумлагч Ковалев зогсож байв. 

	Ваня

	— Тийм тун их сайхан санагдаж байна, нөхөр Ковалев аа гэж түргэн хариулж ёслон хүндэтгэв.

	Үүнээс үзвэл ахмад Енакиевийн сургамж талаар өнгөрсөнгүй, харин түүнийг Ваня сайн тогтоож чадаад одоо ахлах хүмүүстэй харилцахдаа ёслон хүндэтгэж, асуудлыг их л сэргэлэн цовоо бөгөөд хөгжилтэй бэлэн байдлаар хариулдаг болжээ.

	Ваня, сумлагч Ковалевын өмнө хэдий хичээсэн боловч гараа малгайн саравчны тус аваачаад түүнийгээ буулгахаа мартжээ.

	Ковалев, бяцхан цэргийн тохиромжтой дүрсийг баяртай харж,

	— Болно, гараа буулга, сул зогс! гэж хэлэв.

	Ковалев гадаад үзэмжээрээ Зөвлөлт Холбоот Улсын баатар гавшгай цэрэг гэхэд нэг л үнэмшмээргүй байлаа.

	Ковалев бол юуны өмнө залуу биш тул Ваняд бол «ах» бус бүр «өвөө» гэж хэлбэл таармаар билээ. Ковалев бол дайнаас өмнө шувуу үржүүлэх нэгэн том фермийн дарга байсан боловч байлдааны эхний өдөрт цэрэгт сайн дураараа оржээ.

	Дэлхийн нэгдүгээр дайны үед их бууны цэрэгт албан хааж явсан бөгөөд тэр үедээ гарамгай сумлагчийн нэгэнд тоологдож байсан тул энэ байлдаанд их бууны сумлагч болгохыг хүссэн юм. Гэвч анхандаа, батарейн хүмүүс, түүнийг төдий л тоохгүй, дэндүү цэрэгжилгүй гэж санадаг байжээ. Гэвч анхны байлдаанд Ковалев, өөрийн ажлыг мэддэг байдлаа тодорхой үзүүлсэн тул элдэв үл итгэх байдал эцэс болжээ.

	Буугаа мэдэх талаар түүний ажиллагаа нь эрхэм өндөр урлаг байв. Сумлагч нар дотор сайн, чадварлаг, бас авьяас билигтэй, нэн гарамгай хүн гэж байдаг. Тэгвэл энэ хүн гойд сумлагч байв. Хамгийн гайхалтай нь Ковалев бол дэлхий дахины хоёр дайны хоорондох хорин таван жилийн дотор, өөрийн эрдмийг мартаагүйгээр барахгүй, харин улам бэхжүүлж чадсан ажээ. Шинэ дайн нь их бууч нарын өмнө олон тооны шинэ зорилгыг тавьснаар, хуучин сумлагч Ковалевд урьд бүрэн илэрч чадаагүй чанаруудыг нээжээ. Энэ учраас, Ковалев нь ил хараагаар буудахдаа хэнийг ч дагуулахгүй байлаа.

	Ковалев, өөрийн хүмүүсийн хамт буугаа ил байр дээр гарган, суман мөндрийн дор, ер бус түргэн хөдөлж германы явган цэргийн эгнээ юм уу, хуягтыг дэлбэлэх сумаар сөнөөнө.

	Үүнийг гүйцэтгэхэд чадвар хэчнээн өндөр байвч мохошгүй хатан зориг их шаардагддаг байсан бөгөөд Ковалев ч тийм зоригтой эр байжээ. Ковалев, хэдий гадаад үзэмжээрээ ер гайхах юмгүй цэрэгжил муутай мэт боловч баатарлаг зоригоороо агуу байжээ.

	Аюултай үед түүний байдал онхи өөрчлөгдөж, уурлан хорсохын гал дөл асаж нэг ч алхам гэдрэг ухралгүй, эцсийн сумаа дуустал буудна. Тийнхүү эцсийн сумаа дүүрмэгц, бууны дэргэд хэвтээд, автоматаар галлаж бүх сумаа шавхмагц, гар гранаттай хайрцгаа тайвуухнаар бие тийшээ татаж ирээд германыг ухартал нь ээлж дараалан шиддэг сэн.

	Хүмүүсийн дунд хатан зоригтон олон тохиолддог боловч харин эх орондоо хязгааргүй бөгөөд ухамсар мэдрэлтэйгээр хайртай байх явдал нь хатан зоригтныг баатар болгодог билээ. Ковалев бол, эх орондоо хязгааргүй хайртайгаас гадна, түүний дайсныг үзэн яддаг заншилтай, ёстой баатар юм. Тэр нь германчуудыг өнгөрсөн дайны үеэс эхлэн үзэн ядаж явдаг тул германчуудтай тусгай тооцоотой хүн юм. Германчууд арван зургаан онд Ковалевыг амь бүгчимдүүлэх хийгээр утсан бөгөөд түүнээс хойш Ковалев үргэлж ханиалгадаг болсон ажээ. 

	Ковалев германчуудын тухай товчхон ярьдаг бөгөөд 

	— Би германчуудыг сайн мэднэ. Эд бол өөдөлшгүй амьтад байгаа юм. Тэдэнтэй бид гагцхүү явуутын галаар ярилцах хэрэгтэй бөгөөд тэд өөрийг ойлгохгүй улс гэж хэлдэг сэн.

	Ковалевын гурван хүү цэрэгт байдгаас нэг нь хэдийн алагджээ. Эхнэр нь өөрийн мэргэжлээр доктор бөгөөд бас л цэрэгт морджээ. Иймд гэртээ хэн ч үлдээгүй, түүний гэр бүл нь цэргийн газар болжээ.

	Командлалаас цөөн биш удаа Ковалевыг дээд тушаалд дэвшүүлэх гэж оролдсон боловч Ковалев тухай бүрд их буунаас минь салгалгүй сумлагч хэвээр байлгахыг хүсэж гуйжээ.

	— Сумлагч гэдэг бол, ёстой миний ажил юм. Бусад ажлыг би үүнээс илүү сайнаар гүйцэтгэж чадахгүй. Та нар надад итгэх хэрэгтэй. Би бол эрх тушаалын төлөө хөөцөлдөх дургүй. Тэгэхэд иргэний дайнд би сумлагч явсан. Одоо ч энэ байлдааныг дуустал сумлагч байхыг хүсэх юм. Дарга бол надад тохирохгүй, би хөгшин хүн тул залуу хүнд зам тавьж өрөх хэрэгтэй. Үүнийг л би гуйя гэдэг байжээ.

	Тийнхүү яван явсаар түүнийг хэвээр үлдээсэн бөгөөд, энэ бол үнэндээ Ковалевын зөв ч байж болох юм. Юу гэвэл хүн тохирсон байрандаа байвал сайн бөгөөд ер нь барагтайхан шиг салаан дарга байснаас гарамгай сумлагчтай байх нь аль аль талдаа хэрэгтэй, тустай биз ээ.

	Ковалевын энэ бүх байдлыг Ваня сонссон учир, энэхүү гайхамшигт сумлагч Ковалевыг бага зэрэг эмээж хүндэтгэлтэйгээр ажиглаж байлаа.

	Ковалев бол өндөр туранхай биетэй, шинэ боловч бууны тос болсон хөвөнтэй цамцаа мөрөн дээрээ эгэлдрэглэсэн, толгой нүцгэн, энгийн байдалтай ажээ. Халзан болж яваа хүмүүс үсээ бүрэн хусдаг явдал олонт байдаг бөгөөд Ковалевын үс мөн л хусуулсан байв. Түүний хүзүү нь улаан өнгөтэй том том судаснууд ба үрчлээстэй, сахал самбай нь уртавтар бөгөөд ёстой цэргийн хүний сахалтай адилхан байлаа.

	Нэг үгээр хэлэхэд Ковалев хэдий их бууны цэргийн байдалтай боловч «өнгөрсөн дайны үеийн» хуучирсан янз маягтай бөгөөд гэрээсээ авчирсан хар цэмбэн шалбуураа өмсөж, утаанд харласан төмөр тагтай гансаа зууж явдаг ажээ.

	Ваня олон зүйлийг Ковалеваас асуухыг хүснэ. Жишээ нь: их бууг яаж сумладаг, хэрхэн бууддаг, бариултай дугуй юунд хэрэгтэй, бүрээсний цаана юу байгаа, халхавч дээр нь наасан цаасанд юу бичсэн, буугаар мөд буудах эсэх гэх мэт бусад олон зүйлийг асуухыг хүсэж байлаа.

	Гэвч цэргийн дүрэм ёсоор ахлах хүний үг ярьж эхлээгүй байхад тийнхүү учир зүггүй ярьж эхэлж болохгүй байжээ.

	Алдарт их бууч, сумлагч Ковалев:

	— Манай зэвсэг чамд сайхан санагдсан бол сайн. Хэн үүний ажиллагааг ойлгодог бол энэ буу хязгааргүй үнэтэй юм гэдгийг мэднэ дээ. Догь буу шүү. Ажилсаг гэдэг ч яриагүй гэв.

	Ковалев бууныхаа гол төмрийг яг л морио илж байгаа юм шиг илээд, алгаа харж, юм наалдсаныг мэдмэгц хармаанаасаа хуурай цэвэрхэн хагд гаргаж ирээд буугаа их л хайрлалтайгаар арчих зуур

	— Миний буу бол цэвэрхэн байхыг дурладаг бөгөөд өчүүхэн төдий муу байлгахыг тэвчдэггүй юм. За тэгээд чамайг батарейн дарга, их бууч болгохоор бидэн дээр явуулсан юм биз дээ? гэлээ.

	— Яг тийм, нөхөр түрүүч ээ!

	— За яах вэ дээ, зөв болж, цаг үргэлж ёслоод байх хэрэг юун. Зүгээр. Битгий номхон зогс. Хэрэв сайн их бууч болъё гэж санавал бага наснаасаа бууны дэргэд ажиллах ёстой. Тэгж сурвал, дараа нь үсээ буурал болтлоо хэрхэн ажилладгийг мартдаггүй юм.

	Ковалев бууныхаа суурин дээр сууж, өөрийн нүдний шилийг өрөлбөөр хавчин засах зуураа Ванягийн зүг ер бусаар ширтэхийн хамт, холын хараатай хүний нэвт шувт хардаг хурц нүдээр ширтэж байснаа:

	— Иймд дүү минь, бууг багаасаа эхлэн хайрлаж сур. Би яг л чам шиг байхдаа их бууны цэргээр ирсэн юм. Энэ бол цаана ч үгүй, наана ч үгүй гучин жилийн өмнө болсон хэрэг, одоо бодвол бага биш хугацаа юм. Би тэр үед чамаас ах, арван есөн настай байлаа. Байлдаанд анх сайн дураараа очсон юм. Бас л ялгаагүй хүүхэд байв. Манай батарей тэр үед яг л энэ газар байсныг санахад тун хачин юм даа. Миний амьдрал хэчнээн сонин болохыг мэдэж байна уу? Одоо ч танихын аргагүй болжээ гэж хэлээд зүг бүр тийш харж суниан, —  Тэр үеэс хойш газар дэлхий их өөрчлөгдөж модтой байсан газар тал болж, тал газар мод ургаж, шал өмнөө болсон ч чухам хаана билээ дээ, бүү мэд, энэ хавьд германы хилийн дэргэд л юм сан, тэгэхэд ухарч байсан бол одоо харин давшиж явна гэв.

	Ваня хэдий, Дорнод Пруссийн зүг давшиж байна, Дорнод Прусс бол германы нутаг, Зөвлөлтийн арми, мөд германы газар дээр давших болно гэж цэргүүдийн ярихыг сонссон боловч Ковалевын энэ үг Ванягийн сэтгэлийг ихэд хөдөлгөв.

	Ваня, армийн бүх хүний санаж бодож явдгийн нэгэн адилаар энэ бол яв явсаар үнэхээр тийм юм болно гэж хатуу итгэдэг байв. Гэвч тийнхүү удтал хүлээсэн Ванягийн хүссэн зүйл «германы хил» гэдэг үгийг Ковалевын өгүүлмэгц Ваня анхандаа юуны тухай яриад байгааг ойлгож ядан байснаа гэнэт яаран сандарч Ковалевыг ах гэж дууджээ.

	— Ах гуай! Герман чинь хаана байна вэ? Германы хил чинь аль вэ? гэж хэлэхэд төөрсөн хүнд таньдаг гудамжаа хэлж байгаа мэтээр

	— Энэ харагдаж байдаг гэж мөрөн дээгүүрээ өрөлбөөрөө зааж, — Энэ толгойн цаад дор таван километрээс холгүй газарт байна гэхэд

	— Ах гуай! Үнэн биз дээ? Та намайг битгий хуураарай гэж зарим нэгэн цэргүүд түүнийг тохуурхдагийг санаж гунигтайгаар хэлэв.

	Тийнхүү Ковалевын нүд их л сүртэй болсноо

	— Үнэн. Энд нэг гол бий. Түүний цаагуур германы нутаг эхэлдэг юм гэхэд

	— Батарейнхны чин шударга заншлаар хэлж байна уу? гэж авхаалжтайгаар хэлэхэд

	— Бид тун сая, тэр лүү буудсаар байгааг үзэж байж юуны чинь батарейнхны чин шударга заншил гэсэн юм бэ? Хэчнээн бай буудсаныг үзэв үү? гэж хэлээд бууны халхавч дээр байгаа цаасан дээрх тоог өрөлбөөрөө заав.

	Гэвч Ваня бас л эргэлзсээр байлаа. Герман улс таван километрийн цаана байна гэхэд бүр ч итгэхгүй байв. 

	Ваня,

	— Ах аа, битгий намайг хуур л даа гэж нулимс асгаруулах шахам хэлэхэд, Ковалев, инээд алдан

	— Ээ дээ, бас ямар айхтар эр вэ? Чи итгэхгүй байна уу? Энд онц сонирхмоор юм юу байгаа юм бэ? Манай тагнуулчид германы нутгаар өчигдөр яваад өнөө өглөө эргэж ирсэн. Тэнд, үймээн сандрал, энд тэндгүй жигтэйхэн юм болж байна гэнэ гэхэд:

	— Юу? Тагнуулчин нар германд очсон гэв үү? гэв

	Ковалев тийнхүү Ванягийн зүрх рүү чанга цохих мэт болсноо ч огт анзаарсангүй. 

	Гэтэл Ваня, Ковалевын хэлснийг дуулахтайгаа зэрэг тагнуулчин нар хэдийнээ германд очсон байх нь. Тийм бол лав Биденко, Горбунов хоёр ч явалцсан биз. Түрүүч Егоров ч заавал явсан байх. Намайг галт салаанд шилжүүлээгүй сэн бол тагнуулчин нар дагуулан явж, би германы нутагт хэдийнээ очих байж гэж бодогдов.

	Үүнд Ваня, их л гомдож, тэгээд ч ерөөсөө сэтгэл нь тагнуулчны ажилд дуртай хэвээрээ байжээ. Бас тэдэнд атаархав. Тагнуулчид цөм тэнд очоод ирсэн байхад ганцхан Ваня явж чадаагүйдээ харамсана.

	Тийнхүү Ванягийн царай улайн, уруулаа зууж хөмсгөө атируулан нулимсаа асгаруулж,

	— Би явалцсан бол германчуудыг чадах байсан юм даа гэж хэлээд шүдээ зууж нүдэнд нь хөх оч гялсхийв.

	Ковалев, Ванягийн тийнхүү аашилж бүхийг их л сонирхон харна. Хэрэв Ковалеваас өөр ямар нэгэн хүн байсан бол «Малчаан! Чи яасан ууртай юм бэ!» гэж хэлж болохуйц байсан боловч хэлэлгүй тэвчиж, энэ минутад Ванягийн дотор юу болж байгааг сайн мэдэж байлаа. Ковалев гаансаа гаргаж, мохоор дүүрэн чихэж асаагаад сахлынхаа дороос цагаан утаа савсуулан татахын хамт тун сүрхий янзтайгаар

	— Малчаан! Тэсвэрлэ. Цэргийн албанд байхдаа захирагдаж сурах хэрэгтэй. Чиний байх газар бол, одоо их буу. Тэгээд их буутайгаа Германд очно гэж хэлж байгаа өөрийн үгийг дэндүү хуурай бөгөөд зөвхөн сэтгэл засах чанартай юм гэж санагдуулахгүйн тул дахин нэмж, — Гайгүй бид хөгжимтэйгөөр Германы нутагт орно гэж хэлмэгц нь гэнэт өнгөлөн далдалсан гачуурын цаанаас

	— Батарей байлдаанд, нэгдүгээр буу галлаад! гэж хашхиран байгаа чанга команд сонсогдов.

	Түрүүч Сеня Матвеев, холбоочны окопоос гарч ирэн, хар петлицтэй шинелийнхээ нугалаасыг явуут засаж, товчоо товчлоод залуу нүдээ гялалзуулан «р» гэсэн үсгийг тодорхойгоор хэлж

	— Нэгдүгээр-р буу байлдаанд. Арван дөрөвдүгээр-р бай дээр, гранатаар. Дэлбэлэх зүйлээр. Зүүн тийшээ найм тэг, хараа зуун арав гэж хашхирав.

	Тийнхүү хэдхэн үг хэлэх зуур, өмнө нь Ваняд нууц юм шиг санагдаж байсан орчин тойрны байдал нь гэнэт өөрчлөгдөж хүмүүс ба буу зэвсэглэл, хавь орчмын эд юмс, тэр ч байтугай ойрхон харагдагч тэнгэрийн хаяа хүртэл, сайнаар тунгааж өнгөлөн будсан ган төмөр мэт сүрхий догшин болжээ.

	Сумлагч Ковалевын байдал юуны өмнө өөрчлөгдөв. Тийнхүү «өнөөх чинь эхэлж байна уу даа?» гэж бодоод Ваняг зайлж амжихын хооронд, Ковалев, хэдийнээ бууныхаа гуя дээгүүр харайн нэг гараараа малгайгаа өмсөж нөгөө гараараа бууны халхавч дээрх нөгөө Ванягийн гайхан ширтэж байсан өндөр юмнаас брезент гэрийг тайлж авав.

	Одоо тэр зүйлийн бүрхүүлийг авсан тул Ванягийн санаж байснаас улам илүү сайхан бөгөөд гайхамшигтай юм харагдав. Энэ нь Ванягийн олон дахин үзсэн дуран авай, яндан дуран хоёрын хоорондын юм бололтой, урьд ер үзээгүй, ган төмөр цагариг ба дугариг юман дээр хийсэн олон тооны том жижиг тоотой ямар нэгэн машин байлаа. Энэ машин, Ваняд шууд «тоо бодлогын» ухаарлыг төрүүлэх боловч, бас төвгөр шилтэй, ташуу тольтой, урт урт хэрчлээстэй хавтгай хар хайрцагтай ямар нэгэн хуягламал төмөр байхыг харвал «зургийн аппарат» мэт санагджээ.

	Тийнхүү сумлагч Ковалев, хар өнгөт яндан руугаа шагайж өвдгөөрөө нугалсан чийрэг хөл дээрээ хөдлөлгүй зогсож, түүний урт хуруунууд нь бөмбөгөр цагаригт шурган, хэрэглэл дээгүүр өөдөө сөөргөө цахилгаан мэт түргэнээр гүйж эхлэв. Үүнд Ваня самгардаж, алиныг ч харах учраа олж ядна.

	Нэгдүгээрт, тэр нэгэн агшинд, нэгэн цэрэг бууныхаа хоёр дугаар бүрхүүлийг нээхэд хүнд нүсэр, гялалзсан өнгөтэй, сайхан будмал, хөнгөн цагаан бариултай ган төмөр тулгууртай замаг байхыг харав.

	Ялангуяа, холцорч урагдсан ширэн гэртэй ган төмөр гинжээр хийсэн татах гохыг хармагц Ваня, энэ нь чухам юу гэгч болохыг шууд ойлгож, хэрэв түүнээс татвал буудаж эхэлдгийг мэджээ.

	Мөн замгийн дэргэд ажиллагч цэргийг хармагц, энэ бол замагч бөгөөд, энэхүү замагч хэзээ нэгэн цагт тэрхүү тос тортог болсон замгийн бариулыг сойход, гол дундах «шөвөгтэй» ган бортого ба сумыг авсан хоосон гол төмөр харагдана.

	Сумыг тус тусын хайрцгаас гаргаж газар дээр, эвтэйхнээр зэрэгцүүлэн хураасан нь төмөр малгай өмссөн цэргүүдтэй адил, хар нь хардаа, шар нь шардаа, улаан нь улаандаа тус тусын өнгөөр ялгагдан хураагджээ. Баруун өвдгөө нугалан хэвтсэн нэгэн цэргийн зүүн хөлийн тэнд нэг сум хэвтэж байсан бөгөөд нөгөө нэг хайрцаглагч цэрэг сумын толгойг оролдон ямар нэгэн юм хийж байх зуур өөр нэгэн цэрэг, бэлхэн болсон сумыг буун дээр авчирч байв. Авчирсан сумыг бууны гол төмөр лүү шалмагаар хийж, сум, гэдрэгээ буцаж амжаагүй байтал нь түүнийг замагч, замгаар таглав.

	Замаг хаагдав. Ковалев, бас л хар хоолойноос нүдээ салгалгүй нэгэн гараараа буулгах гохыг барьж нөгөө гараа дээш өргөөд

	— Бэлэн боллоо гэхэд түрүүч Матвеев, гараа чангаар занган

	— Галлаад! гэж командлав.

	Тийнхүү юу болж байгааг Ваня ажиглаж завдаагүй байтал, сумлагч Ковалев ууртай догшин царайгаар гогцооноос огцом угзарч замгийн буцалтад гараа цохиулахгүйн тул гэдрэг хол болгов.

	Бууны дуу тасхийж түүний амнаас исгэрэн гарсан улаан тойргууд лав зүг бүрд замхарсан байх гэж санамаар хүчтэй юм шиг Ваняд бодогджээ. Үүний хамт Ваняд дарийн утаа амтагдав.

	Тийнхүү германчуудын зүг нисэн одогч сумнуудын дуу суларсаар замхрав. Түүний дараа Ковалев дахин цагариг эргүүлэн шагайж хараа тохируулахад, замагч замгаа сойгоод утаа униар татсан хонгионууд гарч ирэв.

	Ваня, их буугаар галлахыг дөнгөж анх удаа харж байгаа тул дэмий л гайхаж чих нь дөжирнө. Гэвч Ваняд тийнхүү ажил төрөл эрхэлсэн хүмүүсийн дунд зүгээр зогсох нь эвгүй санагдаж саяхан буудсан бүлээн хонгиог зөөж бусад хонгиотой нийлүүлэн хурааж эхлэв. Тийнхүү зөөж байхад нь хонгио хэдий нимгэн хөнгөн юм шиг санагдах боловч их л зузаан ёроолтой байгааг харахад Ванягийн гар дотор байхдаа ч бас л исгэрч байх шиг санагдана.

	— Солнцев, чи сайн байна. Хонгионуудыг тийнхүү явах замд тээглэхгүй болгохын тулд зайлуулж байгаа чинь зөв дөө гэж хэлж байгаа түрүүч Матвеев элэгдсэн тэмдэглэлийнхээ дэвтэр дээр ямар нэгэн юмыг бичиж шинэ команд ирэхийг хүлээж, холбоочин нарын нуувч руу сэтгэл зовсон байдалтай ажиглан байна.

	— Фронтынхны ямагт хүндэтгэн ярьдаг «их бууны гал» гэдэг тэрхүү онц чухал хүндэт хэрэгт бас л хамааралцах болсондоо баяссан Ваня

	— Мэдлээ! гэж хэлээд цогтойгоор ёслоход

	— Буудлага гүйцсэний дараа, тоолоод хоосон саванд хийгээрэй гэж Матвеевийн нэмэн хэлэхэд хэдийгээр тэр сав гэгч чухам юу болохыг төдий л бүрэн сайн мэдэхгүй боловч Ваня улам баярлаж

	— Мэдлээ гэж хариулав.

	Ваня өөрийн ажилд улам сонирхож хоосон хонгионуудаа зэрэгцүүлэн өрж дуусаад, ажилгүй болмогцоо Ковалевын зүг ойртон очиж

	— Ах гуай гэснээ, байлдааны үүрэг биелүүлж байгаагаа санан биеэ түргэн зуур засаад, — Нөхөр түрүүчид үг хэлж болох уу? гэхэд

	— Тэгж л үзэхээс дээ гэж Ковалев хэлэв.

	— Тун сая юу буудсан юм бэ? Германчуудыг буудсан юм уу? гэж би танаас асуух гэсэн юм!

	— Тийм ээ, германчуудыг буудсан юм.

	— Эхлээд шагайсан юм уу?

	— Тийм ээ, шагайсан юм.

	— Тэгвэл нүдээрээ энэ хар хоолойгоор шагайсан уу?

	— Хар хоолойгоор шагайсан.

	Ваня тийнхүү нэг үе түгдэрч цааш юу ярихаа шийдвэрлэхгүй зогсоно. Учир нь түүний хүсэх гэсэн зүйл бол дэндүү эрээгүй мэт санагдахаас гадна, бас ч тийм хүсэлт тавив гэж хувцсыг хурааж аваад ар тал руу явуулчих болов уу гэж бодсондоо их л болгоомжтойгоор биеэ барихыг бодовч, бас л хэлмээр санагдсаар байгаад тэсэлгүй хэлэв.

	— Ах гуай, та надад битгий уурлаарай. Хэрэв тэгж болдоггүй юм бол, яая гэхэв. Би юу ч санахгүй. Иймд ах гуай! Та өөрийнхөө шагайсан хоолойгоор намайг ганцхан удаа харуулна уу гэж гуйя гэж хамгийн эелдэг зохимжтой өрөвдмөөр байдлаар хэлэхэд

	— Анхаарамжтай үзвэл болохгүй юу байх билээ. Хар хар, гагцхүү миний харааг битгий хөдөлгөчхөөрэй! гэв

	Ваня, амьсгалах ч завгүйгээр ойртон очоод Ковалевын зайлсан байрыг эзэлж, харааг санамсаргүй хөдөлгөхгүйг бодолхийлэн гараа хоёр тийш тавьж, Ковалевын шагайсны дараа бүлээн байгаа хоолойн шагайвар луу анхааралтайгаар харав. Түүний нүдэнд нь тодорхой харагдаж бүхий дүгрэгийн дотор байгаа, хөхөвтөр өнгөтэй модны эрвэгэр сэрвэгэр гадаргуутай намгархаг газрын дүрс ойрхон харагдаж, тойргийг босоо ба хөндлөнгөөр огтолж гарсан хоёр нарийхан зураас энэхүү эрвэгэр сэрвэгэр гадаргууг улам тод болгон дүрсэлж байв. Ваняг яг энэхүү зураасан шугаман дээр, модноос гадагшаа найган бүхий өндөрлөг том улиасны оройг олж хармагц 

	— За хө, юм харагдана уу? гэж Ковалевын асуухад

	— Үзэгдэж байна гэв. 

	— Юу үзэгдэж байна?

	— Газар орон, ой мод үзэгдэж байна. Ямар сайхан юм бэ?

	— Ээ тэгвэл бие бие дээгүүрээ огтлон гарсан зурааснуудыг үзэж байна уу?

	— Үзэж байна. 

	— Тэгвэл ганц модыг үзэж байна уу? Түүнийг өнөөх зурааснууд яг огтолж гарсан байгаа даа.

	— Тийм байна.

	— Тэгвэл би яг тэр нарсыг чинь шагайсан юм гэхэд

	— Тэгвэл энэ чинь өнөөх Герман мөн үү? гэж Ваня хэлэв.

	— Аль?

	— Миний харж байгаа зүгт.

	— Биш ээ, дүү минь, Герман эндээс үзэгдэхгүй байна. Герман бол тэр өмнө байгаа. Чи бол одоо ар талд юу байгааг үзэж байна.

	— Ах гуай та энэ зүгт шагайсан биз дээ? Ар тал гэж юу хэлээд байна даа?

	— Тийм.

	— Тэгвэл энэ чинь Герман биш юм уу?

	— Би хэдий энэ чигт шагайж, нарсыг тэмдэглэсэн боловч буудахдаа огт өөр зүг буудсан шүү дээ гэв.

	Ваня, Ковалевыг нүдээ том болгон харж, үнэн хэлж байна уу, аль эсвэл тоглож байна уу? хэмээн ямар ч учрыг мэдэхгүй гайхаж, 

	— Ах гуай! Гэдрэгээ шагайгаад урагшаа буудах гэж яаж байж болдог юм бэ? Нэг л хачин юм шиг санагдана гэж Ковалевын царайг ширтэн царайн байдлаас ямар нэгэн нууц заль байгаа эсэхийг олохыг хичээнэ. 

	Гэвч Ковалевын царай ер заль гаргаж байгаа шинжгүй байлаа.

	Ваня ойлгож ядан байгаа тэрхүү оньсогоо санан санан хоёр хөлөө нааш цааш нь зөрүүлэн хөдөлгөж байснаа бүр сүүлд нь өөрийн цэвэрхэн духыг үрчийлгэж

	— Ах гуай! Тэгсэндээ сум нь Герман руу ниссэн биз дээ? гэв.

	— Тийм Герман руу явсан.

	— Тийм ээ, хүнгэнэсэн.

	— Тэгвэл та тэр сум очоод хүнгэнэснийг нь энэ хоолойгоороо үзсэн үү?

	— Үгүй үзээгүй.

	— Аа тэгвэл та чинь ямар ч бодолгүйгээр сумнуудаа тэр зүгийн тэнгэр мэдэг гэж шидэлдэг юм шив дээ? гэхэд Ковалев, сахал дороо инээмсэглэн хоолойгоо засаад

	— Юунд тэгж ярих юм бэ? Бид бол тийнхүү ямар ч бодолгүйгээр шиддэг биш, харин тэнд хянах байр дээр хүн суугаад бидний яаж буудаж байгааг хянаж байгаа юм. Хэрэв манай буудлага онц биш байвал тэр дор нь бидэнд юуг засах тухай утсаар хэлдэг юм. Бид тэгээд засдаг юм.

	— Тэнд хэн сууж байгаа юм бэ?

	— Цаг үеийн байдлаар, заримдаа, ахлах офицер, заримдаа салаануудын дарга нар хянагчаар байдаг. Жишээлбэл одоо, ахмад Енакиев өөрөө буудлагыг удирдаж байна.

	— Тэндээс ахмад Енакиевд Герман харагдах уу?

	— Харагдалгүй яах юм бэ.

	— Бид хэрхэн буудаж байгаа нь бас харагдах уу?

	— Ямар яриа байх вэ. Хүлээж бай. Одоо тэр бидэнд, манай буудлага тэнд юу болгосныг хэлнэ.

	Ваня, хэдий дуугүй зогсох боловч түүний сэтгэл хэдийнээ холхижээ. Ваня, холхисон сэтгэлээ хурааж, хойшоо шагайгаад урагшаа бууддагийн шалтгаан, мөн ахмад Енакиев ганцаар бүгдийг үзэж бүгдийг мэдэж байгаагийн учрыг олж чадахгүй байв. 

	Түрүүч Матвеев

	— Тэсрэгч гранатаар, зүүн тийш тэг, тэг гурав, хараа зуун арван найм гэж хашхирахад Ковалев, Ваняг хүчит гараараа дугуй дээгүүр өргөж хажуу тийш тавиад, Ванягийн байран дээр өөрөө хуучин янзаараа зогсож, нөгөө хар хоолойгоороо шагайв.

	Энэ нэгэн удаад түрүүчийнхээс улам түргэнээр бүгдийг хийж байлаа. Хэдий тийнхүү хурдан ажиллаж байгаа боловч Ковалев, Ваняг харж амжаад

	— Харав уу, дайсныг бага зэрэг ухрааж орхиж шүү. Одоо зүгээр гэх зуур Матвеев нь

	— Галлаад! гэж хашхирч гараа чангаар дохив.

	Буунууд нүргэлж эхэлсэн боловч Ваняг төдий л их сандраасангүй.

	Бууны гол төмөр нь хойшоо гүйснээ одоо аажмаар урагшилж хуучин байрандаа орж харагдахад нь Ваня байлдааны үүргээ хатуугаар ойлгон, дөнгөж сая гарч байгаа бууны халуун хонгиог шүүрэн авч амжив.

	Матвеев нугалан суусан өвдөг дээрээ тавьсан, тэмдэглэлийн дэвтэртээ ямар нэгэн юмыг бичих зуур

	— Солнцев сайн байна. Хэчнээн сум зарагдсан байна гэж хэлэхэд

	— Тэсэрдэг гранат хоёрыг гаргаад байна гэж Ваня цовоогоор хашхирахад

	— Сайн байна гэж Матвеев хэлэв.

	Тэгэхэд Ваня, «Зөвлөлт Улсынхаа төлөө зүтгэнэ» гэж хариулъя гэж бодсон боловч ийм үгийг тиймэрхүү ялимгүй зүйл дээр хэрэглээд ч яах вэ дээ гэж санаад

	— Зүгээр зүгээр гэж ичингүйрсхийн хэлэхэд Ковалев нүдний шилээ засан

	— Малчаан, тэснэ шүү дээ. Одоо амжуулах л хэрэгтэй. Бид одоо удахгүй наад хонгионуудыг чинь уул овоо шиг болгочихно гэж баяртайгаар хэлмэгц тэр даруйд нь холбоочны нуувчаас ногоон малгай цухуйсаар төдхөн түрүүч Матвеев гарч ирээд туйлын баяртай чанга дуугаар

	— Явуутын дөрвөн сумаар германы нутгийг галлаад! гэж хашхирав.

	Дөрвөн удаагийн буудлагыг бараг зэрэг хийсэн тул Ваня, шидэгдэн гарч байгаа дөрвөн хонгиог арай ядан барьж авлаа. Гэвч Ваня зөвхөн түүнийг барьж авахыг амжсан төдий биш бас ч аятайхан зэрэгцүүлэн хурааж амжжээ. Буунууд нь энэ үеэс эхлэн бараг харагдашгүй түргэн ажиллагаатайгаар нэг ч минут зогсолтгүй буудав.

	Ваня цуцалтгүйгээр хонгио зөөн гүйхийн хамт одоо зөвхөн нэгдүгээр буу ганцаар буудаж байгаа биш болохыг сонсож мэдэв. Энд тэндээс командлах чанга дуу, замгийн хажигнах чимээ, бууны дуутай нийлэн сонсогдон, одоо ахмад Енакиевийн батарей хэдийнээ бүг дээр буудаж байгаа нь мэдэгдэв.

	Бууны дуу заримдаа хоёр удаа, заримдаа гурван удаа, бие биеийн хойноос тасралтгүй хүжигнэж тэнгэр нь оросын биш, харин ямар нэгэн муухай, хиймэл төмрийн өнгөтэй болсон германы тэнгэрийн наана өндөрлөгийн цаад тал руу сүнгэнэн бууж байв.

	Буучид нь байн байн Ковалев руу гүйж ирэх бөгөөд Ковалев тэдэнд тус бүрд нь нэг хоёр удаа германыг бууд гэж зай тавьж өгнө.

	Тэд тасралтгүй буудахын сацуу

	— Золигийн муу германы нутаг руу галлаад!

	— Муусайн германчууд мэдээрэй галлаад!

	— Эх орны төлөө галлаад!

	— Гитлер сөнөтүгэй галлаад!

	— Галлаад, галлаад гэж хашхирч байв.

	Ваня, Ковалевын дэргэд ойртон очоод, түүний хөвөнтэй цамцан дээрээс нь татаж

	— Ковалев гуай! Та надад ганцхан удаа өгнө үү. Би германчуудыг нэг буудаад орхиё гэж хэлээд Ковалевыг татгалзах бол уу гэж айсандаа, сандарч уруулаа чангаар жимийж нүүр нь цайвар болоод, үнэгний нүд шиг дүгрэг болчихсон харцаар харж дахин дахин амьсгаадаж байв. 

	Гэвч үүнийг Ковалев анзаарсангүй. Тэгэхэд хүүхдийн царай час улаан болоод, хөлөөрөө газар чанга дэвсээд, бууны дуунд давагдахгүйг хичээн, шаардлагатай, чичиргэнэсэн хоолойгоор, ийн өгүүлрүүн:

	— Нөхөр түрүүчид үг хэлж болох уу? Герман руу ганцхан удаа буудахыг надад зөвшөөрнө үү? Би ч бас ажил хийж байна шүү дээ. Та хар, миний энд дэмий өнхөрч байгаа хонгио нэг ч үгүй болжээ гэхэд Ковалев, сая дөнгөж түүнийг мэдэж,

	— Тэг малчаан! Бууд л даа. Харин замагт цохиулахгүйн тул гараа хурдан татаарай гэхэд Ваня Ковалевын гараас их бууны буулгах шижмийг нь бараг булаах шахам шүүрэн авч

	— Би мэднэ гэж яаралтайгаар хэлэхдээ түүнийг маш хүчтэйгээр атгасан тул, алганы яс нь өвдөж байв. Одоо түүний гарт байгаа тэрхүү үзүүр дээрээ дүгрэгтэй ширэн оосрыг мултлан авах хүчин дэлхий дээр байхгүй юм шиг санагдаад, Ванягийн зүрх догшноор цохилов. Буудах үед буу минь битгий баараасай гэсэн ганц бодол түүний сэтгэлийг эзэмджээ. Матвеев

	— Галлаад! гэж хашхирахад Ковалев, Ваняд

	— Угзраарай гэж шивгэнэсэн бөгөөд ер нь энэ үгийг хэлэхгүй ч байхад болох байжээ.

	Ваня оосроо бүх хүчээр чангаан

	— Май хүссэн юмаа ав! гэж хашхирав.

	Энэхүү буу нь тэр үедээ гэнэт яг л амьтай юм шиг болж босон харайгаад, цохиж байгаа мэтээр Ваняд санагдана. Бууны гол төмрөөс, буудлагын гал улалзаж толгой дээр нь хангинан цуурайтна. Ванягийн буудсан сум, Германы нутаг руу чиглэн холын ой модны дотуур цуурайтсаар одов.

	Ахмад Енакиев, хүйтнээс дагжирч, биеэ барьж эвшээхийн зуур

	— Одоо яагаад ийм орой гэгээрч байна даа гэвэл

	— Аргагүй шүү дээ, намар болж байгаа юм чинь гэж Ахунбаевын хэлэхэд Енакиев бас дахин эвшээж

	— «Намар орой болж, турлиах буцаж, ой мод шарлан, хээр тал хувхайрчээ» гэдэг бил үү? гэж өгүүлэхэд Ахунбаев

	— Энэ зохиол намрын байдлыг тун урлагтай сайхан дүрслэн гаргаж шүү гэж хэлэв.

	Тэр өөрөө нялуун амттай герман янжуур татах бөгөөд түүний утааг нуувч дээгүүрээ ихээр манарахаас сэргэмжлэн гараараа дэвэн зайлуулна.

	Гэвч энэ бол дэндүү хаширласан хэрэг бөгөөд, дөнгөж саянаас гэгээ тусаж эхэлж байсан боловч эргэн тойронд чийг манантай байжээ.

	Ахмад Ахунбаевын командын байраа түр байрлуулсан германы хуучин окоп нь төмс тарих газрын захад оршиж байжээ. Нүдний зэргэлдээ бараалан харагдаж бүхий ногооны ишнүүдээс өчүүхэн жижиг ус, хүйтэнд цайрна. Хөгшин хайлаасны дунд үл үзэгдэх нарийн зам баруун тийшээ зурайх бөгөөд хайлаасны бүдүүн иш ба нүцгэн найлзуур нь өглөөний өмнөх цайвар огторгуйд, бүдэг шилэн дээр байгаа юм шиг манантайгаар дүрслэгджээ. Зүүн талаас нь гот маягийн байшингийн нэлээд хэдэн эвдэрхий шовх дээврүүд манантан харагдана.

	Өмнүүр нь төмс тарьсан бөгөөд чийгтэй уруутгал нойтон хар газар, хөх цэнхэр мананд униартана. Бас цаашлах тутам энэхүү нам газрын дараа нь өндөрлөг эхлэх боловч одоохондоо эндээс үл харагдана. Энэхүү өндөрлөг дээр германы байр оршиж байсан бөгөөд түүнийг өдөр болохын хамт Ахунбаевын батальон, ахмад Енакиевийн батарейн дэмжлэгтэйгээр эзлэх ёстой байжээ.

	Ахунбаевын шаламгай цоглог зан араншиндаа тохируулан зохиосон дайрах төлөвлөгөөг хамгийн ерөнхий байдлаар нь хэлбэл ийм буюу.

	Хоёр суман нь гэгээ орохын өмнө германы баруун гараар сэмхэн ороож тэдний зам харилцааг эзлэн хүлээх бөгөөд тэгэхдээ гал нээхгүй байх аргыг аль болохоор эрэх буюу ядахдаа өөрсдийн тоог илрүүлэхгүй байх, гуравдугаар суман нь бүх их бууны тусламжтайгаар германы байр луу эгц урдаас нь шууд дайрч, дөрөвдүгээр суман нь бэлтгэлд үлдэх ёстой. Ахмад Ахунбаевын төлөвлөгөө нь тагнуулаас авсан мэдээ ёсоор батальон хэртэй хүч бүхий дайсныг нэгэн сумангаар дайрч германчуудыг аргагүй нуувчнаас нь гаргаж сөрөх дайралт эхлэх явдалд хүргүүлэх ба яг энэ сөрөх дайралтын үес нөгөөх тойрох маягаар илгээсэн хоёр суман нь дайсныг хажуу тал буюу бас ч ар сүврэг рүү нь цохих ёстой байжээ. Тийнхүү германчууд тал талаасаа шахагдан хажуу талын хүчтэй галын дор, байлдааны журмаа өөрчлөх ёстой байсан бөгөөд, энэ нь даруй дайсныг ихээхэн гарз хохиролд учруулж эцэстээ байраа тавьж өгөхөд хүргүүлэх зүйл бөгөөд эсвэл тэд нь бэлтгэл хүчээрээ ар талаас дэмжүүлж хуучин чиглэл ёсоороо байлдааныг үргэлжлүүлэх ёстой ажээ. Ийнхүү ахмад Ахунбаев дайсны ар талд байгаа өөрийн хоёр суманд бэлтгэл хүчээ нэмэгдүүлэн илгээгээд, энэхүү газар дээр тооны талаар дайсныг давж, улмаар германы байрыг ар талаас нь эзлэн тэднийг битүү гогцоо дотор оруулах байв.

	Энэхүү төлөвлөгөө бол дайсны сэтгэл саналын дорой байдал ба түүнчлэн ахмад Ахунбаевын буучдын онц чадамгай чанарыг бүрэн биелүүлж болох сайн төлөвлөгөө боловч юм бүгдийг тун нарийн нямбай бодож заншсан, ахмад Енакиевт энэхүү төлөвлөгөөний дотор тодорхой бус нэгэн зүйл байлаа. Германчууд чухам ямар бэлтгэл хүчтэй болох нь тодорхойгүй, хэдий тагнуулын мэдээгээр энэ нь шальтай юмгүй мэт байсан боловч тэд шөнийн цагт ихээхэн хэмжээний зузаатгал хүчийг нааш хаясан байхыг хэн байг гэхэв? Тэр ч байтугай ахмад Ахунбаевын дайрах гэж байгаа толгойн цаана германы явган цэрэг, одоо энэ цагт хөсөг тээврээсээ бууж, бэлтгэж байгаа ч бил үү, иймд ганцхан суманг резервд1 үлдээх нь тун чамлалтай бөгөөд ахмад Ахунбаевт муугаар эргэж болох мэт санагдав.

	Гэвч ахмад Енакиевийн дотор бодогдон байгаа энэхүү эргэлзээ нь ямар нэгэн нарийн баримт дээр үндэслэгдээгүйгээр үл барам зөвхөн дотроо хаширлаж бодсон төдий зүйл тул Енакиев тийнхүү төлөвлөгөөг сонсож байлдааны үүргийг авч гүйцээд товчхон бөгөөд дурамжхан байдлаар

	— Мэдлээ гэв.

	Төлөвлөгөөг өөрчилж болохгүй ч байсан юм. Учир нь Ахунбаевын сумангууд хэдийнээ эхлэх байраа эзлээд дайралтын машинууд нь хэдий үл мэдээжээр боловч нэгэнт хөдөлгөөнд ороод байсан тул ахмад Енакиев өгөгдсөн шийдвэрийг хэзээ ч өөрчлөх ёсгүй гэж хатуу ойлгожээ. Мөн Енакиев германыхны талд шинэ бэлтгэл хүчин резерв анги илэрвэл энэ хэрэг их л халуун болох бөгөөд тэр үед миний их бууны мэргэн тусгал ба түргэн ажиллагаанд ганцхан найдварлаж болно гэж ойлгожээ.

	Енакиев, өөрийн тэмдэглэлийг харан, бэлэн байгаа сумныхаа тоог гаргаад нүүрээ атируулахын зэрэгцээ галт байр дээр хамгийн түргэн аргаар бас дахин нэг ээлжийн их буу ирүүлэхийг утсаар тушаав.

	Одоо, эдгээрийг цөм хийж гүйцээд зөвхөн хүлээх явдал үлджээ.

	Енакиев, илгэн бээлийтэй гараараа Ахунбаевыг татан

	— За ахмад аа, явж болох уу? гэхэд

	— Та хаана байх вэ? гэв.

	— Би өөрийн хянах байранд байна. Харин та хаана байх вэ?

	— Бэлтгэл хүчин резервийн сумантай хамт байна.

	Тэд бие биесийн гарыг чанга атгаж, салахынхаа өмнө ямагт үздэг шигээ бас л цагаа шалгахад, Ахунбаевынх зургаан цаг арван хоёр минут, ахмад Енакиевийн цаг зургаан цаг есөн минут болж байна.

	Ахмад Ахунбаев

	— Таных хоцорч байна гэж хэлэхэд ахмад Енакиев, цохилготойгоор

	— Таных түрүүлж байна гэж хэлэв.

	Тэд тийнхүү хэний цаг зөв явж буй тухай бага зэрэг маргасан боловч энэ бол хуучин заншсанаараа тэгсэн хэрэг бөгөөд Енакиевийн цаг яах аргагүй зөв яваа гэдгийг Ахунбаев мэдэж байжээ.

	Ахунбаев тас хар нүдээ баяртайгаар гялалзуулан

	— Тохирлоо, чи намайг яллаа гээд цагийнхаа зүүг гурван минут ухруулаад хаацайлах уул миний дэргэд бий гэж би тандаа итгэе гэхэд

	— Итгэж болно гэв.

	— Галаа хайрлахгүй шүү дээ.

	— Таны тамхи манай галыг өгөөд л байна даа гэж цэргийн хүний төдий л сайн эвлэрч чадаагүй зүйр үгээр хариулав.

	— Хамгийн гол нь битгий л хоцроорой.

	— Би ч хоцрохгүй л дээ.

	— Тэгвэл германы хориглолтын шугам дээр уулзахаар болзох шив дээ.

	— Аль эсвэл арай өмнө уулзах уу?

	Ахунбаев, яг дарга хүний шинжтэй шийдэмгий байдлаар

	— За баяртай! Ажилдаа ор гэхэд

	— Мэдлээ гээд тэд бас дахин гараа барьцгаагаад салан одов.

	Енакиев өөрийн холбоочинд даргын хянах байр тийш утас тавихыг тушаагаад нуувчаас хамгийн түрүүнд гараад өөрийн батарейн дотор юу хийж байгааг үзэхээр явав.

	Үүр цайхын өмнөх үеийн аягүй салхи үлээж зарим газар гишгэхэд мөс шажигнана. Эргэн тойронд нам байсан боловч баруун зүгт огторгуй цайвар болжээ. Германы пуужингийн шилжин хөдөлж бүхий гэрэл энд тэнд гялалзана.

	Ахмад Енакиевийн хойноос автомат зүүсэн Соболев дагаж салахгүй явах бөгөөд батарей дээр очих үест манан зүүн зүгт бага зэрэг сийрсэн боловч салхи улам хүчтэй эвгүй боллоо.

	Батарейн галт байр нь маш том жимст цэцэрлэгийн бор өнгөтэй хавтгай чулуугаар барьсан онц урт, харахад уйтгартай хэрмийн дотор хуваагдан тархжээ. Энэхүү хэрмийг зарим газраар нь сум цөм цохисон байх бөгөөд ахмад Енакиев түүний нэгээр нь шургаж цэцэрлэгт оров.

	Жигдхэн тарьсан хуучин жимсний моддын хооронд газарт гүнзгий зоосон буу нь бие биеэсээ хол өнгөлөн далдлагджээ. Иймд түүнийг ойрхноос ч гэсэн ажиглаж харахад бэрх байв. Гэвч алсад цэцэрлэгийн цаагуур жимсний моддын нүцгэн найлзуур хоорондуур бараан хүрэн өнгөтэй урт нарийлаг дээвэр болон тэгшээр зэрэгцүүлсэн цонхтой уйтгарт байшин барилга нэвт харагдах бөгөөд тэрхүү дээврийн дор нь шөнийн тэмдэг болох арай унтраагүй байгаа дэнлүүнүүд өглөөний уйтгартай гэрлээр гялалзана.

	Шөнийн сүүдэр нь хараахан арилж гүйцээгүй учир бүрэг нүүртэй юм шиг харуул, автомат буугаа зэхэн ирж, ахмад Енакиевийн явах замыг хаацайлсан боловч өөрийн даргыг танимагц хажуу тийшээ зайлан номхон зогсов.

	Ахмад нэгдүгээр буунд ойртон очоод харвал буучид нь яг байлдааны бэлэн байдалтайгаар дуулгаа өмсөөстэй хэвээр тус тусын байрт шууд газар хэвтээд толгой дороо бууны хонгио, сумын хайрцаг, тогоо зэрэг зүйл болон зарим нь зүгээр гараа дэрлээд унтаж байв.

	Ахмад Енакиев, энэхүү унтаж бүхий хүмүүсийн дотор Ванягийн жижигхэн биеийг олж харав. Ваня хөлөө атираад дуулгатай толгой дороо гараа хийж дэрлээд бууны суурь төмөр дээр унтаж байв. Түүний уруул нь өглөөний хүйтэнд бага зэрэг хөхөрсөн боловч сайхан сэтгэлт хэн нэгэн байлдагч, хөвгүүнийг хөвөнтэй цамцаараа хучжээ.

	Ваня, зүүдэн дотроо төөрөлдсөн нууц инээдээр инээмсэглэн байна.

	Ахмад Енакиев, Ванягийн тийнхүү инээмсэглэн байгааг хараад өөрөө бас инээд алдтал, рапорт өгөхөөр завдан байгаа түрүүч Матвеевийг хармагц инээхээ больж, хөмсгөө зангидаад рапортыг хүлээн авч, энэ өдөр батарейн жижүүртэй байсан бууны даргатай мэндэлсний дараа

	— Нөгөө жаал ямар байна? гэж асуухад

	— Нөхөр ахмад аа! Сайн байна гэж ярьж байгаа түрүүч их л хүндтэйгээр өгүүлэхийн хамт өөрийн шинэхэн засуулсан хар сахал ба «севастополь» маягаар засуулсан шинэхэн хуузаа ганганаар илэв.

	— Ажил хийж байгаа юу?

	— Тийм ээ, хийж байгаа.

	— Бууны дэргэд ямар үүрэг гүйцэтгэж байна вэ? 

	— Энэ өдрийг хүртэл буудсан хонгиог хураадаг байсан юм, харин өнөөдөр, бүр нарийнаар хэлбэл өчигдөр орой би түүнийг зургаадугаар буучийн туслахаар тавьсан.

	— За тэгээд яаж байна? Дөнгөмөөр байна уу?

	— Зүгээр сайн юм. Бууны бүрхүүлийг ямар ч саадгүй тун сүрхий авч байдаг шүү. Буучдаа сэрээх үү?

	— Хэрэггүй амраг. Одоо ингэсхийгээд их ажилтай болно. Харин сум авчирсан уу?

	— Тийм ээ, авчирсан!

	— Сайн байна. Энд зарим газарт хашаа эвдэрсэн байна. Үүнд та, түүгээр хэрэг тохиолдвол буу гаргаж болох эсэхийг туршив уу?

	— Тэгсэн, туршиж үзсэн, буу багтаж гарч байдаг шүү!

	— Сайн байна, тэгвэл үүнийг бодож байх хэрэгтэй. Хянах байртай байгуулсан холбоо гэмтэлгүй биз?

	— Гэмтэлгүй.

	— Баруун хажуугийн хяналтад хэн жижүүрлэж байгаа вэ?

	— Хэн байгааг мэдэхгүй байна.

	— Мэдээд надад илтгэ, одоо миний машиныг ирүүл!

	— Мэдлээ.

	Нэгдүгээр бууныхан дотор түрүүч Матвеев ба холбоочноос гадна бас өөр нэг хүн унтаагүй байсан бөгөөд энэ нь сумлагч Ковалев болой. Энэ бол тус батарейн дотор ахмад Енакиевийн тун дотнолон үзэж, аминчлан ярьчихдаг ганц хүн нь байсан юм.

	Ахмад Енакиев, бууны тавцангийн захад Коволевтай зэрэгцэн суухын хамт

	— За ажил ямар байна даа, Василий Иванович аа? гэж хэлэхэд

	— Минийхээр бол муу ч биш байх аа, Дмитрий Петрович аа. Бид одоо Дорнод Прусст ороод байна шүү дээ гэхэд ахмад Енакиев, шохойдсон иштэй модод, өвөл болоход ороох гэж бэлтгэсэн бөөн бөөн тэвэр сүрэл бүхий уйтгарт цэцэрлэгийг харан

	— Тийм ээ, бид Германы нутаг дээр байна гэж тэвдүүгээр хэлэв.

	Үнэнийг хэлэхэд ахмад Енакиевийн хийх ажил батарейд байсангүй, гэвч тэр бол байлдаан бүхний өмнө өөрийн аж ахуй болох буунуудаар зориуд явж, хүмүүс ба буунууд байлдаанд хэрхэн бэлтгэснийг нүдээрээ үздэг байсан бөгөөд түүнийг гүйцэтгэхэд хэдий их биш боловч цөөхөн минут шаарддаг байжээ. Енакиев үүнийг гүйцэтгээгүй бол хэзээ ч сэтгэл амарч чаддаггүй билээ.

	Енакиев өөрийн батарей чухам ямар байдалтай байгааг нарийнаар мэдэхэд нь буу нэг бүрийг явуут боловч эрхбиш үзэх хэрэгтэй байдаг билээ. Одоо Енакиев, байдлыг ийнхүү нарийнаар шалгаж үзсэн бөгөөд тэгэхэд нь батарейн бэлтгэлийн байдал онц сайн байлаа. Енакиев, бүгдийг сайтар нарийвчлан үзэв. Тэр, бүрэн хувцас ба өвч зэвсэгтэйгээ унтаж бүхий хүмүүс тус тусын байрандаа хэрхэн унтаж байгаа, түүнчлэн буудлагад бэлтгэсэн нуувчийг хэрхэн ухсан, буунуудаа хэр зэрэг нандинаар өнгөлөн далдалсан, байшингийн дээвэр дор шөнийн буудлагад зориулсан дэнлүү хэрхэн асаж байгаа зэргийг хянан үзээд сэтгэл нь уужрав. Тийнхүү эргэж үзээд жижиг дэнлүүг даруй унтраа гэж тушаав. Учир нь үүр цайж өглөөний туяаг хүйтэн гэгээ сиймхий харагдагч нүцгэн цэцэрлэгт амархнаа тусаж, бээрсэн навч, газар унасан тариа зэргийг гэрэлтүүлж байв.

	Наран манангийн цаанаас дөнгөж ганцхан минут төдий үзэгдэх шиг болоод, одоо бүх л өдөржингөө бүрхэг манантай байх болно гэмээр ажээ.

	Ахмад Енакиев, цагаа харахад нь хянах байрандаа очих цаг нь хэдийнээ болсон байв. Гэвч энэ нэгэн удаа ямар нэгэн шалтгаанаар өөрийн аж ахуйгаас салах дургүй байсан бөгөөд өөрийн дурлан хүндэтгэдэг Ковалевтай зэрэгцэн хэдхэн минут ч болов суух сан гэж хүсэж байсан бүлгээ. Енакиев, одоогоос эхлэн түүний бүх бие махбодын ба сэтгэл саналын хүч хэрэгтэй болно гэдгийг ухаарч сүүлийн минутыг ашиглан тэрхүү зүйлүүдээ цуглуулан хуримтлуулж байсан юм.

	— Нөхөр ахмадад илтгэж болох уу? Баруун хажуугийн хянах байр дээр ахлах түрүүч Алейников байна. Машин ирлээ гэж Матвеевийн хэлэхэд

	— Сайн байна. Түр зогсож байг, явж болно гэж хэлэв.

	 

	 

	— 22 —

	Ахмад Енакиев, тамхиныхаа булигаар гэрээс папирос гаргаж, нэгийг нь Ковалевт өгөөд өөрөө татах зуур

	— За тэгээд хүүхэд маань зүгээр гэх шив дээ? гэж ахмад Енакиевийн хэлэхэд Ковалев их л бодлоготойгоор

	— Догь, хэрэгтэй сайн хүүхэд гэхэд нь Енакиев Ковалев руу халти харахын зэрэгцээ

	— Та түүнийг хэрэгтэй сайн хүү гэж бодож байна уу? гэж түргэнээр хэлэхэд нь

	— Миний санахад хэрэгтэй сайн хүүхэд шиг санагдана гэв

	— Юм болох хүүхэд үү?

	— Заавал юм болно.

	— Надад ч бас тэгж санагдсан.

	— Би саяхан түүнтэй панорамын хажууд бага зэрэг хичээллэсэн, тэгэхэд цөмийг ойлгож байсан төдийгүй их л гайхмаар сайн ойлгож байсан шүү. Бүр төрөлхийн их бууч ёстой мөн дөө гэхэд нь ахмад Енакиев инээв.

	— Тагнуулчид бас л үүнийг төрөлхөөсөө тагнуулчин гэдэг сэн. Юу болох нь явсаар байгаад мэдэгдэнэ биз. Ямар боловч энэ хүү манайханд тун хэрэгтэй төрөлхийн хүний нэг нь юм даа. Тийм үү?

	— Тийм ээ, төрөлхийн их бууч.

	— Тэр нь ч юу юм бэ, харин зүгээр төрөлхийн цэрэг сэтгэлтэй хүү ч мөн шүү.

	— Сайн байна.

	Ахмад Енакиев, гэнэт хүүхэд шиг итгэн найдварлах харцаар сургамжийг авах янзтай Ковалев руу хараад

	— Василий Иванович аа! Би үүнийг хүүгээ болгоё гэж санаж байна, танд ямар санагдаж байна? гэж асуухад сумлагч Ковалев, яг л энэ асуултыг хүлээж байсан юм шигээр

	— Ай даа, харин боломжтой хэрэг дээ, Дмитрий Петрович аа гэж тэр даруйд хэлэхэд нь

	— Би ер нь яв явсаар ганц бие хүн шүү дээ. Гэр бүл байхгүй. Дөрвөн настай хүү байсан юм сан... Та мэднэ газар даа гэв. 

	Ковалев, толгойгоо доош бөхийлгөв. Ковалев, бол батарейн дотроос ахмад Енакиевийн энэ зовлонг мэддэг ганц хүн байсан юм. Ахмад Енакиев, анивалзсан нүдээр өөрийн өмнөхийг ширтэх зуур, одоо долоон нас хүрээд байх болсон нөгөөх усан цэргийн малгайтай бяцхан хүүгээ ямар нэгэн алс газарт харж байгаа шиг гөлрөн дув дуугүй зогсож байснаа уртаар санаа алдан түүнийгээ Ковалеваас нуухыг хичээлгүйгээр хэлэх нь

	— Энэ хүү бол миний төрсөн хүүг яасан ч орлож чадахгүй дээ. Энэ тухай яриад яах вэ... Хоёр хүүтэй байдаг шүү дээ? Василий Иванович аа, зөв үү? гэж хэлэхэд Ковалев, бас л шүүрс алдан өөрийнхөө санаа алдсанаа нуулгүйгээр

	— Гурван хүү ч байдаг шүү дээ гэв.

	— Таныг надад зөвлөгөө өгсөнд чинь би их баярлаж байна. Би энэ хүүхдийг өөрийн нэр дээр авах тухай хэдийнээ дивизийн даргад рапорталсан. Яах вэ, би нэг сэргэлэн цовоо сайн хүүтэй болъё. Зөв биз дээ?

	Ахмад Енакиев, их л шуналтайгаар тамхиа сорж түүний утааг амаараа аажим гаргаж, тэрхүү утааны дундуур алсыг нэвт шувт ширтсэн хэвээрээ байснаа гэнэт түүний царай өөрчлөгдөөд, өмнө зах руу бага зэрэг эргэж хөмсгөө зангидав.

	Енакиевт баруун гарт нь ямар нэгэн алс газар германы хориглолтын гүнд жижиг буу ба миномётын хүчтэй гал эхэлж байх шиг санагдсан тул ахмад Енакиев, Ковалевын зүг асуух маягтайгаар харахад нь Ковалев чихээ бөглөсөн хөвөнгөө аваад

	— Тийм байна. Балбаж байна гэж хариулав.

	Ахмад Енакиев, дахин чагнасан боловч одоо чагнахгүй байж ч болох байлаа. Жижиг буу ба миномётын дуутай их бууны чимээ нийлсэн тул, тэр нь зарим цэргийг босон харайж газарт суугаад дуулгаа застал нь нойрноос нь сэрээжээ.

	Ахмад Енакиев баруун гарт нь болж байгаа энэхүү шуурган галын учир холбогдлыг дор нь ойлгож түүний урьдчилан бодож байсан нөгөө муу зүйл нь тохиолдож байгааг мэдлээ. Германчууд шинэ хүчтэй резервийг хаяж амжаад одоо тэдгээр нь тойрон ороохоор илгээгдсэн Ахунбаевын хоёр суманг хиар цохиж эхлэв бололтой.

	Ахмад Енакиев, Ахунбаевтай ярилцахаар холбоочны нуувч руу гүйн очтол нь түрүүч Матвеев яг энэ үед түүний урьдаас

	— Батарей байлдаанд гэсээр! гарч ирлээ.

	Ахмад түүнийг цочмогоор хажуу тийш болгоод нуувч руу харайн ормогц

	— Даргын хянах байранд! гэж түргэнээр хэлэхэд холбоочин нар харилцуураа, урьдаар гараараа арчаад

	— Харилцуур дээр бэлэн байна гэж түүнд хэлэв.

	Ахмад Енакиев тайвнаар ярихыг чармайн

	— Зургаадугаар утсанд залга! Таны тэнд юу болж байна гэвэл

	— Наймдугаар байны районд дайсны ажиллагаа хүчтэй болсоор байна. Дайралтад бэлтгэж байгаа бололтой хүчээ хуралдуулсаар байна гэв.

	— Ямар хүчээр? гэвэл

	— Батальон шахуу хүчтэйгээр гэв. 

	Ахмад Енакиев

	— Сайн байна. Би одоо очлоо гэж хэлэх сацуу харилцуурыг шидэхийг завдсан боловч тэр даруйд биеэ барьж түүнийг холбоочинд аажуухан өгөв.

	Наймдугаар бай гэдэг бол яг мөнөөх Ахунбаевын эгц өмнөөс нь дайрах гэж байсан өндөрлөг дээр байсан юм. Иймд одоо байдал тодорхой болжээ. Германчууд Ахунбаевын төлөвлөгөөг тааварлаж түүнийг  тодорхойлон тогтоожээ гэж урьдчилан бодож болох хамгийн хүнд байдал нь тохиолджээ.

	Ахмад Енакиев, тийнхүү «виллис» машинаар өмнө зах руу давхиулав. Ерөөс тэргүүний шугамд явахдаа морийг тун ховор хэрэглэдэг байжээ. Ийнхүү давхиулахдаа дов сондуул, цэцэрлэгийн дундуур харайлган хянах байр луу эгц давхих бөгөөд тэгэхдээ, түүний ар талаас нь өөрийн батарей нь явуут галлаж, сум нь толгой дээгүүр тун ойрхон исгэрэлдэн байгааг сонсож өмнө нь явган цэргийн байлдаан эхэлж байгааг үзсээр байлаа.

	Даргын хянах байрыг тийнхүү ихээр урагш ахиулсан тул байлдаан болж байгаа газар нь шууд энгийн нүдээр харагдаж байв.

	Ахмад Енакиев нүхээр харахад бүх байдал шууд ойлгомоор байлаа. Үүнд германы батальон хэр хүчтэй, явган цэргүүд нь мөнөөх Ахунбаевын эгц урдаас нь цохихоор гаргасан бөгөөд одоо хүчээ задалж завдаагүй суман руу нь чиглэн өндөрлөгөөс бууж байна.

	Одоо Ахунбаев, цагийн байдлыг үнэлээд, нэг бол яльгүй ухраад жалгын нөгөө талд байгаа германы хуучин нуувчинд орон ашигтай газрыг эзлэх, эсвэл өөрөөсөө илүү хүчтэй дайсны өөдөөс байлдаж, резервд үлдсэн ганцхан сумангаа байлдаанд оруулж эрэлхэг зоригтой аргын нэгийг ашиглана гэж бодож байлаа.

	Ахмад Енакиев бол өөрийн нөхөр Ахунбаевыг хангалттай сайн мэдэх тул тэр нь яавч ухрахгүй, харин тулгарах байлдаанд орохоор дайсны өөдөөс явна гэж мэдэж байлаа. Гэтэл тийнхүү амжаагүй байтал нь түүний дороос холбоочин нар харилцуурыг түүнд өгөв. Енакиев, бууны дуу саад хийхээс болгоомжлон нуувчийн ёроолд түр суумагц чагнахад нь Ахунбаевын яаралтай сэргэлэн дуу гарч ийн өгүүлрүүн:

	— Чи хэн бэ? Энэ, зургаадугаар мөн үү?

	— Мөн, зургаадугаар сонсож байна.

	— Намайг дуугаар минь таньж байна уу?

	— Таньж байна.

	— Их сайн байна. Танд цагийн байдал тодорхой байна уу?

	— Бүрэн тодорхой байна.

	— Резервээ ирүүлээд дайралтад орно. Дэмжээрэй!

	— Мэдлээ.

	— Хэр удаан хүлээх вэ?

	— Арван таван минутын хэр.

	— Удаан байна.

	— Үүнээс түргэн чадахгүй байна.

	— Хоцрогдож байна даа, хүү минь! гэж Ахунбаев хошигнон хэлэхэд нь, Енакиев хэдий цагийн байдал аюулгүй мэт байгаа боловч түүний хошигносныг хүлээн авч сэтгэл нь хэдийгээр баяртай биш байгаа боловч

	— Бид хожимдоогүй байна. Хариу та ямагт яарч байдаг шигээ яарч байна гэж хошигнож хэлээд, — Та хаана байна? гэж асуухад

	— Таны зураг дээр тэмдэглээстэй байгаа сум заасан, дугараг хөх цэг дээр байна гэв.

	— Мэдлээ, тэгвэл бид саахалт байгаа юм шив дээ.

	— Тийм үү? Таатай байна.

	— Одоо нэгэн дор болно доо.

	— Дуртай байна.

	— Баяртай.

	— Та болоод таны бүх аж ахуйг чанга тэврэн үнсье.

	Утсаар ярьж байгаа энэхүү алиа наргиантай үгс нь хэдий хөндлөнгөөс ажихад хоосон юм шиг байвч үнэн хэрэг дээрээ гүн утгаар төгс байлаа. Енакиевийн буунууд явган цэргийг дэмжих ёстой гэсэн Ахунбаевын шаардлага ба мөн энэ шаардлагад Енакиевийн өгч байгаа зөвшөөрлийг энэ яриа хадгалжээ. Мөн энэ нь «Нөхөр минь ээ! Чи намайг шийдвэрлэх минутад баллачих юм биш биз дээ?» гэсэн Ахунбаевын асуулт ба «Сэтгэлээ зоволгүй надад найдаарай, байлдаанд бид цаг үргэлж хамт явах юм. Хэрэв ялбал хамт ялна. Үхвэл хамт үхнэ» гэсэн Енакиевийн хариултыг төлөөлжээ.

	Үүний дараагаар ахмад Енакиев, өөрийн батарейн нэгдүгээр салаанд байрнаасаа саадгүй хөдөлж, өчүүхэн ч цаг алдалгүйгээр сумангууд хүртэл машинаар явах газар нь машинаар, мөлхөх газар нь мөлхөн урагшаа давш гэдэг тушаалыг утсаар өгөв. Бас хоёрдугаар салаандаа ахмад Ахунбаевын цохилтын сумангуудын онгорхой үзүүрийг галаараа цаг үргэлж хаацайлан хааж байсугай гэж тушаав.

	Енакиев тийнхүү хэлэх завсраа, Ваня нэгдүгээр салаанд байгааг гэнэт санамагц хоёрдугаар салааг урагшаа хаяж, нэгдүгээр салааг байран дээрээ байж, хажуу талыг галаараа хамгаал гэж өөрийн тушаалыг өөрчлөхийг завдаж, харилцуур луу гараа явуулснаа гэнэт шийдэмгийгээр эргэж галыг удирдах явдлыг ахлах офицертоо даалгаад, хоёр холбоочин ба хоёр тагнуулчны хамт ахмад Ахунбаевын командын байр луу явлаа.

	Тэдний зам тэгшхэн байсан учир ямар нэгэн зүгээс тэдэн рүү пулемётын галаар шүршиж эхэлсэн тул тэд замын ихэнхийг бөхийх, мөлхөх зэргээр явж өнгөрөөв.

	Ахунбаевын командын байр нь төмс тарьдаг газрын яг дунд нь оршиж байгаа учир, энд борооноос харласан төмсний хаягдлыг хоёр хэсэг овоолсон нь командын байрыг бага зэрэг халхалжээ.

	Гэвч ахмад Ахунбаев, эндээс хэдийнээ хөдөлж, байран дээрээ зөвхөн холбоочин ба утасчныг үлдээж өөрөө резерв сумангийнхаа хамт урагшаа явсан байлаа.

	Енакиев нь өөрийн хамт ажиллаж байсан Ахунбаевын хурдан шалмаг байдлыг нь гайхан бахдав. Одоо Енакиевт цагийн байдал нь тийм ч хүнд биш шиг санагдаж байсан бөгөөд хоёрхон сумангаар батальон цэргийн эсрэг тулгарах байлдааныг хийх нь хялбар бус байсан юм. Гэвч Ахунбаев мэт тийм аймшиггүй эрчимтэй ба ялангуяа бодлоготой, эрэлхэг, ганцхан офицер нь амжилт олохын баталгаа байдаг. Үүнээс гадна дайсны ар тал руу явсан хоёр сумангийн хувь заяа хэрхсэн тухай тодорхойгүй ажээ. Хамгийн сүүлчийн мэдээгээр үзвэл тэд бүслэгдээд байсан бөгөөд тэгээд холбоо тасарчээ. Гэвч тэд бүслэлтээсээ гараад германы ар талаас цохих ахуул байлдааны эцсийг шийдвэрлэх байлаа.

	Ахмад Енакиев, ирж яваа салааг угтах ба буунуудыг хамгийн дөт далдуур замаар явган цэргийн байрлалд ирүүлэх тухай ажлыг гүйцэтгүүлэхээр тагнуул явуулан өөрөө хэсэг овоолсон төмсний цаана хэвтэж, зургаа дэлгээд хэрхэн яаж ажиллах тухайгаа ярьж шийдвэрлэхээр ахмад Ахунбаевыг хүлээн хэвтэв.

	Энэ үед Ваня нөхдийн хамт ахмад Енакиевийн заасан газарт хүрэхээр машин дээр суун давхиж байх бөгөөд тэдний хойноос хоёрдугаар бууны машин арай ядан гүйцэж байлаа. Ачааны машинууд маш хурдан явж байгаа боловч түрүүч Матвеев өөрийн заншсан байдлаар босоогоор явахдаа жолоочийн бүхээгийг автоматын бөгсөөр цохиж

	— Костя! Түргэлээд бай! Яаж орхив, чи? Дараад байгаарай хө, дараад байгаарай! гэж хашхирна.

	Машинаас чиргүүлээстэй буунууд хүүхдийн тоглоом мэтээр дээр дээр донслон сэгсчигдэж, цэргүүд машины эргэлтэд нааш цааш савагдан бие биесийн дуулганд мөргөж, гар гараасаа барилцан явна. Энэ үед тэдний дотроос инээсэн хүн нэг ч гараагүйгээр үл барам, урьд нь ийм юм болоход их л хошин дуутай байдаг атлаа энэ удаа наргиантай үг ч ер сонсогдсонгүй.

	Тэдний царай яг модоор сийлэн хийсэн юм шиг борго бүдүүн болжээ. Нүдэн дээрээ шахуу өмссөн ногоон дуулга нь өглөөний бүдэг салхитай гэрэлд бараг хар юм шиг харагдана.

	Хаашаа яваагаа Ваня үл мэднэ. Тэд байрнаасаа маш хурднаар хөдөлсөн тул Ваня нэг ч хүнээс асууж амжсангүй. Ваня зөвхөн тэднийг нэгэнт эхэлсэн байлдаанд оруулахаар аваачиж байгааг ба мөн энэ байлдаанд тэд урьдынх шигээ биш онхи өөрөөр байлдана гэдгийг ойлгож байжээ.

	Ваня, нийтийн хатуу чанга сэтгэл, тэсвэрлэшгүй тэвчээр хоёрт захирагдан, нэгэн гараараа вандангаасаа тас барьж, нөгөө гараараа хармаандаа байгаа зай тааруулах түлхүүрээ атган сууж явлаа.

	Ванягийн уруул жимийж, нүд нь ширүүн харцтай болоод, зүг бүр тийш учрыг олох гэсэн юм шигээр ажиглах бөгөөд том дуулганы дороос харагдаж байгаа жижигхэн царай нь бусад цэргийн нэгэн адил улам бага болж модоор хийсэн юм шиг харагдана.

	Тариалангийн хагалсан талбар ба ногооны газрын дундуур замгүй явсаар хоёр километр өнгөрч машин газрын намд орох үест нэлээд холоос толгой дээрээ гараа өргөж даллан ямар нэгэн дохио тэмдэг өгч байгаа нэгэн өндөр нуруутай цэрэг угтан ирэв.

	Өмнө яваа машин явдлаа бага зэрэг сааруулахад нөгөө цэрэг машины гишгүүр дээр гараад агуу том хар гараараа жолоочид зүгийг заан,

	— Зогсолгүй хурдан яваарай. Энэ харагдаж байгаа өндөрлөг дээгүүр түргэн өнгөрөх хэрэгтэй байна. Үзэж байна уу? Тэндээс миномётоор буудаж байна гэж хэлэв.

	Жолооч цочмогоор араагаа солиход нь радиатор нь буцалж, машин уул өөд их л ядарсан дуу гарган авирав.

	Түрүүч Матвеев, машины гишгүүр дээр зогсон зам зааж яваа цэргээс

	— За хө, тэнд юу болоод байна? гэж асуухад

	— Манай хоёр сумангийн өөдөөс бүхэл батальон байна. Айхтар байна. Явган цэрэгт гал хэрэгтэй байна гэв.

	— Хэний явган цэрэг вэ? гэвэл

	— Ахунбаевын явган цэрэг гэхэд түрүүч Матвеев хангалттай байдлаар толгойгоо дохиж

	— Галыг ч одоо өгөөд байна даа гэв.

	Ваня, нөгөөх цэргийг гэнэт харж Биденко байхыг үзмэгц

	— Биденко ах аа! Би бас энд байгаа шүү, харав уу? Зургаадугаар буучаар ажиллаж байгаа бөгөөд надад янданг тавих тусгай түлхүүр бий гэж баяртайгаар хэлээд түлхүүрээ харуулав.

	Ваня хармаанаасаа завсрын зайг хэмжих түлхүүрээ гаргасан боловч Биденко түүнийг ажигласангүй. Яг энэ үеэр машин нь нөгөө аюултай өндөрлөг дээрээ гарсан тул туйлынхаа хурдаар давхиж байв. Жолооч, шүдээ зуун их л ууртайгаар араагаа сольж улам улам түргэлнэ.

	Бараг машины дэргэд нь нэгэн зэрэг шахуу, дөрвөн мина дэлбэрэв. Сумтай хайрцаг түжигнэх, мотор хүнгэнэх, ар талаас чирээстэй яваа бууны их чимээн дундаас мина дэлбэрэхийг Ваня ер сонссонгүй. Гэвч төмсний цаанаас дээш чулуудагдсан газрын хар хөрс хөөрөхийг харсан бөгөөд өөрийг нь минын дэлбэрэлтийн салхи эгээ л унагааж орхих шахав.

	Гэвч эдгээр дөрвөн мина нь ямар нэгэн хөнөөлийг учруулахад арай л холовтор дэлбэрсэн тул ачааны машин нь дараагийн минутад аюултай газраа өнгөрч, уул руу буусан бөгөөд тэгэх үед ар тал дахь нөгөөх өндөрлөгийг нь дэлбэрэлтийн бараан хар манан бүрхжээ.

	Энэ үед Матвеев, нөгөө сахал ба маягтай засуулсан хуузаа байгаа эсэхийг үзэх гэсэн шиг нэг нэг илээд ёжтойгоор хэлэх нь,

	— Одоо ч хоосон газар луу орой болтол галлана даа тэд гэнэ.

	— Зогс гэж Биденко хашхирахад машин цочмогоор эргэж бууны гол төмрөө дайсан руу харуулаад зогсов. 

	Буучид машинаас түргэн бууж, буунуудаа урд талаас буулгаж эхлэв. 

	Энэ завсар Биденко, Ваняг хармагц

	— Хүүе, малчин хөвгүүн, хайрт минь, чи бас энд үү? гэж хэлээд Ваняг өөрийн мундаг том гараар тэвэрч, түүнийг ачааны өндөр машинаас газарт буулгахад Ваня, тагнуулчинд зай тохируулах түлхүүрээ үзүүлэн

	— Ах гуай, Биденко гуай, үүнийг хараарай гэж хашхирахад нь

	— Ээ, чи чинь яасан сайхан их бууч болчхов гэж хэлж байгаа Биденко, хүүхдийг баяртайгаар харахын зэрэгцээ тийнхүү түүнийг хүмүүжүүлж байсан их бууч нар хүүхдийн гадаад үзэмжид өөрчлөлт оруулсныг хараад, дотроо атаархах байдалтай байлаа. Энэхүү өөрчлөлт нь юу вэ? гэвэл их бууч нар, Ваняд дуулга өмсүүлсэнд оршино. Энэ нь Ваняг догь цэргийн байдалд улам ойртуулна. Бусад зүйл нь цөм хуучин хэвээрээ ажээ. Гэвч Ванягийн хувцас хунар нь хуучин шигээ шинэ хэвээр байсангүй бөгөөд нэлээд хуучирч нухлагджээ. Гутлын түрий нь доошоо бууж, том том нугалаас гараад, шинелийн ханцуй дээр нь бууны тос болжээ. Биденко энэ бүхнийг үзэхдээ сэтгэлийн гүнд бас л нэлээд тааламжтай байсан бөгөөд, учир нь эдгээр байдал нь түүний дурлаж хайрлаж явдаг Ваняд улам цэрэгжлийн маягийг олгожээ. Гэсэн ч Биденко хүнгэнэсэн дуугаараа

	— Хувцсаа их гамгүй өмссөнөөс бүгдээрээ нугаларч ихэд үнгэгджээ. Энэ нь харахад ч муухай байна гэж тэсвэрлэлгүй хэлэхэд

	— Ах гуай, энэ бол миний буруу биш шүү, хувцсаа тайчилгүй бууныхаа дэргэд шууд газар дээр унтдаг удаа аль олон тохиолддог байна шүү дээ гэж Ванягийн хэлэхэд Биденко их л хөөрсөн байдалтайгаар

	— Бууныхаа хажууд гэнэ. Манайд байхдаа ч чи арай цэвэр явдаг байж дээ, гэсэн ч сангийн хувцас хунарыг цэвэр сайхнаар өмсөх хэрэгтэй гэж хэлэв.

	Үүнд Биденко энэ бүхнийг хэлэхдээ зөвхөн өнгөн дээр ингэж байгаагаас биш, харин түүний хайр нь хуучин хэвээр байгааг Ваня даруйд ойлгов.

	Энэ учраас Ванягийн сэтгэл шууд хөдөлж тэр нэгэн өдөр их буугаар буудсан явдлаа ба бас түүнийг орой нь зургаадугаар бууч болгосон хийгээд, мөн ахмад Енакиев, түүнийг хүүгээ болгох гэж байгаа бололтой гэх зэрэг эдгээр бүх сүүлийн үед болсон баяртай явдлуудаа Биденкод нэгд нэгэнгүй яримаар санагдав.

	Түүнчлэн Горбуновын тухай ба тагнуулчин нарт ямар сонин зүйл дуулдаж байгаа хийгээд ямар ямар шинэ олзны зүйл бий болсон зэргийг Биденкогоос асуумаар санагдана.

	Гэвч эргэн тойрон байлдаан явагдаж байсан тул олон юм ярих завгүй учир энэ бүхнийг хэлж амжсангүй.

	Зөвхөн бүтэн хагас минутын төдий хугацаанд буунуудаа дөнгөж тайлж сумуудаа арайхийн буулгаж гүйцэхтэй зэрэг түрүүч Матвеев Ванягийн урьд огт сонсож яваагүй цоо шинэ үгээр

	— Дугуй дээр ээ! гэж команд өгөв.

	Төдий удалгүй их бууч нар бууныхаа амыг эргэхийн хамт нэг дор овоорч дугуй бүрээс нь тус бүр хоёр хүн бариад, бууны мөрөвчийг бүрхүүл өөд нь шахсаныхаа дараа Биденкогийн заасан зүг нэг, хоёр, гурав гэж түлхэлсээр нэлээд хурдан өнхрүүлсээр одов.

	Үлдсэн цэргүүд нь хайрцагтай сумуудаа тэвэрч түүнийг бууны хойноос авч явлаа.

	Ваняд хэн ч юу ч хэлсэнгүй боловч тэр өөрөө ямар нэгэн юм хийх ёстой гэдгийг ойлгоод сумны хайрцгийн бүдүүн олсон бариулаас шүүрэн авч чирэхээр оролдсон боловч хайрцаг хэтэрхий хүнд байлаа. Үүнд Ваня яахыг түр бодоод гэнэт зай тохируулах түлхүүрээрээ хайрцгийн тагийг ханзалж түүний дотроос их бууны тосонд хутгалдсан сумыг нь авч мөрөн дээрээ тавиад бусад нөхдийнхөө хойноос гүйж хүнд үүрэгтээ дарагдан аахилсаар явав. Тэгж Ваняг хүрэлцэн очих үед буу нь хэдийн нэг том төмсний овоолгын дэргэд байлдаанд бэлэн болоод зогсож байсан бөгөөд бусад бууч түүнээс хол бус байлаа.

	Энд бас ахмад Енакиев ч байв.

	Енакиев жирийн нэг цэрэгтэй адил дуулгатай хэвээр хөлөө хоёр тийш алцайн, тохойгоороо газарт сүрхий даран хэвтэж, дуран авайгаар харж байсан бөгөөд Енакиев ийм байхыг Ваня урьд огт үзээгүй юм.

	Енакиевийн хажууд ахмад Ахунбаев цоохор тарлан цуваа хүзүүндээ сайтар уяад автомат буугаа тохойлдон хэцийлдэн хэвтэж байлаа. Түүний дэргэд нь алчуур шиг эвхэгдсэн зураг хэвтэх бөгөөд түүний дээр нь яг нэг чиг дээр заасан хоёр бүдүүн улаан зураас (сум) байхыг ажиглав.

	Мөн энд сумлагч Ковалев ба бас Ванягийн нэрийг үл мэдэх хоёрдугаар бууны сумлагч хоёр байсан бөгөөд тэр хоёр, батарейн даргынхаа харж байгаа зүг ширтэн хэвтэнэ. 

	Ахмад Енакиев

	— Сайн харж байна уу? гэж асуухад хоёр наводчик

	— Тийм ээ, сайн харж байна гэж хариулав.

	— Таныхаар бол бай хүртэл хэчнээн метр зайтай байна?

	— Долоон зуун метр.

	— Зөв. Долоон зуун гучин метр болно. Тэгвэл одоо тэр лүү өгчилгөөд байна даа!

	— Мэдлээ.

	— Тусгай команд өгөхгүй тул явган цэргээс хоцорч хурдаа алдалгүйгээр түргэн тохируулаад яг тусгалтайгаар буудах хэрэгтэй.

	Ахмад Енакиевийн хэлж байгаа нь хатуу бөгөөд өгүүлбэр нэг бүр нь цэг таслалтай, яг таг хийтэл хадаас хатгаж байгаа юм шиг хурц тод байлаа.

	Ахунбаев түүний өгүүлбэр төгсөх болгон дээр толгой дохин хангалттайгаар зөвшөөрч огт баярлалгүй уур хилэнтэй болсон инээмсэглэлээрээ өөрийн яралзсан жигдхэн шүдийг гарган мишээнэ. 

	Ахмад Енакиев

	— Нийтийн дохиогоор нэгэн зэрэг галла гэж хэлэх сацуу Ахунбаев зургаа бичгийн савандаа чихээд хажуу талаас нь тэсэж чадалгүйгээр

	— Би өөрөө нэг улаан пуужин тавина, сайн харж байгаарай гэж хэлэхэд

	— Мэдлээ гэв.

	Ахунбаев бичгийн саваа бүснийхээ төмөр гогцоонд хүчтэйгээр угзран зүүгээд хэнтэй ч салах ёсыг гүйцэтгэлгүйгээр

	— Явлаа гэж шийдвэртэйгээр хэлээд пулемётын буудлага онц аюултайгаар пижигнэж байгаа тэр зүг том томоор алхлан одлоо.

	Ахмад Енакиев сумлагчдаас

	— Асуултгүй юу? гэж асууж

	— Асуулт байхгүй гэж хариулахад нь

	— Буу буундаа! гэж команд өгөв.

	Хоёр сумлагч тус тусын буу руу мөлхөн одов.

	Эргэн тойронд их бууч, явган цэрэг, цүнхээ барьсан эмнэлгийн хоёр асрагч болон ширэн хайрцаг, ороолттой төмөр утас үүрсэн хэсэг холбоочин бас толгой ба гараа боосон нэг шархтны зэрэг нэлээд олон хүн цөм газар дээр хэвтэж байсан бөгөөд тэд өөр газар очих гэвэл мөлхөн очдогийг гагцхүү Ваня ажиглав. Бас агаарт хааяа шувуу жиргэх шиг дуу гарч байхыг Ваня сонсож байсан бөгөөд улам тод болоход нь зэрлэг сум исгэрэлдэж байгаа юм гэдгийг ойлгов. Үүнд хаана юм бэ, явган цэргийн эгнээнээс төдий л холгүй байгааг Ваня ойлгож эргэцүүлэн харвал тэр нь бараг дэргэд нь байгааг сая мэдлээ.

	Ваня төмс тарьдаг талбарын дунд байгаа бөгөөд төмсний овоолго мэт үзэгдэж байсан хэсэг толгодыг хэдийн ажиглаж байсан бөгөөд одоо тэр зүйл нь явган цэргийн эгнээ бөгөөд түүнээс цаана манайхан байхгүй гагцхүү германчууд байгаа болохыг улам тод ойлгов.

	Тэгэхэд Ваня, сэмхнээр гүйн очиж буун дээрээ хүрээд сумуудаа газар тавихын сацуу тагийг нь онгойлгосон хайрцгийн хажууд өөрийн байранд хэвтэв.

	Ваняд энэ өдөр, түүний эргэн тойронд болж байгаа зүйлс цөм ер бусын залхуутай удаанаар хийгдэж байх шиг санагдаж байсан боловч үнэн хэрэг дээрээ туйлын хурднаар хийгдсээр байжээ. 

	Ахмад Енакиевийн анхаарлыг ямар нэгэн аргаар өөр дээрээ татаж инээмсэглэнгүй царайгаар зай тохируулах түлхүүрээ үзүүлэн «Нөхөр ахмадын амрыг эрье» гэж хэлэхийн далимаар би бас л энд бусад олон цэргийн нэгэн адил өөрийн бууны хамт байлдаж явна шүү гэдгээ үзүүлбэл сайн асан даа гэж Ваняг бодож амжаагүй байтал нь өмнө нь бууны сулхан дуу сонсогдон улаан пуужин гэрэлтжээ. 

	Ахмад Енакиев босон харайхын хамт 

	— Давшиж яваа германчуудын эгнээн дээр ил хараагаар галлаад! гэж захирангуй маягаар командлахад түрүүч Матвеев

	— Галлаад гэж хашхирав.

	Яг энэ минутад буюу арай ч өмнө болов уу гэмээр хоёр буу нь эхлэн галлаж дараа нь тийнхүү дахин тасралтгүй гал нээх тул түүний дуу нь тэсрэлтийн чимээтэй холилдов.

	Бууны хажуу хавьд тасралтгүй хангинаж, дарийн муухай үнэртэй хий нь нүднээс нулимс асгаруулж байсан төдийгүй, Ванягийн амнаас хүртэл төмрийн гашуун амт амтагдав. Буудсан хонгионууд утаа уур савсуулан бууны гол төмрөөс суга үсэрч газар дээр чанга цохин унаж эргэлдэн хөрвөлдөн байсан боловч түүнийг хэн ч цугларуулж хураасангүй зөвхөн хөлөөрөө ийш тийш зайлуулна.

	Ваня сумуудаа бүсэлхийнээс сугалж бүрхүүлийг авч амжихгүй болов.

	Ковалев бол хэдий цаг үргэлж түргэн ажилладаг боловч одоо түүний хөдөлгөөн нэг бүр нь бараг нүдэнд үзэгдэхгүй эргэх ба эргүүлэх механизмуудыг хоёр гараараа зэрэг тун шаргуу эргүүлэх бөгөөд заримдаа зүг бүр тийш нь эргүүлнэ. Бас эмсгий шүдээр сахлаа хазаж, буулгах шижмийг ууртай догшноор угзрахад нь буу улам улам донсолж дарийн тунгалаг утаагаар бүрхэнэ.

	Харин ахмад Енакиев бууны дугуйн нөгөө хажууд Ковалевтай зэрэгцэн зогсоод өөрийн сум дэлбэрэхийг дуран авайгаар ажиглан ширтэнэ. Тэр бээр бүр сайн ажиглахын тул заримдаа гэдрэгээ ухарч заримдаа урагшаа гүйж, заримдаа газар хэвтэж байв. Тэр нэгэн удаад төмсний овоолго дээр ер бус амархан гарч дэргэд нь нэлээд хэдэн мина дэлбэрсэн боловч босоо зогсон ширтсээр байв.

	Сумын нэг хэлтэрхий бууны хуяг дээр тэсэрч байгаа чимээ Ваняд сонстмогц ахмад Енакиев бууны зүг эргэж ирээд

	— Сайн байна, бас дахиад бууд гэж тэсгэлгүй хэлэхэд Ковалевд ямар нэгэн юмыг гараараа зааж

	— Одоо баруун талын хоёр хуваарийг үзэж байна уу? Тэнд миномёт нь байна. Тэр лүү гурван ширхгийг өгөөд орхи

	— Галлаад! гэж командлав.

	Буу бас дахин галлаж ахмад Енакиев ч дуран авайгаа тавилгүй түргэнээр

	— Мөн дөө. Василий Иванович, чи бүр нүхэнд нь хийж орхилоо шүү, муусайн золигууд дуугүй боллоо. Одоо тэгэхлээр явган цэрэг рүү нь гээд

	— Ээ чөтгөр! Толгойгоо ч өндийлгөж чадахгүй байх шив! Дахин галла, Василий Иванович аа! гэж хэлэв.

	Ийнхүү нэгэн удаад онц амжилттайгаар буудаж чадсанд Енакиев инээд алдан, дуран авайгаа хаяж алга ташив.

	Ваня өөрийн ахмадыг ийнхүү түргэн хөдөлгөөнтэй залуумсаг байхыг хэзээ ч үзээгүй юм. Тэр цэргүүдээс өөрийн даргыг бахархдагийн адилаар түүнийг ямагт бахдаж явдаг билээ. Гэтэл одоо энэхүү цэрэг хүний бахдалаас гадна хүү нь өөрийнхөө эцгийг бахдах өөр нэгэн сэтгэл түүнтэй нийлжээ.

	Ахмад Енакиев гэнэт гараа өргөхөд хоёр буу галлахаа зогсов.

	Тэгэхэд Ваня тун яаралтай бачуугаар гал нээж хангинан дуугарч нэгэн дороос буудаж байгаа арваад пулемётын дууг сонсоод гэнэт бие нь арзайх шиг болон айв. Гэвч энэ нь сайн муу алиныг ч ойлгосонгүй бөгөөд гагцхүү ахмад Енакиевийг харахтай зэрэг сайнаар ч барахгүй онц сайн зүйл юм байна гэдгийг мэдэв.

	Тэр нь Ахунбаевын арван хоёр пулемёт тийнхүү ажиллаж байсныг дараа нь цэргүүдээс мэджээ. Тэд германчуудыг, бүр ойртон иртэл нь дуу гаргалгүйгээр нуугдан хүлээж байгаад гэнэт нэгэн зэргээр гал нээсэн хэрэг байжээ.

	— Ээ зугтаж байна. За хө, ухарч байгаа германчууд дээр галаа нээ! Хараа гучин тав, яндан гучин тав, галлаад! гэж ахмад Енакиев хашхиран хэлээд их буунуудыг зургаа зургаа дахин буудмагц гараараа дохиж галыг зогсоов.

	Пулемётууд буудсаар байсан боловч одоо тэдгээрээс гадна хойно хойноосоо цувран дуулдаж байгаа хүнгэнэх чимээ ба байлдааны талбар дээр зүг зүгээс «ура ура» гэж хашхирч байгаа хүмүүсийн танил дуу сонсогдов.

	— Урагшаа давшаад! гэж хэлээд гэдрэг харалгүйгээр урагшлан гүйв.

	Хацраас нь цус дуслан байгаа, түрүүч Матвеев

	— Дугуйн дээр! гэж хашхирав.

	Тийнхүү буунууд дахин урагшлан явахдаа улам хурднаар өнхөрч байв. Түүний энд тэндээс зориг хийморь нь бадарсан явган цэрэг гарч ирэн гүйхийн зэрэгцээ зарим нь их бууч нарт буугаа түрэхэд нь тусалж, зарим нь хайрцагтай сумыг өргөн явна.

	Энэ завсар ахмад Ахунбаев германчуудад хэвтэж нуувч малтах бололцоо олгохгүйн тул тэднийг мөрдөн хөөсөөр байв. Энэхүү арван хоёр пулемёт бол Ахунбаевын гарт байгаа бүх зүйл нь бус, бас түүнд сайтар нууцалсан бөгөөд нэг ч бууны дуу гаргаагүй байгаа миномётын батарей байжээ.

	Одоо тийнхүү их буунууд буудах завгүйгээр урагшаа ахиж байгаа тул миномётуудын гал нээх ээлж болжээ. Тэд ухран гүйж яваа германчууд руу шууд бөөн галаар дайралт хийсэн тул германчууд маш түргэн гүйж байсан бөгөөд түүнийг хөөж яваа манай явган цэрэг, их буу удаан саатах аргагүйгээр мөрдөн хөөв.

	Тийнхүү ахмад Енакиевийн буунууд германыг зогсолтгүй элдсээр өндөрлөгийн тэг дунд хүрсэн нь германчуудын үндсэн байрт бараг гараараа хүрч болох шахам ойрхон очжээ. Тэнд германчууд ногооны газрын урт шуудуунд орж нуувч бэлтгэж эхэллээ. Гэвч их буунууд тэднийг гүйцэн очоод тулалдаан дахин шинэ хүчтэйгээр өрнөв.

	Эдгээр буунууд нь буудлагын үүрүүдийн дунд оршиж байсан тул баруун зүүн талаас буудан байгаа явган цэргүүдийг Ваня харав. Цайран хайрцгуудаа чирсэн сум зөөгч нар буудагчийн хойноос түргэн гүйж, дэргэд нь унаж байгааг ажиглав. Мөн онь холбон буудах команд өгч байгаа офицеруудын дууг сонслоо.

	Эргэн тойронд газар ухагдаж утаа суунаглана. Төмөр хонгиотой хоосон тууз ба герман цэргийн хэмх дарагдсан дашмаг, хүнд төмөр дэгээ чагт бүхий суран тоногийн тасархай, хараахан дэлбэрээгүй байгаа мина, хэсэг бусаг тасран урагдсан майхан, цус болсон даавуу, зураг хөрөг мэтийн тулалдааны талбар дээр ямагт үлддэг харшгүй муухай хог новш газар сайгүй хэвтэнэ.

	Том саарал резин гуталтай, шороо болсон ногоон цамцтай германы хэдэн хүүр бууны ойролцоо ундуй сундуй хэвтэнэ. Энд бид нэлээд удаан зогсох болов уу гэж Ваня бодов.

	Гэтэл ахмад Ахунбаев хамгийн эцсийн удаад хэрэглэхээр гамнаж огт гар хүрээгүй байсан сүүлчийнхээ гуравдугаар салааг гаргаж ирээд дайралтад бэлтгэхэд түүнийг далд нууц бөгөөд ер бусын түргэн хөдөлгөөнтэйгөөр хүч задруулж Енакиевийн буунуудын хажуугаар, нуувч малтаж амжаагүй байсан германчууд руу Ахунбаев өөрөө удирдан дайрав.

	Энэ бол баярын минут байв, гэвч тэр нь энэ нэгэн өглөө Ванягийн эргэн тойрон болж байсан бусад юмсын нэгэн адилаар маш хурдан хугацаанд явагдаж өнгөрөв.

	Тийнхүү шинэ байр дээрээ бэхжихээр буучид хүрзээ дөнгөж шүүрэн авмагц орчин тойрны байдал гэнэт муугаар өөрчлөгдөж байгааг Ваня ажиглав. Тулалдааны дараагаар тогтсон энэхүү чимээгүй нам байдал Ваняд нэг л жигтэйхэн аюултай мэт санагдана.

	Ахмад Енакиев бууны хуяг руу бөхийн зогсоод алсыг ширтэв. Ваня, түүний царай тийнхүү уйтгартай байхыг хэзээ ч харсангүй. Ковалев гараараа урагш заан зэрэгцэн зогсоно. Тэд чанга бусаар хоорондоо ярилцаж байгааг Ваня сонсов. Тэгээд ямар нэгэн тоо тоолж тоглох тоглоомоор наадаж байна, гэж бодож байв.

	— Нэг хоёр гурав гэж өгүүлэхэд ахмад Енакиев,

	— Дөрөв, тав гэж үргэлжлүүлээд тоолоход нь Ковалев,

	— Зургаа гэж хэлэв.

	Ваня, дарга бас сумлагч хоёрын харж байгаа зүг ширтэвч тэнгэрийн аймшигт муухай булингартай хаяа ба түүний дээгүүр хэд хэдэн хурц өнгөтэй дээвэр, хэд хэдэн өвгөрсөн модод хийгээд төмөр замын худгийн сүүдэр харагдаж, өөр юу ч үзэгдсэнгүй.

	Энэ үест ахмад Ахунбаев ойртон айсуйг харахад түүний нүүр харлан улайж, ердийнхөөс өргөн болсон юм шиг санагдана. Түүний хацар дээгүүр нь тортогтой холилдсон хар хөлс гоожиж, эрүү нь чичрэн донсолно. Тэр хөлсөө цувныхаа хормойгоор арчаад, худгийн зүг зааж,

	— Гурван метр зайтай газарт таван танк байна гэхэд

	— Зургаан танк, хоёр мянга найман зуун метр газарт байна гэж Енакиев захиж хэлэхэд,

	— Тийм ч байж магадгүй гэж Ахунбаев өгүүлээд, ахмад Енакиев дуран авайгаар харж,

	— Бас явган цэрэг дагуулсан юм байна гэхтэй зэрэг ахмад Ахунбаев тэсэж чадалгүйгээр түүний гараас дуранг авч, тэр зүг харан тийнхүү огторгуйн хаяагаар эргэн тойрон удтал харсныхаа дараа дуранг эгүүлэн өгөөд,

	— Хоёр суман хэртэй явган цэрэг байна гэж Ахунбаевын хэлэхэд, ахмад Енакиев,

	— Барагцаалбал тэр орчим байх гэж хэлээд, — Танайханд хүч аль хэр үлдээд байна вэ? гэж асуув.

	Ахунбаев эл асуултыг шууд хариулалгүй,

	— Хохирол их байна гэж ууртайгаар хэлээд цувныхаа оосрыг чангалан уяж, гутлынхаа нугарсан түрийг татах зуур автоматаа савчуулан, том томоор алхаж урагшаа гүйн одов.

	Энэхүү яриаг хэдий аяархнаар ярьцгааж байсан боловч «танк» гэдэг нэгэн үг хэдийн хоёр бууны буучдад хүрэлцэн очжээ.

	Цэргүүд нэг ч юм ярилгүй тун түргэнээр малтаж харин тав зургаадугаар буучид хайрцаг дотроос хуяг нэвтэлдэг сумуудыг яаралтайгаар аваад тусгайлан тавьж байв. Ваня байлдаанд өөрийн байрыг хатуугаар ойлгож сум руу гүйн очив.

	Яг энэ үед ахмад Енакиев Ваняг олж хармагц

	— Чи яагаад энд байгаа юм бэ? Чи энд юу хийж байна? гэж асуув. 

	Ваня тэр даруйд биеэ эгцлэн номхон зогсоод,

	— Нөхөр ахмад аа, би нэгдүгээр бууны зургаадугаар буучаар ажиллаж байна гэж сагалдарга нь эрүүндээ тогтохгүй холхиж явдаг дуулга малгайгаа гараараа засаж сандруугаар хэлэв.

	Энд Ваня зургаадугаар буучаар ажиллаж байгаа бус, харин зургаадугаар буучийн дагалднаар ажиллаж байгаагаа хэлэлгүй бага зэрэг гайхуулахын тул худал хэлж орхисныг тэмдэглэх хэрэгтэй. Гэвч тийнхүү зургаадугаар бууч гэж хэлээд сэтгэлдээ үргэлж бодож явдаг эцэг гэж нэрлэсэн өөрийн ахмадын өмнө үлэмж сайн байдал үзүүлэхийг туйлаас хүсжээ.

	Тэр бээр Енакиевийн өмнө номхон зогсож бүлтгэр хөх нүдээрээ ширтэн батарейн дарга сая нэг намайг мэдэв гэж баяссан шинжийг илтгэж байв.

	Тэр их бууны зүг сумыг хэрхэн зөөж бууны дугуйг хэрхэн авч, дэргэд нь мин хэрхэн ойрхон унасан ба түүнээс өөрөө ер айгаагүйгээ ахмадад хэлэхийг хүснэ. Тэгээд бүгдийг ахмадад хэлж цэрэг хүний «Сайн цэрэг» гэдэг сайхан үгийг хариуд нь сайшаал болгон сонсохыг хүсэв.

	Гэтэл энэ үед ахмад Енакиев түүнтэй ярилцах бодол ч үгүй, зав ч үгүй байв.

	— Чи чинь галзуурав уу? гэж ахмад Енакиев айсан байдалтай хэлэв.

	«Чи ойлгохгүй байна уу? Бидэн рүү танк ирж явна, тэнэг минь, чамайг энд лав алах биз, зугтаач!» гэж түүний зүг хашхирах гэснээ биеэ барьж хөмсгөө зангидаад ширүүн дүрээр,

	— Одоохон эндээс зайл гэхэд нь,

	— Хаашаа? гэж Ваня асуувал,

	— Ар тийшээ, батарей руу, хоёрдугаар салаан тийш буюу аль эсвэл тагнуулчид руу юм уу, дуртай зүгтээ яв! гэж хэлэхэд нь Ваня ахмад Енакиевийн нүд рүү хармагц бүгдийг ойлгов. 

	Түүний уруул нь хөдөлж, биеэ цэхлэн номхон зогсоод,

	— Яасан ч явахгүй гэв.

	— Юу гэнэ ээ? гэж ахмад Енакиев гайхсан янзтай асуухад

	— Яасан ч явахгүй! гэж дахин хэлээд газар шагайв.

	— Би чамд тушааж байна, дуулав уу? гэж ахмад Енакиевийн аяархнаар хэлэхэд, сормуус дээгүүр нь нулимс гүйлгэнэж байгаа Ваня:

	— Яасан ч явахгүй! гэж бүр зоримгоор хариулав.

	Тийнхүү түүний цэрэг, түүний хүү нь болох энэ бяцхан хүний сэтгэл дотор юу болж байгааг ахмад Енакиев даруй ойлгож ингэж маргалдах нь ямар ч утгагүйн дээр гол нь ингэж байх цаггүй болохыг мэдэв.

	Түүний уруул дээгүүр залуугийн золбоог илтгэсэн зальжин инээмсэглэл тодорч, бичгийн сав дотроосоо мэдээ бичихэд зориулсан хэсэгхэн цаас гаргаж аваад, түүнийг бууныхаа хуяг дээр тавьж хортон харандаагаар хэдэн уг таталган бичээд, том биш дугтуйд хийж наав.

	— Улаан цэрэг Солнцев байна уу? гэж бүгдэд дуулдахаар зориуд хашхирахад Ваня, жагсаалын алхаагаар ойртон очоод өсгийгөө хавсран ёсолж зогсоод,

	— Нөхөр ахмад аа, би энд байна! гэв.

	— Байлдааны үүрэг. Энэ дугтуйтай бичгийг дивизийн командын байранд штабын даргад хүргэж өг. Мэдэв үү?

	— Мэдлээ.

	— Тушаал давт.

	— Байлдааны тушаал, энэ дугтуйтай бичгийг дивизийн командын байранд штабын даргад хүргэж өг! гэж Ваня яг л давтан хэлэв.

	— Зөв.

	Ахмад Енакиев дугтуйг сарвайхад Ваня бас л өөрийн мэдэлгүй шахам түүнийг нь аваад, шинелийнхээ энгэрийг ярж, гадуур цамцныхаа хармаанд хийж,

	— Явж болох уу? гэв.

	Енакиев моторын холоос сонстохыг сонсон дуугүй зогсож байснаа гэнэт эргэж товчхоноор,

	— За юу болоод байна? Яв! гэхэд Ваня өөрийн ахмадын царайнаас нүдээ салгаж чадалгүй ёсолсон хэвээр зогсож байв.

	— Чи минь яагаад байна даа? гэж ахмад Енакиев өхөөрдөх маягтай хэлээд гэнэт хүүхдийг өөрийн зүг татан цээжиндээ наалдуулан тэврээд, — Хүү минь, биелүүл гэж хэлээд хуучирч урагдсан бээлийтэй гараараа Ваняг биеэсээ зөөлнөөр түлхэв.

	Тэгэхэд Ваня зүүн мөрөө даган эргэж, дуулгаа засмагц эргэж харалгүйгээр гүйж одов. Тийнхүү зуун метр гүйж амжаагүй байлаа. Ваня бууны дууг сонсов. Энэ бол ахмад Енакиевийн их буунууд танк руу галлаж байгаа хэрэг юм санжээ.

	Ваняг тийнхүү хөлсөө асгаруулан амьсгаадаж гүйсээр их бууны байрлал дээр хүрээд дараа нь дивизийн командын байрыг эрж олоход нь, ахмад Енакиевийг орхиж явсан нөгөө өндөрлөг дээр нь хэдийнээ ид тулалдаж байгаа харагджээ.

	Бүх өндөрлөгийг цагаан, хар бор загал янз бүрийн хонины шинэ арьс мэт бужгар дүгрэг холилдсон утаа туждаа бүрхжээ. Утааны дунд тэсрэлтийн цахилгаан цахилж газар донсолно. Хаа нэгэн газарт асар том хаалга нээгдэж хаагдаж байгаа юм шигээр агаар хөдөлнө.

	Манай ойрын ба холын батарейнуудын сум тэр толгой руу чиглэн шунгинаж өнгөрнө.

	Штабын дарга Ваняг огт харалгүй, дугтуйтай бичгийг авч задалмагц хөмсгөө зангидаж,

	— Тэгнэ ээ, би мэдэж байна гэж хэлээд дугтуйтай бичгийг байлдааны мэдээнүүд дотор хийгээд,

	— Яв гэв.

	Ваня штабын блиндажаас гарч гэдрэг гүйн одох зуур байлдаан нь зөвхөн ахмад Енакиевийн байрлаж байсан өндөрлөг дээр явагдаж байгаа биш одоо бүх фронт дээр явагдаж баруун тийш аажмаар ахиж байгааг сая мэдэв.

	Ваняг тийнхүү гүйн явах зуур түүний хажуугаар мотомеханикчилсан явган цэргүүдийг зөөсөн ачааны машин гүйцэн өнгөрч танкнууд гүнзгий шуудуун дээгүүр нугас мэт дэвхрэн гарч, өөрөө явдаг их буунууд харахад аяархан юм шиг боловч үнэндээ маш түргэн хөдөлгөөнтэйгөөр гинжээрээ явж холбоочид өөрсдийн мод ба ороомог утсыг барин шугамаа уртасгаж, утаа тортог болсон улаан оройтой өндөр малгайтай нэг генерал донслуулан давхигч «виллис» машиндаа сууж өмнөө сонин дэлгэсэн юм шигээр газрын зургаа дэлгэн үзэж явна.

	Нэг үгээр хэлэхэд орчин тойрны юм цөм холилдож бүгдээр урагшаа маш яаралтай тэмүүлж байлаа. Тийнхүү үймээний дундуур Ваня сайн мэддэг газраа ч танихгүй шиг болж тэдгээр газар нь шинэ нутаг өөрчлөгдсөн шиг санагдах бөгөөд буугаа орхин одсоноос хойш чухам хэчнээн цаг өнгөрснийг үл мэднэ. Хэдэн минут өнгөрсөн шиг санагдавч, үнэн хэрэг дээр хэдэн цаг өнгөрчээ. Ваня өндөрлөг дээр байлдаан болж байгаа гэж бодоод маш яарч байлаа.

	Харин байлдаан болж байсан тэр газар хамаг юм төгсөж, дайсны танк устгагдан, дайралт няцаагдаад өндөрлөгийг эзэлж, түрүүн буунууд байрлаж байсан газар нь одоо бараг ар тал болсныг мэдсэнгүй. Ялангуяа энэ бүхэн хэрхэн төгссөнийг мэдэхгүй, ахмад Енакиевийн буунууд ба Ахунбаевын батальоны үлдэгдэл бүх сумаа дуусаж тойрон бүсэлсэн германчуудын дайралтыг дөчин минутын турш гранатаар няцааж, гранатаа дуусахад, жад хүрз мэт юу тохиолдсон бүхнээр тулалдаж байсныг мэдээгүй тийнхүү ахмад Енакиевийг германчууд дайран довтолж байсан тул Енакиев дивиз рүү утасдаж дивизийн батарейн галыг өөр дээрээ дуудсан байжээ.

	Ваня энэ бүхнийг огт мэдсэнгүй, гэвч тэр таньдаг газраа ойртон ирэх үест нь энэхүү тайлбарлагдашгүй түгшүүр нь түүний сэтгэлийг бага багаар хамран авч байлаа.

	Гэвч тэр газар нь одоо огт танигдмааргүй болсон бөгөөд Ваня арай ядан таньжээ.

	Тийнхүү өөрсдийн хамгийн эхний буудаж байсан байрыг олж харав. Ваня түүнийг зөвхөн ахмад Енакиевийн дээр нь гараад зогсож байсан төмсний хэсэг овоолгоор таньсан бөгөөд энэхүү төмсний овоолгын хажууд сумны хоосон хайрцгууд байсан нь одоо ч хэвээр хэвтэж байв. Гэвч тэр хайрцгуудын дотор байсан сумны тавиуруудыг хэн нэгэн хүн аваад хөлдүү газар дээр хаяжээ.

	Үүнээс өөр таньдаг юм нэг ч үгүй байлаа. Хамгийн гол нь энэ газрыг таньдаг болгосон нөгөө хүмүүсээс нэг нь ч үгүй байлаа.

	Ваня цааш явав.

	Ахунбаевын явган цэргийн эгнээ байсан тэр газар зүг бүрээсээ дүрэлзэн ноцож байгаа их бууны сумаар хүрээлэгдсэн ачааны машин утаа манаруулан шатаж байна. Энэ бол ахмад Енакиевт сум хүргэхээр явсан ачааны машин байна гэж Ваня ойлгов. Бас цаашлан харвал урьд нь байгаагүй германы хоёр эвдэрхий танк байхыг харав. Онхолдсон нэгэн танкны дотроос төмөр хадаастай зузаан шаахайтай шатаж түлэгдсэн саарал ороолттой хөл цухуйж байхыг харав. Бууны ам нь зад цохигдсон, өөр нэгэн танкны дэргэд суманд ухагдсан газар дээр цахилгаан дэнлүүний шилтэй адил ямар нэгэн шилэн сав хэвтэж байгааг харав. Энэхүү шилэн сав дотроос ямар нэгэн цайвгар өнгөтэй зунгааралдсан шингэн зүйл аажмаар асгарч фосфортой адил, бүдэг шар гэрэл гарган хөдлөлгүйгээр шатаж байв.

	Цаашлан явахад байлдааны бүх талбар онги ухагджээ. Том жижиг янз бүрийн нүх ойр ойрхон зэрэгцэн гарсан нь түүний дотор хөл тавих тэгш газрыг олоход бэрх байв. Иймд цаг үргэлж дээш доошоо буух зэргээр явах тул Ваня эл талбар дээгүүр дөнгөж гучин алхам яваад эцэв.

	Дуулга өмссөн толгойг халуун хөлс бүрхээд, түүний мөрийг хүнд шинель нь дарна.

	Тийнхүү Ванягийн дэргэдүүр огт үл таних нэлээд олон их бууч өнгөрөн гарлаа. Тэдний нэгний нуруун дээр гурван нарийхан навч бүхий зэгстэй адилхан ногоон антентай ногоон хайрцаг харагдана.

	Мөн өндөр хээгч гүү унасан үл таних их бууч ахмад ба түүний хойноос нь хүзүүндээ автомат буугаа зүүсэн, үл таних тагнуулч явж өнгөрөв.

	Анхны цас хүйтэн салхийг авчрагч энэхүү бүрхэг намхан тэнгэрийн доорх бүх юм цөм үл танигдах юм шиг санагдана.

	Тийнхүү явсаар Ваня гэнэт өөрийн бууг харав. Буу нь бага зэрэг хазайсны дээр ямар нэгэн шалтгаанаар нэг дугуй нь үгүй байх бөгөөд дээр дээрээс нь давхарлаж тавьсан сумны хайрцгаар дугуйгүй талыг дээш өргөжээ. Тэндээс төдий л хол бус нэгэн машин юм ачдаг тэвш нь нээлттэй зогсож, түүний дээр хэсэг цэрэг ямар нэгэн зүйлийг их л болгоомжтой ачаалж байгаа үзэгдэнэ.

	Ванягийн зүрх цохилохоо болин алдаж, түүн рүү ойртон очоод туйлын аюултай юмыг үзэв.

	Бууны нөгөө талд байгаа талбар нь германы хүүрээр дүүрснээс гадна газар бүр дууссан хонгио, пулемётын тууз, гишгэгдсэн дэлбэлэгч зүйл, цусанд хутгалдсан хүрз, үүргэвч, хэмх цохигдсон хонгио, урагдсан захидал бичиг баримтын зэрэг зүйл онгиролдон хэвтэнэ.

	Энэхүү устгагдаж сүйдсэн зүйлсийн дотор тун бага хохирлыг хүлээсэн юм гэгдэж байгаа танил их бууны суурь дээр нь ахмад Енакиев, толгой ба гараа нэлээд доош унжуулан их бууны онгорхой замгийг бүх биеэрээ халхлан хажуугаараа сууж байв.

	Ваняд ахмад Енакиев унтаж байх шиг санагдав. Хүү түүний зүг шууд гүйн очихыг завдтал нь ямар нэгэн өөр хүч түүнийг зогсоожээ.

	Ваня огт хөдлөлгүйгээр ахмад Енакиевийг улам улам ширтэн харах тутам улам ихээр айдас нь хүрэв. Ахмад Енакиевийн сайтар зохицсон, цэвэрхэн шинель нь нохойд уруулсан юм шиг цөм салбарч цастай хутгалдан урагджээ. Ахмад Енакиевийн бага зэрэг цастай хутгалдсан бууралтсан хонгор үсэн дээгүүр нь салхи илбэж, дуулга малгай нь газарт унажээ.

	Нүүрээ хэтэрхий доош унжуулсан тул царай нь үл үзэгдэнэ. Гэвч дорогш хандсан толгойноос нь цаг үргэлж цус дусалсаар байсан бөгөөд тэр нь бууны суурин дор бүр ихээр гоожсон тул бараг л бяцхан шалбааг болжээ.

	Ахмад Енакиевийн гар нь яагаад ч юм бээлийгүй байсан бөгөөд нэг гар нь тун сайн харагдана. Тэр нь хувхай цайсан хуруу ба бүдэг ягаан хумстай цав цагаан гар байв. Хуучин боловч сайтар цэвэрлэсэн гуталтай хөл нь этгээд эв хавгүй тэрийж өсгийгөөрөө газар ухан мөлхөх гэж байгаа санагдана.

	Ваня түүнийг хармагц энэ бол лав ахмад Енакиев мөн байна гэж мэдсэн боловч тэр нь ахмад Енакиев гэдэг хүн байсан гэдгийг итгэсэнгүй, итгэж ч чадахгүй байв. Энэ бол ямар ч хөдөлгөөнгүй болсон үл танигдах аймшиг бүхий огт өөр хүн мэт байсан бөгөөд хамгийн гол нь энэхэн минутад эргэн тойрны бүх юм нь хүний юм шиг байгаатай адил санагдана.

	Тэгтэл гэнэт мөрөн дээр нь ямар нэгэн хүний хүнд боловч зөөлөн гар хүрэх зуур Ваня нүд нээж харвал Биденко байв. Дотно сайн сэтгэлт тагнуулчин нь түүний хажууд зогсон байна.

	Түүний хүчирхэг гарын нэг нь Ванягийн мөрөн дээр тавигдаж, нөгөө нэгэн нь цусанд хутгалдсан алчуураар сойсон гараа хүүхэд мэт элгэндээ тэврэн зогсжээ.

	Тийнхүү Ванягийн сэтгэлд ямар нэгэн юм эргэж нээгдсэн мэт болоход Биденкогийн зүг хандан түүний ташаан дээрээс шүүрэн авч нүүрээрээ хэншүү үнэртсэн ширүүн шинель рүү наалдаж нүднээсээ нулимс асгаруулан,

	— Биденко ах аа! Биденко ах аа! гэж дахин давтан хэлж, бүх, биеэрээ чичиргэнэн нулимсаа дуслуулав.

	Тэгэхэд Биденко, түүнээс хүнд дуулгыг аяархан тайлж саяхан үсээ авхуулсан халуун толгойг нь шархтай гараараа илбэн ихэд зовсон байдлаар,

	— Малчин хөвгүүн минь ээ! За яах вэ, цэрэг хүн уйлах удаа байдаг юм. Гэвч яая гэх вэ? Нэгэнт л байлдаж байгаагаас хойш гэж хэлэв.

	Алагдсан ахмад Енакиевийн хармаанаас нэг бичиг олов. Тэр үүнийг өөрийн зүг галын хүчийг нэмэгдүүлэхээр дуудахын өмнө бичжээ. Хэдий эвгүй бэрх үед бичсэн боловч түүнийг тайван байх үед блиндаждаа бичсэн болов уу гэж хэлж болохоор байлаа. Бичсэн зүйл нь нэг ч илүү дутуу юмгүй, туйлын товч тодорхой, цэг таслалтай, нямбай байв.

	Гэтэл үүнийг бичиж байх тэр үед өөрийн ангийнхнаас орчин тойронд хэн ч үлдсэнгүй аймшигт цаг болжээ.

	Ахмад Ахунбаев цув дотроосоо гараа тэлэн хэвтэж, түүний өргөн духны яг дунд нь сум тусжээ. Ковалев гутлаа тайлж ороолтоо дахиж ороох гэж байгаа юм шиг сууж байснаа гэнэт бөөрөөрөө унаад түүнээс хойш огт хөдөлсөнгүй.

	Гэвч ахмад Енакиев тэмдэглэл дотроо чухам хэдэн сарын хэдний өдрийн хэдэн цагт бичсэнээ марталгүй тавьж түүгээр ч барахгүй «Наймдугаар байн орчимд» гэж энэ захидлыг хаа бичсэн газраа хүртэл тэмдэглэжээ. Бас өөрийнхөө нэрийг бичээд цэг тавихаа хүртэл мартсангүй. 

	Тэгээд тэмдэглэлээ гурвалжилж эвхээд, амархнаар болохуйцыг бодож цамцныхаа гадуур хармаанд хийжээ.

	Ахмад Енакиев энэ тэмдэглэлээрээ батарейнхаа бүх нөхдөд салахын ёсыг хүргэж дайчин нөхдөдөө баяр хүргээд, германы нутаг дээр биш, зөвлөлтийн төрөлх шороон дээр нутаглуулж хамгийн эцсийн цэргийн хүндэтгэл үзүүлэхийг командлалдаа хүссэн байв.

	Тийнхүү ахмад Енакиевийн эцсийн хүсэл сайхнаар биелэгдэж түүнийг зөвлөлтийн нутаг дээр оршуулжээ.

	Ахмад Енакиевийг оршуулсан газар нь анхны цасанд хучигдмагц Ваня Солнцевыг хорооны командын байранд дарга дээр дууджээ. Тийнхүү Ваня цэрэг бүхэнд тохиолддог хувь заяаг өөрчлөх үгсийг дахин сонсов.

	Түүнийг Суворовын сургуульд явуулах боллоо гэж их бууны хороон дарга хэлээд,

	— Явахад бэлтгэ! гэв.

	Түүнээс дөрвөн хоног өнгөрсний дараа Ваня Солнцев, ахлах цэрэг Биденког дагуулан эртний оросын нэг хотын галт тэрэгний буудлаас төв рүү овон товонтой гудамжаар явж байв.

	Фронтын хүмүүс ар талын хотын гудамжаар явахдаа чимээгүй нам гүм байдал ба маш журамгүй байдлыг гайхаж явдгийн нэгэн адил тэр хоёр ч гэсэн нэлээд ихэмсэг, зарим нэгэн юманд битүү дургүйцэн маш аажим явав.

	Сойлттой гартай сэвэлзтэл алхалж, Ванягийн ногоон үүргэвч үүрчээ. Энэхүү үүргэвч дотор өөрийн хөвгүүнийг алс замд хамтын хүчээр үдэж гаргасан их бууч тагнуулчин нараас Ваняд бэлэглэсэн олон тооны хэрэгтэй хэрэггүй зүйл байжээ. Энэ үүргэвчийн дотор нь нөгөө алдарт номын сав ба луужин нь байв. Мөн түүнчлэн сайхан үнэртэй саван, ягаан өнгөтэй исэмдгээр хийсэн савангийн хайрцаг, ногоон өнгөтэй исэмдгээр хийсэн нүх бүхий гэрт агуулсан шүдний сойз хийгээд шүдний оо, зүү утас, гутлын сойз, тос мэт зүйл байлаа. Бас лаазтай жигнэсэн гахайн мах, жижигхэн ууттай ёотон, чүдэнзний хайрцагт хийсэн давс, мөн өөр нэгэн чүдэнзний хайрцагт хийсэн цайны ханд зэрэг янз бүрийн юмс байв. Түүнчлэн аяга, аман хуур, олзны асаагуур, хэд хэдэн шүдэрхэг хэлтэрхий, германы бага калибрын пулемётоос авсан хоёр сайхан сум, түүний нэг нь шар бүрхээстэй, нөгөө нь хар бүрхээс дээр улаан зурвастай ажээ. Бас нэг том талх, дотуур хувцас, нэг зуун төгрөг байж.

	Хамгийн гол нь түүний дотор Ваняг явахад нь хороон даргаас нь ахмад Енакиевийн дурсгал болгож, Ваняг өөрөө тийм цолтой болох хүртлээ нүдний цэцгий мэт хайрлаж яваарай гэж өгсөн ахмад Енакиевийн погон «Суворовын давшилт» гэдэг сонинд ороож, гадуур нь бас нусны алчуураар боогоод хийсэн байв.

	Ахмад Енакиевийн погоныг Ваняд хүлээлгэн өгөхдөө хурандаа ийн хэлжээ:

	— Чи бол өөрийн төрсөн эх эцэгтээ сайн хүү нь байсан. Чи бол тагнуулчид ба их буучдад сайн хүү нь байсан. Чи бол ахмад Енакиевийн нэртэй, эрэлхэг зоригтой, үгэнд ордог хүү нь байлаа. Одоо манай их бууны хороо нийтээрээ чамайг өөрийн хүү гэж үзэж байна. Үүнийг санагтун! Чи одоо сурахаар явах гэж байгаа бөгөөд өөрийн төрөлх хорооны алдрыг гутаахгүй биз гэж би итгэнэ, би чамайг сайн хүн болж, дараа нь сайхан офицер болж чадна гэж итгэнэ. Чи хэзээ ч хаа ч явсан юуны өмнө юм бүгдийн урьд өөрийн эх болсон төрөлх орондоо үнэнч байж төрөлх эх орныхоо хамгийн сайн хөвгүүн болоорой. Ваня минь баяртай, чи офицер болоод хороондоо эргэж ирээрэй, би чамайг хүлээж, төрсөн хүү шигээ хүлээн авна. За одоо яв даа! гэж хэлсэн билээ.

	Ваня, Биденко хоёр тийнхүү хунгар цасанд дарагдсан хотын гудамжаар өнгөрч Екатеринын үеийн багана ба ёслолын гулдан хаалгатай том байшингийн өмнө зогсов.

	Энэ хот дөчин хоёр онд нэг хэсэг германчуудын гарт байсан тул зарим газар нь гал түймэр гарсны тэмдэг хадгалагджээ.

	Цантаж цайрсан угалз хээтэй ширмэн сараалж гялбалзан, байшингийн дэргэд хэдэн зууны үеийн хус мод байна. Сараалжны нэгэн адил цантаж бууралтсан бүхэн хэрээний үүртэй болсон бүдэг хар өнгөтэй хус модны орой нь ягаан цайвар агаарт аятай сайхнаар цэнхэрлэн харагдана.

	Гэрэл туяагүй наран жихүүн униар дундуур явах нь өндөгний шар мэт үзэгдээд шатсан туургатай, эрт үеийн түймрийн хамгаалалт дээгүүр алагтуу ниснэ.

	Биденко, Ваня хоёр шалгах байраар өнгөрч том баганатай хүлээх тасалгаанд Биденко нь Ванягаа дагалт бичгийн хамтаар жижүүрийн офицерт хүлээлгэж өгөөд өөрөө том гулдан хаалганы доорх эртний модон авдар сандайлан хүлээв.

	Тэр нэлээд удаан хүлээв. Залуу бүрээч шатны дороос хэд хэд дахин гарч ирэн, цагаа хараад бүрээгээ үлээжээ. Бүрээний хангинасан дуу энэхүү зузаан чулуун туурга ба чулуу дэвссэн шалтай уудам байшинд сүрхий цуурайтсан зэс хашлагатай агуу том чулуун шатны дээгүүр дамжин аажмаар замхарч байшингийн гудам, анги танхимаар удтал хангинана.

	Энд юм бүхэн цөм бүрээгээр хийгдэнэ. Тэр нь энэхүү байшингийн үл үзэгдэх амьдралыг удирдана. Тийнхүү гэнэт бүрээ нь олон зуун хүний дуу чимээ ба олон зуун хүний хөлийн чимээг бий болгоно. Түүнчлэн гар нүүрийн угаагуур, шатан дээр байгаа цагийн чаг чаг дуугарахаас өөр нэг ч дуу сонстохгүй үхсэн мэт байдлыг бий болгоно. Тийнхүү нэгэн удаа бүрээ нь үл үзэгдэх суманг жагс гэж тушаасанд чимээгүй нам гүм байдлын дотор ямар нэгэн үл үзэгдэх суман жагсаж нэг, хоёр! гэж тоолон эгнээгээ тохируулаад олон зуун хүний шаахайн чанга дуу гарч «хэг хоёр, хэг хоёр, хэг хоёр... Зүүн мөр өө!» гэж байхыг Биденко сонсов.

	Нэг удаа шатны хоёрдугаар тавцан дээр хар цамц, улаан тасамтай урт өмд өмссөн нэгэн хар үстэй хөвгүүн үзэгдэв. Түүний их л хянамжтай явж байгаа байдлыг харвал энэ тавцан дээр гарч ирэхэд нь л бүрээ саад болдог тул тэр одоо түүний зөвшөөрөлгүй явж байгаа нь илт мэдэгдэв.

	Тэр хүүхэд надаас өөр хүн алга гэж бодоод шатны хайс дээр элгээрээ тэгнэлдэн шонтгор хамартай сэвхтэй нүүр нь тааламжтайгаар туяарч доошоо гулсан буув. Гэтэл Биденко гэнэт хармагц айхавтар сандарч цамцаа засаад элэгдсэн чулуун шал дээгүүр жагсаалын алхаагаар явж хажуугийн хаалгаар шалавхан далд оров.

	Харин Биденко оройхон болоход эхлэн өвдөж байгаа өөрийнхөө шархадсан гарыг илбэж уйтгарлан сууна.

	Тэр Ванятай үүрд уулзахгүй мэт сэтгэх учир түүнээс салахад харамсалтай байв.

	Шатны нэгдүгээр тавцан дээр бүх ханыг эзэлсэн том зураг байв. Түүнд яг л энд байгаа шаттай адилхан цагаан шатыг зурсан нь жинхэнэ шатны үргэлжлэл юм шиг санагдана. Хоёр талаар нь эртний их буу, туг хиур, бөмбөр, бүрээ зэргийг зуржээ. Тэр зураг дээр байгаа шат өөд улаан погонтой хар мундир өмссөн бяцхан хөвгүүн авирч, бор зэгэл цэрэг цувыг мөрөн дээрээ тохсон давируул бүхий өргөн түрийтэй өндөр өсгийтэй гутал өмсөж эрдэнийн одонг энгэртээ хадсан хатангир өргөн духан дээрээ бор сэвлэг үстэй Суворов жанжин түүний зүг, дээрээс нь гараа сунган байгаагаар зурсныг Биденко хармагц энэ бол түүний малчин хүү Ваня нь бүрээ, туг хиурын хоорондуур шатаар өгсөж, Суворов өөдөөс нь гар сунгаж байна гэж санаж зүйрлэн бодож байв.

	Тэгтэл хажуу талын хаалга нээгдэн жижүүрийн офицер, Ваня хоёр гарч ирэв. Биденко авдар дээрээс босон харайж ёслов. Биденко, Ваняг Суворовын сургуулийн хувцастай ирнэ гэж хүлээж байж. Гэвч хөвгүүн хэдий сэвлэгээ авхуулж, шинелиэ тайлж амжсан боловч хуучин цэрэг хувцастайгаа байлаа.

	— Сурагч Ваня Солнцев хүргэж ирсэн хүнтэйгээ салах ёс хийж болно гээд жижүүрийн офицер хажуу тийш зайлав. Тэгэхэд Ваня Биденкогийн зүг ойртон очив. Тэд нэг хэсэг яахаа мэдэхгүй дуугүй зогсов.

	Энэ үед Ванягийн сэтгэл түүний бүх амьдрал бодогдож, тэр амьдрал одоо нэгэнт дуусаж, урьдах амьдралтай нь огт адилгүй цоо шинэ амьдрал эхэлж байна гэж ойлгов.

	— Баяртай малчин хөвгүүн! гэж эцэст нь Биденкогийн хэлэхэд,

	— Сайн хариарай гэж Ваня хэлэв.

	Ваня үүний өмнө наймдугаар байн орчимд эвдэрсэн бууны дэргэд түүний хуйхлагдсан шинельд наалдан уйлж, үнсэж байсан шигээ тэгж үнсэхээр түүнд ойртохыг хүсэвч хэдийнээс эхлэн түүний амьдралыг жолоодох болсон ёс журмын сүрхий хүчин нь тэгүүлсэнгүй.

	Биденко түүний зүг дув дуугүй гараа сунгахад Ваня анх удаа түүний мундаг бүдүүн гарыг атгаж хүч чадал, эелдэг зөөлнийг мэдрэв. Энэ үест Биденко ч бас л тэсэж чадалгүйгээр өнөөх наймдугаар байн орчимд илбэсэн шигээ Ванягийн нүцгэн толгойг шархтай гараараа илбэв. Биденког зэсэн пүрштэй хүнд хаалгыг нээх үед Ваня,

	— Биденко гуай, баяртай! гэж байдаг хоолойгоороо хашхирав.

	Гэвч тагнуулчин эргэж харалгүй гадагш гарч одов.

	Ваня хэдэн цаг өнгөрөхөд маргаашийн өдрийн өглөө өмсөхийн тулд агуулахаас дүрэмт хувцсаа авч тохируулаад бүрээнд захирагдан дулаан том тасалгаанд тусгай орон дээр сайхан шинэ хөнжил нөмрөн сурагч нарын адилаар унтжээ.

	Үүр цайхын үед босохоос арай өмнөхөн тус сургуулийн захирал бөгөөд бүхнээс түрүүн босдог өвгөжөөр болсон генерал дадсан заншлаараа хүүхдүүдийнхээ хэрхэн унтаж байхыг үзэхээр унтлагын тасагт орж ирлээ Тэр, Ванягийн орны хажууд удтал зогсон хөвгүүнийг ажиглав. Ваня их л бахтай унтах боловч зүүдэлж хөнжлөө гадагш тийрсэн байх бөгөөд түүний нүүрэн дээгүүр нь зүүдэлж буй зүүдний шинж илэрч нүүр нь байн байн өөрчлөгдөнө.

	Тийнхүү хөвгүүн зүүдний ертөнцөд хэсүүчлэн байсан тул генерал хучлагыг нь нөмөргөж дэрийг нь зассаныг ч огт мэдсэнгүй.

	Энэ бяцхан цэргийн сэтгэлийн гүнд нэвтрэн, түүний хамгийн чин санааг мэдэхийг хүссэн генерал, Ванягийн зүүдэлж байгаа нойрмог нүүрийг ширтэнэ.

	Ванягийн бүх түүх нэгд нэгэнгүй генералд тодорхой, батарейнхан нь хөвгүүнийг Малчин гэж дууддагийг ч мэдэж байлаа. Энэ нь генералд онц таалагджээ. Учир нь тэр өөрөө энгийн тариачны гэрт өссөн тул заримдаа өөрийн багын үеийг дурсах дуртай байж.

	Генерал одоо тийнхүү унтаж байгаа малчин хөвгүүнийг хармагц ахлах цэрэг Биденкогийн нэгэн адил тосгоны өглөө эртийн байдал, үхэр мал, номин ногоон бэлчээрт цацарсан ягаан хөх, улаан шар зэрэг янз бүрийн өнгөтэй гэрэл, сүү шиг цайвар манан бас бага байхдаа ямагт барьж явдаг бөгөөд үлээхэд тун аятайхан дуу гаргадаг гуурсаар хийсэн үлээвэр тоглоомоо хүртэл санав.

	Тэр хөнжлийн дороос цухуйж байгаа хүүхдийн гарыг өөрийн эрхгүй харахад жижигхэн хуруунууд нь үлээвэр хөгжмийн нүхийг эрж байгаа бололтой хөдөлж байв.

	Иргэний дайнд Царицын, Орел, Кронштадтын хавьд байлдаж явсан бөгөөд эх орны дайнд ч мөн л энэхүү алдарт газрууд болох Орел ба одоо Сталинград гэж нэрлэгдэн байгаа Царицын орчимд байлдаж явсан иргэний дайны баатар, өвгөн дайчин генерал халзан толгойтой үрчгэр нүүртэй аймшиггүй цогт нүдтэй энэхүү эрэлхэг хатуу зоригтой хүн гэнэт толгойгоо бөхийн сахлаа илбэж эелдгээр инээмсэглэв.

	Гэтэл яг энэ үес босох бүрээ дуугарч байшингийн гудам өрөө тасалгаагаар хангинан цуурайтав. Ваня тэр даруйд бүрээний шаардлагат чанга дууг сонссон боловч шууд сэрж чадсангүй. Агшин зуур нойроо дийлж хараахан чадахгүй нүдээ анин хэвтэв.

	Тэгэхэд генерал хөвгүүний зүг бөхийж гар дээрээс нь татав.

	Ваня яг энэ үед өглөөний өмнөх сүүлчийн зүүдэн дундаа байжээ. Тэр нь тун саяхан биеэр үзэж өнгөрүүлсэн зүйлээ зүүдлэн байв.

	Ваня зүүдлэхдээ урт өргөн цагаан замаар ахмад Енакиевийн хүүрийг ачсан машин явж байна, түүний дэргэдүүр нь орос нутгийн өтгөн сайхан ой өвлийнхөө гоёлыг өмссөн байгааг үзэв. Хорооны тугаар бүтээсэн авсны булан бүрд нь автоматтай дөрвөн цэрэг зогсож, Ваня өөрөө тав дахь нь болж толгойн нь дэргэд зогсож явна гэж зүүдэлжээ.

	Шөнийн цагт ой модыг жихүүн салхи үлээнэ. Одон мичдээр гэрэлтэн туяарсан олон зууны үеийн гачуурууд яг фосфор түрхсэн юм шиг гялбалзан утаа униар татна.

	Цасан хунгарт шигдэн байгаа гачуур үлгэрийн юм шиг өндөр агаад утасны моднууд түүнтэй зэрэгцүүлбэл чүдэнзний мод шиг жижигхэн харагдана. Гэвч өвлийн одон мичдээр хучигдсан огторгуй түүнээс хавьгүй өндөр ажээ. Ялангуяа тэнгэрийн тэртээ гурвалжлан үзэгдэх харанхуй, тэнгэр зурайсан цагаан замтай нийлж байгаа мэт харагдаж, тэндэх одод бүр ч сайхан гялалзах нь ертөнцийн хамгийн сайн очир алмаасаар хийсэн юм шиг санагдана.

	Заримдаа прожекторын нарийхан сацрал одон мичдийн дээгүүр зөрөлцөнө. Гэвч тэр нь тэрхүү оддын гэрлийг халхлах байтугай бүдгэрүүлж чадахгүй тул тэрхүү одод улам хурцаар гялбалзана.

	Эргэн тойронд огт чимээ аниргүй байгааг харахад гачуураас өндөр одон мичид болон түүнчлэн ёроолгүй огторгуйгаас ч өндөр энэхүү чимээгүй байдал бас л байгаа юм шиг санагдана.

	Тэгтэл гэнэт харанхуй ойн гүнд ямар нэгэн холын чимээ гарав. Энэ бол бүрээний шаардлагат чанга дуу байна гэж Ваня шууд ойлгов. Бүрээ түүнийг дууджээ. Тэр даруйд зүүдлэгдсэн юм бүхэн нь илбийн үзэгдэл мэт өөрчлөгдөв. Замын хажуу дахь гачуурууд генералын саарал ба сагсгар үстэй гутал болон хувирч ой модод нь гэрэлт танхим болон өөрчлөгдөв. Зам нь их буу, бүрээ бөмбөрөөр хүрээлэгдсэн шат болон хувирав.

	Ваня тэрхүү шатаар гүйхэд хэцүү байв. Гэтэл түүний дээрээс нь цэрэг маягийн зэгэл цувыг мөрөн дээрээ тохож, давируул бүхий урт түрийтэй гутал өмсөж, энгэр дээрээ эрдэнийн одон гялалзуулсан мэлгэр духан дээрээ цайвар сэвлэгтэй өвгөн зогсож Ванягийн зүг гараа сунгаж байна.

	Тэр бээр Ванягийн гараас хөтлөн, шатаар улам дээш өгсүүлэн явахдаа,

	— Малчин хөвгүүн ээ! Яваад бай... зоригтой алхаад бай! гэж хэлэх шиг санагдав.

	 

	Москва, 1944.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	Сүхбаатарын нэрэмжит Хэвлэлийн комбинат.

	Улаанбаатар, Сүхбаатарын талбай, 2.

	
Заметки

		[←1]
	 Нөөцөд (ЦБ) 

